
Első rész - 

Az alapok 


Közel kétezer évvel ezelőtt Jézus eljött, hogy megsegítse a szenvedő emberiséget, és 
csodákat tett: meggyógyította a betegeket, és démonokat űzött ki. Három és fél éves földi 
szolgálatára mindvégig ez volt a jellemző. 

Az azóta eltelt évszázadok során Isten időről időre elhívott keresztényeket, hogy csodatévő 
erőkkel szolgáljanak a betegek és szenvedők felé. Ezzel szemben tudomásom szerint alig-alig 
találni olyan feljegyzéseket, hogy bárki is Jézus szolgálatához hasonlítható mértékben űzte 
volna a démonokat. Ennek eredményeképpen a démonikus gyötrések szenvedő alanyainak 
jelentős része semmilyen gyakorlati segítséget nem nyert az egyháztól. 

Véleményem szerint elérkezett az idő, hogy eltakarítsuk a vallásos tradícióknak azt a 
hordalékát, amely eddig elhomályosította az Újszövetség világos kijelentését, és az egyház 
szolgálatát ismét Jézus és az evangéliumok kőszikláján alapozzuk meg! 

1. Jézus szolgálatának tanulságai 


Amikor a gyülekezetem egyik tagja vérfagyasztó sikoltás kíséretében összerogyott éppen a 
pulpitusom előtt, a másodperc töredéke alatt döntést kellett hoznom. Odahívtam néhány 
segítőt, és végül Jézus nevében sikerült kiűznünk a démont (vagy más néven gonosz 
szellemet). Ez az 1963-as élményem arra késztetett, hogy behatóan tanulmányozni kezdjem 
Jézus szolgálatát. Meg akartam győződni róla, hogy tetteim összhangban vannak-e az övéivel. 

Márk evangéliuma azzal kezdi Jézus nyilvános szolgálatáról szóló feljegyzéseit - döbbentem 
rá -, hogy leírja azt az esetet, amikor egy démonnal kerül összetűzésbe, miközben egy galileai 
zsinagógában tanít. Ennek az összecsapásnak a nyomán azonnal elterjed a híre egész Galilea- 
szerte (lásd Mk 1,21-28). Ettől kezdődően számos esetben szemtanúi lehetünk annak, ahogy 
Jézus a démonokkal elbánik, ahol csak szemtől szembe kerül velük. Három és fél éven át tartó 
nyilvános szolgálatának vége felé is még azt az üzenetet küldi Heródesnek, hogy mindaddig 
továbbra is kiűzi a démonokat és gyógyítja a betegeket, amíg földi küldetését teljességgel be 
nem végzi (lásd Lk 13,32). 

Ez a szolgálat azonban még itt sem ér véget! Amikor Jézus kiküldte a tanítványait, 
átruházta rájuk saját tekintélyét. Sőt, ha jobban megnézzük, soha senkit nem küldött ki az 
evangélium hirdetésére anélkül, hogy előtte részletesen ki ne oktassa és kellőképpen fel ne 
készítse az illető személyt arra, hogy ugyanúgy bánjon el a démonokkal, miként Ő maga is. 
Az Újszövetségben sehol nem látom alapját az olyan evangelizáló jellegű szolgálatnak, 
amelybe ne foglaltatna bele a démonok kiparancsolása. Ez természetesen nemcsak Jézus 
idejére igaz, hanem napjainkra is. 

Hamarosan kezdtem rádöbbenni, milyen különleges ellenállást fejt ki a Sátán e szolgálat 
ellenében. Ő egyébként nagyon szeret a sötétség homályában maradni. Arra törekszik, hogy 
tetteinek igazi természete rejtve maradjon. Ha ugyanis az emberek előtt rejtve marad a 
taktikája - sőt még maga a létezése is -, a tudatlanság és a félelem egymástól 
elválaszthatatlan eszközei segítségével destruktív céljait meg tudja valósítani. Sajnálatos 
módon a tudatlanság és a félelem nem korlátozódik csupán a nemkeresztény világra, hanem 
nagyon gyakran az egyházon belül is működik. A történelem során a keresztény világ 
leggyakrabban babonás rettegéssel kezelte a démonok kérdését, mintha legalábbis a 
kísértetek vagy a sárkányok kategóriájába tartoznának. Corrie ten Boom ezzel kapcsolatban 
megjegyezte, hogy a démonoktól való félelem egyenesen maguktól a démonoktól származik. 

Ezért döntöttem úgy, hogy a Weymouth-féle fordításban használt „kiutasít" igét használom 
e könyvben a démonokkal való elbánás aktusának megjelölésére. A „kiutasít" ugyanis 
mindenki számára ismerősen hangzó, hétköznapi kifejezés, különösebb vallásos felhangok 
nélkül. Ily módon ez a szolgálat visszakerül oda, ahová való: a mindennapi élet szintjére. 

Maga Jézus rendkívül pragmatikusan kezelte a démonokat. Ugyanakkor erőteljesen 
hangsúlyozta ennek a szolgálatnak, a démonok kiutasításának egyedülálló jelentőségét, 
amikor azt mondta, hogy „ha pedig én Istennek Szelleme által űzöm ki a démonokat, akkor 
kétség nélkül elérkezett hozzátok az Isten országa" (Mt 12,28). 

A démonok kiűzése két fontos szellemi igazságot mutat be. Először is rávilágít két 
egymással szemben álló szellemi birodalom, az Isten országa és a Sátán országa létezésére. 
Másodszor azt is demonstrálja, hogy Isten országa diadalmaskodott a Sátán uralma fölött. 
Nem is csoda, ha a Sátán szeretné ezt a két igazságot titokban tartani! 

Azzal, hogy Jézus démonokat űzött ki, olyasmit valósított meg, amire nem találunk példát 
az Ószövetségben. Mózes idejétől kezdődően Isten prófétái számos olyan csodát hajtottak 
végre, melyeket Jézus szolgálatának előhírnökeiként is tekinthetünk. Betegeket gyógyítottak 
meg, halottakat támasztottak föl, tömegek fizikai szükségeiről gondoskodtak csodálatos 
módon, és bemutatták, hogy Isten Úr a természet erői fölött. Arról azonban nem szól az írás, 
hogy bárki is valaha démonokat űzött volna ki. Ehhez Jézusnak kellett eljönnie, aki ezzel 
páratlan módon demonstrálta, hogy az Isten országa meglátogatta azt a nemzedéket. 

Az elmondottak fényében még inkább elgondolkodtató, hogy napjaink egyházában a világ 
számos pontján jószerivel teljes a tudatlanság e szolgálattal kapcsolatban. Az evangelizációt - 
különösképpen Nyugaton - nagyon gyakran úgy gyakorolják, mintha a démonok nem is 
léteznének. Azt kell azonban mondanom - a leghalványabb sértő szándék nélkül! -, hogy az a 
fajta evangelizáció, amely nem foglalja magában a démonok kiűzését, nem újszövetségi 
mintájú evangelizáció. 

Sőt, hadd lépjek még egy lépést előre, és hadd alkalmazzam ugyanezt az elvet a 
betegekért való imádkozás szolgálatára! Nem igei, ha egy személy úgy imádkozik betegekért, 
hogy közben nincs rá felkészülve: alkalmasint démont is ki kell űznie. Jézus soha nem 
választotta el ezt a két dolgot egymástól. 

A másik oldalon persze ott találjuk azokat, akik a démonok kiűzésének gyakorlatát 
ugyancsak igeellenes szélsőségekig fokozzák. Ezek valahogy úgy gondolkoznak, hogy 
mindenfajta létező problémát - legyen az fizikai, érzelmi vagy szellemi jellegű - démonikusnak 
kell tekintenünk. Ez a megközelítés azonban nem józan és nem is igei. Olyan is előfordul, 
hogy a szabadító szolgálat elvégzése során nagyobb hangsúlyt nyer a szolgálatot végző 
személye vagy az a személy, aki felé a szolgálat irányul, mint maga az Úr Jézus. 

Én az ilyen eseteket csak további bizonyítékoknak érzem amellett, hogy a Sátán különleges 
és nagyon intenzív ellenállást fejt ki a szabadítás szolgálatával szemben. Leginkább azt 
szeretné, ha a szolgálatnak ez a típusa teljességgel kikerülne az egyház programjából. Ahol 
azonban ez valamilyen okból mégsem sikerül, ott arra törekszik, hogy lejárassa. 

Ami engem illet, engem senki nem vádolhat azzal, hogy magam kerestem volna ezt a fajta 
szolgálatot! Amint már említettem is, sorra olyan helyzetekbe kerültem, ahol két lehetséges 
választásom maradt: vagy aktívan fellépek a démonokkal szemben, vagy meghátrálok és 
átengedem a terepet nekik. Az elmúlt évtizedek távlatából visszanézve nagyon örülök, hogy 
úgy döntöttem: nem hátrálok meg! 

Elsősorban az motivált ennek a könyvnek a megírása során, hogy mindaz, ami számomra 
is nagy segítséget jelentett, mások számára is áldásul szolgálhasson. Elsősorban kétféle 
embercsoportra gondolok. 

Először is azokra, akik démonok gyötrésének vannak kitéve, és nem tudják, hogyan 
szabadulhatnának meg, ezért tehetetlenül vergődnek a démonikus befolyás különféle 
stádiumaiban. Egyes esetekben az elmebeli, érzelmi és fizikai gyötrés annyira súlyos lehet, 
mint azoké az embereké, akiket bizonyos totalitariánus rendszerek munkatáboraiban vagy 
„Gulágjaiban" tartanak fogva és kínoznak mindenféle módon nap mint nap. Őszintén hiszem, 
hogy Jézus egyik határozott célja az evangéliumon keresztül az, hogy reménységet és 
megoldást nyújtson ezeknek az embereknek. 

Másodsorban azokat igyekszem megszólítani, akiket az Úr elhívott az evangélium 
szolgálatára, amelynek során nemegyszer olyan emberekkel találják szembe magukat, 
akiknek kétségbeejtő szükségük van a démonoktól való szabadulásra. Vannak azonban olyan 
szolgálótársaim, akik a hátterükből és a képzettségük hiányaiból fakadóan nem tudják 
biztosítani a kellő segítséget ezekben a sürgető szükségekben. 

Mélyen azonosulni tudok mindkét embercsoporttal. Ifjú prédikátorként engem is annyira 
kínoztak olyan depressziós rohamok - melyek fölött képtelen voltam uralkodni -, hogy már azt 
fontolgattam, végleg abbahagyom a szolgálatot. A későbbiek folyamán pedig többször olyan 
helyzetbe is kerültem, hogy bár nagyon szerettem volna segíteni, doktrinális előítéleteim és 
bizonytalankodásaim miatt erre mégis képtelennek bizonyultam. Egyre csak az zakatolt a 
fejemben: hogy létezik, hogy oly sok keresztényt gyötörnek a démonok? 

Azóta azonban már több mint harminc év telt el, és e hosszú idő során aligha tudok 
visszaemlékezni olyan hónapra, amikor ne kellett volna a segítségnyújtás során valaki felé a 
démonoktól való szabadulás területén szolgálnom. Mindezt csak azért mondtam el, hogy 
rámutassak: az e könyv lapjain megosztott igazságok úgy a Szentírásban, mint a személyes 
megfigyeléseimben és tapasztalataimban sokszorosan megalapozottak. 

Többször előfordult, hogy a szabadító szolgálat értetlenséget és kritikát váltott ki más 
keresztényekből, ezt azonban teljesen elfeledteti velem az az öröm, hogy valóságos segítséget 
nyújthattam kétségbeesett embereknek. A közelmúltban feleségemmel, Ruthtal 
Jeruzsálemben sétáltam, amikor egy ötven év körüli zsidó hölgy megszólított: 

- Ön Derek Prince? Bólintottam, mire folytatta: 

Az életemet köszönhetem önnek! - és a szeme megtelt könnyekkel. 

- Húsz évvel ezelőtt annyira gyötörtek a démonok, hogy semmi reményem nem maradt. 
Aztán találkoztam Jézussal, és valaki odaadta nekem az ön kazettáit a szabadulásról. Azóta 
szabad vagyok! Akik azelőtt is ismertek, azt mondták, olyan volt, mintha valaki a 
tolószékből kelt volna föl. 

Az ehhez hasonló bizonyságok miatt nagyon örülök, hogy nem adtam be a derekamat a 
kritikák és az ellenállások hatására! 

Az eltelt évek során szerzett tapasztalataim ugyanakkor nagyban megerősítették a 
Szentírás pontosságába vetett bizalmamat. A liberális teológusok gyakran hozakodnak elő 
olyan vélekedésekkel, hogy amikor az Újszövetség démonikus tevékenységről ír, azt nem kell 
szó szerint értelmeznünk, mondván, hogy ezek a leírások nem másból, mint a Jézus idejében 
élt emberek babonás tudatlanságából fakadnak. Ezzel szemben - nem győzöm eleget 
hangsúlyozni - a démonikus megnyilvánulások napjainkban éppúgy tapasztalhatók, mint 
annak idején, és ezek mindenben pontosan megfelelnek az Újszövetség leírásainak. Az 
újszövetségi feljegyzések ebben is - mint minden másban - tökéletesen megbízhatóak és 
pontosak! Ma is ezek képezik tehát a keresztény szolgálat egyetlen, ugyanakkor teljes 
mértékben elégséges alapját. 

Ebben a könyvben először is szilárd igei alapokat kívánok lefektetni, és erre fogom 
felépíteni a démonokkal szembeni eljárással kapcsolatos gyakorlati tanácsaimat. Ezeket a 
szóban forgó szilárd alapokat - ahogy már utaltam is rá - magának Jézusnak a szolgálata 
képezi. Mielőtt azonban még elkezdhetnénk az erre az alapra való építkezést, el kell 
takarítanunk mindazt a félreértést, ami az Újszövetség szövegének fordítása során kialakult 
félrevezető vagy pontatlan terminológiából származik. Ez lesz a következő fejezet témája. 

Mivel engem nem egy tanítás, hanem saját személyes tapasztalataim vezettek bele ebbe a 
szolgálatba, a második részben ezeknek bizonyos részleteire fogok kitérni. A harmadik 
részben arra a hét kérdésre igyekszem reagálni, amelyekkel szolgálatom során a 
leggyakrabban kellett szembenéznem. Végül pedig a negyedik részben gyakorlati, 
szisztematikus tanítást szeretnék adni arról, hogyan lehet a démonokat fölismerni és 
kiutasítani, és hogyan lehet ezt a győzelmet tartósan megőrizni. 

2. A terminológia 


Az újszövetségi szerzők világos képet festenek a démonok természetéről és 
tevékenységéről, ugyanakkor mindezt csak úgy érthetjük meg helyesen, ha gondosan 
áttanulmányozzuk az általuk használt terminológiát. Sajnálatos módon a különböző fordítások 
nem mindig következetesen ültették át az eredeti görög szöveg különféle kifejezéseit, így a 
mai Olvasó szeme előtt több dolog homályos marad. Célszerű tehát a görögben használt 
legfontosabb kifejezések vizsgálatával kezdeni. 

A Biblia három szót használ azoknak a gonosz szellemi lényeknek a megjelölésére, akik a 
Sátán első számú segítőtársai az emberiség ellen viselt háborújában. Az első ilyen szó a 
démon (görögül daimonion). Ez a daimoniosz jelző egyes számú semleges nemű alakja, amely 
viszont a daimón főnévből származik. A daimoniosz jelző ily módon egy daimónnal való 
valamiféle kapcsolatra utal. 

Annak ellenére, hogy a daimonion szó nyelvtani szempontból jelző, rendszeresen főnévi 
értelemben használják: főnévi értelemben használt melléknévvel van tehát dolgunk. Hogy egy 
mai párhuzammal éljünk, a zöld is egy olyan melléknév, melyet gyakran használunk főnévi 
értelemben, nyilván nem magára a színre, hanem a környezetvédelmet zászlajára tűző 
mozgalom képviselőire. Nyilván mindenki hallott már a „zöldekről". 

A fordítások általában nem adják vissza ezt a fontos különbséget a daimón és a daimonion 
között. Angolra például mindkettőt ugyanazzal az angol szóval fordítják: démon. 1 E munka 
során viszont szükségesnek látjuk megőrizni a két kifejezés közötti különbséget, ezért a 
továbbiakban e két görög szó latin betűkkel átírt, kurzív szedésű változatát fogjuk használni: 
daimón, illetve daimonion. 2 

Az eredeti görög szöveg vizsgálatából tehát az derül ki, hogy két különböző lénnyel van 
dolgunk: daimónok- kai, amely az alapszó, és daimonionokkal, amely a származékszó. 
(Mindennek a fontossága akkor fog megmutatkozni, amikor Mik a démonok? címmel a 11. 
fejezetben a démonok természetére fogunk visszatérni.) Ez utóbbi származékszó, a daimonion 
mintegy hatvanszor fordul elő az evangéliumokban, az Apostolok cselekedeteiben és a 
Jelenések könyvében. Ez már önmagában arra mutat, hogy itt egy fontos újszövetségi 
tanításról van szó. 

A leghitelesebb szövegekben a daimón szó csupán egyetlen alkalommal fordul elő - a Máté 
evangéliuma 8,31-ben -, és a jelek szerint itt is ugyanabban az értelemben, mint a daimonion. 
Ez azonban eltér a szó általános használatától. 

Az Újtestamentum szövegében a gonosz szellemek leírására használt második kifejezés a 
tisztátalan szellem, amely mintegy hússzor fordul elő a Lukács evangéliumában, az Apostolok 
cselekedeteiben és a Jelenések könyvében. 

A harmadik kifejezés, a gonosz szellem hatszor tűnik fel Lukácsnál és az Apostolok 
cselekedeteiben. 

A Lukács evangéliuma 4,33-ban továbbá két fenti kifejezés kombinációjával találkozunk, 
amikor a szerző „egy tisztátalan démon (daimonion) szelleméről" beszél. Összességében 
elmondhatjuk, hogy a jelek szerint e három kifejezés egymással felcserélhető. A „démonok" 
más néven „tisztátalan szellemek" vagy „gonosz szellemek". 

A legrégibb és legáltalánosabban használt angol fordítás, a King James Version 
(továbbiakban: KJV) a daimonion szót rendszeresen „devil"-ként 3 adja vissza. Ebből 


1 Ez megfelel a magyar démon szónak. Sajnálatos módon azonban a magyar szöveg még ezt a kifejezést 
sem használja soha, így még jobban eltér a görög eredetitől. A hazánkban legelterjedtebb, Károli 
Gáspár-féle magyar fordítás ezeken a helyeken az „ördög" szót használja. (A fordító megjegyzése.) 

2 Az angol eredetivel párhuzamosan mi sem görögül, hanem értelemszerűen magyarul fogjuk képezni a 
többes számokat és hozzáfűzni a ragokat, hogy a görög nyelvtan szabályaival a magyar olvasót ne 
terheljük. (A ford, megj.) 

3 A„devil" magyar jelentése: ördög. Ennek helytelen használatára az előző lábjegyzetben már utaltunk. (A 
ford, megj.) 

számtalan bonyodalom és zűrzavar adódott. Ez az angol szó, a devit ugyanis egy másik görög 
szóból, a diaboloszhól származik, amely nem áll közvetlen kapcsolatban a daimo nionnal. 

A diabolosz jelentése: „vádló, rágalmazó". Az Újszövetség szövege három kivétellel ezt 
mindig magára a Sátánra alkalmazza. Ilyen értelemben tehát csak egyes számban helyes 
használni. Sok démon létezik tehát, de csak egyetlen „ördög". 

A Sátán nyilván azért kapta ezt a titulust, mert fő tevékenysége a rágalmazás, azaz egy 
személy jellemének a lejáratása. Elsősorban és mindenekfölött a Sátán magának Istennek a 
jellemét igyekszik lejáratni. Az emberiség vonatkozásában ezt már az Édenkertben elkezdte, 
ahol azt próbálta meg Ádámmal és Évával elhitetni, hogy Isten nem igazságosan jár el velük 
szemben, amikor nem engedi őket hozzáférni a jó és a gonosz tudásához. 

Másodszor: a Sátán mindazokat is lejáratni igyekszik, akik bármely módon vagy mértékben 
Isten képviselői. A lejáratás a legfőbb fegyvere Isten szolgáival szemben. A King James 
Versiont követő jelentősebb angol nyelvű bibliafordítások már különbséget tesznek a diabolosz 
és a daimonion között, így az előbbit „devil"-ként, az utóbbit pedig „demon"-ként adják 
vissza. 

Sajnos van még egy másik idevonatkozó terület is, amely nincs teljesen rendbe rakva a 
modern fordításokban. A görög daimón főnévből származik a daimonidzó ige, amely 
tizenkétszer fordul elő az Újszövetség szövegében. Ennek tartalma nyilvánvalóan leginkább a 
démonizálni szóval adható vissza, amelyet a Collins-féle angol értelmező szótár úgy határoz 
meg, hogy „démonikus befolyásnak kitenni". 

Az Újtestamentum szövegében ennek melléknévi igenév alakja fordul elő: „démonizált". A 
KJV-ben rendszeresen olyan kifejezéseket találunk, hogy valaki „az ördögtől vagy ördögöktől 
megszállott". 4 A legtöbb újabb fordítás a devii helyett már helyesen démont használ ugyan, 
ezt a helytelen „megszállott" formulát azonban megtartja. 

A legnagyobb probléma ezzel az, hogy egy angol anyanyelvű személy képzeletében a 
possess szó hallatán azonnal valamiféle tulajdonosi viszony jelenik meg. Ha valakit ilyen 
értelemben „megszállt" az ördög vagy akár démonok, ez azt sugallja, hogy a szóban forgó 
személy ennek az ördögnek vagy démonnak a „tulajdonává" vált. A görög daimonidzó szóban 
viszont ennek semmi alapja nincs, hiszen az a leghalványabb mértékben sem utal 
tulajdonviszonyra, csupán annyit fejez ki, hogy „démonikus befolyásnak kitenni". 

Már az eddigiekből is nyilvánvaló, mennyire fontos a kifejezések helyes megválasztása. 
Egészen más dolog azt mondani valakiről, hogy „démonikus befolyásnak van kitéve", és 
megint egészen más azt mondani, hogy „megszállta egy démon", vagy ami még rosszabb: 
„megszállta az ördög". 

Hadd hangsúlyozzam még egyszer, hogy a daimonidzó igében a leghalványabb utalás sincs 
a megszállottságra (birtoklásra)! A leghatározottabban hiszek abban, hogy minden 
újjászületett keresztény, aki őszintén átadja az életét Krisztusnak, az Ő tulajdonába kerül, és 
Őhozzá tartozik. Még a puszta feltételezés is szörnyű, hogy egy ilyen személy az ördöghöz 
tartozhatna, vagy az ördög birtokába kerülhetne. 

Másrészt viszont a saját élményeim és sok ezer ember felé végzett szolgálatom 
tapasztalatai alapján előttem egyértelmű, hogy egy újjászületett keresztény is lehet 
démonikus befolyásnak kitéve. Az ilyen keresztény minden kétséget kizáróan továbbra is 
Krisztushoz tartozik, a személyiségében azonban lehetnek olyan területek, amelyek még nem 
kerültek a Szent Szellem befolyása alá. Ezeken a területeken az illető továbbra is démonikus 
befolyásnak lehet kitéve. A könyvem során leggyakrabban az ilyen emberekre fogom 
használni a „démonizált" kifejezést. 

A démonoktól való megszabadulás aktusát a görög eredeti rendszerint az ekballó igével 
adja vissza, melyet legtöbbször a „kiűzni" igével fordítanak, a KJV azonban inkább a „kivetni" 
kifejezést használja. Mint már említettem is, azért szeretem legjobban a Weymouth-féle 
fordításban szereplő „kiutasítani" szót, mert a hétköznapi élet jól ismert eseményét eleveníti 
meg. Emellett könyvemben mindhárom kifejezést gyakorlatilag szinonimaként kezelem: 
kivetni, kiűzni, kiutasítani. 


4 Angolul: „to be possessed", azaz szó szerint „valakinek a birtokában lenni", átvittebb értelemben 
„valakinek vagy valaminek a megszállottjának lenni". A Károli Gáspár-féle magyar fordítás 
leggyakrabban az „ördöngös" szót használja, ami olyasmit fejez ki, hogy valaki az ördöggel, illetve 
ördögökkel cimborái, vagy ördög(ök) van(nak) benne. (A ford, megj.) 

Hasonló értelemben használatos az eredetiben egy másik görög szó, az exorkidzó is, 
amelyet angolul a „to exorcise" 5 igével adnak vissza rendszerint. Ezt az igét a mai angol nyelv 
úgy értelmezi, hogy „gonosz szellemet kiutasítani egy személyből vagy egy helyről ima, 
ördögűző formula vagy vallásos rítus által". A kifejezés gyakran előfordul a liturgikus 
egyházak rituáléiban, az Újtestamentum szövegében azonban csak egyszer szerepel. 


5 Jelentése: kifüstölni, kiűzni (ördögöt); megszabadítani, megtisztítani (megszállottat); elkergetni, kiűzni 
(rossz szellemet). (A ford. megj.) 

3. Jézus példája és küldetése 


Miután a nyilvánosság előtt abba a helyzetbe kerültem, hogy egy vasárnap délelőtti 
istentisztelet során egy démon nyílt ellenállásával kellett szembesülnöm (ahogy arról az első 
fejezetben beszámoltam), kénytelen voltam behatóbban is tanulmányozni az idevágó 
újszövetségi részeket. Arra voltam kíváncsi, vajon Ő hogyan kezelte az ilyen eseteket. A 
keresztény szolgálatnak csak Ő lehet az egyetlen alapja és mintája. Ebben a fejezetben ezért 
azt fogom kissé részletesebben áttekinteni, hogy maga Jézus hogyan viszonyult a 
démonokhoz. 

Nyilvános szolgálatának egyik legelső helyszínén, a kapernaumi zsinagógában a következő 
történt a Márk evangéliuma 1,21-26 érzékletes beszámolója szerint: 

És bemenének Kapernaumba; és mindjárt szombatnapon bemenvén a zsinagógába, 
tanít vala. És elálmélkodának az ő tanításán; mert úgy tanítja vala őket, mint akinek 
hatalma van, és nem úgy, mint az írástudók. Vala pedig azok zsinagógájában egy 
ember, akiben tisztátalan szellem volt, és felkiálta, és monda: Ah! Ml dolgunk van 
nékünk veled. Názáreti jézus? Azért jöttél-é, hogy elveszíts minket? Tudom, hogy ki 
vagy te: az Istennek Szentje. És megdorgálá őt Jézus, mondván: Némulj meg, és 
menj ki belőle! És a tisztátalan szellem megszaggatá őt, és fennszóval kiáltva, kiméne 
belőle. 

Az emberek reakcióját a 27. és 28. versek rögzítik: 

És mindnyájan elálmélkodának, annyira, hogy egymás között kérdezgeték, 
mondván: Mi ez? Micsoda új tudomány ez, hogy hatalommal parancsol a tisztátalan 
szellemeknek is, és engedelmeskednek néki? És azonnal elméne az ő híre Galilea 
egész környékére. 

A 23. versben, ahol a New King James Version azt mondja, hogy „tisztátalan szellemmel" 6 , 
a görög eredetiben az van, hogy „tisztátalan szellemben". Ezt talán úgy lehetne a legjobban 
visszaadni, hogy az illető személy egy tisztátalan szellem befolyása alatt volt. 

Említésre méltónak tartom, hogy a New International Version ezt a szakaszt úgy fordítja, 
hogy az illető férfi „tisztátalan szellemtől megszállott [possessed]" volt. Ez jól mutatja, hogy a 
különböző helytelen fordítások mennyire téves képet tárnak elénk a gonosz szellemek 
(démonok) tevékenységével kapcsolatban. Az eredeti görög alapján semmi nem indokolja a 
„megszállott" szó használatát, hiszen az birtokviszonyra utal. Ez a fordítás egyszerűen 
alkalmazkodott a tradicionális vallásos terminológiához, így azonban az eredeti szöveg 
jelentése elhomályosul. 

Jézus a következő üzenetet kezdte prédikálni Galilea-szerte: „Betelt az idő, és elközelített 
az Istennek országa..." (Mk 1,15) Ezért kellett demonstrálnia az Ő országának 
felsőbbrendűségét a Sátán királysága fölött. Ezzel kapcsolatosan hat fontos megjegyzést kell 
tennünk. 

Az első, hogy Jézus a démonnal foglalkozott, nem az emberrel. Az emberből a démon 
beszélt, és Jézus is a démonhoz szólt. Egészen pontosan fordítva Jézus így szólt a démonhoz: 
„Némulj el!" 

A második, hogy Jézus a démont utasította ki az emberből, nem az embert a zsinagógából. 
A harmadik, hogy Jézust egyáltalán nem hozta zavarba ez a kis közjáték vagy „zavaró 
körülmény". Szolgálatának szerves részét képezte, hogy démonokkal elbánjon. 

Negyedszer: a démon felváltva használta az egyes és többes számú alakokat: „Azért jöttéT 
é, hogy elveszíts minket? Tudom, hogy ki vagy te..." (24. vsz.) Ez úgy értelmezhető, hogy a 
szóvivő démon hol a saját, hol mindnyájuk nevében szólalt meg. A gadarai férfiban lévő 
démon ugyanezt a szófordulatot alkalmazta: „Légió a nevem, mert sokan vagyunk" (Mk 5,9). 


A magyar fordítás itt úgy szól, hogy „akiben tisztátalan szellem volt". (A ford, megj.) 

Ötödször, minden okunk megvan arra, hogy feltételezzük: ez a férfi rendszeresen látogatta 
a zsinagógát, ugyanakkor a jelek szerint senkinek meg nem fordult a fejében, hogy 
démonoktól való szabadulásra van szüksége. Talán még ő maga sem volt ezzel tisztában. 
Csak a Szentiéleknek a Jézuson lévő kenete ugratta ki a nyulat (a démont!) a bokorból. 

A hatodik, hogy ez a kapernaumi zsinagógában lejátszódott drámai konfrontáció jelentette 
Jézus nyilvános szolgálatának kezdetét. Zsidó honfitársai szemében elsősorban és 
mindenekfölött arról vált ismertté, hogy egyedülálló hatalommal parancsol a démonoknak. 


Hogyan bánt el Jézus a démonokkal? 


Ugyanannak a napnak az estéjén, amikor a sabbatra vonatkozó rendszabályok már nem 
korlátozták az emberek mozgását, Jézus megtartotta - ahogy mondani szokás - első „gyógyító 
összejövetelét": 

Estefelé pedig, amikor leszállt a nap, mind őhozzá vivék a betegeseket és az 
ördöngösöket [démonizáltakat]; és az egész város odagyűlt vala az ajtó elé. És 
meggyógyíta sokakat, akik különféle betegségekben sínylődnek vala; és sok ördögöt 
[démont] kiűze, és nem hagyja vala szólni az ördögöket [démonokat], mivelhogy őt 
ismerék (Mk 1,32-34). 

Ugyanerről az eseménysorról a Lukács evangéliuma 4,40-41 így számol be: 

A nap lementével pedig mindenek, akiknek különféle betegeik valónak, őhozzá vivék 
azokat, ő pedig mindegyikőjükre reá vetvén kezeit, meggyógyítá őket. Sokakból pedig 
ördögök [démonok] is mentek ki, kiáltozván és mondván: Te vagy ama Krisztus, az 
Isten Fia! De ő megdorgálván, nem engedé őket szólani, mivelhogy tudták, hogy ő a 
Krisztus. 

Tisztább képet kapunk Jézusnak a démonokkal kapcsolatos bánásmódjáról, ha a Márk-, 
illetve a Lukács-féle beszámolókat együtt vizsgáljuk. Márk azt mondja, hogy nem hagyta 
szólni a démonokat. Lukács szerint viszont: „Sokakból pedig démonok is mentek ki, kiáltozván 
és mondván: Te vagy ama Krisztus, az Isten Fia!" Mint ahogy azt a zsinagógában lezajlott 
incidensnél is megfigyelhettük, a démonok nyilvánosan kijelentették, hogy felismerték 
Jézusban az Istennek Szentjét, más szóval az Isten Fiát, Jézus azonban megtiltotta, hogy 
ennél többet mondjanak. 

Figyelemre méltó, hogy bár az emberek azért jöttek Jézushoz, mert betegségeikre 
gyógyulást kerestek, sokukból démonokat kellett kiűzni. A jelek szerint a legtöbben nem 
voltak vele tisztában, hogy egyes betegségeket démonok okoznak. Jézus szolgálatának 
viszont az első perctől kezdődően az volt az egyik legfigyelemreméltóbb sajátossága, hogy 
soha nem tett lényeges különbséget az emberi betegségek gyógyítása, illetve a démonoktól 
való szabadulás között. 

Ugyanez elmondható prédikátori szolgálatáról is, ahogy például azt a Márk evangéliuma 
1,39 is megjegyzi: „És prédikál vala azoknak zsinagógáiban egész Galileában, és ördögöket 
[démonokat] űz vala." A démonok kiutasítása tehát éppoly megszokott részét képezte Jézus 
szolgálatának, mint a prédikálás. Az embereknek a démonoktól való megszabadítása 
egyszerre volt megerősítése és gyakorlati alkalmazása az általa prédikált legfőbb üzenetnek, 
mely így szólt: „elközelített az Istennek országa" (Mk 1,15). 

Joggal merülhet fel a kérdés: vajon miféle emberek voltak azok, akik felé Jézus ilyen 
módon szolgált? Főként a vallásukat buzgón gyakorló zsidók, akik sabbatonként szorgalmasan 
jártak a zsinagógába, a hét többi napján pedig gondot viseltek a családjukra, művelték a 
földjeiket, halásztak a tengerben, és az üzleti ügyeiket rendezték! Elsősorban olyan emberek 
nyertek tehát ily módon segítséget Jézustól, akik „normális", tiszteletre méltó vallásos 
polgárokként élték az életüket. Ugyanakkor démonizáltak voltak. Démon vagy démonok 
hatoltak be személyiségük egy vagy több területére, aminek eredményeképpen ezeken a 
területeken elveszítették a teljes önrendelkezésüket. 

Ne tévesszük szem elől, hogy Jézus idejében a zsidó nép erkölcsi-etikai beállítottságát a 
Tízparancsolat és Mózes törvénye határozta meg! Ebből az következik, hogy többségük 
minden bizonnyal jobb és erkölcsösebb életet élt, mint a mai emberek jelentős része. 

Kétségkívül nagyon sokan vannak ma hozzájuk hasonló helyzetben a keresztény világban - 
jó, tiszteletre méltó vallásos emberek, akik rendszeres látogatói az istentiszteleteknek, és 
hibátlanul használják a megfelelő vallásos szófordulatokat, de ezenfelül még egy dologban 
emlékeztetnek a Jézus korabeli vallásos zsidókra. Életük bizonyos területeire démonok 
hatoltak be, és ennek eredményeképpen nem teljes mértékben urai önmaguknak. Ezért 
nyilván éppúgy szabadulásra van szükségük, mint azoknak, akik felé a maga idejében Jézus 
szolgált! 

A Lukács evangéliuma 13,32-ben Jézus világossá tette, hogy a betegek és a démonizáltak 
felé való gyakorlati szolgálatának mindvégig változatlanul folytatódnia kell: „ímé ördögöket 
[démonokat] űzök ki és gyógyítok ma és holnap, és harmadnapon elvégeztetem." A „ma és 
holnap és harmadnapon" kifejezés egy olyan hebraizmus, melyet magyarul valahogy így 
lehetne visszaadni: „ mostantól fogva mindaddig, míg a munkát el nem végzem". Jézus 
gyakorlati szolgálata két jellegzetes tevékenységgel kezdődött, folytatódott és ért véget: a 
betegek gyógyításával és a démonok kiutasításával. Már rögtön a kezdetekor 
bebizonyosodott, hogy ezek a szolgálat megfelelő módszerei, így nem volt rá szükség, hogy a 
későbbiek folyamán bármiféle módosítást eszközöljön. 

Továbbá, amikor eljött az idő, hogy Jézus tanítványokat hatalmazzon föl és küldjön ki, arra 
utasította Őket, hogy a szolgálatnak pontosan ugyanazt a mintáját kövessék, amelyet Ő maga 
mutatott be. E célból az első tizenkét apostollal kettős felhatalmazást osztott meg: először is, 
hogy démonokat utasítsanak ki; másodszor pedig, hogy gyógyítsanak mindenféle betegséget 
és erőtlenséget (lásd Mt 10,1). Ezt követően részletekbe menő utasításokat adott a 
tanítványoknak arra nézve is, hogyan éljenek ezzel a hatalommal: „Elmenvén pedig 
prédikáljatok, mondván: Elközelített a mennyeknek országa! Betegeket gyógyítsatok, 
poklosokat tisztítsatok, halottakat támasszatok, ördögöket [démonokat] űzzetek! "(Mt 10,7-8). 

Márk nagyon rövid és tömör összefoglalását adja annak, hogyan teljesítették az apostolok 
küldetésüket: „És sok ördögöt [démont] űznek vala ki, és olajjal sok beteget megkennek és 
meggyógyítanak vala" (Mk 6,13). A démonok kiűzése tehát nem valamiféle szabadon 
választható „extra" volt! 

Később aztán Jézus még hetven tanítványt kiküldött kettesével, hogy készítsék elő 
számára az utat minden helyen, ahová menni szándékozott. Bár nem ismerjük a hetven 
tanítványnak adott utasítások részleteit, de egészen biztosan kellett lennie ezek között a 
démonok kiűzésére vonatkozó parancsnak is, ezt pedig onnan tudjuk, hogy a visszatérő 
tanítványok kitörő lelkesedéssel újságolták: „Uram, még az ördögök [démonok] is engednek 
nékünk a te neved által!" (Lk 10,17). 

Halála és feltámadása után Jézus megint csak kiküldte tanítványait, ekkor azonban 
szolgálatukat már az egész világra kiterjesztette. ígérete szerint a hitben és 
engedelmességben járók által hirdetett üzeneteket öt természetfölötti jel fogja alátámasztani. 
Ezek közül az első kettő így szól: "Az én nevemben ördögöket [démonokat] űznek; új 
nyelveken szólának" (Mk 16,17). 

A huszadik század kezdete óta rengeteget prédikáltak, tanítottak és írtak a második jelről: 
a nyelveken szólásról. Az a jel azonban, amelyet Jézus először említ, a démonok kiűzése, 
korántsem került ugyanilyen mértékben a figyelem középpontjába. Nagyon elszomorító, hogy 
a mai egyház - különösen a nyugati világban - mind a mai napig vonakodik bibliai alapon 
szembenézni a démonok kérdésével. 

A Máté 28,19-20 a következőképpen örökíti meg azt a végső megbízatást, melyet Jézus a 
tanítványainak adott: 

Elmenvén azért, tegyetek tanítványokká minden népeket, megkeresztelvén őket az 

Atyának, a Fiúnak és a Szent Szellemnek nevében, tanítván őket, hogy megtartsák 

mindazt, amit én parancsoltam néktek, és ímé én tiveletek vagyok minden napon a 

világ végezetéig. Ámen! 

A megbízás rendkívül egyszerű és gyakorlatias: szerezzünk tanítványokat, majd tanítsuk 
meg őket, hogy megtartsák mindazt, amit Jézus parancsolt az első tanítványoknak. Majd ezek 
az új tanítványok maguk is tanítványokat szereznek, és megtanítják nekik mindazt, amit 
Jézus tanított, és ez így megy tovább nemzedékről nemzedékre - „a világ végezetéig". Jézus 

tehát azonnal a megfelelő „programmal" indította útnak a tanítványait, és semmi jele annak, 
hogy ezen bármit is változtatott volna. Sajnálatos módon azonban az egyház az évszázadok 
során számos változtatást eszközölt önhatalmúlag, és ezek egyikével sem sikerült az eredeti 
programon javítani, sőt! 


Az újszövetségi evangelizáció mintája 


Az Újszövetség az egyik tanítvány példáján világosan bemutatja, hogyan követték 
akkoriban Jézus szolgálatának mintáját. Fülöpről van szó. Az Újszövetség szövege egyedül őt 
nevezi kimondottan „evangélistának" (lásd Csel 21,8), így az ő szolgálatát, amelyről az 
Apostolok cselekedetei 8,5-13-ban, illetve 26-40-ben olvashatunk, joggal nevezhetjük az 
újszövetségi evangelizálás mintájának. 

Fülöp üzenete üdítően egyszerű volt. Szamariában „Krisztust" prédikálta, az etióp 
komornyiknak pedig „Jézust". Nem volt szüksége szervező stábra, sem professzionális 
kórusra, és még csak termet sem kellett bérelnie. Szolgálata mégis hatalmas tömegeket 
vonzott, méghozzá egyetlen okból: Isten természetfölötti erejének drámai demonstrációi 
miatt. 

A sokaság pedig egy szívvel-lélekkel figyelmeze azokra, amiket Filep mondott, 
hallván és látván a jeleket, melyeket cselekedék. Mert sokakból, kikben tisztátalan 
szellemek voltak, nagy hangon kiáltva kimenőnek; sok gutaütött és sánta pedig 
meggyógyula (Csel 8,6-7). 

Ez tehát az újszövetségi evangelizálás: Isten emberei az evangéliumot hirdetik, és azt 
tömegek hallgatják; az emberek látják a csodákat, és hogy a démonok kimennek, aminek 
hatására hitre jutnak; megkeresztelik őket, és gyülekezet jön létre. Az egyik központi elem a 
démonok kiutasítása, amelyet gyakran kísérnek zajos és rendbontó megnyilvánulások. Az 
evangelizáció egyéb ismertetőjegyei különbözhetnek egymástól, ezt az elemet azonban 
változatlanul ott találjuk azokban az evangelizációkban, melyekről az Újszövetség beszámol: 
először Jézus, később a tanítványai szolgálatában. 

Az evangelizációnak ezt a mintáját nem csak azok a tanítványok követték, akik szemtanúi 
voltak Jézus szolgálatának. Éppoly szembeötlő eleme volt például Pál apostol szolgálatának is. 
Sőt egy esetben arról is olvashatunk, hogy Pálnak olyan hatékonyan sikerült a démonokat 
kiűznie, hogy ennek hatására Efeszosz egész városa felkavarodott: 

És nem közönséges csodákat cselekszik vala az Isten Pál keze által: Annyira, hogy a 
betegekhez is elvivék az ő testéről a keszkenőket, vagy kötényeket, és eltávozának 
azoktól a betegségek, és a gonosz szellemek kimenőnek belőlük. Elkezdték pedig 
némelyek a lézengő zsidó ördögűzők közül az Úr Jézus nevét hívni azokra, akikben 
gonosz szellemek valónak, mondván: Kényszerítünk titeket a Jézusra, kit Pál prédikál. 
Valónak pedig némelyek Skévának, egy zsidó főpapnak fiai heten, akik ezt művelik 
vala. Felelvén pedig a gonosz szellem, monda: Jézust ismerem, Pálról is tudok; de ti 
kicsodák vagytok? És reájok ugorván az az ember, akiben a gonosz szellem vala, és 
legyőzvén őket, hatalmat vön rajtuk annyira, hogy mezítelenen és megsebesülve 
szaladának ki abból a házból. Ez pedig tudtokra lön mindeneknek, mind zsidóknak, 
mind görögöknek, kik Efézusban laknak vala, és félelem szállá mindnyájokra, és 
magasztaltatik vala az Úr Jézusnak neve (Csel 19,1 1-17). 

Annak köszönhetően, hogy ezek a Szkéva fiai tudatosan utánozni akarták Pált, az ő 
eljárásukból mint „árnyékból" visszakövetkeztethetünk arra, hogyan kezelte Pál a démonokat. 
A jelek szerint közvetlenül megszólította őket, és Jézus nevében azt parancsolta nekik, hogy 
jöjjenek ki az áldozataikból. Mindebből azt a tanulságot szűrhetjük le, hogy Pál is a Jézus által 
felállított mintát követte. 

A Szkéva fiainak szégyenteljes felsülése ugyanakkor azt is egyértelműen bizonyítja, hogy a 
démonok kiűzésének sikere nem pusztán a megfelelő „formula" használatának függvénye. 
Legalább ilyen fontos, hogy a formulát használó személy őszinte és odaszánt csatornája 
legyen a Szent Szellem természetfölötti személyének. 

Az Efeszoszban történt események további újszövetségi példáját nyújtják annak, hogyan 
befolyásolhatja a szabadítás szolgálata egy egész település életét. Az a jelenet, ahogy Szkéva 
fiai fejvesztve menekültek a démonizált férfi elől, mély benyomást gyakorolt Efeszosz egész 
városára, de különösen az ott élő keresztényekre. Világos választóvonalként szolgált Jézus 
tanítványai és a hitetlenek között. 

És sokan a hívők közül eljőnek vala, megvallván és megjelentvén cselekedeteiket. 
Sokan pedig azok közül, kik ördögi mesterségeket gyakoroltak, könyveiket 
[tekercseiket] összehordva mindeneknek láttára megégetik vala. És összeszámlálák 
azoknak árát, és találák ötvenezer ezüstpénznek. (Csel 19,18-19) 

Addig a pontig sokan ezek közül a hívők közül a jelek szerint úgy próbáltak élni, hogy fél 
lábbal Isten országában, másik lábukkal viszont még a Sátán királyságában voltak. Egyrészt 
megvallották a hitüket Krisztusban, másrészt viszont megtartották azokat a tekercseket, 
melyeken a korábban gyakorolt okkult praktikáik során használt titkos formulák álltak. Ezek a 
keresztények részben azért is vonakodhattak megválni ezektől a tekercsektől, mert igencsak 
értékesek voltak. Mikor azonban a szemük megnyílt a valódi szellemi kérdések előtt, örömmel 
nézték végig, ahogy értékes tekercseik a lángok martalékaivá válnak! 

Egy drachma akkoriban egy napi fizetést jelentett. Ha a tekercsek értékét megpróbáljuk 
mai pénzre átszámolni, akkor a nyugati világban minimum napi negyven dollárral kell 
számolnunk, hiszen körülbelül ennyi a minimálbér az Egyesült Államokban. Végeredményként 
tehát több mint kétmillió dollárt kapunk! És még mondja valaki, hogy nincs üzlet az 
okkultizmusban! 

A két birodalom közötti drámai konfrontáció végeredményét a jelenet záróverse foglalja 
össze: „Ekképpen az Úrnak Igéje erősen növekedik és hatalmat vesz vala" (Csel 19,20). 

Abból a tényből kiindulva, hogy a mai nyugati egyházban az evangelizációk nagyon ritkán 
végződnek hasonló eredményekkel, fel kell tennünk a kérdést, hogy ki vagy mi változott meg. 
Talán Jézus? Netán a démonok? Vagy az egyház? 

Második rész - 

A tapasztalat iskolájában 


A személyes tapasztalat önmagában sosem szolgáltathat elégséges alapot egy bibliai 
tantétel felállításához; előfordulhat azonban, hogy jól rávilágít egy olyan tanításra, amit 
korábban is ismertünk, csak nem tudtuk, hogyan kell alkalmazni. Ez volt a helyzet az én 
esetemben is a démonokkal való konfrontálás kapcsán. Nemegyszer elolvastam már az 
újszövetségi beszámolókat arról, hogy Jézus és a tanítványok hogyan viszonyultak a 
démonokhoz, és mindezt az első perctől a Szentírás érvényes kijelentéseként fogadtam el, 
saját tapasztalattal azonban még nem rendelkeztem ebben a kérdésben. 

Gyakran volt abban az örömben részem, hogy bűnösöket vezethettem Jézus Krisztushoz. 
Olyat is sokszor láttam, hogy ima hatására emberek fizikai gyógyulást nyernek. Olyat azonban 
még nem éltem át - legalábbis tudatosan nem -, hogy akár én, akár valaki a környezetemben 
démonokkal konfrontált és elbánt volna az Újszövetségben oly élénken ecsetelt külső 
manifesztációk kíséretében. 

Egy idő után viszont Isten az Ő szuverén döntése szerint elkezdett olyan helyzetekbe 
belevinni, melyek során közvetlen és személyes tapasztalatokat szerezhettem a démonok 
jelenlétének felismerése és a velük való elbánás területén. Először is én magam nyertem 
szabadulást vissza-visszatérő rettenetes depressziós rohamaimból, miután felismertem az 
ezek mögött meglapuló forrást, és Istenhez kiáltottam szabadulásért. Később más 
emberekben is felismertem démonok megnyilvánulásait, és saját tapasztalatom is igazolta, 
mennyire igaz, amit Jézus ígért tanítványainak a Márk evangéliuma 16,17-ben: „Az én 
nevemben démonokat űznek..." Mindez egy fontos új dimenziót nyitott meg a szolgálatomban. 

Visszanézve azt látom, hogy maga Isten íratott be engem a tapasztalatnak ebbe az 
„iskolájába", és Ő vezetett szuverén módon a démonokkal való egyik találkozástól a másikig. 
Végül a démonokkal történő leszámolás keresztény szolgálatom rendszeres elemévé vált. 

A következő fejezetekben azokat a legfontosabb tanulságokat szeretném megosztani, 
melyekre Isten tanított meg azon az úton, amelyre Ő vezetett. 

4. Küzdelmem a depresszióval 


A történet közvetlenül a második világháborút követő években kezdődik. Négy és fél évet 
szolgáltam a brit hadseregben a Közel-Keleten. A leszerelésemmel szinte egy időben feleségül 
vettem egy dán tanárnőt, Lydia Christensent, aki Jeruzsálem melletti lakásában 
kisgyermekekre viselt gondot. A Lydiával való házasságomon keresztül egy csapásra apja 
lettem nyolc lánynak, akik közül hat zsidó, egy palesztin származású volt, a legfiatalabb pedig 
angol. 

Újdonsült családommal együtt izgultuk végig Izrael államának újjászületését 1948-ban, ezt 
követően pedig Londonba költöztünk. Akkoriban még az egész város igen keményen dolgozott 
azon, hogy a háború borzalmas pusztításának nyomait eltakarítsa. Éveken át éjjelente a náci 
bombázók felhőiből rémület és pusztulás zúdult alá a tehetetlen lakosságra. Évekkel később, 
mikor mi odaköltöztünk, a bombák okozta otromba sebhelyek még jól látszottak városszerte. 

A legtöbb utcáról az jutott eszembe, hogy olyan, mint az az ember, aki mosolyogni próbál, 
de elöl két-három foga ki van verve. Az állva maradt házak sorát újra és újra megszakították 
üres, elgazosodott telkek - megannyi szótlan emlékműve azoknak a családoknak, melyek 
otthonukkal együtt elvesztek. Még ennél is rondábban festettek azonban azok a házak, 
amelyek állva maradtak ugyan, de találat érte őket, s így elszenesedett, málladozó falaikkal, 
bedeszkázott ablakaikkal rendkívül nyomasztó látványt nyújtottak. Szemünk hiába kutatott az 
elegancia és a szépség legcsekélyebb maradványai után. 

A város külső sebhelyeinél talán csak azok az érzelmi sebek éktelenkedtek 
borzalmasabban, melyeket az emberek magukban, belül hordoztak. A közhangulatot fáradt 
cinizmus jellemezte. Nagy-Britannia győztesen került ki ugyan a háborúból, ennek a 
győzelemnek a gyümölcsei azonban igencsak keserűnek bizonyultak. A legalapvetőbb 
élelmiszerek kivételével mindennek szűkében voltunk. Az olyan árucikkek, mint a cukor, a vaj, 
a tea vagy a kávé, melyek akár a legcsekélyebb élvezetet hozhatták volna az életbe - vagy 
egyszerűen csupán a lét fenntartását jelenthették volna -, csak szigorú jegyrendszeren 
keresztül voltak hozzáférhetőek. Mindennaposak voltak a hosszú sorok és az elszabadult 
indulatok. 

A szellemi élet szintje is mélyebbre süllyedt Nagy-Britanniában, mint az elmúlt kétszáz év 
során bármikor. A lakosságnak kevesebb mint öt százaléka járt csupán rendszeresen 
valamiféle istentiszteletre. A legtöbb templomot és gyülekezeti házat vagy bezárták, vagy 
bútorraktárrá alakították át. A működő kisszámú gyülekezetben is csak elvétve lehetett a 
reménység olyan pozitív üzeneteit hallani, amelyek ellendózisként szolgáltak volna a mindent 
elárasztó depresszióval szemben. 

Nem sokkal az után, hogy Londonban megtelepedtünk, egy kis pünkösdi gyülekezetét 
kezdtem pásztorolni a városközpont közelében. A legmaradandóbb emlékem arról az 
időszakról a szürkeség. Szürkék voltak az utcák, szürkék voltak a házak, szürkék voltak az 
emberek. Legtöbbször még maga az ég is szürke volt. Az akkoriban használt tüzelőanyagok 
füstje legalább az egynegyedét visszaverte annak a kevés napfénynek is, ami egy kicsit 
enyhíthetett volna a szürkeségen. Télen a városra rendszeresen olyan köd borult, hogy az 
ember a saját maga elé kinyújtott kezét sem látta. 

Volt azonban egy más típusú szürkeség is, amely még tovább fokozta depressziós 
hangulatomat. Ezt a különös, megmagyarázhatatlan szürkeséget a saját lelkem mélyén 
tapasztaltam. A kor szellemi körülményeihez viszonyítva tulajdonképpen sikeres pásztornak 
számítottam. Hetente legalább egy ember megtért az Úrhoz, de legalábbis egy gyógyító 
csodának, illetve a Szent Szellem természetfölötti ereje valamilyen más megnyilvánulásának 
lehettünk szemtanúi. Mégis egy folytonos belső frusztráltság-érzést éltem át. Egy nem 
hallható, de mégis érthető hang azt suttogta bennem: „Lehet, hogy másoknak sikerül, de 
neked nem." 

Pedig addigra már nem egy sikert könyvelhettem el az életemben. Az Etonon végzett 
tanulmányaim olyan jól haladtak, hogy tizenhárom éves koromban fölvettek a cambridge-i 

King's College-ba, méghozzá évfolyamelsőként. Miután mind latin, mind görög nyelvből, 
kultúrából, illetve történelemből kiváló minősítéssel vizsgáztam, kétéves kutatómunkára 
nyertem ösztöndíjat az egyetemen. Végül huszonnégy éves koromban megvalósult egyik 
legnagyobb álmom: fölvettek a cambridge-i King's College tagjai közé. A háború alatt egy 
egészségügyi alakulatnál szolgáltam, így tiszti előléptetésre nem számíthattam, hiszen nem 
vettem részt harci cselekményekben. Ennek ellenére a brit hadsereg legmagasabb minősítését 
nyertem el: példás. 

Katonai szolgálatom ideje alatt éltem át azt a természetfölötti találkozást Jézus Krisztussal, 
amely valósággal forradalmasította életem célkitűzéseit. A leszerelésemtől fogva folyamatosan 
tapasztaltam, hogy Isten lépésről lépésre vezet egészen az akkoriban betöltött pásztori 
szolgálatomig. Volt azonban az életemben egy olyan elem - mintegy a sors iróniája -, amelyet 
sehogyan sem sikerült feldolgoznom. Korábban, amíg a magam útját jártam, és Istenről 
tudomást sem vettem, az életem egyetlen töretlen sikertörténetként telt el. Most viszont, 
hogy teljes szívemből, őszintén kívántam követni Istennek az életemre vonatkozó terveit, 
egyfolytában az az érzés gyötört, hogy képtelen vagyok sikert elérni. 

Mindezek közepette az üdvösségemben soha, egyetlen percig sem kételkedtem. Az 
üdvbizonyosságom mély és megingathatatlan maradt. A depresszió azonban időről időre 
szürke ködként ereszkedett rám, mely beborította fejemet és vállamat. Ilyenkor valósággal 
úgy éreztem, mintha egy sötét börtön mélyén ülnék, és minden szabadulási kísérlet 
hiábavalónak tűnt. Teljesen elszigeteltnek és magányosnak éreztem magam, aki képtelen 
bármiféle értelmes kommunikációra még a hozzá legközelebb állókkal - a feleségemmel és a 
lányaimmal - is. Nem ismertem egyetlen olyan érett keresztény szolgálótestvért sem, akihez 
segítségért fordulhattam volna. 

Az összes általam ismert szellemi eszközt végigpróbáltam, hogy valahogy lerázzam 
magamról ezt a depressziót. Hűségesen olvastam a Bibliát, naponta legalább két ízben. 
Hetente egy napot böjtöltem. Időnként több napot vagy egy hetet is intenzív imára és böjtre 
szenteltem. Ilyenkor a depresszió mintha fölemelkedett volna egy időre, később azonban 
kérlelhetetlenül újra és újra visszatért, mire én a reménytelenségnek még mélyebb vermébe 
zuhantam. 

Jól ismertem a Rómaiakhoz írt levél 6,11-et, amely arra tanít minket, hogy úgy 
gondolkodjunk magunkról, mint akik „ meghaltunk a bűnnek". Ennek értelmében mindennap 
meg is vallottam, hogy meghaltam a bűnnek, és az annak következtében rám szabadult 
depressziónak. Mégsem sikerült sajnos az igevers második felét is megtapasztalnom: azaz, 
hogy „élek az Istennek a ml Urunk Jézus Krisztusban". 


Hogyan győztem le az ellenséget? 


Végül aztán 1953-ban, amikor már minden saját erőforrásomból kifogytam, Isten olyan 
módon sietett a segítségemre, ahogy az még soha, álmomban sem jutott eszembe! Éppen az 
Ézsaiás könyve 61. fejezetének első verseit olvastam, amelyek a Szent Szellemnek azt a 
természetfölötti munkáját írják le, ahogyan bizonyságot tesz az evangélium üzenete mellett. 
Ezeket a verseket vonatkoztatta magára Jézus a názáreti zsinagógában (lásd Lk 4,16-21). 
Ahogy a harmadik versben ahhoz a részhez értem, hogy „dicsőségnek palástját a csüggedt 
szellem helyett" (a szerző kiemelése), melyet más fordítások „levertség szellemeként" vagy 
„kétségbeesés szellemeként" vagy „bágyadtság szellemeként" adnak vissza - nem tudtam 
tovább olvasni. Úgy tűnt, hogy a csüggedt szellem kifejezést egy láthatatlan kéz valósággal 
aláhúzza a számomra. 

Egyre csak ismételgettem magamban: csüggedt szellem ...a csüggedés szelleme. Ez volna 
hát Isten diagnózisa az állapotomról? Arról lenne tehát szó, hogy az az erő, amellyel 
küszködök, nem is az én személyiségem része, hanem egy idegen személy - egy gonosz 
szellemi lény, amely valamilyen módon birtokba vette a lelkem egy részét? 

Hirtelen eszembe jutott egy kifejezés, amit valahol egyszer hallottam, de nem értettem: 
familiáris szellem. Lehet, hogy egy olyan gonosz erőről van itt szó, amely egy adott család 
tagjaihoz ragaszkodik, és egyik nemzedékről a másikra adódik tovább? 

Felötlött előttem apám jellemének egy sajátos aspektusa, amely mindig is rejtélynek tűnt a 
szememben. Rendes, tisztességes ember volt, aki sikeres katonatiszti pályafutása után 
ezredesi rangban szerelt le a hadseregtől. Idejének kilencvennyolc százalékában kifogástalan 
angol úriemberként viselkedett, az ehhez képest szinte elenyészőnek tűnő két százalékban 
azonban úgy nyilvánult meg, hogy az teljesen idegen volt a személyiségétől. Valamilyen 
jelentéktelen semmiség képes volt úgy felidegesíteni, hogy teljes huszonnégy órára merev, 
megkövült csendbe burkolódzott. Ilyenkor még anyámmal se állt szóba, és még annyira sem 
nyitotta ki a száját, hogy megköszönje a csésze teáját. Aztán egyszer csak, mintha mi sem 
történt volna, visszaváltott a normális, jó modorú énjéhez! 

Újonnan megnyílt nézőpontomból azt is átláttam, hogy egy erre igen emlékeztető „sötét 
szellem" követi az én életemet is gyermekkoromtól fogva. A jelek szerint alaposan kiismerte a 
temperamentumomat, és jól tudja, mik a gyengéim, s hogyan reagálok a különböző 
helyzetekben. Azt is tudta, mikor vagyok a legsebezhetőbb támadásaival szemben. Úgy tűnt, 
hogy jelenleg egyetlen célja van: meg akarja akadályozni, hogy Jézus Krisztust hatékonyan 
szolgálni tudjam. 

Életem egyik döntő pillanata volt ez! A depresszióimra és a negatív viszonyulásaimra 
mindig a saját jellemem részeként tekintettem - mintegy velem született sajátságnak véltem. 
Rendszeresen bűntudatom is volt, hogy miért nem vagyok „jobb" keresztény. Most azonban 
kezdett megvilágosodni előttem, hogy talán nem is a saját személyiségem egy bizonyos 
részével kell megküzdenem! 

A Szent Szellem azonnal eszembe juttatta a Jóéi könyve 2,32-ben található ígéretet: „De 
mindaz, aki az Úrnak nevét hívja segítségül, megmenekül." Héber tanulmányaim alapján 
tudtam, hogy az itt „megmenekül"-ként fordított ige azt fejezi ki, hogy valaki megszabadul, 
megmentik. Elhatároztam, hogy alkalmazni fogom ezt az ígéretet, és ez alapján fogok 
cselekedni. Egy nagyon egyszerű imában valami ilyesmit kezdtem mondani: „Uram, te 
megmutattad nekem, hogy engem a csüggedés szelleme gyötör, de azt is megígérted a te 
Igédben, hogy ha a te nevedet hívom segítségül, akkor megszabadulok. Ezért most kérlek 
téged, hogy szabadíts meg engem a Jézus nevében!" 

A válasz azonnal megjött. Úgy éreztem, mintha egy hatalmas mennyei porszívó 
ereszkedett volna rám, és leszippantotta volna a fejemet és a vállamat beborító szürke ködöt. 
Ugyanakkor a mellkasomról leszakadt egy tonnányi teher, és hirtelen lélegzethez jutottam. 

Isten megválaszolta az imámat! Hirtelen valahogy minden ragyogóbbnak tűnt körülöttem! 
Úgy éreztem magam, mintha mázsás súlyokat vettek volna le a vállamról. Szabad voltam! Az 
egész addigi életem ebben a gyötrelemben telt. Nagyon különös érzés volt szabadnak lenni. 
Hamar hozzászoktam azonban, hogy a szabadság a normális, és az elnyomás az abnormális. 

A régi ellenségem persze ennyivel nem adta föl; még többször előfordult, hogy meg kellett 
küzdenem a depresszióval. A nagy különbség azonban az volt, hogy a támadások ettől kezdve 
mindig kívülről jöttek, és sosem belülről. Fokozatosan megtanultam, hogyan kell ellenállnom. 

Az ilyen támadások fő csapásiránya az volt, hogy valamilyen módon pesszimista reakciókat 
vagy viselkedési módokat gerjesszenek bennem. Egy-egy olyan pillanatban, amikor látszólag 
rosszul mentek a dolgok, többször azon kaptam magam, hogy negatív gondolatokat kezdek 
dédelgetni a várható fejleményeket illetően. Ilyenkor aztán hamarosan azt tapasztaltam, hogy 
az a bizonyos, nagyon is jól ismert szürke köd újra elkezd rátelepedni a fejemre és a vállamra. 

Ezekkel kapcsolatban Isten újabb nagyon fontos leckét tanított meg nekem: Ő kész 
megtenni értem olyan dolgokat, amelyeket nem tudok megtenni magamért; ha azonban 
valamivel kapcsolatban azt várja, hogy én tegyem meg magamért, azt nem fogja megtenni 
helyettem. Amikor Istenhez kiáltottam, meghallgatott és megszabadított a csüggedés 
szellemétől, attól kezdve azonban engem tett felelőssé azért, hogy saját gondolataimat 
szellemi módon megfegyelmezzem. 

Olyasvalamire volt szükségem, amivel meg tudom védelmezni az elmémet. Egy 
alkalommal, amikor éppen azt a listát tanulmányoztam, amelyet Pál állított össze a szellemi 
fegyverekről az Efeszosziakhoz írt levél 6,13-18-ban, arra a következtetésre jutottam, hogy 
amit ő úgy nevez meg, hogy „üdvösség sisakja", az tulajdonképpen az elme védelmét 
szolgálja. Ezen nagyon elgondolkodtam: „Rajtam van-e vajon az üdvösség sisakja? Azt 
tudom, hogy van üdvösségem. Vajon ez azt jelenti, hogy a sisak is automatikusan a fejemen 
van?" 

Rádöbbentem, hogy Pál már megtért keresztényeknek írt, akiknek megvolt az üdvösségük, 
az apostol mégis arra utasította őket, hogy „vegyék föl" az üdvösség sisakját. Nekem kellett 
tehát lépnem. Nekem kellett magamra „felvennem" a sisakot. De mi lehet ez a sisak? 

Szerencsére éppen olyan Biblia volt nálam, amely el volt látva keresztutalásokkal. Az 
Efeszosziakhoz írt levél 6,17-hez tartozó keresztutalás a Thesszalonikaiakhoz írt 1. levél 5,8-ra 
hivatkozott: „Felöltözvén... sisak gyanánt az üdvösségnek reménységébe." Ezek szerint Isten 
a reménységet adta az elmém számára védősisak gyanánt! Mindez nagyon nagy benyomást 
gyakorolt a logikus gondolkodáshoz szokott elmémre. Az én problémám ugyanis a 
pesszimizmus volt, a pesszimizmus ellentéte viszont az optimizmus: amikor az ember mindig 
a legjobbat reméli. A reménység volt tehát a szükséges védelem a számomra. 

A Thesszalonikaiakhoz írt 1. levél 5,8-tól aztán a Zsidókhoz írt levél 6,18-20-hoz lapoztam: 

Hogy... erős vigasztalásunk legyen minékünk, mint akik odamenekültünk, hogy 
megragadjuk az előttünk lévő reménységet, mely lelkűnknek mintegy bátorságos és 
erős horgonya, és beljebb hatol a kárpitnál, ahová útnyitóul bement érettünk Jézus... 

A reménység két további képe tárult itt elém. Először is a remény olyan, mint az oltár 
szarvai. Az Ószövetség idején, ha valakit az ellensége üldözött és meg akarta ölni, a törvény 
értelmében menedéket találhatott, ha megragadta az oltár szarvait, mert ott az ellenségének 
nem volt joga ártani neki. Az oltár a mi szempontunkból arra az áldozatra emlékeztet, melyet 
Jézus hozott értünk a kereszten. Ennek a szarvai jelentik tehát azt a reménységet, amelynek 
alapja az Ő áldozata. Mindaddig, amíg állhatatosan ehhez a reménységhez ragaszkodom, az 
ellenségem nem tud hozzám férkőzni, és nem okozhat kárt bennem. 

Hogyan értelmezzem azonban a reménység második képét, amely azt horgonyként 
ábrázolja? Ez a kérdés rövid eszmefuttatást váltott ki bennem. 

- Mi az, aminek horgonyra van szüksége? 

- Hajó. 

- Miért van a hajónak horgonyra szüksége? 

- Azért, mert a vízen úszik - egy olyan nem szilárd elembe merül bele, amelyben semmiféle 
kapaszkodópont sincs. A horgony ellenben áthatol ezen a nem szilárd elemen, és a hajót a 
tengerfenék sziklájához, egy stabil, szilárd és mozdíthatatlan felülethez rögzíti. 

Megértettem, hogy a reménységnek pontosan így kell működnie az életemben: olyan 

horgonyként, amely áthatol az élet zűrzavarán és ingatagságán, hogy örökre odarögzítsen 
engem az Örökkévaló Kősziklához - Jézushoz. 

Miközben ezen gondolkodtam, arra is ráébredtem, hogy óriási különbség van a reménység 
és az ábrándozás között. A Zsidókhoz írt levelet tovább olvasva megláttam, hogy „a hit a 
reménylett dolgok valósága" (Zsid 11,1). Annak a reménységnek, amelyre nekem szükségem 
volt, nagyon is szilárd alapon - Isten Igéjének a kijelentéseibe és ígéreteibe vetett hiten - 
kellett nyugodnia. E nélkül a bibliai alap nélkül a reménység nem több merő ábrándozásnál. 

Fokozatosan kidolgoztam egy nagyon egyszerű gyakorlati módszert arra nézve, hogy 
ezeket az igazságokat a mindennapi életben alkalmazni tudjam. Megtanultam elkülöníteni a 
saját elmémből származó gondolatokat a démonoktól származó gondolatoktól. Valahányszor 
az ellenség támadásba lendült, és negatív, pesszimista gondolatokat igyekezett az elmémben 
elültetni, rászorítottam magam, hogy a Szentírásból származó pozitív kijelentésekkel vágjak 
vissza. 

Ha egy démon azt sugallta például, hogy a dolgaim rosszul állnak, a Rómaiakhoz írt levél 
8,28-at rántottam elő: „ Azoknak, akik Istent szeretik, minden javukra van, mint akik az ő 
végzése szerint hivatalosak." Én szeretem Istent - szegeztem neki láthatatlan ellenségemnek 
-, és az Ő végzése szerint történt az elhívásom is! Ezért aztán minden az én javamat 
szolgálja! 

A démon újra és újra azzal a módszerrel próbálkozott, amit a múltban gyakran igen 
sikeresen alkalmazott: „Ez neked nem fog sikerülni!" Ilyenkor a Filippiekhez írt levél 4,13-mal 
lendültem ellentámadásba: „Mindenre van erőm a Krisztusban, aki engem megerősít." 

A teljes győzelem nem lett meg máról holnapra. Idővel azonban a gondolati reflexeim 
olyan mértékig kiépültek, hogy minden negatív, démonikus gondolatot már szinte 
automatikusan valamilyen ellentétes pozitív igerésszel hárítottam el. Ennek következtében ez 
a bizonyos démon ma már igen ritkán vesztegeti az idejét arra, hogy ilyen módon 
próbálkozzon velem. 

Isten annak fontosságát is megtanította nekem, hogy folyamatosan hálát adjak neki és 
dicsérjem Őt. Rájöttem, hogy ez olyan atmoszférát teremt körülöttem, amely elrettenti tőlem 
a démonokat. Igen mély benyomást gyakoroltak rám Dávid szavai a Zsoltárok könyve 34,2- 
ben: „ Áldom az Urat minden időben, dicsérete mindig ajkamon van!" 

A zsoltár bevezető verséből kiderül, hogy Dávid életének ebben a szakaszában hosszú időn 
keresztül Saul király elől bujkált, aki mindenáron meg akarta öletni. Végül a filiszteusok 
királyának (Abiméleknek, más néven Akhisnak) az udvarába menekült, aki nem éppen kitörő 
lelkesedéssel fogadta. Dávid, hogy az életét mentse, „megváltoztatá magaviseletét őelőttük, 
és őrjönge kezeik között, és irkái vala a kapuknak ajtain, nyálát pedig szakállán folyatja alá" 
(lSám 21,13). 

Ha Dávid egyfolytában áldotta az Urat ilyen körülmények között - biztattam magam -, én 
aligha kerülhetek olyan helyzetbe, hogy ne tudjam ugyanezt tenni! 


Tanulságok 


E leírt személyes küzdelmek során három olyan tanulság fogalmazódott meg bennem, 
amelyek azután is folyamatosan felbecsülhetetlen értékűnek bizonyultak: először is, hogy 
teljes mértékben valóságos az a démoni tevékenység, amiről az Újszövetség beszámol; 
másodszor, hogy Isten természetfölötti módon gondoskodott számunkra szabadulásról; és 
harmadszor, hogy a szabadságunkat megőrizni a Szentírás igéinek fegyelmezett alkalmazása 
által lehetséges. 

A keresztények gyakran hajlamosak egyoldalú módon megközelíteni a szabadulás 
kérdését. Vannak, akik a démonok kiutasításának konkrét aktusára teszik a legnagyobb 
hangsúlyt, mások viszont megtagadják a szabadulás természetfölötti erejét, és pusztán a 
keresztény önfegyelem szükségességét hangsúlyozzák. A helyzet ezzel szemben az, hogy 
egyik sem helyettesítheti a másikat. Sem a szabadulás nem töltheti be az önfegyelem helyét, 
sem az önfegyelem nem helyettesítheti a szabadulást. Mindkettőre egyformán szükség van! 

Visszatekintve az azóta eltelt évekre, újra és újra felmerült bennem a kérdés: milyen irányt 
vett volna az életem, ha Isten nem lép közbe természetfölötti jeleivel, és nem szabadít meg 
engem a csüggedés gonosz szellemétől? Semmi kétségem nincs afelől, hogy előbb vagy utóbb 
beadtam volna a derekamat a kétségbeesésnek, és kiléptem volna a szolgálatból. Ezzel 
szemben milyen csodálatos most visszatekinteni több mint negyven év gyümölcsöző 
szolgálatára, amely a szabadulásomat követte! 

Idővel rájöttem, hogy a démonokkal való küzdelmem egyáltalán nem különleges vagy 
egyedülálló tapasztalat. Ellenkezőleg: azok a keresztények, akik az Úr szolgálatában állnak, 
véleményem szerint a Sátán első számú célpontjai között szerepelnek. Szinte fáradhatatlanul 
helyezi őket a legkülönfélébb démonikus nyomások és gyötrések alá, melyek célja mindig az, 
hogy kikerüljenek a szolgálatból. Sajnos nem egyszer el is éri ezt a célt! 

Egyetlen dolog jelenthet csak biztos védelmet: meg kell tanulnunk, hogyan ismerhető fel a 
démonikus tevékenység, és a szerint a minta szerint kell elbánnunk vele, amelyet Jézus 
alakított ki és mutatott be számunkra. Talán ez a legfőbb ok, amiért úgy érzem, meg kellett 
írnom ezt a könyvet. 

5. Akiknek nem sikerült segítenem 


Bizonyára sokak számára magától értetődően adódik az a következtetés, hogy a 
depressziótól való csodálatos szabadulásomat követően nyilván azonnal elkezdtem megosztani 
ezeket az izgalmas igazságokat a gyülekezetemmel. Sajnálatos módon azonban ez nem így 
történt, méghozzá két fő okból. 

Az első egészen egyszerűen a kevélység volt. Úgy éreztem, hogy nekem pásztorként 
kötelességem magasabb szellemi nívón élnem a gyülekezetem tagjainál. Úgy éreztem, azt 
várják tőlem, hogy nekem meglegyenek a válaszaim az ő problémáikra, hiszen hozzám 
fordultak segítségért. 

Mi történne, ha egy szép napon nyilvánosan bejelenteném, hogy megszabadultam egy 
démontól? A gyülekezeti tagok többsége már pusztán a démon szó hallatára összeborzadna. 
Valószínűleg képtelenek volnának attól kezdve pásztorként elfogadni és tisztelni. Lehet, hogy 
el sem jönnének többé a prédikációimat meghallgatni, így aztán ott maradnék gyülekezet 
nélkül. 

A démonoktól való szabadulás - vontam le a következtetést - szigorúan „személyes" ügy! 
Nem helyénvaló, ha egy pásztor megosztja az efféle információkat a gyülekezetével. 

Tartózkodásomnak azonban volt egy másik oka is. Megtérésemtől kezdve a pünkösdi 
mozgalomhoz tartoztam, a lelkészi felhatalmazásomat is tőlük kaptam, amivel együtt 
beleegyezésemet adtam, hogy elfogadom fő tantételeiket. Ezek között pedig ott volt az a 
széles körben elterjedt nézet is, hogy az a személy, aki megtért, megkeresztelkedett vízben 
és Szent Szellemben, és szól nyelveken, többé nem lehet démonok befolyása alatt, ezért 
szabadulásra sincs szüksége. Ez a vélekedés annyira erős volt, hogy a kérdésnek a puszta 
felvetése is tiszteletlenségszámba ment volna. 

Érdekes ugyanakkor, hogy soha nem hallottam és nem is olvastam ennek a tantételnek 
semmilyen megindokolt igei kifejtését. A legtöbb keresztény szemében mindez annyira 
magától értetődőnek tűnt, hogy nem érezték szükségét az igei alátámasztásnak. Ha mégis 
szóba került valami ilyesmi, úgy hivatkoztak Jézusnak a János evangéliuma 8,36-ban rögzített 
szavaira („azért, ha a Fiú megszabadít titeket, valósággal szabadok lesztek"), mintha ezzel 
minden meg lenne magyarázva. 

Pedig mindössze néhány verssel korábban Jézus a következőt mondja: 

Ha ti megmaradtok az én beszédemben, bizonnyal az én tanítványaim vagytok; és 

megismeritek az igazságot, és az igazság szabadokká tesz titeket. (Jn 8,31-32) 

Ennek a korábbi szakasznak az értelmében „valósággal szabadnak" lenni nem valami 
automatikus, magától értetődő dolog, hanem azon a feltételen alapul, hogy megismerjük 
Isten Igéjének az igazságát, és annak való engedelmességben járunk. 

Mindez nagyon nehéz kérdéseket vetett föl bennem. Tegyük fel, hogy voltak az életemben 
olyan időszakok, amikor nem voltam olyan mértékben engedelmes, ahogyan kellett volna. 
Elképzelhető, hogy ezt követően szabadulásra van szükségem? Hogyan állapíthatom meg 
személyes tapasztalataim alapján, hogy „valósággal szabad" vagyok? 

Rájöttem, nem vagyok abban a helyzetben, hogy válaszolni tudjak ezekre a kérdésekre. 
Egyúttal pedig arra is ráébredtem, hogy a szolgálatban álló keresztények életét leginkább 
befolyásoló tényezők közül a vallási tradíció az egyik legerősebb. A tradíciótól való 
elszakadáshoz nagyon komoly meggyőződésre van szükség. 

Az egy dolog - érveltem magamban -, hogy a saját életemben megtapasztaltam a 
szabadulást. Egészen más helyzet alakulna ki viszont, ha előállnák és másokat arra kezdenék 
tanítani, hogy talán még a Szent Szellemben megkeresztelkedett keresztényeknek is 
szükségük lehet démonoktól való szabadulásra. Sok pünkösdi testvérem - és kétségkívül 
számosán az egyház más ágazataiból valók közül is - azonnal eretneknek nyilvánítanának. 

Az igazság az, hogy én magam sem voltam egészen biztos benne, hogy ami velem 
megtörtént, mintaként szolgálhat-e mások számára is. Lehet, hogy az én esetem valami 

egészen egyedülálló és különleges volt. Ha pedig így áll a helyzet, már maga az a felvetés is, 
hogy a gyülekezetem többi tagjának is démonoktól való szabadulásra lehet szüksége, 
könnyen alááshatja a hitüket, és megingathatja őket. 

A vége az lett, hogy a szabadulással kapcsolatos élményemet csupán a feleségemmel 
osztottam meg, nyilvánosan pedig egyetlen szót sem szóltam róla. Annak ellenére, hogy a 
keresztények olyan problémákkal jöttek hozzám, amelyek megoldhatatlannak tűntek, soha 
még csak nem is céloztam rá, hogy ezeknek a problémáknak a hátterében démonok 
állhatnak, és ezektől kellene megszabadulniuk. Szégyenkezve vallom be, hogy ezt a 
lehetőséget egy idő után még a saját gondolataimból is kizártam. 

Ez az igeellenes döntésem jelentősen behatárolta szolgálatom hatékonyságát. Egyes hívők 
sikeresen eljutottak a teljes szabadságra és győzelemre a segítségemmel, mások viszont egy 
darabig szépen fejlődtek, aztán hirtelen valamiféle láthatatlan akadályba ütköztek. Ezek soha 
nem lettek teljes értékű keresztények. 


Marcus és Roger 


Ma már világosan látom, milyen mulasztásokat követtem el pásztori munkám során. 
Nagyon sajnálom, hogy bizonyos embereknek nem tudtam megadni azt a segítséget, amire 
szükségük volt. Két eset különösen emlékezetes számomra. 

Az egyik Marcus volt, egy Németországból származó zsidó fiatalember. Népes családjukból 
csak ő és bátyja kerülték el Hitler gázkamráit. Később Marcus Angliában egy igen erőteljes 
személyes találkozást élt át a Názáreti Jézussal, majd Szent Szellemben is alámerítkezett. 

Sokszor imádkoztunk együtt, és ilyenkor megfigyeltem, hogy világosan és folyékonyan 
beszél egy számomra ismeretlen nyelven. (Annyit tudok németül, hogy biztosan meg tudtam 
állapítani, hogy valamilyen más nyelven beszél.) Marcust mindig úgy ismertem, mint aki bátor 
és hűséges tanúbizonysága Megváltójának és Messiásának, Jézusnak. Ugyanakkor nem 
sikerült eljutnia arra a mély belső békességre, amelyet Jézus ígért az Őbenne hívőknek. 

A holokauszt traumáján túlmenően Marcusnak egy másik súlyos érzelmi probléma is jelen 
volt az életében. Bátyja után ugyanis az édesanyja kislányra számított, és egyszerűen nem 
tudott beletörődni, hogy másodszor is fia született. Egész kisgyermekkorában lányruhákba 
öltöztette, és minden módon úgy viszonyult hozzá, mintha kislány lett volna. 

Rendszeresen voltak olyan időszakok Marcus életében, amikor valódi békességet 
tapasztalt, és sikerült győztesen járnia, de újra és újra visszacsúszott a legsötétebb 
kétségbeesésbe. Olyan bűntudatérzés gyötörte, amelyet sem megmagyarázni, sem lerázni 
nem tudott. Többször előfordult, hogy azzal büntette magát, hogy a saját kezére rácsapta az 
ajtót, sőt olyan is előfordult, hogy megitta saját vizeletét. 

Az ilyen epizódok után rendszeresen hozzám fordult segítségért. „Nem tudnád valahogy 
kiűzni ezt az 'ördögöt' belőlem?" - kiáltott fel nemegyszer. Én azonban lezártam az elmémet 
annak a lehetősége előtt, hogy valóban démonoktól való szabadulásra lehet szüksége. Végül 
is - nyugtattam meg magam - a saját fülemmel hallottam, hogy nyelveken szól! 

Amikor végül befejeztem pásztori tevékenységemet, és elkerültem Londonból, fokozatosan 
megszakadt a közvetlen kapcsolatom Marcusszal. Közös barátunktól azonban később 
megtudtam, hogy homloklebenyműtétet kellett rajta végrehajtani - ennek a súlyos sebészeti 
beavatkozásnak az a lényege, hogy az agyi homloklebeny egy vagy több idegpályáját 
eltávolítják, hogy ily módon csillapítsák az egyébként kezelhetetlen, rendellenes agyi 
működést. Sajnos még ez a drasztikus beavatkozás sem tudott tartós segítséget nyújtani 
Marcusnak, és néhány évvel később fiatalon meghalt. 

Most visszatekintve úgy érzem, bizonyára tudtam volna segíteni Marcusnak, ha hajlandó 
lettem volna beismerni a problémája démonikus összetevőjét. 

A másik hasonló eset Rogeré volt. Ez a fiatalember egy olyan utcai összejövetelen tért meg 
az Úrhoz, amelyen én prédikáltam. Megtérése nagyon látványos és határozott volt, hamar 
megkeresztelkedett Szent Szellemben is, és az Úr agilis, elkötelezett tanúbizonyságává és 

munkásává vált. Nem egy érett keresztényt megszégyenített buzgóságával és 
odaszántságával. 

Emellett azonban volt egy visszatérő bűne, méghozzá abból a kényelmetlen fajtából, 
amelyről akkoriban nem volt ildomos beszélni. Az önkielégítésről volt szó. Pedig Roger nagyon 
utálta ezt a dolgot, és mindent elkövetett ellene, de képtelen volt tartós győzelemre jutni. 

Egy napon felkeresett bennünket és kérlelni kezdett: „Imádkozzatok értem!" Volt, hogy 
este tíztől hajnali kettőig imádkoztunk érte. Ekkor hirtelen Roger megszólalt: „Most megy ki 
belőlem, most megy ki belőlem! Ne hagyjátok abba az imát; érzem. Az ujjaimban van; most 
megy ki!" A győzelem már karnyújtásnyi közelségbe került - de valahogy mindig kicsúszott a 
kezünkből. 

Még jó néhány éven át kapcsolatban maradtam Rogerrel, de nem sikerült megszabadulnia 
ettől a problémájától. 


A szonda és a csipesz 


Marcus és Roger két kiemelt példa csupán azoknak az embereknek a sorából, akiknek nem 
tudtam hathatós segítséget nyújtani, mert a problémájukat nem démonikusként kezeltem. 
Eszembe jut erről egy eset, amely a második világháború során történt, amikor az észak¬ 
afrikai brit erőknél szolgáltam műtőssegédként. 

Az egyik alkalommal egy brit katona jött el a rendelésünkre, akit repesztalálat ért egy 
közelében felrobbant bombából. Levette az ingét, és megmutatta az apró, pontszerű sebet a 
vállán. A seb pereme enyhén megfeketedett. 

Azt hittem, tudom, mi a dolgom, és már vettem is elő a használatkészre csomagolt steril 
kötszert, ami orvosi felszerelésünk elmaradhatatlan része volt, miközben odafordultam az 
egészségügyi tiszthez: 

- Hozzam a tábori kötést, uram? 

- Nem, most nem az kell - válaszolta a doktor. - Hozza nekem a szondát! 

Az orvos leültette emberünket egy székbe, majd benyúlt az aprócska ezüstpálcikával a férfi 
sebébe, és egy ideig óvatosan tapogatódzva kotorászott benne. Hirtelen a férfi felüvöltött és 
felpattant a székből. 

- Most pedig kérem a csipeszt! - mondta az orvos. Átadtam neki a csipeszt, amellyel benyúlt 
a sebbe azon a ponton, ahol a szondával sikerült lokalizálnia az idegen testet. Ezután 
szakszerű mozdulattal kiemelt egy aprócska fekete fémdarabot, majd gondosan 
megtisztította a sebet, és végül így szólt hozzám: 

- Most már hozhatja a kötést! 

Később, mikor kettesben maradtunk, elmagyarázta: 

- Tudja, az a repeszdarab, ami azt a sebet okozta, még ott volt benn. Ha csak bekötözzük a 
sebet anélkül, hogy a repeszt eltávolítanánk, az folyamatos fertőzésveszélyt jelent, ami 
számos további komplikációhoz vezethet. 

Ahogy most visszatekintek a londoni szolgálatom időszakára, úgy látom, hogy nemegyszer 
ugyanazt a hibát követtem el, mint akkor, a háború idején, a katonaorvosi rendelésen. 
Miközben megpróbáltam segíteni hozzám forduló embereken, olyan sebeket igyekeztem 
bekötözni, amelyekben még ott volt a „fertőzés" démonikus forrása. Ezeknek az embereknek 
csak úgy tudtam volna hathatós segítséget nyújtani, ha a szellemi fölszerelésemben ott van ez 
a két fontos darab: a szellemek megítélésének „szondája" és a szabadulás „csipesze". 

A következő fejezetekben elmesélem, hogyan avatkozott be Isten az életembe, és hogyan 
látott el a szolgálatnak ezzel a két nélkülözhetetlen eszközével. 

6. Összecsapás démonokkal 


1957-ben befejeztem pásztori szolgálatomat Londonban, és feleségemmel oktatási 
misszionáriusokként Kenyába költöztünk. Összebarátkoztunk afrikai misszionáriusok egy 
csoportjával, akik beszámoltak nekünk a démonokkal kapcsolatos személyes élményeikről. 

Egyik alkalommal egy teljesen tanulatlan afrikai hölgy felé szolgáltak, aki kizárólag a saját 
törzse dialektusát beszélte. A démon azonban angolul szólalt meg a nőből: „Nem űzhettek ki 
bennünket; nem vagytok ehhez eléggé műveltek." A barátaim erre így válaszoltak: „Nem a 
műveltségünk miatt űzünk ki téged, hanem azért, mert az Úr Jézus Krisztus szolgái vagyunk!" 

Elég jól megismertem ezeket az embereket ahhoz, hogy tudjam: se nem túloznak, se nem 
fantáziáinak. A démonokkal kapcsolatos történeteik nagyon emlékeztettek engem az 
Újtestamentumban rögzített esetekre, arról azonban már fogalmam sem volt, mihez kezdjek 
ezzel az információval. Mivel a tanárképző főiskola igazgatójaként úgyis épp elég dolgom volt, 
betettem az „elintézetlen" dossziémba. 

Öt év után eljöttünk Kenyából, és egy ideig utazószolgálatot töltöttünk be Európában, 
Nagy-Britanniában, Kanadában és az Egyesült Államokban. Ezt követően 1963-ban ismét 
pásztori megbízást kaptam egy kis pünkösdi gyülekezetben, Seattle-ben. 

Egy szombati napon felhívott otthon Eric Watson, egy karizmatikus baptista pásztor, akit 
távolról ismertem. 

- Van itt egy nő - mondta -, aki már meg van keresztelve Szent Szellemmel. Mégis gonosz 

szellemektől való szabadulásra van szüksége. 

Ilyet én addig baptista pásztor szájából sosem hallottam. De ami ezután következett, az 
még meglepőbb volt! 

- Az Úr azt mutatta meg nekem, hogy te és a feleséged lesztek az eszközök a 

szabadulásában - folytatta. - És ma van a nap, amikor ennek meg kell történnie. 

Mondanom sem kell, hogy kissé megdöbbentem. Egyáltalán nem voltam felkészülve arra, 
hogy egy másik személy hozzon meg egy ilyen döntést helyettem, úgyhogy elsuttogtam egy 
gyors imát: „Uram, ez tényleg tőled van? Tényleg azt akarod, hogy ez így legyen, ahogy ö 
mondja?" 

Legnagyobb meglepetésemre azt éreztem, hogy az Úr így válaszolt: „Igen, ez tőlem van." 

- Rendben van - mondtam a pásztornak. - Hozzátok át! 


Az első csata 


Miközben Lydiával együtt Watson pásztorra és a nőre vártunk, váratlanul beesett hozzánk 
John és Sherry Faulkner, egy presbiteriánus házaspár, akik nemrégiben nyerték el a Szent 
Szellem-keresztséget. Gyorsan elmondtuk nekik, milyen látogatókat várunk, és megkértük 
őket, hogy maradjanak és velünk együtt imádkozzanak. 

Kisvártatva megérkezett Eric Watson egy szőke hajú, kék szemű hölgy társaságában, akit 
Mrs. Esther Henderson néven mutatott be. Gondosan szemügyre vettem a hölgyet, valamiféle 
külső bizonyítékát keresve különös szellemi állapotának - vad, eszelős tekintetet például, vagy 
valamiféle fémes csengést a hangjában. De minden hiába: teljesen hétköznapi, 
középosztálybeli amerikai háziasszonynak tűnt minden tekintetben. Becslésem szerint 
harmincöt év körüli lehetett, és sem idegesnek, sem rémültnek nem tűnt. 

Watson pásztor azonnal munkához látott. Leültette Esthert egy székbe, majd hozzánk 
fordult: „Már megszabadult a nikotin démonától, de még vannak benne." 

Miközben az elbeszélésére figyeltem, úgy döntöttem, hogy mindaddig semleges maradok, 
amíg az Úr valamiféle világosságot vagy vezetést nem ad. 

Watson pásztor kisvártatva befejezte mondandóját, majd Esther elé állt, és hangosan így 
szólt: 

- Ti gonosz szellemek, én megparancsolom, hogy gyertek ki Estherből! 

Miután semmi nem történt, még inkább felemelte a hangját, és újra elismételte: 

- Megparancsolom, hogy gyertek ki! De továbbra sem történt semmi. 

- Tudom, hogy ott vagytok - folytatta a pásztor -, és megparancsolom, hogy gyertek ki Jézus 
nevében! 

Abban a pillanatban, ahogy Jézus nevét említette, Estherből ez nagyon határozott reakciót 
váltott ki. Közelről figyeltem, ezért jól láttam, hogy az arckifejezése eltorzul. 

Olyan volt, mintha egy másik személyiség kezdett volna a felszínre törni. Sárgás, pokoli 
fény villant fel a szemében. Ekkor már biztos voltam benne, hogy valamiféle más erő lakozik 
ebben a hétköznapi kinézetű baptista háziasszonyban. 

Eric Watson továbbra is ott állt és kiáltozott erre az akármire. Nyilván úgy érezte, hogy a 
kiáltozás nagyobb tekintélyt kölcsönöz a személyének. Egy idő után azonban, miután rá kellett 
jönnie, hogy nem sokra jut, kérdő tekintettel fordult felém. 

Gyorsan átgondoltam az egészet, különös tekintettel azokra a módszerekre, amelyeket 
maga Jézus használt. Aztán én is odaálltam Esther elé, és valami ilyesmit mondtam: 

- Te gonosz szellem, aki ebben a nőben benne vagy, én most hozzád beszélek, nem a 
hölgyhöz. Mi a neved? Az Úr Jézus nevében megparancsolom neked, hogy válaszolj! 

A válasz abban a pillanatban megjött - egyetlen rövidke, hihetetlen gonoszsággal kiejtett 
szó: 

- Gyűlölet! 

A nő egész arca színtiszta, hamisítatlan gyűlölettől izzott. Addig soha életemben nem 
láttam ember szemében ilyen gyűlöletet. 

A démon készséges válasza újabb meglepetéssel szolgált. Hirtelenjében nem tudtam, 
mihez kezdjek. Végül úgy döntöttem, hogy továbbra is azon utasítások szerint járok el, 
amelyeket Jézus adott át a tanítványainak. 

- Az Úr Jézus Krisztus nevében - parancsoltam -, te, gyűlölet szelleme, gyere ki ebből a 
nőből! 

Erre a démon az Estherére egyáltalán nem emlékeztető, pimasz hangon így válaszolt: 

- Ez az én házam! Itt élek már harmincöt éve. Nem jövök ki! 

Önkéntelenül is az a bibliai rész jutott eszembe, amikor a tisztátalan szellem kimegy az 
emberből, és ezt mondja: „Visszatérek az én házamba, ahonnét kijöttem." (Mt 12,44) Tehát 
tökéletesen összhangban volt a Szentírással, amikor a démon úgy utalt Estherre, hogy „az én 
házam". 

Ezen felbátorodva ismét így szóltam a démonhoz: 

- Az Úr Jézus Krisztus nevében kijössz! 

A démon tovább ellenkezett velem, én pedig egyre csak ezt hajtogattam: „Az Úr Jézus 
Krisztus nevében kijössz!" 

Valósággal az akaratok harcáról volt szó. Úgy tűnt, hogy lépésről lépésre kell legyőznöm a 
démont. Az egyes lépések meglehetősen hosszú időt vettek igénybe. Minél többször idéztem 
azonban a Szentírást, minél többet használtam Jézus nevét, annál inkább felülkerekedtem az 
ellenségemen. Végül a démon alkudozni kezdett velem: 

- Ha kijövök - kezdte -, úgyis visszajövök! 
így feleltem: 

- Nem, hanem szépen kijössz, és kint is maradsz! 

A démon következett: 

- Ha én ki is jövök, a testvéreim itt maradnak és megölik! 

Mire én: 

- Nem, hanem te kijössz először, a testvéreid pedig kijönnek utánad! 

Közben rájöttem, hogy egy újabb hasznos információhoz jutottam: ezek szerint nem csak 
egy démon van odabent! A démon tovább érvelt: 

- Még ha mind kijövünk is, a lánya akkor is a kezünkben van! 

Erre így válaszoltam: 

- Nem, hanem először kijöttök Estherből, aztán pedig kijöttök a lányából! 

Addig nem is tudtam, hogy Esthernek lánya is van, de továbbra is ezt az egyszerű elvet 
követtem: amit a démon mondott, én annak az ellenkezőjét mondtam. 

Ezen a ponton a démon taktikát váltott. Minden figyelmeztetés nélkül Esther kezei 
felemelkedtek, megragadta a saját torkát, és fojtogatni kezdte magát. Az arca elvörösödött, a 
szemei pedig kidülledtek. Presbiteriánus barátom, John Faulkner, aki magasabb és erősebb is 
volt nálam, a segítségemre sietett, és egyesült erővel végül sikerült Esther kezét lefejtenünk a 
torkáról. Alig bírtunk vele: az ereje természetfölötti volt! 

Ekkor újra támadás alá vettem a démont. Hatalmas nyomást éreztem a bensőmben, 
mintha csak egy léggömböt fújtak volna föl bennem, és ez a belső nyomás az Estherben lévő 
démon ellen irányult. Egyszer csak egy sziszegő hang jött ki Esther száján. A feje előrebukott 
és a teste elernyedt. Ugyanakkor a bensőmben lévő „léggömb" is leereszkedett. Tudtam, hogy 
a démon kiment. 

Kisvártatva azonban Esther újra felemelte a fejét, és a bennem lévő „léggömb" újra 
kifeszült. Rájöttem, hogy most a démon egyik „testvérével" van dolgom. 

Nagyjából ugyanazon a procedúrán mentem keresztül a következő démonnal, amely magát 
félelemként nevezte meg. A csata végén aztán ez is kijött. Esther újra elernyedt, és a bennem 
lévő „léggömb" is leereszkedett. Kezdtem elfáradni, ezért hátraléptem, és helyemet egy másik 
jelenlévő foglalta el, aki ugyanazzal a módszerrel ugyanazt az eredményt érte el. 

Mire a csata véget ért, a jelenlévők mindegyike sorra került. Az egész akció összességében 
mintegy öt órán át tartott. 

A félelem után következő démonok úgy nevezték meg magukat, mint kevélység, irigység 
és önsajnálat. Ezek szerint az önsajnálat is lehet démon! - gondoltam magamban. Ekkor 
kezdtem megérteni, hogy egyes emberek miért nem képesek pozitív igei hozzáállást 
tanúsítani nehéz körülmények között. Az eset ezen túlmenően is egy teljesen új ablakot 
nyitott meg előttem, amelyen keresztül teljesen más szemszögből láttam emberek 
viselkedését és az őket motiváló erőket. 

A következő démon hűtlenségként nevezte meg magát, mielőtt kijött. Megértettem, hogy 
ez a szellemi erő abba az irányba hajszol egy férjes asszonyt - és bizonyára egy nős férfit is -, 
hogy szexuális erkölcstelenséget kövessen el. 

A következő démon halálként nevezte meg magát. Ehhez először eléggé szkeptikusan 
viszonyultam. Addig a halált mindig egyszerűen fizikai állapotként fogtam fel. Hirtelen 
azonban eszembe jutott a Jelenések könyve 6. fejezetében szereplő ló, amelynek lovasát úgy 
hívják, hogy Halál. Ezek szerint a halál egy személy! Lehet, hogy van ilyen démon is? 

Ezen elcsodálkozva megszólítottam a halál szellemét: 

- Mikor mentél be ebbe a nőbe? 

- Körülbelül három és fél évvel ezelőtt - válaszolta -, amikor kis híján meghalt a 

műtőasztalon. 

Amikor a halál szelleme végül kijött, Esther hanyatt dőlve elnyúlt a padlón. Bőre viaszos 
volt és hideg, arca pedig olyan, mint egy halotti maszk. Színnek a nyoma sem maradt benne. 
Ha valaki abban a pillanatban belépett volna a szobába, azonnal azt mondta volna, hogy egy 
halott nő fekszik a földön. 

Erről az az eset jutott az eszembe, amikor Jézus megszabadított egy fiút a süket és néma 
szellemtől: az pedig olyan lön, mint egy halott, annyira, hogy sokan azt mondják, hogy 
meghalt, Jézus pedig megfogván kezét, fölemelé; és az fölkele" (Mk 9,26-27). 

Esther mintegy tíz percen át feküdt így, majd fölemelte a kezét, dicsérni kezdte az Urat, és 
elkezdett nyelveken imádkozni. Az ereje lassan kezdett visszatérni, és végül felállt. Újabb fél 
óra elteltével ismét Watson pásztor gondjaira bíztuk, aki beültette autójába és hazavitte. 

Miután kikísértük őket, Lydiával visszasétáltunk a házunkba, ahol Faulknerék vártak ránk. 
Csodálkozva bámultunk egymásra. Aztán valaki megszólalt: „Igyunk meg egy csésze teát!" 

Ahogy elkezdtük átbeszélni a történteket, mindnyájan izgalomba jöttünk. Életünkben 
először szemtanúi lehettünk egy drámai, objektív, természetfölötti demonstrációnak, hogy 
milyen hatalmat adott nekünk Jézus a démonok fölött. 


Egy újabb megszabadult fogoly 


A következő hét közepén Esther Henderson felhívta a feleségemet, és így szólt: „Úgy 
érzem, hogy megpróbálnak visszajönni. Nem tudnál átjönni és segíteni?" 

Átmentünk Estherhez, hogy tanácsot adjunk neki, és imádkozzunk vele. A jelek szerint a 
démonok félelemmel gyötörték, és ezen mint ajtón keresztül próbáltak meg visszatérni. 
Bátorítottuk, hogy álljon rá a Jakab levele 4,7 igéire: „Engedelmeskedjetek azért az Istennek, 
álljatok ellene az ördögnek, és elfut tőletek!" 

Miközben beszélgettünk, Esther legfiatalabb gyermeke, egy hat év körüli kislány ott 
téblábolt körülöttünk. Rose-nak hívták; vékonyka, szomorkás, visszahúzódó gyermek volt. 
Valahányszor a szemébe néztem, elkapta a tekintetét, és lehajtotta a fejét. Hamarosan 
megtudtam, hogy szellemileg visszamaradottként diagnosztizálták. 

Végül aztán így szóltam Estherhez: 

- Tudom, hogy az ördögről aligha feltételezhetjük, hogy igazat mond, de amikor azok a 
démonok, amelyek benned voltak, azt mondták, hogy a lányod is a kezükben van, 
szerintem mégsem hazudtak. 

- Imádkoznátok érte? - kérdezte Esther. Megegyeztünk, hogy a következő szombaton 
áthozza hozzánk Rose-t, és imádkozunk érte. Ismét meghívtuk Faulkneréket is, hogy 
segítsenek bennünket az imában. 

Aznap, mielőtt a nappaliban imádkozni kezdtünk volna, megkérdeztem Esthert, mennyire 
emlékszik az előző szombaton történtekből. Elmondta, hogy semmire attól a pillanattól 
kezdve, hogy a gyűlölet démona átvette fölötte az irányítást, mindaddig, amíg arra tért 
magához, hogy hanyatt fekszik a földön, és dicséri az Urat. A démonok teljes mértékben 
elnyomták a személyiségét, és a hangját, valamint a gesztusait csatornaként használva saját 
magukat fejezték ki rajta keresztül. Kérdésünkre Esther azt is megerősítette, hogy három és 
fél évvel ezelőtt valóban súlyos operáción esett át, és csaknem meghalt a műtőasztalon. 

Amikor Rose-ért kezdtünk imádkozni, körülbelül ugyanúgy jártunk el, mint Esther 
esetében. A démonok ismét megnyilvánultak, s teljesen leuralták Rose arckifejezését és 
gesztusait. Szóltak is a gyermek ajkán keresztül. 

Az akció kellős közepén Estherhez fordultam és megkérdeztem: 

- Ez a te lányod hangja? Teljesen felháborodva válaszolt: 

- Még csak nem is hasonlít a lányom hangjához! Teljesen meg vagyok döbbenve, ezt sosem 
gondoltam volna! 

A Rose-ban lévő démonok közül némelyeknek ugyanaz volt a nevük, mint az édesanyjában 
lévőknek, de nem voltak olyan sokan. Ahogy Esther esetében, először itt is a gyűlölet 
nyilvánult meg, utolsóként pedig a halál. Amikor a halál is kijött, Rose ismét csak holttesthez 
hasonlóan elnyúlt a padlón, mint egy héttel korábban az édesanyja. 

Miután Esther és Rose teljesen megszabadult, úgy láttuk helyesnek, hogy Eric Watson 
pásztorlására bízzuk őket, így folyamatosan szellemi felügyelet alatt voltak. Emellett két éven 
át mi is kapcsolatban maradtunk Estherrel. Ez idő alatt szemmel láthatóan pozitív szellemi 
fejlődésen ment keresztül, bár időről időre ellent kellett állnia démonikus támadásoknak. 

Rose-ból pedig egy teljesen normális, örömteli kislány lett, akiből eltűnt mindenfajta 
fogyatékosság. A jelek szerint tehát a démonok fojtották el természetes személyiségét és 
intelligenciáját. 

Az Estherrel és Rose-zal kapcsolatos élményeim hatására új megvilágításból kezdtem 
szemlélni saját gyülekezetemet is. Kezdtem beazonosítani olyan erőket a tagokban, amelyeket 
addig sehogy sem értettem. Lehetséges, hogy bennük is démonok működnek? Ha ez igaz 
lehetett egy olyan „jó baptista" esetében, mint Esther, vajon igaz lehet egy „jó pünkösdista" 
esetében is? 

7. Kihívás a saját pulpitusom mögött 


A gyülekezetem jó pünkösdistákból állt. Nagyon szerettem őket. Időnként kiálltak és 
bizonyságot tettek - ahogy a pünkösdistákat erre tanítják - arról a békességről és örömről, 
amelyet keresztényként élveztek. Egy percig sem kételkedtem őszinteségükben. Ugyanakkor 
azt is tudtam, hogy időnként a békességről és az örömről tett kijelentéseik nem többek 
vallásos külszínnél, amely mögött megoldatlan feszültségek és nyomások rejlenek, melyeket 
minden erejükkel igyekeznek visszafojtani vagy elleplezni, de igazán legyőzni sohasem 
képesek. 

Elkezdtem a szabadulásról prédikálni - eleinte körmönfont módon. Azt fejtegettem, hogy 
esetenként egyes személyes problémák, amelyekre nem sikerül megnyugtató megoldást 
találni, esetleg démonikus tevékenységnek tudhatok be. Az efféle célzásaim azonban nem sok 
eredményt értek el. Az emberek hátradőltek a székben, és elnéző mosollyal szemléltek. „A 
pásztorunk egy kissé bogaras - szinte hallottam, ahogy mondogatják egymás között -, de 
majd csak kinövi!" 

Ha csak magamra lettem volna utalva, fogalmam sincs, hogyan oldottam volna meg ezt a 
kérdést. De nem voltam egyedül! Egy vasárnap délelőtt egy csapásra vége lett ennek a 
látszatnyugalomnak - körülbelül egy hónap telhetett el azóta, hogy Esther és Rose Henderson 
felé szolgáltunk -, amikor váratlanul mind Isten, mind a Sátán beavatkozott. 

Aznap délelőtt az Ézsaiás könyve 59,19-ről prédikáltam: „ Amikor az ellenség árvízként 
özönlik be, az Úrnak Szelleme zászlót emel vele szemben." (Az angol fordítás alapján.) Csak 
később tudtam meg, hogy a gyülekezetem egyik tagja az egész összejövetel hanganyagát 
rögzítette egy orsós magnón, így aztán utólag újra meg tudtam hallgatni a szalagot, és 
objektíven át tudtam tekinteni mind az üzenetem tartalmát, mind az azután kibontakozó 
eseményeket. 

Miután körülbelül tizenöt percen át prédikáltam, a Szent Szellem átvette az irányítást, és 
olyan dolgokat kezdtem mondani, amelyeket nem terveztem. Még a hangom tónusa is 
megváltozott. Szokatlan bátorság lett úrrá rajtam. 

Az üzenetem témája nagyjából ez volt: nem az számít, hogy mit tesz az ördög, mindig 
Istené az utolsó szó. Az Úr elkezdett példákat felhozni bennem. 

„Az egyiptomiaknak ott voltak a maguk mágusai - mondtam -, Istennek viszont ott volt 
Mózes. Baálnak is voltak prófétái, Istennek viszont ott volt Illés!" 

Aztán az villant át rajtam, hogy amikor Isten meg akarta mutatni Ábrahámnak, milyenek 
lesznek a leszármazottai, kivitte a sötét éjszakába, és ezzel mutatta meg neki az ég csillagait: 
„így lészen a te magod." (lMóz 15,5) 

„A Jézus Krisztusba vetett hitünk által Ábrahám magva vagyunk - folytattam -, és olyanok 
vagyunk, mint a csillagok. Amikor a többi fényforrás világít, a csillagok láthatatlanok. De 
amikor minden más fényforrás kialszik, a csillagok olyan fényesen ragyognak, mint még soha 
azelőtt. így lesz ennek a korszaknak a végén is. Amikor minden fény kihuny, mi, akik 
Ábrahám magva vagyunk a Jézus Krisztusba vetett hitünk által, úgy fogunk ragyogni, mint a 
csillagok!" 

Amikor idáig jutottam, egy fiatal hölgy, aki egyedül ült az első sorban, hosszú, elnyújtott, 
vérfagyasztó sikolyban tört ki, karjai a magasba lódultak, majd a padlóra bukott, méghozzá 
hölgyhöz nagyon nem méltó pozícióban, és aztán ott feküdt a földön rángatózva és 
nyöszörögve, pontosan a pulpitusom előtt! 

Ez volt a Sátán reakciója arra a kijelentésre, hogy nem számít, mit tesz az ördög, mindig 
Istené az utolsó szó: egy démonikus manifesztáció ott az orrom előtt, a pulpitusnál! Most 
vagy be kell bizonyítanom, hogy amiről prédikálok, igaz, vagy abba kell hagynom ezt a 
prédikációt! 

Azonnal eldöntöttem, hogy nem fogok meghátrálni a Sátán előtt. Ugyanakkor azt is 
tudtam, hogy segítségre lesz szükségem, úgyhogy odahívtam a feleségemet, Lydiát. Tudtam, 

hogy őrá számíthatok. További bátorítást keresve, gyorsan végigpásztáztam drága jó 
pünkösdi gyülekezeti tagjaim arcát. Mindnyájan szinte sokkos állapotban meredtek rám. Végül 
a leghátsó sorban megpillantottam presbiteriánus barátaimat, Faulkneréket, és előrehívtam 
őket. 

Négyen odaálltunk a hölgy mellé, akit eleinte nem is ismertem fel, ahogy ott zihált és 
rángatódzott a földön. Sherry Faulkner nem várt további biztatásra: olyan izgatott volt, mint a 
foxi, amely patkányt szimatol. 

- Te gonosz szellem, amelyik ebben a nőben vagy - kezdte -, mi a neved? 

A fiatal nő torkából érdes, goromba, férfias hang tört elő: 

- A nevem... 

Tovább azonban nem folytatódott. 

Sherry megismételte a kérdést, és a démon így válaszolt: 

- A nevem... - és itt abbahagyta. 

A kérdést még jó néhányszor feltette, de mindig ugyanezt a választ kapta. így aztán 
közbeléptem, és ugyanazzal a formulával szólítottam meg a démont, amelyet Esther esetében 
is használtam: 

- Te szellem, aki ebben a nőben vagy, az Úr Jézus Krisztus nevében hozzád beszélek, nem a 
nőhöz. Mi a neved? 

A démon újra így válaszolt: 

- A nevem... 

Akárhányszor feltettem a kérdést, a válasz mindig ugyanaz volt. Ott voltunk a kellős 
közepén egy ugyanolyan intenzív, szemtől szembeni konfliktusnak, mint az Esther felé való 
szolgálat során. Csakhogy ezúttal az egész gyülekezetem árgus szemekkel figyelt bennünket! 

Felidéztem magamban, hogy a tanítványok hogyan jelentették Jézusnak: „Uram, még a 
démonok is engednek nekünk a te neved által!" (Lk 10,17) Ezért aztán így fordultam a 
démonhoz: 

- Jézus nevében engedelmeskedned kell nekem. Mi a neved? 

Megint csak ugyanaz a válasz: 

- A nevem... - és semmi több. 

Láttam, nincs más megoldás, mint hogy az Ige és Jézus neve segítségével le kell győznöm 
ezt a démont, ezért hozzá is láttam. 

Egyszer csak a démon beadta a derekát. Hangosan felkiáltott: 

- A nevem... hazugság! 

A gyülekezetben mindenki ültében ugrott egyet, de úgy, hogy lehetett hallani a 
puffanásokat, ahogy újra széket fognak! 

Gyorsan gondolkodni kezdtem idevonatkozó igén. A Királyok 1. könyve 22. fejezetében - 
jutott eszembe - Akháb király prófétáinak a szájában hazug szellem volt. A kapott válasz tehát 
igeinek tűnt. Emellett valahogy az az érzésem támadt, hogy ez a nő nem annyira mondani, 
mint inkább hallgatni szereti a hazugságokat, 
így szóltam a démonhoz: 

- Te hazug szellem, gyere ki ebből a nőből! 

A démon ellenkezni kezdett velem, és nem volt hajlandó kijönni. Mostanra azonban már 
szereztem annyi magabiztosságot, hogy ha kitartóan használom Jézus nevét, előbb vagy 
utóbb engedelmeskedni fog nekem. Végül, mintegy tíz perc elteltével, a démon kijött olyan 
hangos, elnyújtott robajjal, mint amikor egy expresszvonat zúg el az ember mellett. Emberi 
tüdő képtelen lett volna azt a hangot olyan sokáig kiadni. Ahogy az a démon kijött, a nő 
nyelve kitüremkedett a száján, kékes színt öltött, és úgy ficánkolt, mint a kígyó nyelve. Végül, 
ahogy a hang elhalt, elnyúlt a padlón, mint egy üres zsák. 

Ott, az egész gyülekezet előtt állva, csendesen megköszöntem az Úrnak, hogy a 
démonokkal való korábbi megtapasztalásaimra az otthonom falai mögött kerülhetett sor! 


- 31 - 



Még többen 


Nyilvánvaló volt, hogy egy démon kijött ebből a fiatal nőből, de a bennem feszülő nyomás 
arra figyelmeztetett, hogy vannak benne még mások is, amelyekkel el kell bánnunk. E nélkül 
a figyelmeztető jelzés nélkül könnyen azt mondhattam volna: „Dicsőség az Úrnak, a testvérnő 
megszabadult!" - és ezzel be is fejeztük. Előbb-utóbb azonban a viselkedése elárulta volna, 
hogy nem tökéletesen szabad, s ily módon a szabadulás szolgálata hitelét vesztette volna. 

Ugyanakkor azt is éreztem, hogy nem lenne helyénvaló ezt a szolgálatot nyilvánosan, a 
vasárnap délelőtti istentisztelet keretein belül folytatni. Ezért aztán így szóltam John 
Faulknerhez és a gyülekezeti pénztároshoz, aki ott állt a közelben: „Legyetek kedvesek 
átkísérni ezt a hölgyet az irodámba, most szeretném folytatni a prédikációmat." 

Ők ketten tehát Lydia társaságában kikísérték a hölgyet az irodámba, én pedig 
visszatértem a pulpitushoz. Kerekre nyílt szemekkel és eltátott szájakkal találtam magam 
szemben. Ez a kis délelőtti demonstráció jobban meggyőzte őket a démonok valóságáról, mint 
akármilyen prédikáció! 

Kis idő elteltével tompa puffanások hallatszottak az irodám irányából. Lydia kisvártatva 
kidugta a fejét. 

- Légy olyan kedves gyorsan idejönni! - sürgetett. Tudtam, nem nagyon jellemző rá, hogy 
pánikba essen, ezért így szóltam az emberekhez: 

Most befejezem a prédikációt, de ti nyugodtan itt maradhattok a gyülekezetben és 
imádkozhattok, vagy haza is mehettek, ha úgy látjátok jónak. 

Ahogy lejöttem az emelvényről, a gyülekezet egyik tagja, egy nagyon istenfélő hölgy, aki a 
gyülekezeti zongorista édesanyja volt, odajött hozzám és azt mondta: 

- Mr. Prince, ez tényleg a mi lányunk volt? 

Meglepetten álltam meg. Valóban: Sarah, a zongoristánk mindig ott ült az első sorban. 
Rendkívül megalapozott pünkösdista hölgy volt, aki még gyermekkorában megtért és 
megkeresztelkedett Szent Szellemben. Az apja pünkösdi pásztor, a férje pünkösdi bibliaiskola- 
haIIgató, a sógora pünkösdi szolgálótestvér. Csendes fiatalasszony volt, a gyülekezet 
zongoristája, aki egyáltalán semmiben nem emlékeztetett a földön fetrengő nőre. Igazán nem 
tudtam, mit válaszoljak. Végül így szóltam: 

- Igen, azt hiszem, Sarah lehetett. Senki más nem ült ott az első sorban. 

- Én is bejöhetnék az irodába? 

- Feltétlenül! 

Sarah férje és apja is csatlakoztak hozzánk, és együtt léptünk be az irodába. Olyan jelenet 
fogadott, amilyenre álmomban sem gondoltam volna. John Faulkner és a gyülekezeti 
pénztáros két oldalról teljes erejükből tartották Sarah karjait, ő azonban újra és újra kitépte 
magát, és olyankor tépte le magáról a ruháit. 

Ez az a pont, ahol a prédikátorok bajba kerülnek! - gondoltam magamban. 

Flangosan így szóltam Sarah férjéhez és szüleihez: 

- Fia jobbnak látjátok Sarah-t elvinni a pszichiátriára, én azzal teljesen egyetértek. Egyetlen 
lépést sem teszünk tovább, hacsak mindhárman nem biztosítotok a felől, hogy ti is így 
akarjátok. 

- Szeretnénk, ha folytatnád - válaszoltak egybehangzóan. 

John Faulkner elnézést kért és távozott, akit gyorsan a pénztáros is követett, miközben 
Sarah-t férje és apja fogta meg két oldalról. Ahogy azonban Sarah az ő tekintélyük alá került, 
a manifesztációk visszahúzódtak. 

Ekkor Sarah anyja félrehívott és elkezdte elmagyarázni, hogy már éppen meg akart kérni, 
beszélgessek el Sarah-val és a férjével. Az anya, aki képzett ápolónő volt, rendkívül diszkrét 
szakmai nyelven írta le nekem, mi az, ami a fiatal pár között történik. Akkoriban a 
keresztények még nem használták az orális szex kifejezést, de én így is megértettem, mit 
akart velem közölni. 

Eszembe jutott, milyen furcsa grimaszokat tett Sarah kinyújtott nyelvvel, miközben a 
hazug szellem kijött belőle. Ez lehetett netán a démoni tevékenység manifesztációja? 

Ahogy elbeszélgettem a családdal, az ügynek egy újabb elemére derült fény. Sarah 
egészen furcsa módon belehabarodott a sógorába - a férje testvérébe aki ugyancsak 
szolgálótestvér volt. Első látásra ártatlannak tűnő leveleket váltottak egymással, amelyeknek 
ugyanakkor, jobban megvizsgálva, szexuális felhangjai voltak. Sarah magánál is hordott egy 
ilyen levelet, amelyet már megírt a sógorának, és ott volt nála a tárcájában. 

- Ez egy bűnös kapcsolat - mondtam rögtön -, és ha nem térsz meg és nem hagysz fel vele 

azonnal, nem tudok imádkozni érted. Nem várhatod, hogy Jézus megszabadítson, ha 

tovább folytatod ezt a bűnt! Ha viszont kész vagy megtagadni, akkor add ide nekem ezt a 

levelet a tárcádból, és én itt, a szemed előtt széttépem. 

Tíz perc alatt sikerült meggyőzni Sarah-t. Átadta nekem a levelet, én pedig széjjeltéptem 
és bedobtam a szemétkosárba. 

Ahogy a kezemet újra Sarah-ra tettem, hogy imádkozzam érte, ülő pozícióban lecsúszott a 
földre, én pedig melléguggoltam. Úgy éreztem, az Úr azt mutatja nekem, hogy Sarah csak 
egyetlen pozícióban tudja átvenni a szabadulását: ha a teste előrehajol, és a fejét a térdei 
közé szorítja. Olyan volt az egész, mintha maga az Úr irányítaná szelíden a mozdulataimat. 
Finoman Sarah hátára tettem a kezemet, és a testét előrenyomtam. Aztán parancsolni 
kezdtem a démonoknak, hogy jöjjenek ki belőle. 

A következő jó egy órán át ki is jöttek egyenként, sorban megnevezve magukat. Majdnem 
az összes névnek szexuális összefüggései voltak. Az egyiket flörtölésnek hívták, a másikat 
ölelgetésnek. Egyes nevek obszcének voltak. 

Meglepő módon, ahogy kezemet Sarah hátán tartottam, szinte valamiféle elektromos 
műszerként működött. Ahogy az egyes démonok kijöttek, a tenyeremmel éreztem egy enyhe 
nyomást, mintha csak „jelezné" a távozást. 

Amikor úgy tűnt, hogy az utolsó démon is kiment, Sarah ernyedten hanyatt dőlt a padlón, 
és körülbelül tíz percen át így feküdt. Majd fölemelte a karját a levegőbe, és dicsérni kezdte 
Istent a szabadulásért. Amennyire én meg tudtam ítélni, Sarah teljesen megszabadult. 

Sajnos a végkimenetel elég szomorúra sikerült. Sarah soha nem jött vissza a 
gyülekezetünkbe. Túlságosan szégyellte magát mindazok előtt az emberek előtt, akik 
szemtanúi voltak a viselkedésének azon a vasárnap délelőttön. Az én szememben ez olyan 
volt, mint egy vádirat a gyülekezetünkkel szemben. Annyira „tiszteletre méltóak" voltunk, 
hogy az olyan emberek, akik tényleg bajban voltak, nem mertek közénk jönni. 

Ez nagyon őszinte önvizsgálatra késztetett engem. Voltaképpen mit is pásztorolok? Egy 
középosztálybeli társadalmi klubot, amely vasárnap délelőttönként összejöveteleket rendez? 
Vagy egy olyan közösséget, ahová az emberek eljöhetnek a valóságos szükségeikkel, és 
segítséget kaphatnak? 

Meghoztam a döntést, amely meghatározta az egész jövőmet. Nem tudtam volna jó 
lelkiismerettel életem hátralévő részében egy középosztálybeli társadalmi klubot pásztorolni. 
Úgy döntöttem, hogy azokat a képességeket, amelyeket Isten adott nekem, arra kell 
szánnom, hogy azoknak segítsek, akiknek leginkább szükségük van erre, még ha ez azt is 
jelenti, hogy el kell térnem a vallásos viselkedés bevett normáitól. 

Arról azonban fogalmam sem volt, hogy ez a döntés milyen irányba viszi az életemet. 


A csobbanás és a hullámfodrok 

Annak a vasárnap délelőttnek az eseményei olyanok voltak, mint amikor valaki egy 
kődarabot bedob egy pocsolya közepébe: először egy nagy loccsanás, majd elindulnak a 
hullámfodrok, amelyek végül elérik a pocsolya szélét. A loccsanás az volt, amikor a démon a 
földre vetette Sarah-t a pulpitusommal szemben. A következő hét során aztán a feleségemmel 
együtt érezni kezdtük a hullámfodrokat. 

Emberek jöttek hozzánk mindenfelől, sokan olyanok is, akiket soha életünkben nem 
láttunk. A legtöbben otthon kerestek fel, nem a gyülekezetben. Fogalmam sincs, honnan 
kapták meg a címünket, de egyszer csak azon kaptuk magunkat, hogy hét hét után 

embereket látunk el tanácsokkal, és démonoktól való szabadulásért imádkozunk az 
otthonunkban. Ritkán kerültünk ágyba hajnali két-három óra előtt. 

A fizikai állapotom hamarosan romlani kezdett. Megtanultam egy nagyon komoly leckét: ha 
nem törődöm a saját fizikai és szellemi kondíciómmal, nem leszek képes másoknak segíteni, 
akiknek szabadulásra van szükségük. Sőt előbb-utóbb nekem magamnak lesz szükségem 
segítségre. Rádöbbentem, hogy egy fizikailag-szellemileg leépült ember fokozottan sebezhető 
a démonikus támadások előtt. 

Hamarosan arra is rájöttem, hogy a hatékony szabadulás szempontjából nagyon fontos 
előzetesen az alapos igei útmutatás. (Ilyen útmutatásokat a 21. és 22. fejezetben fogok 
leírni.) Mielőtt imádkozni kezdtem volna emberekért, fontosnak találtam, hogy feltárjam a 
szilárd bibliai alapját mindannak, amit tenni fogok. Ilyen módon építettem az emberek hitét, 
hogy ők is elvárják, amit Jézus megszerzett számukra a kereszten elvégzett áldozatán 
keresztül. Ezt követően hitünk egyesítésével biztosak lehettünk a győzelemben. 

Mindehhez sok hosszú órára volt szükség. Időközben rádöbbentem, hogy lassan teljesen 
elhanyagolom az összes többi pásztori kötelezettségemet. Lehet, hogy eljött az idő, hogy 
visszavonuljak a pásztori szolgálatból? 

Közben Isten lépésről lépésre az egyik új helyzetből a másikba vezetett be. Minden 
egymást követő helyzet a szolgálatom egy-egy újabb aspektusát tárta fel - ezekkel az 
aspektusokkal egyenként meg kellett birkóznom. Akkor aztán tovább vezetett a következő 
helyzetbe - de csak akkor, ha már előbb „levizsgáztam" az előzőből. Utólag áttekintve 
mindazt, ami történt, rájöttem, hogy Isten nem a teológiai szemináriumok bevett pedagógiai 
módszereivel vezetett be engem a szabadulás szolgálatába. Egy legalább akkora presztízsű 
iskolába íratott be: a tapasztalat iskolájába. 

8. A felszín alatt 


Ezek a démonokkal való drámai találkozásaim egy különös, új, szellemi birodalmat 
nyitottak meg előttem. Az evangéliumok démonikus manifesztációkat leíró részletei többé 
nem egy idegen kultúra és a távoli múlt feljegyzéseinek tűntek: hirtelen az egész életre kelt! 
Saját tapasztalataimból láttam meg, hogy ezek a beszámolók éppoly érvényesek a huszadik 
századi Egyesült Államokra, mint az első századi Izraelre. 

Néhány évvel később egyszer, mikor éppen a szabadságomat töltöttem, történt velem 
valami, ami felidézte bennem ezeknek a démonokkal való első konfrontációknak az emlékét. 
Amikor életemben először búvárszemüveggel és pipával búvárkodni kezdtem, ugyancsak egy 
teljesen új világ tárult fel előttem a felszín alatt. Teljesen ismeretlen lények mozogtak ide-oda 
tündöklő színekben a legkülönfélébb növények és korallok alkotta háttér előtt - a szárazföldön 
sosem láttam ehhez foghatót! Milyen érdekes - gondoltam magamban -, ez a másik világ 
csaknem egész életemben be volt zárva előttem, és alig tudtam valamit még csak a 
létezéséről is! Pedig a tennivalóm annyi volt csupán, hogy feltegyem a búvárszemüveget, és 
bekukkantsak a víz alá! 

Egy kicsit olyan ez az egész kérdés, mintha a mi „fejlett" nyugati civilizációnk csak a 
felszínen úszna. A humanista, a természetfölöttit tagadó világszemléletünk elfedte előlünk a 
szellemi világ valóságát, holott az sohasem volt távol tőlünk. A világ olyan részein, mint Afrika 
vagy Ázsia, az emberek mindig is teljes tudatában voltak a démonoknak, ezért nagyon kézzel 
foghatóan tudják ecsetelni, hogy ezek a lények hogyan avatkoznak be az emberek dolgaiba. 

A nyugati világban a démonok ugyanígy folytonos és erőteljes befolyást gyakorolnak az 
életünkre, a humanista előítéleteink azonban megvakítottak minket e tekintetben. Ez viszont 
oda vezetett, hogy mivel nem vagyunk hajlandóak szembenézni a tényekkel, a démonok az 
ismeretlenség homályában még könnyebben tudnak tevékenykedni. Hajlamosak vagyunk a 
tevékenységüket nagyon tudományosan hangzó pszichológiai vagy pszichiátriai 
terminológiával felöltöztetni - azok a „gyógymódok" azonban, amelyekre oly gyakran 
hivatkozunk, a legtöbb esetben csalódást okoznak. 

Szükséges tehát felvennünk a „búvárszemüveget", azaz visszatérnünk az Újszövetség 
szellemi perspektívájához. Jézus és az apostolok világosan elismerték a démonok realitását, 
és azt is bemutatták, hogyan kell velük elbánnunk. Az őáltaluk alkalmazott gyógymódok 
ugyan gyakran drámaiak, de minden esetben hatékonyak voltak. 

Most, amikor az evangéliumi történeteket az új tapasztalataim fényében kezdtem 
tanulmányozni, a szolgálatom korábbi szakasza rendkívül mesterkéltnek tűnt. Nagyon szíven 
talált az Úrnak az a dorgálása, amelyet Izrael prófétái ellen mondott el Jeremiás idejében: „És 
hazugsággal gyógyítgatják az én népem leányának romlását, mondván: Békesség, békesség, 
és nincs békesség!" (Jer 6,14) 

Azelőtt többnyire nem figyeltem föl rá, hogy a tanácsért hozzám forduló emberek 
problémái gyakran démonikus természetűek. Én a külső viselkedési jegyekkel foglalkoztam 
csupán. Ennek eredményeképpen még a látszólagos győzelmek is tökéletleneknek és rövid 
életűeknek bizonyultak. Legtöbbször nem hoztak valóságos szellemi előrelépést. Olyanok 
voltunk, mint Izrael népe a pusztában: ugyanazt a hegyet jártuk körbe-körbe, ahelyett hogy 
ráléptünk volna arra az útra, amely az Isten által elrendelt célunk felé vezet. 

Pál apostol így nyilatkozott a szolgálatáról: „Úgy viaskodom, mint aki nem levegőt vagdos" 
(lKor 9,26). Beláttam, hogy nemegyszer olyan voltam, mint a képzetlen bokszoló, aki össze¬ 
vissza hadonászik az öklével, de egyetlen érvényes ütést nem képes bevinni az ellenfél 
testére. A prédikációim és az imáim képtelenek voltak telibe találni a démonokat, amelyek 
zaklatták és megnyomorították azokat, akik felé szolgáltam. 

Most azonban mindez kezdett megváltozni. Néhány röpke hét alatt Isten az egész 
szolgálatom számára új dimenziót nyitott meg. Miközben szinte naponta kétségbeesett 
emberek kerestek föl, elkezdtem Jézus szolgálatának mintáját követni, és az elért 
eredményeimet is az újszövetségi feljegyzésekkel vetettem egybe. 

Amikor például Jézus kiűzte a démonokat, gyakran arra kérték, hogy ne tegyen meg 
bizonyos dolgokat, többek között, hogy „ne küldje őket a mélységbe" (Lk 8,31), arról azonban 
egyetlen említés sincs, hogy valaha szembeszálltak volna vele, vagy nem engedelmeskedtek 
volna neki. Másrészt viszont az én első próbálkozásaim során egyik-másik démon nemegyszer 
nyíltan szembefordult velem. 

Esther esetében, azt hiszem, elijeszteni próbáltak, azt remélve, hogy majd elállók attól, 
hogy különösebben erőltessem az ellenük indított támadásomat. 

Rájöttem, hogy a fölöttük lévő hatalmam Jézustól származik, ugyanakkor szemmel 
láthatólag nem volt ugyanazon a szinten, mint az övé. Arra is rájöttem, hogy amikor a 
Szentírást kitartóan idézem, és Jézus győzelmét hirdetem, valamint megvallom a nevét, a 
démonok előbb-utóbb engedelmeskednek. 

Az Estherrel, Rose-zal és Sarah-val kapcsolatos tapasztalataimból végül egy sajátos 
teológiai kérdés bontakozott ki bennem: milyen mértékben helyes vagy bölcs dolog 
szóváltásba keveredni a démonokkal? Jézus szolgálatából a legvilágosabb példa ezzel 
kapcsolatban a Lukács evangéliuma 8,27-33-ban van följegyezve: 

És mikor ő kiment a földre, jőve elébe a városból egy ember, kiben ördögök 
[démonok] voltak sok időtől fogva; sem ruhába nem öltözött, sem házban nem lakott, 
hanem a sírboltokban. És mikor meglátta Jézust, felkiálta és lábai elé esék néki, és 
fennszóval monda: Mi közöm van nékem teveled, Jézus, felséges Istennek Fia? Kérlek 
téged, ne gyötörj engem! Mert azt parancsold annak a tisztátalan szellemnek, hogy 
menjen ki az emberből. Mert gyakran elragadd őt: annak okáért láncokkal és 
béklyókkal megkötözve őrizteték; de a kötelékeket elszaggatván, az ördögtől 
[démontól] a pusztákba hajtaték. Megkérdé pedig őt Jézus, mondván: Mi a neved? És 
ő monda: Légió; mert sok ördög [démon] ment vala bele. És kérék őt, hogy ne 
parancsolja nékik, hogy a mélységbe menjenek. Vala pedig ott egy nagy disznónyáj, 
legelészve a hegyen; és kérék őt, hogy engedje meg nékik, hogy azokba menjenek. 

És megengedé nékik. És minekutána kimentek az ördögök [démonok] az emberből, 
bemenőnek a disznókba; és a disznónyáj a meredekről a tóba rohana, és megfullada. 


Lukács elbeszélése bizonyos tanulságokat nagyon világosan kiemel. 

Jézus azzal kezdte a szolgálatot, hogy megparancsolta a démonnak, jöjjön ki a férfiból. Ezt 
követően a férfi - pontosabban a démon a férfiban - nemcsak visszaszólt, hanem kiabált 
Jézussal (lásd 28. vsz.). Ezt követően Jézus megkérdezte: „Mi a neved?" (30. vsz.), mire a 
démon így válaszolt: „Légió". Egy légió átlagos létszáma valaha négyezer-kétszáz és hatezer 
katona között volt. Jó sok démon lehetett hát ebben a férfiban! 

Ekkor a démonok „kérni" (eredetiben: kérlelni) kezdték őt, hogy ne küldje Őket a 
mélységbe (31. vsz.). Lehet, hogy a sok különféle démonnak, amelyek ebben az emberben 
laktak, mindnek volt mondanivalója! Jézus szemmel láthatólag meg sem próbálta 
megakadályozni Őket ebben. Végül a démonok alkudozni kezdtek: ha már mindenképpen ki 
kell menniük, legalább azt engedje meg, hogy a disznókba menjenek - és Jézus meg is adta 
az engedélyt (lásd 32. vsz.). 

Abban a pillanatban, hogy a démonok bementek a disznókba, mind a kétezer állat (lásd 
Márk 5,13) berohant a tóba és megfulladt (lásd 33. vsz.). Hát nem elképesztő, hogy egyetlen 
emberben annyi démon volt, hogy azok néhány perc leforgása alatt kétezer disznót képesek 
voltak a vízbe fojtani? 

Ahogy ezen gondolkoztam, két fontos következtetésre jutottam. Először is, hogy teljesen 
igei - és néha szükséges is - megkérdezni a démontól, hogy „mi a neved?". Másodszor, ha a 
démonok válaszolnak, fontos az így nyert információ alapján arra kényszeríteni őket, hogy 
ismerjék el Jézus Krisztus tekintélyét, és jöjjenek ki az áldozatukból. 

Azóta még jobban megértettem, hogy ha megtudjuk egy démon nevét, ez olyan, mint 
valami tárgynak a nyele vagy fogója: annál fogva engedelmességre lehet bírni. Ahhoz is 
hasonlíthatjuk, mint amikor sikerül megtudnunk a nevét egy olyan kutyának, amely 
támadással fenyeget bennünket. Ha parancsoló hangnemben a nevén szólítjuk a kutyát, az 
nagy valószínűséggel az első lépés lehet ahhoz, hogy engedelmességre bírjuk. 

Azon is elgondolkodtam, vajon Jézus miért engedte meg a démonoknak, hogy bemenjenek 
a disznókba. Arra a következtetésre jutottam, hogy ez egy olyan alternatíva lehetett, amibe 

ők is hajlandóak voltak belemenni. Ha ugyanis egyszerűen csak ki kellett volna menniük az 
emberből, és nem találtak volna azonnal más áldozatot maguknak, ez olyan harc elé állíthatta 
volna a férfit, aminek a nyomásába talán még bele is pusztulhatott volna. 

Fontos szem előtt tartanunk, hogy Jézusnak minden szava és tette egyetlen, nagyon is 
gyakorlatias célt szolgált: hogy a démonok kijöjjenek az emberből. Ezzel az esettel tehát nem 
igazolhatjuk, hogy jogos volna szóba állnunk a démonokkal bármilyen más cél érdekében. 

Elsősorban arra gondolok, hogy teljes mértékben helytelen, sőt rendkívül veszélyes dolog 
is, ha az ember valamiféle konkrét kijelentést vár a démonoktól. Isten azért adta nekünk az Ő 
Szent Szellemét, hogy minden igazságra elvezető tanítónk és minden kijelentésünk forrása 
legyen. A Szent Szellem az igazság Szelleme, ellenben a Sátán a hazugságok atyja. Ha tehát 
valaki bármiféle sátáni forrásból próbál kijelentést nyerni, az megveti a Szent Szellemet, és 
kiszolgáltatja magát a megcsalattatásnak. 7 

Azokban az első hetekben Isten mély könyörületességre indította a szívemet azok iránt, 
akiket démonok gyötörnek. Elkezdtem belátni az olyan problémák felszíne alá, amelyek 
látszólag egyszerűen fizikai vagy pszichológiai jellegűeknek tűntek, és fölfedeztem a háttérben 
működő démonikus erőket. Rendkívül izgalmas élmény volt, hogy segíteni tudok olyan 
embereknek, akiknek a szükségeit korábban még csak meg sem értettem. Isten egyre 
nagyobb felháborodással töltötte be a szívemet amiatt, hogy népéből oly sokan még mindig 
démonok igájában nyögnek. 

Miután Jézus feloldozta a démoni kötelékekből azt az asszonyt, akit a betegség szelleme 
már tizennyolc éve kétrét görnyedve tartott, a vallási vezetők azért indítottak ellene 
támadást, mert nem követte az ő szombattal kapcsolatos előírásaikat. Jézus is szent 
felháborodással válaszolt: „ Hát ezt az Ábrahám leányát, akit a Sátán megkötözött ímé 
tizennyolc esztendeje, nem keitett-é feloldani e kötélből szombaton?" (Lk 13,16) 

„Ámen, Uram! - válaszolom én erre. - Dehogyisnem kellett feloldani! És így kell cselekedni 
mindazzal a sok ezer követőddel, akiket hasonló kötelékekben tartanak és gyötörnek a 
démonok!" 


7 A hetvenes években szolgálótestvérek egy csoportja, akik démonok kiűzésével foglalkoztak, elkezdtek 
hosszas párbeszédbe elegyedni velük abból a célból, hogy jobban megértsék a szellemvilág működését. 
Mindez katasztrofális következményekkel járt. A csoport súlyos doktrinális tévelygésbe került, és közülük 
többen idő előtt meghaltak. 

9. Kiterjedő szolgálatom tanulságai 


Wiközben mi Lydiával együtt buzgón szolgáltunk azok felé az emberek felé, akik az 
otthonunkban felkerestek bennünket, a gyülekezetünk tagjai is buzgón tárgyalták egymás 
között, mi történt Sarah-val, a zongoristánkkal. Egyesek őszintén örültek annak a 
győzelemnek, amelyet sikerült learatnunk, mások viszont megijedtek, megzavarodtak. 
Úgyhogy bejelentettem, hogy szisztematikus tanítást fogok adni erről a témáról a hétközi 
bibliatanulmányozó összejövetelünkön. 

Körülbelül száz ember gyűlt össze. Nagyon tárgyilagosan végigvettem velük a démonokkal 
kapcsolatos újszövetségi utalásokat, és mindig gondosan rámutattam, hogyan lehet fölismerni 
őket és elbánni velük. Mikor azonban arra készültem, hogy bezárjam a bibliaórát a szokásos 
pásztori elbocsátó imával, a hívők tiltakozni kezdtek. 

- Most nem hagyhatod abba! - mondták. - Segítségre van szükségünk! 

- Hányatoknak van szüksége segítségre? - kérdeztem. - Emeljétek fel a kezeteket! 

Amikor körülbelül ötven kéz emelkedett a magasba, úgy éreztem, ez itt a teljes csőd. Jól 
emlékeztem még, milyen komoly küzdelmet jelentett, mikor egyszerre csak egyetlen személy 
felé szolgáltam. Hogyan bírnék most egyszerre ötvennel? 

Abban a pillanatban egy inspiráció villant át bennem. Eszembe jutott, hogy nem egy ízben, 
mikor a megtérés üzenetét prédikáltam, tíz-húsz ember is előrejött, hogy megbánja a bűneit, 
és üdvösséget nyerjen. Soha egy pillanatra sem képzeltem, hogy az én saját felelősségem 
volna üdvözíteni őket. Ahogy belevezettem őket egy imába, mindnyájan egyenként, 
személyesen kapcsolatba léptek azzal az egyetlen személlyel, aki üdvösséget tud adni nekik: 
Jézus Krisztussal, az Üdvözítővel. Az évek során sok száz ember nyerte el a szemem láttára az 
üdvösségét ezen az egyszerű eljáráson keresztül. 

Ugyanaz a Jézus Krisztus, aki a Megmentő - okoskodtam -, a Szabadító is. Egyedül Jézus 
képes megtörni a démonikus kötelékek erejét az emberek élete fölött, és csak Ő tudja 
szabadon bocsátani őket. Ezért aztán annyi a dolgom csupán, hogy az embereket kapcsolatba 
hozzam a Szabadítóval. 

Megkértem azokat, akik fölemelték a kezüket, hogy jöjjenek előre, a többieket pedig arra 
kértem, hogy maradjanak a helyükön, és csendben imádkozzanak. Aztán elmagyaráztam 
azoknak, akik szabadulást igényeltek, hogy közvetlen, személyes közösségbe kell lépniük az 
Úrral, és felvázoltam azt a négy egyszerű feltételt, amelyet be kell tölteniük: 

- Gondold végig, hogy valóban megtértél-e, azaz tényleg elfordultál-e a bűn minden 
formájától! 

- Csak Jézusra nézz; egyedül Ő a szabadító! 

- A kérésedet kizárólag arra alapozd, amit Jézus a kereszthalálával megtett érted, és semmi 
szín alatt ne a saját „jócselekedeteidre"! 

- Egy akarati döntéssel bocsáss meg minden embernek, aki valaha megsértett vagy ártott 
neked! 

Végezetül emlékeztettem őket arra az ígéretre, amelyen keresztül én magam is elnyertem 
a depresszió démonától való szabadulásomat: „De mindaz, aki az Úrnak nevét hívja 
segítségül, megmenekül" (Jóéi 2,32). Hivatkoztam továbbá Jézus szavaira is: „az én 
nevemben démonokat utasítanak ki" (Mk 16,17 - a Weymouth-féle fordítás alapján). Végül 
hozzátettem: „Jézus nevében van hatalmatok kiutasítani a démonokat magatokból!" 

Ezt követően bevezettem Őket egy egyszerű imába, amely biztosította, hogy a fenti 
feltételeket betöltsék, és az imát a következőképpen zártam: „És most, Úr Jézus, ellene állok 
minden gonosz szellemnek, amely befolyást szerzett fölöttem, és hivatkozom a te 
szabadulással kapcsolatos ígéretedre. A te nevedben, Úr Jézus." Ezután együttesen 
imádkoztam értük, ők pedig elkezdték átvenni a szabadulásukat. 


- 38 - 



A következő tizenöt perc eléggé zajosan telt: visítások, zokogás, köhögés, reszketés. Volt, 
aki a földre esett, míg mások semmiféle külső jelét nem adták annak, hogy bármi is történik 
bennük. 

Mikor végül lecsendesedtek, megkérdeztem, hányán érzik, hogy sikerült elnyerniük azt a 
szabadulást, amiért imádkoztak. Körülbelül hetvenöt százalékuk felemelte a kezét. A maradék 
huszonöt százaléknak további személyes szolgálatra volt szüksége. Elbocsátottam azokat az 
embereket, akiknek a szüksége betöltésre került, és a feleségemmel együtt nekiálltunk 
segíteni azoknak, akik ottmaradtak. A legtöbb esetben csak annyit tettünk, hogy melléjük 
álltunk és bátorítottuk őket, hogy továbbra is kitartóan használják Jézus nevét ellenségükkel 
szemben. Felhívtuk továbbá a figyelmüket néhány igére, amelyet hasznosan idézhetnek. 

Egyes esetekben az derült ki, hogy mégsem töltötték be teljesen azokat a feltételeket, 
amelyeket az előbb felvázoltam. Leggyakoribb akadálynak az bizonyult, hogy sokan nem 
tudtak megbocsátani az ellenük vétkezőknek. 

Mindezek alapján egy létfontosságú alapelvet sikerült elsajátítanom: a leglényegesebb 
kérdés nem az, hogy én magam rendelkezem-e a szükséges tekintéllyel, hanem hogy a 
szabadulást kereső emberek betöltik-e az Isten által ehhez szabott feltételeket. Jézus ígérete, 
melyet a tanítványainak adott, mit sem változott az elmúlt évszázadok során: "ímé, adok 
néktek hatalmat... az ellenségnek minden erején; és semmi nem árthat néktek" (Lk 10,19). A 
dolog minden egyes esetben azon múlik, hogyan reagálnak azok, akik felé szolgálunk. Ha az 
emberek betöltik az igei követelményeket, a szabadulásnak meg kell történnie. 

A teljes szabadulás azonban még a feltételek betöltése esetén sem jön mindig azonnal, 
hanem gyakran egy progresszív folyamat, ahogy az érintett személy egyre inkább megérti, 
hogy az életének mely területei állnak démonikus befolyás alatt. A háttérben gyakran 
generációs átok vagy valamiféle okkult forrásból származó átok sötét árnya is ólálkodhat. 
(Ezzel a témával részletesebben egy másik könyvemben foglalkozom, melynek címe Áldás és 
átok 8 , de e könyv 21. fejezetében is visszatérünk rá.) 


Viták 


Ebből az esetből megtanultam, hogy a szabadítás szolgálata nem elsősorban az én 
személyes tekintélyem próbája. Sokkal inkább olyan eszköz, amellyel a legnagyobb 
szükségben lévő embereken segíthetünk. Azóta folyamatosan arra teszem a legnagyobb 
hangsúlyt a szolgálatom során, hogy elmagyarázzam az embereknek Isten feltételeit, és arra 
biztassam őket, hogy helyesen reagáljanak. 

Az a hétközi bibliaóra fordulópontot jelentett a szolgálatomban. Amikor rádöbbentem, hogy 
az emberek többsége kollektív módon is képes átvenni a szabadulását, ha előtte megfelelő 
útmutatásokat kap, többé nem voltam a személyes szabadító szolgálatra korlátozva. Sőt 
egyenesen azt tapasztaltam, hogy ha száz ember ugyanannak a célnak az érdekében 
egybegyűl egyesült hittel, ennek az ereje rendszerint nagyobb, mint egy magányos személy 
hite. 

Ahogy sikerült megragadnom ezt az alapelvet, az Úr elkezdett utat nyitni számomra, hogy 
sokkal nagyobb léptékben is alkalmazhassam. Végül 1964-ben visszavonultam a pásztori 
szolgálattól, és hittel kilépve helyközi bibliatanítói szolgálatba álltam, pontosabban a tanítás és 
a szabadítás szolgálatának a kombinációjába. 

Az Úr már rögtön az elején egyértelművé tette számomra: nem akarja, hogy 
„specialistává" váljak a szabadulás területén. Megértettem, hogy az emberek szabadulása a 
démonoktól szerves részét képezi az evangélium üzenetének, ezért nem kezelhetjük úgy, 
mint valamiféle, kizárólag „szakértőkre" tartozó, szokatlan extrát. A példaképem továbbra is 
Jézus volt, aki „...prédikál vala azoknak zsinagógáiban, egész Galileában, és ördögöket 
[démonokat] űz vala" (Mk 1,39). Az evangéliumok tanúsága szerint Jézus mindig készen állt a 
démonok kiűzésére, valahányszor prédikált. Ha ez nem így lett volna, nagyon sok ember 
szükségét képtelen lett volna betölteni, és a szolgálata nem lehetett volna teljes. 


Prince, Derek: Áldás és átok. Budapest, 2007, Karizmatikus Klasszikusok 

Ahogy az Úr az egyik ajtót a másik után nyitotta meg előttem, a nevem egyre ismertebbé 
kezdett válni az Egyesült Államokban Krisztus Testének legkülönbözőbb szektoraiban. Egyesek 
nagyon vehemensen ellenezték azokat a manifesztációkat, melyek igen gyakran kísérik a 
szabadítás szolgálatát, mások viszont sürgős segítségért fordultak hozzám. És a 
segélykiáltások száma jóval felülhaladta a kritikákét! 

Az egyik korai élményem rendkívül emlékezetes számomra. 1965-ben arra kértek, hogy 
bibliatanítóként vegyek részt egy nagyszabású, nemzetközi, teljes evangéliumi konferencián, 
melyet a chicagói Conrad Hilton Hotelben rendeztek meg. Az egyik alkalommal körülbelül 
hatszáz ember jelenlétében a démonoktól való szabadulásról tanítottam. Amikor a végén 
feltettem a kérdést, hányán érzik, hogy alighanem szabadulásra van szükségük, legalább 
kétszáz kéz emelkedett a magasba. Ezt látva gyors hálaadás fakadt fel belőlem Istenhez, hogy 
már korábban megtanította nekem a kollektív szabadító szolgálat alapelveit! 

Mikor ezek az emberek előrejöttek, lényegében ugyanazokat az útmutatásokat adtam meg 
nekik az Isten feltételeivel kapcsolatosan, amelyek kisebb csoportoknál már hatékonyan 
beváltak. Aztán ugyanúgy bevezettem őket az imába, mint más összejövetelek esetén. Végül 
arra biztattam, őket, hogy személyesen kiáltsanak az Úrhoz szabadulásért, miközben én 
kollektív módon imádkoztam értük. 

Az ezt követő jelenet enyhén szólva kaotikusra sikeredett! Többen leestek a földre, és 
zihálva rángatóztak, miközben a démonok elhagyták őket. Egyes nők sikítottak, miközben a 
démonok kimentek belőlük. Mások pánikszerűen elhagyták a termet, és felmentek a 
hotelszobájukba, mondván, hogy be nem teszik a lábukat mindaddig, amíg én vagyok a 
prédikátor. 

Ez az összejövetel jókora ellenséges kritikát szabadított a nyakamra. A következő évek 
során azonban nemegyszer találkoztam emberekkel Egyesült Államok-szerte, akik azzal 
üdvözöltek: „Én is azon az 1965-ös, a Conrad Hilton Hotelben tartott összejövetelen 
szabadultam meg!" 

Egyesek azon az alapon támadták meg a szabadító szolgálatomat, hogy nem végzem azt 
olyan hatékonysággal, mint Jézus. Ezek rendszerint a Máté evangéliuma 8,16-ra hivatkoztak: 
„...egy szóval kiűzé a tisztátalan szellemeket, és meggyógyít vala minden beteget" - arra 
utalva ezzel, hogy ahol Jézus szolgált, ott nem volt zajos és rendetlen felfordulás. Ez azonban 
- ahogy a 3. fejezetben kifejtettem - nem egészen korrekt. Ugyanennek az evangéliumnak 
más részletei ugyanis nyilvánvalóan olyan esetekről számolnak be, ahol a szabadulás zajos és 
rendetlen körülmények között ment végbe. 

Ezenfelül Máté azt is megjegyzi, hogy Jézus nemcsak a démonokat utasította ki, hanem 
„meggyógyít vala minden beteget". Sok más prédikátorhoz hasonlóan én magam is gyakran 
imádkoztam a betegek gyógyulásáért, de sajnos olyat sosem tapasztaltam, hogy mind 
meggyógyultak volna. Mégsem emlékszem, hogy bárki valaha is azzal támadta volna meg a 
betegek felé való szolgálatomat, hogy nem végzem olyan hatékonysággal, ahogyan Jézus. 
Akkor vajon miért olyan fontos ez a kérdés a démonoktól való szabadulás esetében? 

Azzal is tisztában voltam, hogy nem tudok olyan jól tanítani, mint Jézus, de ilyen alapon 
sem kaptam soha kritikákat, és senki nem vetette fel, hogy ezért hagyjam abba a tanítást. 
Ráadásul többen azok közül, akik ilyen módon kritizálták a szabadító összejöveteleimet, 
maguk is bibliatanítók voltak. Biztosra vettem, hogy egyikük sem meri azt állítani, hogy van 
olyan jó tanító, mint Jézus, a jelek szerint azonban ez egy cseppet sem zavarta őket abban, 
hogy továbbra is tanítsanak. Akkor vajon miért érik ilyen elfogult kritikák pontosan a 
szabadító szolgálatot? 

Két fő okra tudok gondolni. Először is, hogy a Sátán féltékenyen rejtegeti démoni 
királyságának titkait. Az évszázadok során a keresztények elméjében sikerült a félelem és a 
babonás tudatlanság olyan falait felépítenie, amelyek elzárják előlünk mind a Szentírás 
igazságait, mind a gyakorlati tapasztalatok tényeit. 

Második okként arra tudok gondolni, hogy a keresztény egyház az idők során kifejlesztette 
a maga „helyénvalónak" tartott viselkedési formáit - úgymond - az Isten házában. A legtöbb 
esetben ebben nincs helye az emberi bűn és démonikus elnyomás mocskos tényeinek. Egyes 
gyülekezeti tagok megbotránkoznak azokon a zajos és rendetlen megnyilvánulásokon, 
amelyek gyakran kísérik a démonok kiűzését. A méltóság sok esetben előbbre való a 
szabadulásnál. 

Megint csak Jézus szolgálatának tanulmányozásába fogtam, és több esetet fedeztem fel, 
amikor a démon vagy a démonok sikoltoztak, illetve kiabáltak vele; félbeszakították a 
prédikációját; megszaggatták az embereket, miközben jöttek ki belőlük. Mikor végül 
kimentek, az emberek egy darabig úgy feküdtek a földön, mintha meghaltak volna; földhöz 
verték az embert, miközben szó szerint habzott a szája. Az egyik - már említett - eset azzal 
végződött, hogy egy kétezer fős disznócsordát belehajszoltak a tóba. Jézust azonban mindez 
láthatólag nem zavarta, és a leghalványabb kísérletet sem tette, hogy elfojtsa ezeket a 
manifesztációkat. Egyszerűen úgy kezelte a dolgot, hogy ez is része a szenvedő emberiség 
felé irányuló teljes szolgálatának. 

Lassan ráébredtem, hogy három lehetséges forrásból származhatnak az ilyen 
megnyilvánulások: a Szent Szellemtől, a gonosz szellemektől és végül a rakoncátlan emberi 
testből. Mindegyikhez megfelelőképpen kell viszonyulnunk. Ha egy bizonyos megnyilvánulás a 
Szent Szellemtől van, abban fel kell ismernünk Őt, és együtt kell működnünk vele. Ha egy 
másik megnyilvánulás egy gonosz szellemtől származik, ennek ellen kell állnunk, a gonosz 
szellemet pedig ki kell utasítanunk. Ha pedig a rakoncátlan emberi test a forrás, megfelelő 
fegyelmezésben kell részesítenünk, hogy uralhatóvá váljon. 

Az igei megoldás ugyanakkor nem az, hogy valamiféle merev kontrollt gyakorolunk minden 
egyes összejövetel fölött, hogy semmiféle rendbontó manifesztációra ne kerülhessen sor. Ez 
messze túllépi azt a mintát, amelyet Jézus állított fel számunkra. Ha így cselekednénk, 
ráadásul arról a tényről is megfeledkeznénk, hogy Jézus szolgálata során a Szent Szellem 
kenete volt az, ami a démonokat megnyilvánulásra kényszerítette. A hasonló kenet ma is 
hasonló eredményeket produkál. 

Ha a démonok egyáltalán nem nyilvánulnak meg, lehetőségünk sem nyílik arra, hogy 
kiutasítsuk Őket. Ily módon továbbra is az emberek életének felszíne alatt maradhatnának, és 
szabadon folytathatnák ártalmas és destruktív tevékenységüket. Ha rájuk bíznánk a dolgot, a 
démonok minden bizonnyal sokkal inkább választanák a „kontrollt", mint a kiutasítást. 
Ugyanakkor azt is be kell látnom, hogy egyes esetekben nem sikerült pontosan azonosítanom 
bizonyos manifesztációk forrását. Eltűrtem némely testi demonstrációkat, mivel szellemi 
indíttatásúaknak ítéltem őket, ahelyett hogy megfelelően elbántam volna velük. (Mindenesetre 
bízom benne, hogy az évek során érzékenyebbé váltam az ilyen témákban is.) 

Nem minden kritika volt viszont ellenséges, amit kaptam. Voltak barátaim, akik azzal 
fordultak hozzám: „Derek, az rendben van, hogy kiűzöd a démonokat, de talán nem 
nyilvánosan kellene ezt csinálni, ahol másokat zavar." Ez már az én szememben is 
elfogadhatónak tűnt, viszont úgy éreztem, hogy mielőtt változtatnék a módszereimen, tovább 
kell tanulmányoznom Jézus szolgálatát, hogy lássam, vajon Ő nyilvánosan vagy intim módon 
kezelte-e az ilyen ügyeket. 

A legnagyobb meglepetésemre azt találtam, hogy az evangéliumok feljegyzései értelmében 
Jézus talán legrendszeresebb és legkövetkezetesebb nyilvános tevékenysége nem más volt, 
mint a démonok kiűzése. Sőt egyetlenegy példát sem sikerült találnom, amikor egy személyt 
démonűzés céljából félrehívott volna. Szolgálatának ez az aspektusa a társadalom nagyobb 
érdeklődését váltotta ki, mint bármely más eleme. Szemmel láthatólag nem foglalkozott vele, 
hogy a szabadulást keresőket esetleg elriasztja a szégyen és a zavar. Úgyhogy végül úgy 
döntöttem, nem fogom továbbfejleszteni Jézus módszereit! 


További leckék 


A saját életemre az gyakorolta a legmélyebb és legtartósabb hatást, hogy a szabadító 
szolgálat új megvilágításba helyezte számomra a keresztet. Saját tapasztalataimból 
győződtem meg róla, hogy a démonok fölötti hatalmunk kizárólag Jézus győzelméből 
származik, amelyet az értünk kiontott vére, halála és diadalmas feltámadása által aratott. 

A Sátán egyik első számú fegyvere az egész emberiséggel szemben a bűntudat. Ezért 
nevezi őt úgy a Biblia, hogy „az atyánkfiainak vádlója" (Jel 12,10). Folyamatosan arra próbálja 
emlékeztetni Istent, hogy vétkesek vagyunk Isten igazságos törvényének az áthágásában. 

Azzal érvel továbbá, hogy nem tarthatunk jogosan igényt Isten kegyelmére, hanem igazság 
szerint Isten ítéletét kell elszenvednünk. 

Jézus azonban az értünk bemutatott engesztelő halálával „ eltörölte a parancsolatokban 
ellenünk szóló kézírást", és „lefegyverezvén a fejedelemségeket és a hatalmasságokat" (Kol 
2,14-15) kivette kezükből az ellenünk fordított legfőbb fegyverüket: a bűntudatot. Ennek 
eredményeképpen most: „ Meglgazulván... hit által, békességünk van Istennel" (Rém 5,1). Az, 
hogy megigazultunk, azt jelenti, hogy Krisztus igazságossága nekünk tulajdoníttatik, 
amelyben viszont semmiféle bűn nincsen, ezért nincs helye többé a bűntudatnak. Az egész 
olyan, mintha egyenként odaálltunk volna már a mennyei bíróság elé, és kihirdették volna az 
ítéletet: nem bűnös! Ezen az alapon - és csakis ezen az alapon - jogunk van gyakorolni azt a 
hatalmat, amelyet Jézus adott nekünk a démonok fölött. 

Miután számos alkalmam nyílt démonokkal szembesülni, lassan megtanultam, hogy 
egyáltalán nem hatja meg őket a vallásos terminológia. Teljesen hidegen hagyják őket a 
felekezeti címkék és az egyházi státusok. Ha azonban Jézus nevét használjuk, és bátran 
megvallunk olyan igéket, amelyek Jézusnak a kereszten aratott győzelméről szólnak - 
valamint arról a kikezdhetetlen igazságosságról, amelyet tőle nyertünk hit által -, akkor az 
arroganciájuk és gonoszságuk hamar szertefoszlik. Egyből elkezdenek olyan megvetésre 
méltó lényekként viselkedni, amilyenek valójában. Mi pedig meglátjuk beteljesedni a 
Jelenések könyve 12,11-et: „És ők (mármint a hívők) legyőzték azt (a Sátánt) a Bárány 
véréért [vére által] és az ő bizonyságtételüknek beszédéért [beszéde által]". 

Nem egy esetben azt tapasztaltam, hogy a démonizált személy teste azért remeg, mert a 
démonok félelme nyilvánul meg ilyen módon. Ezért mondja Jakab azt, hogy a démonok is 
hisznek és rettegnek, azaz remegnek (Jak 2,19). Máskor a démon arra kényszeríti az 
áldozatát, hogy dugja be a fülét a kezével, hogy ne kelljen hallania Jézusnak a kereszten 
megszerzett győzelméről szóló bátor kijelentéseket. Egyedül ez szolgálhat ugyanis a 
démonoktól való szabadulás alapjául, ugyanakkor rendkívüli gyötrelmet jelent számukra. 

Szolgálatom kezdetén Isten még egy fontos igazsággal álmélkodásba ejtett: a megtérés 
fontosságával! Olyan emberek, akik életének bizonyos területeit démonok uralták le, és ennek 
következtében valamilyen bűnös cselekedetet követtek el, gyakran hajlamosak így beszélni: 
„Én nem vagyok felelős. A démon befolyására tettem! Nem tudtam uralkodni magamon." 
Ezzel egyúttal arra is utalnak, hogy ők nem bűnösek, így aztán megtérésre sem lehet 
szükségük. Az Apostolok cselekedetei 17,30 feljegyzése értelmében Pál így szólt az Athénban 
egybegyűltekhez: „Isten... parancsolja az embereknek, mindenkinek mindenütt, hogy 
megtérjenek." A mindenkinek mindenütt kifejezés hatósugara alól nyilván egyetlen személy 
vagy hely sem lehet kivétel. Kivétel nélkül minden ember felé az Isten követelménye, hogy 
megtérjen. 

Alapvetően azért kell mindnyájunknak megtérnünk, mert mindnyájunkban az a lázadó 
természet működik, amelyet Ádámtól örököltünk. Mindnyájan lázadók vagyunk, akik 
szembeszálltak Istennel. Mindaddig nem tudunk megbékélni vele, míg abba nem hagyjuk a 
lázadást - azaz, amíg meg nem térünk. Ez tehát a megtérés igazi lényege: felhagyni a 
lázadással. Ez elsősorban nem érzelem kérdése, hanem az akaraterőnkkel kivitelezett döntés. 

Ezen az univerzális lázadáson túlmenően azonban mindnyájan súlyosbítottuk a 
helyzetünket saját bűnös cselekedeteinkkel és önakaratunkkal is. Gyakran előfordul, hogy 
ezeknek a rossz döntéseknek és cselekedeteknek a sora oda juttatja az illető személyt, hogy 
többé nem képes ellenállni annak a démonikus nyomásnak, hogy ismételten elkövessen egy 
bizonyos bűnös cselekedetet. Az ilyen emberek a szó legszorosabb értelmében kényszerítve 
érzik magukat, ennek ellenére éppúgy felelősek, már csak azok miatt a rossz dolgok miatt is, 
amelyek oda juttatták őket, hogy többé nem képesek elleneállni az ördögnek. Tehát az 
ilyeneknek is meg kell térniük. 

Úgy tapasztaltam, hogy két fő akadálya lehet a szabadulásnak: a megtérés hiánya, 
valamint a másoknak való megbocsátás hiánya, azaz a neheztelés. Azoknál az embereknél 
viszont, akik ennek a két követelménynek eleget tettek, minden esetben tapasztaltam, hogy 
elégségesnek bizonyult az a Jézustól kapott tekintélyem, hogy kiűzzem a démonokat belőlük. 
Persze meg kellett határoznom ennek a hatalomnak a korlátáit is. 

Hallottam például olyan emberekről, akik miután kiűzték a démonokat, „mélységbe 
vetették őket". Vajon ez igei? Én nem találtam a Bibliában olyan esetet, amikor Jézus a 
mélységbe űzte volna a démonokat. A gadarai férfi esetében is (lásd Máté 8,28-32) csak annyi 

történt, hogy Jézus jóváhagyta a démonok kérését, és megengedte, hogy bemenjenek a 
disznókondába. Ennél messzebbre Ő sem ment. Ezt megelőzően a démonok azt kérdezték 
tőle: „ Azért jöttél ide, hogy idő előtt meggyötörj minket?" (29. vsz.) Ezek szerint a démonok 
tisztában voltak vele, hogy Isten örökkévaló programjában van egy meghatározott idő, amikor 
el kell szenvedniük végső büntetésüket, addig azonban bizonyos mértékig engedélyt kaptak 
arra, hogy folytathassák mostani tevékenységüket. Ennek megfelelően Jézus is az Ő Atyja 
által felállított határokon belül maradt. 


Nemzetközi szolgálat 


Ahogy kitartóan hirdettem azokat az igazságokat, amelyekre Isten tanított meg a 
szabadulással kapcsolatban, a tanításaimról készült felvételek egyre nagyobb körben kezdtek 
forogni nemcsak az Egyesült Államokban, hanem más nemzetekben is. 1967-ben például Új- 
Zélandba kaptam meghívást, ahol életem első nyilvános szabadító összejövetelét tarthattam 
meg az USA határain kívül. Későbbi új-zélandi látogatásaim során többször találkoztam olyan 
keresztényekkel, akik még mindig emlegették azt az összejövetelt, sőt többen ott nyertek 
szabadulást. Azóta már több mint húsz más országban is alkalmam nyílt nyilvános szabadító 
összejöveteleket rendezni. 

Az egyik legemlékezetesebb összejövetelre 1984-ben került sor a közép-afrikai Zambia 
északnyugati sarkában, egy távoli, eldugott vidéken. Mintegy hétezer bennszülött afrikai gyűlt 
össze arra a tanítói konferenciára, amelyen én voltam a fő szónok. A „nézőtér" egy hatalmas, 
természetes amfiteátrum volt, amely jó futballpálya méretű lehetett, és enyhén lejtett a 
felállított színpad felé. Az aljnövényzetet eltakarították, a fákat azonban meghagyták az 
árnyékukra való tekintettel. Az ágak között átszűrődő napfénnyel együtt az egész olyan volt, 
mint valami szabadtéri katedrális. Az emberek a földön ültek - férfiak, nők, öregek, fiatalok, 
anyukák csecsemőkkel és apró gyermekekkel -, és az egész hely zsúfolásig megtelt. 

A felkérés úgy szólt, hogy öt napon át tanítsak. Úgy láttam, nagyszerű lehetőségem nyílik 
ezen keresztül, hogy a hallgatóságom előtt feltárjam Isten megváltói tervét, amely a bűn és a 
Sátán fogságából „az Isten fiai dicsőségének szabadságára" vezet (Róm 8,21). 

Az első üzenetem arról a mindenre kiterjedő áldozatról szólt, amely minden kor minden 
emberének minden szükségét betölti: a keresztről. Amikor a közönségemet megtérésre 
szólítottam fel, nagyon sokan reagáltak és nyerték el üdvösségüket. 

Ezt követően arról tanítottam Őket, hogyan lehet átlépni az átokból az áldásba. 
Elmagyaráztam nekik, hogy a kereszten Jézus „átokká lett érettünk", hogy mi „Ábrahám 
áldását" ö Tökölhessük, akit Isten minden dologban megáldott (Gál 3,13-14). Majd bevezettem 
ezeket az afrikaiakat - akik nagyon is tudatában vannak az átkok valóságának, és rendkívül 
félnek is tőlük - egy olyan felszabadító imába, amelyben csaknem mindnyájan részt vettek 
(ismét megjegyzem, hogy erről részletesebben a 21. fejezetben szólok). 

Az üzenetem végén egy jól öltözött férfi jött oda hozzám, és a lábam elé vetette magát. 
„Köszönöm, köszönöm, köszönöm! - ismételgette. - Egész életemben nem volt egy olyan 
napom, amely fájdalom nélkül telt volna el. Életemben először ma ment el tőlem a fájdalom!" 

A harmadik napon arról tanítottam őket, hogyan lehet felismerni a démonok 
tevékenységét, és hogyan lehet megszabadulni azoktól. A végén pedig bevezettem őket egy 
kollektív szabadító imába. 

Az ezt követő jelenet enyhén szólva drámaira sikeredett! Az azon a vidéken élő afrikaiakat, 
akik kiváló vadászok, a varázslódoktorok arra tanítják, hogy a siker érdekében meg kell 
nyitniuk magukat az elejteni kívánt állat „szelleme" előtt (úgy mint oroszlán, elefánt vagy 
bivaly). 

Sajnos nagyon gyakran a feleségeiket is hasonló szellemek kerítik hatalmukba. 

Amikor elmondtuk a kollektív szabadító imát, ezek az „állatszellemek" elkezdtek 
megnyilvánulni. A dzsungel hangjainak kakofóniája következett. Az első sorokban egy férfi, 
akiben oroszlánszellem volt, megpróbált rám támadni, valaki azonban közbeavatkozott, így a 
végén a földön kötött ki. Többen mások - férfiak és nők egyaránt - az orrukkal túrni kezdték a 

földet, mint a disznók. Számos nő hason kezdett csúszni a földön, mint a kígyó. Egy férfi 
fatörzsként hengergőzött az emelkedőn fölfelé egészen a bejáratig. 

Az egész jelenet úgy festett, mintha egyenesen a pokol fővárosába, az ördögök tanyájába 
csöppentem volna, de az egészben az volt a legelképesztőbb, hogy egyetlen erőszakos 
cselekmény sem történt! A segítőim folyamatosan Jézus nevét hívták segítségül. Körülbelül 
egy óra elteltével a kavarodás elült. Az ezt követő természetfölötti békesség arról győzött meg 
engem, hogy az emberek többsége sikeresen megszabadult. 

A konferencia negyedik napjának témája a Szent Szellemben való alámerítkezés és annak 
vétele volt. Miután bevezettem az embereket egy imába, több ezren kezdtek egyszerre 
nyelveken szólni. Egészen lenyűgöző volt! Végül az utolsó napon arra tanítottam az 
embereket, hogyan kell használni a Szent Szellem beszédajándékait, majd bevezettem őket 
ezeknek az ajándékoknak a személyes gyakorlásába. Az eredmény olyan volt, mintha csak 
Pálnak a Korinthosziakhoz írt 1. levele 14,31-ben lejegyzett szavai teljesedtek volna be: „Mert 
egyenként mindnyájan prófétálhattok, hogy mindenki tanuljon, és mindenki vigasztalást 
vegyen." 

Ez a zambiai konferencia sok tekintetben a csúcspontját jelentette mindannak, amire Isten 
engem megtanított. A szabadulás önmagában nem végcél, viszont egy olyan fontos fázis, 
amely nélkül sok keresztény soha nem volna képes eljutni arra a beteljesedésre, amelyet 
Jézus elkészített a számára. Azóta több hasonló összejövetelt volt szerencsém levezetni olyan 
országokban, mint Oroszország, Kazahsztán, Törökország és Lengyelország. Mindenütt arra 
tanítottam az embereket, hogyan lehet felismerni és kiutasítani a démonokat - és ez mindig 
meg is hozta a Szent Szellem erejének és ajándékainak dicsőséges megtapasztalását. 

Ezeknek a nyilvános konferenciáknak a terhe és az Úr olyan irányú vezetése miatt, hogy 
tegyek nagyobb hangsúlyt az írásbeli szolgálatomra, ma már igen ritkán foglalkozom 
személyes tanácsadással. Az eredmények azonban azt mutatják, hogy az írásaimon keresztül 
sokkal több embernek tudok segíteni, mint a személyes tanácsadással. 

A következő fejezetben néhány olyan fontos személyes tanulságot szeretnék összefoglalni, 
amelyre a mások felé való szolgálat során tettem szert. 

10. Folyamatos személyes 

konfliktusok 


A 4. és 5. fejezetekben beszámoltam már a depresszióval való fájdalmas küzdelmemről, 
valamint arról, hogy büszkeségemből fakadóan gyülekezetem előtt nem voltam hajlandó 
elismerni, hogy voltaképpen démonoktól való szabadulásra volt szükségem. Emellett mindig 
azon az állásponton voltam, hogy ha valaki démonoktól való szabadulással akar szolgálni 
mások felé, neki magának démonmentesnek kell lennie. Ugyanakkor azt is vallottam, hogy ha 
valaki Jézus Krisztusba vetett hite által elnyerte az üdvösségét, nem kell tökéletes 
kereszténnyé válnia ahhoz, hogy másoknak is bizonyságot tegyen, és másokat is üdvösségre 
vezessen, sőt, egy új megtérő lelkes tanúbizonysága gyakran hatékonyabb, mint egy érett 
hívő kidolgozottabb előadásmódja. 

Mint rájöttem, hasonló elv érvényesül a szabadító szolgálat terén is. Olyan hívők, akik 
maguk is átmentek szabaduláson, gyakran rendkívül sikeresen tudnak a szabadulásban 
szolgálni mások felé, hiszen személyes megtapasztalásuk van Jézus nevének és Isten 
Igéjének erejéről. Emellett nagy empátiával tudnak a szenvedőkhöz fordulni. A másik oldalon 
viszont a teológiai ismeret gyakran inkább akadály, mint segítség. A szabadulás tipikusan 
olyan szolgálat, ahol az embernek hajlandónak kell lennie arra, hogy „összepiszkolja a kezét", 
hiszen közvetlenül a Sátán gonosz királyságának képviselőivel kell foglalkoznia. 

A szabadító szolgálatban való részvételhez az alapkövetelményt Jézus a Márk evangéliuma 
16,17-ben fektette le: „Azokat pedig, akik hisznek, ilyen jelek követik: az én nevemben 
ördögöket [démonokat] űznek..." Jézus tehát egyetlen feltételt követelt meg csupán: az 
egyszerű hitet nevében és Igéjében. Ez egyaránt igaz olyan esetben, ha valaki másokból, 
illetve ha önmagából kívánja kiutasítani a démonokat. 

Miközben mások problémáit igyekeztem diagnosztizálni, és másoknak próbáltam abban 
segíteni, hogy elnyerjék szabadságukat, érdekes módon a saját problémáimra is értékes 
megoldásokat nyertem. Hamarosan ugyanis két fontos alapelvet sikerült megállapítanom. Az 
első, hogy számos - sőt talán a legtöbb - démonikus probléma a gyermekkorban kezdődik. A 
második, hogy ha egy személynek a démonokkal kapcsolatos problémája különlegesen 
makacsnak és kitartónak bizonyul, annak gyökerét szinte mindig az okkultizmusban kell 
keresni. Az ilyen esetekben a teljes szabadulás aligha történhet meg anélkül, hogy ezt a 
gyökeret feltárjuk és megfelelően kezeljük. 

Az én esetemre sajnos mindkét alapelv vonatkozott. Szüleim brit származásúak voltak, 
névleges keresztények. Hosszú időn át Indiában éltek, én magam is ott születtem, és ötéves 
koromig ott is éltem. Ahogy az a brit felső körökben szokás, édesanyám hamarosan egy 
dadára bízta a nevelésemet, történetesen egy hindu ayah-ra (dajkára), aki életem első 
éveiben kétségkívül a legerőteljesebb szellemi befolyást gyakorolta rám. Nem emlékszem 
pontosan, mit csinált, de azt tudom, hogy később, fiatal fiúként gyakran az volt az érzésem, 
hogy valamilyen gonosz erő kíséri a lépteimet. 

Ez a sötét befolyás végigkísérte egész gyermekkoromat. Tinédzserkoromban idealizált 
álmokat szőttem magamban Indiáról, és úgy képzeltem, hogy az a hely valamiféle ezoterikus 
bölcsesség forrása, amely sokkal magasabb rendű a mi nyugati, materialista kultúránknál. 
Cambridge-i diákéveim során komolyan jógáztam, sőt olyan ambíciókat is dédelgettem 
magamban, hogy egyszer jógi leszek. Ha a világszerte való utazgatás már akkor is olyan 
könnyű lett volna, mint ma, minden bizonnyal valamelyik indiai guru ajtaja előtt kötöttem 
volna ki. 

A cambridge-i egyetemen görög filozófiát tanultam, és ezen belül is leginkább Platón 
érdekelt. A két kedvenc figurám ebben az időben Szókratész és Platón volt. Később, a 
második világháború idején természetfölötti módon találkoztam Jézus Krisztussal (ahogy arról 
már a 4. fejezetben említést is tettem), és ez teljesen új irányt adott az életemnek. Attól 
kezdve nagyon elszánt bibliatanulmányozó lettem. Gondolkodásom nagy része azonban még 
mindig Platón befolyása alatt állt, és az írásait továbbra is szakirodalom gyanánt őrizgettem. 

Ahogy a későbbiekben egyre inkább megnyílt a szemem arra, milyen módokon 
szolgáltatják ki magukat az emberek a démonoknak, megértettem, hogy az én esetemben a 
Szókratész és Platón iránti csodálatom nyithatott olyan rést a személyiségemben, amely a 
démonikus befolyást lehetővé tette. Maga Szókratész nyíltan is elismerte, hogy egy démon 
befolyásolja az életét. Amikor halálra ítélték, és meg kellett innia a bürökből készült 
méregitalt, az utolsó szó jogán ezzel fordult oda egyik munkatársához: 

„Tartozunk egy kakassal Aesculapiusnak!" Ezzel azt akarta mondani, hogy áldozzanak fel 
egy kakast az ő nevében Aesculapiusnak, a gyógyulás pogány istenének. 

Annak ellenére, hogy az értelmiség köreiben Szókratész igen nagy presztízsű névnek 
számít a mai napig is, viselkedése nem sokban különbözik attól, ahogyan ma egyes 
országokban kakast áldoznak fel voodoo ceremóniák során. A bálványimádás akkor is 
bálványimádás, ha elegáns, klasszikus görög stílusban adják elő. 

Arra is ráébredtem, hogy hasonló okkult befolyás ért másik kedvencem, Platón írásain 
keresztül is. Utolsó nagyobb lélegzetű dialógusában, a Timaioszban nyíltan elismerte: „Isten 
nem szól hozzánk." így aztán az egyiptomi okkult irodalomhoz fordult kijelentésért, amikor az 
univerzum titkait kutatta. 

Miközben a szabadulást igénylő hívők tömegein próbáltam segíteni, újra és újra 
megfigyelhettem azt a szoros kapcsolatot, amely az okkult dolgokkal való foglalkozás és a 
súlyos depressziós problémák között fönnáll. Egyre inkább világossá kezdett válni előttem, 
hogy a fiatal pásztor koromban átélt küzdelmek az én esetemben is minden bizonnyal ennek a 
forrásnak tulajdoníthatók. 

Végül 1970-ben, egy napon, miközben a Mózes 5. könyve 7,26-on gondolkodtam - 
„utálatosságot pedig ne vígy be a te házadba, hogy átokká ne légy, mint az, hanem 
megvetvén vesd meg azt és utálván utáld meg azt, mert átkozott" - körbejártam az 
otthonomban, és rádöbbentem, hogy jó néhány „utálatosság" van a birtokomban. Ezért aztán 
döntést hoztam, amely meggyőződésem szerint rendkívül fontos következményekkel járt 
életem és szolgálatom azt követő pályájára nézve: elhatároztam, hogy semmi olyan tárgyat 
nem tartok meg a tulajdonomban, amely akár a legcsekélyebb módon is gyalázza Jézus 
Krisztust, vagy bármely módon ajtót nyit a démonikus befolyás előtt. 

Megszabadultam hát egy sor olyan tárgytól, amelyet a felmenőimtől örököltem: például 
négy antik, gyönyörűen hímzett kínai birodalmi sárkánytól, valamint egyéb kínai antik tárgyak 
valóságos kis gyűjteményétől, amelyeken mind rajta volt a sárkány emblémája. 
Megszabadultam továbbá olyan tárgyaktól, amelyeket gyönyörű arab kalligrafikus írás 
díszített, mely minden bizonnyal Mohamedet és a muzulmánok istenét, Allahot dicsőítette. 
Nagytakarítást tartottam a könyvtáramban is, különösen Platón könyvei tekintetében, de azok 
között a könyvek között is, amelyek az okkultizmust magasztalták. Kidobtam továbbá egy 
csomó olyan verset, amelyeket abban az időben írtam, amikor még bele voltam habarodva 
Indiába. 

E lépéseim következtében drámai módon megváltozott körülöttem a szellemi atmoszféra. 
Olyan volt, mint mikor valaki a félhomályból hirtelen kilép a verőfényes napsütésre. 

Őszintén megvallva aggaszt, hogy számos keresztény vonakodik elfogadni azt a tényt, 
hogy Isten mennyire gyűlöli az okkultizmus minden formáját. Ha akár a legcsekélyebb okkult 
befolyást is eltűrjük az életünkben, ezzel olyan erőknek szolgáltatjuk ki magunkat, amelyek 
saját szellemi jólétünket alapjaiban veszélyeztetik. 

Emlékszem, hogy a Bewitched (Megigézve) című tévésorozat az okkultizmust mulatságos 
és ártalmatlan dologként próbálta eljuttatni a képernyőn keresztül az otthonokba. Az emögött 
rejlő megtévesztő erőt fölfedezve több hívőtársamat figyelmeztettem, mennyire veszélyes, ha 
megengedik, hogy ilyen befolyás alá kerüljön az elméjük és a szellemük. Ma, három évtized 
elteltével a tévéadók az okkult programok valóságos özönét sugározzák, melyek számos 
esetben igen körmönfont módon rendkívül destruktív hatást gyakorolnak a családokra. Nem 
kevésbé igaz ez az internet esetében, valamint különböző filmek, videók, játékok és a 
gyermekek számára készült más szórakoztató eszközök igen széles skálájának 
vonatkozásában. 

Harcom a félelemmel 


Az én esetemben a démonoktól való szabadulás lépésről lépésre történt, minden bizonnyal 
az okkult hátterem és örökségem következtében. A mai napig is előfordul, hogy szabadulás 
céljából kell keresnem az Urat. Az egyik fő ellenségem, amely egész életemen át kitartóan 
támadott, a félelem szelleme, és mindez még gyermekkoromra nyúlik vissza. Bizonyos 
körülmények között megmagyarázhatatlan félelem kerít hatalmába. A gyomrom összeszorul, a 
testem megmerevedik, néha még el is sápadok, annak ellenére, hogy az akaraterőmet 
összeszedve kívülről rendszerint tudok uralkodni magamon, hogy a körülöttem lévők ne 
vegyék észre a belül dúló küzdelmet. 

Nagyon élénken megmaradt bennem az első eset, amikor ezt a fajta félelmet átéltem. 
Kilencéves voltam, és egy autó hátsó ülésén ültem, amely szédületes sebességgel száguldott 
lefelé egy lejtőn. Az egész testem megfeszült, és egyszer csak egy furcsa, kellemetlen 
csiklandozást kezdtem érezni a lábamnál, amely fölkúszott a lábamon keresztül, és úgy tűnt, 
mintha a gyomrom alján megpihent volna. 

Végül is nem történt baleset, de a félelem szelleme valahogyan belém költözött. 

Miután megtértem és Szent Szellemben is megkeresztelkedtem, ezek a félelemrohamok 
lényegesen ritkultak, de teljesen nem szűntek meg. Valahányszor szabadulásra volt 
szükségem, tudtam, mi a teendőm. Segítségül hívtam az Urat, és meg is szabadultam. Abban 
azonban valahogy nem tudtam sikeres lenni, hogy a szabadságomat meg is őrizzem. A testi 
vagy érzelmi fáradtság gyenge pillanataiban, amikor a szellemi védelmi rendszerem csak 
alapjáraton működött, a félelem szelleme észrevétlenül újra beszivárgott. Természetesen 
amint felfigyeltem jelenlétére, újra igényeltem és át is vettem a szabadulást. 

Eleinte nem nagyon értettem, miért kell újra és újra ezzel a problémával küszködnöm, míg 
aztán a Szentírásból megértettem, hogy Isten legerőteljesebb szolgái közül is számosán 
folytonos harcban álltak a félelemmel. Ott van például Dávid, a rettenthetetlen hős, Izrael 
seregeinek bajnoka és kapitánya. Rendkívül közeli és bensőséges kapcsolatban állt az Úrral, 
mégis számos félelem gyötörte. Például a Zsoltárok könyve 34,5-ben ezt mondja: 
„Megkerestem az Urat, és meghallgatott engem, és minden félelmemből kimentett engem." 

Nagyon elgondolkodtatott az a kifejezés, hogy minden félelmemből. Kezdtem 
végiggondolni, hányféle félelmet ismerünk: sötétségtől való félelem, magasságtól való 
félelem, emberektől való félelem, kudarctól való félelem, betegségtől való félelem, 
halálfélelem, bezártságtól való félelem (klausztrofóbia), a tág terektől való félelem - más 
néven tériszony (agorafóbia), az ismeretlentől való félelem... A teljes lista igen-igen hosszú 
lenne. Aki ezek bármelyikétől is szenved, az tudja, mennyire fájdalmasan valóságosak! 

Eszembe jutott továbbá Pál leírása a Makedóniában elszenvedett megpróbáltatásairól. 
Nemcsak kívülről, hanem belülről is támadás érte: „...mindenképpen nyomorogtunk; kívül 
harc, belül félelem" (2Kor 7,5). 

Mindezzel magamat nem Dávidhoz vagy Pálhoz akarom hasonlítani, akik kétségkívül az Úr 
legvitézebb szolgái közül valók, mindazonáltal nekik is meg kellett vívniuk a maguk harcát a 
félelemmel, ezért rájöttem, hogy nekem sem kell feltétlenül leírnom magamat csak azért, 
mert bennem is zajlanak ilyen küzdelmek. Idővel azt is megtanultam, hogyan kell elbánnom 
egy-egy ilyen támadással. Ma, amikor csak kezdem érezni a környékező félelem ismerős 
tüneteit, azonnal a Timotheoszhoz írt 2. levél 1,7 saját magamra alkalmazott változatát 
fordítom vele szembe: „Nem félelemnek szellemét adott nekem az Isten; hanem erőnek és 
szeretetnek és józanságnak szellemét." Ezzel együtt ellenállok a félelem szellemének. Ha ezt 
teszem, mindig megtapasztalom a győzelmet. A félelem szelleme megtámadhat kívülről, de 
belém hatolni nem képes többé! 


Alapvető szellemi konfliktus 


Az ilyen és ehhez hasonló tapasztalatok arra vezettek, hogy értékeljem át a keresztény 
életről alkotott felfogásomat. Mindig is hálás leszek azoknak a keresztényeknek, akiken 

keresztül 1941-ben eljuthattam az Úrhoz. Mély benyomást gyakorolt rám az a 
kompromisszumot nem tűrő megközelítés, ahogyan a Szentírást Isten inspirált, hamisítatlan 
Igéjeként fogadták el. Ahogy azonban egyre többet tanulmányoztam a Bibliát, és egyre többet 
találkoztam olyan problémákkal, amelyekkel hívő keresztényeknek kellett szembenézniük, rá 
kellett jönnöm, hogy egyes tantételeik nem a Szentíráson, hanem emberi tradíción alapulnak. 

Például magát a keresztény életet gyakran egy túlontúl leegyszerűsített nézőpontból fogták 
föl: az ember megtér, újjászületik, megkeresztelkedik vízben, betöltekezik Szent Szellemmel, 
elkezd nyelveken szólni - és ezzel a problémái meg is szűntek. Persze ez így nincs tantétel 
formájában kimondva, mégis nagyban meghatározza számos keresztény gondolkodásmódját. 

Sajnos azonban a keresztény élet a valóságban egyáltalán nem ilyen! Ahogy évtizedek óta 
az Úrral járok, sok más társammal együtt el tudom mondani, hogy igazából azt sem tudjuk, 
mi az, hogy szellemi probléma mindaddig, amíg Szent Szellemben alá nem merítkezünk. 
Akkor kezdjük csak el igazán megérteni az olyan kifejezések valódi jelentését, mint a kísértés 
vagy a gyötrés vagy a szellemi konfliktus! 

Mindez persze nem ok arra, hogy elcsüggedjünk. Magának Jézusnak a példáját kell 
követnünk: ahogy a Szent Szellem rászállt, és elkezdte a szolgálatát mint Messiás, azaz 
Felkent, az azt követő negyven napja rendkívül intenzív személyes konfliktusban telt el a 
Sátánnal a pusztában. Jézus „Szentlélekkel telve" (Lk 4,1) ment bele ebbe a konfliktusba, 
melynek során győzelmet aratott a Sátán fölött, és „a Szellemnek erejével" (14. vsz.) kezdte 
el nyilvános szolgálatát. A Szent Szellem teljes ereje tehát még Jézusban sem szabadult fel 
mindaddig, amíg győzelmesen meg nem ütközött a Sátánnal egy közvetlen személyes 
összecsapás során. 

A Jézus által felállított minta mindnyájunk számára követendő. Isten csak olyan mértékben 
szabadítja fel bennünk a Szent Szellem erejét, amilyen mértékben győzedelmeskedni tudunk 
a saját szellemi konfliktusunkban. Jézusnak negyven napjába telt megszerezni a győzelmét, 
ekkor azonban totális diadalt aratott. Nekünk is az Ő példáját kell követnünk annak ellenére, 
hogy a mi győzelmeink sohasem lesznek egy szinten az övével. 

Nem kerülhetjük ki a Sátánnal való konfliktusokat, ha azt szeretnénk, hogy a Szent 
Szellem ereje felszabaduljon az életünkben! Az effajta szellemi konfliktusok tehát egyáltalán 
nem a kudarc vagy a bukás jelei. Sőt, inkább azt mondhatjuk, hogy ezek egy gyümölcsöző 
szolgálat elengedhetetlenül szükséges feltételei. 

Mindezzel kapcsolatban első feleségemre, Lydiára tudok gondolni, aki ma már az Úrral van. 
A negyvenes években az akkori Palesztinában találkoztam vele először, és az együtt töltött 
évek során az egyik legbátrabb és legelkötelezettebb keresztényként ismertem meg. 
Valamikor sikeres tanárnőként indult a pályája egy tehetős dán család tagjaként. Isten 
szavának engedelmeskedve mindezt feladta, és Jeruzsálembe költözött, nem tudván, mit 
tartogat számára az isteni küldetés. 

1928-ban magához vett egy haldokló csecsemőt, és addig ápolta, amíg teljesen fel nem 
gyógyult. (Ezt a történetet a Találkozás Jeruzsálemben című könyvemben mesélem el.) A 
következő húsz éven át Lydia árva kislányokat nevelt egy maga alapította otthonban, egy szál 
egyedül egy olyan kultúrában, ahol a nőket általában alacsonyabb rendűeknek tekintik. 

Azokban az években rendszeresen zavargásokkal, sőt banditák zaklatásaival kellett 
szembenéznie, valamint nyomorral és igen kezdetleges életkörülményekkel - a zsidók és a 
muzulmánok ellenállásáról már nem is beszélve. 

De soha egy pillanatra sem ingott meg! Egész életére ez a győztes kiállás volt jellemző - 
akár a háború utáni London nyomasztó légkörében kellett helytállnia, akár a kelet-afrikai 
missziós állomáson, akár az utazószolgálatban mellettem eltöltött évek során - egészen az 
1975-ben bekövetkezett haláláig. 

Volt azonban az életének egy olyan epizódja, amely nagyon meglepett engem. A hetvenes 
években sok száz ember felé szolgáltunk együtt szabadítással, és számos dicsőséges 
győzelmet arattunk. Egyszer egy különösen sikeres összejövetel után éppen visszatérőben 
voltunk abba a lakásba, amelyet a gyülekezet bocsátott rendelkezésünkre, amikor Lydia 
egyszer csak nem volt hajlandó beszállni a liftbe. Úgy döntött, hogy inkább gyalog megy fel a 
negyedik emeletre. Amikor megkérdeztem, miért, csak ennyit válaszolt: „Nem érzem jól 
magam a liftben." 

Ahogy erről tovább faggattam, eszébe jutott egy eset még Dániából, gyermekkorából, 
amikor talán ötéves lehetett. Bemászott játszani a lépcsőfeljáró alatti szekrénybe a nagynénje 
házában, a nagynéni pedig látva a nyitott ajtót, hirtelen mozdulattal becsukta és rázárta. A kis 
Lydia váratlanul egy sötét börtönben találta magát, és valóságos hisztérikus rohamban tört ki. 
Sikoltozni kezdett, és vadul dörömbölt az ajtón. A nagynéni gyorsan a segítségére sietett, de 
az a néhány másodperc is elég volt a klausztrofóbia - a bezárt helyektől való félelem - 
démonának, hogy behatoljon a gyermekbe. 

Ahogy Lydia problémájára fény derült, és sikerült a félelem szellemét beazonosítanunk, 
együtt imádkoztunk, és teljes mértékben megszabadult. Soha többé nem volt gondja a 
liftekkel. 

Mindkettőnket teljesen megdöbbentett, hogy Lydiának szabadulásra volt szüksége azok 
után, hogy oly sok más embert szabaduláshoz segített! Végül aztán azt tanultam meg ebből, 
hogy mindig készen kell állnunk megfelelően reagálni a Szent Szellem késztetéseire, még 
akkor is, ha az nem illik bele a teológiánkba! Ha Lydiával együtt nem imádkoztunk volna 
aznap este, valószínűleg soha nem ért volna el teljes győzelmet azon a területen. 

Úgy érzem, aligha lephetnek meg többé bármiféle démonikus konfliktusok, bármilyen érett 
keresztényekről legyen is szó! Rájöttem például arra is, hogy számos fizikai betegség és 
erőtlenség mögött is démonikus tevékenységet kell keresnünk. Előfordult, hogy begyulladt a 
torkom, meghűltem vagy arcüreggyulladásom volt, és hiába imádkoztam gyógyulásért, semmi 
nem történt. Több hetem elment ezekre a kellemetlen betegségekre, amíg teljesen ki tudtam 
lábalni a tünetekből. 

Egy nap azonban bibliaolvasás közben arra figyeltem föl, hogy amikor Jézus bement Simon 
Péter házába, Péter anyósát lázas betegen találta. „És Jézus mellé állván, megdorgálá a 
hideglelést, és az elhagyd őt; és ő azonnal felkelvén, szolgála nékik." (Lk 4,39 - kiemelés 
tőlem.) Miért kellett Jézusnak megdorgálnia a lázat? Nyilván azért, mert többet látott abban a 
lázban, mint egyszerű fizikai állapotot! 

Legközelebb, mikor meghűltem és belázasodtam, úgy döntöttem, hogy Jézus példáját 
követem. Úgy álltam ellene, mint egy démonnak, és nagyon erőteljes szabaduláson mentem 
keresztül. A tünetek egy-két hét helyett huszonnégy órán belül teljesen elmúltak! 

Azóta, ha bármiféle fájdalomról vagy betegségről van szó, fenntartom annak a lehetőségét, 
hogy démon állhat mögötte. Ha ez a diagnózis beigazolódik, a teljes szabadulás rendszerint 
gyorsan megtörténik. Ha viszont a probléma mégis természetes fizikai állapotnak bizonyul, 
akkor gyógyulásért imádkozom, és várom az Úrtól a választ. Emellett hálásan elfogadom az 
orvosok és a gyógyszerek nyújtotta segítséget is, ha az Úr úgy vezet. 

Természetesen abszurd feltételezés volna, hogy minden betegség démonikus eredetű. Van, 
amelyik igen, van, amelyik nem. Nagyon fontos, hogy gyakoroljuk a szellemi megítélő 
képességet, ami által megbizonyosodhatunk róla, melyik betegség vezethető vissza 
démonokra, és melyik nem. A Zsidókhoz írt levél szerzője a kezünkbe adja a kulcsot, hogyan 
fejleszthetjük ki ezt a fajta szellemi ítélőképességet: „Az érett kordáknak pedig kemény eledel 
való, mint akiknek mivoltuknál fogva gyakorlottak az érzékeik a jó és a rossz között való 
különbségtételre." (Zsid 5,14 - kiemelés tőlem) 

Kettős követelménnyel találjuk tehát szembe magunkat. Először is táplálkoznunk kell a 
szilárd eledellel - azaz Isten teljes kijelentésével, melyet az egész Biblián keresztül adott meg 
számunkra. Nélkülözhetetlen tehát az alapos igeismeret. Másodszor, gyakorolnunk kell az 
ítélőképességet. Ez nem olyasvalami tehát, ami csupán a Biblia ismeretén vagy elméleti 
tudáson keresztül kiépülne bennünk. Persze itt nem csak a démonok tevékenységének a 
fölismeréséről van szó. Minden helyzetben folyamatosan gyakorlatoztatnunk kell szellemi 
érzékeinket. 


Döntő pillanatok 


1994-ben nagyon különös, váratlan élményben volt részem. Keresztény közbenjárók egy 
csoportjával együtt vártunk az Úrra. Egyszer csak akaratomtól teljesen függetlenül a kezem 
fölemelkedett a levegőbe, a testemen pedig görcsös rángatódzás futott végig. Először zavarba 

jöttem, és igyekeztem visszafogni magam, arra tekintettel, hogy vajon mit gondolnak a 
többiek. Azután magamnak szegeztem a kérdést: „ Melyik számomra a fontosabb - hogy mit 
gondolnak az emberek, vagy hogy mit akar Isten tenni?" 

Úgy döntöttem, hogy minden fenntartás nélkül átadom magam annak, amit Isten akar 
cselekedni. (Egyébként a többiek nagy része túlságosan elfoglalta magát Istennel ahhoz, hogy 
bármit is észrevegyen abból, ami velem történt.) Ez a görcsös rángatódzás több percen át 
tartott; végül megnyugodtam, és a testem elernyedt. Tudtam, hogy valamilyen gonosz 
szellemtől szabadultam, és a merevség szó jött fel bennem. Aztán az Úr azt is megmutatta 
nekem, mikor és hogyan jött be ez a szellem. 

1915-ben születtem Indiában, és akkoriban arrafelé az egészségügyi szolgáltatás 
meglehetősen primitív volt. Tizennyolc hónapos koromban az orvos azt állapította meg, hogy 
az egyik lábam hosszabb a másiknál. Az egyik lábamat öt hónapra sínbe rakták, és anyámnak 
azt mondták, mindig a hátamon altasson. Ennek eredményeképpen testem bizonyos tagjai 
kicsit bemerevedtek, és képtelenné váltam bizonyos, másoknak teljesen normális 
mozdulatokra. 

Az azóta eltelt csaknem nyolcvan év során rengeteg áldást nyertem Istentől: üdvösséget, 
Szent Szellem-keresztséget, csodálatos gyógyulást, különféle szellemi ajándékokat. Ez a 
merevség szelleme azonban mindaddig nem hagyott el, amíg Isten szuverén módon be nem 
avatkozott, le nem leplezte és ki nem űzte. E szabadulásom óta addig soha nem észlelt 
szabadságot tapasztalok a mozgásomban. 

Lydiához hasonlóan második feleségem, Ruth is aktívan részt vesz szabadító 
szolgálatomban. Azonban az ő élete sem volt mentes a démonikus konfliktusoktól. 
Megtanultuk, hogy Isten a maga szuverenitásában és sajátos időzítésében a számunkra 
legváratlanabb helyzetekben is leleplezheti a démonikus tevékenységet. 

Talán tíz éve lehetett, amikor egy reggel az ágyunkban ülve szokásunk szerint Bibliát 
olvastunk, amikor Ruth egyszer csak elkezdett arról beszélni, hogy gyakorló zsidóként milyen 
befolyásoknak volt kitéve. Többek között utalt arra, hogy a gondolkodásmódját mennyire 
meghatározta a zsidó kultúra humanisztikus eleme. Hirtelen így fordult hozzám: „Nem tudom, 
hogy a humanizmus lehet-e gonosz szellem." 

Amikor megtagadta ezt a szellemet, és megparancsolta, hogy menjen ki belőle, azonnal 
erősen reszketni kezdett, de annyira, hogy meg kellett tartanom, nehogy kiessen az ágyból. 
Abban a pillanatban, ahogy a szellem kiment, Ruth visszanyerte az uralmát a teste fölött, és 
dicsérni és imádni kezdte Istent. 

Mindkettőnket az lepte meg leginkább, hogy valami, ami annyira elvontnak és 
intellektuálisnak tűnik, hogyan produkálhat ilyen erőteljes fizikai reakciót. Ahogy ezen 
töprengtem, rádöbbentem, hogy a humanizmus a görög filozófiában gyökeredzik. 
Véleményem szerint ez egyike a napjainkban a világban működő legerőteljesebb sátáni 
erőknek, amely végül majd megnyitja az utat az Antikrisztus fölemelkedése előtt. 

Mindezekből és a démonikus világgal kapcsolatos további megtapasztalásaimból arra a 
következtetésre jutottam, hogy egy kiterjedt háborúban veszünk részt. Minél több csatát 
nyerünk meg, annál inkább megismerjük a Sátán taktikáját, és annál közelebb kerülünk ahhoz 
a teljes győzelemhez, amelyet Jézus szerzett meg számunkra a kereszten. 

Talán Pál apostolnak a Filippiekhez írt levél 3,12-ben lejegyzett szavaival tudnám legjobban 
összefoglalni az életem során felhalmozódott tanulságokat: „ Nem mondom, hogy már elértem, 
vagy hogy már tökéletes volnék, hanem igyekezem, hogy el is érjem, amiért meg is ragadott 
engem a Krisztus Jézus." 

Harmadik rész - 

Hét kérdés 


A démonok témakörét - ahogy könyvem bevezetőjében már rámutattam - gyakran 
valamiféle babonás félelem veszi körül. A keresztények gyakran azon az állásponton vannak, 
hogy „ha én békén hagyom a démonokat, ők is békén hagynak engem". Sajnos ez nem igaz! 
A démonok nem hagyják békén az embert. Önmagában az a tény, hogy az ember keresztény, 
nem biztosít védelmet számára. Sőt, éppen ellenkezőleg: a démonok elsősorban a 
keresztényeket igyekszenek megtámadni. 

A legjobb védekezés tehát az, ha tanulmányozzuk, mit jelent ki számunkra a Szentírás a 
démonok természetéről és tevékenységéről. így leszünk képesek élvezni azt a védelmet, amit 
Isten a Krisztusba vetett hitünkön keresztül biztosított a számunkra. 

Az évek során azt tapasztaltam, hogy az emberek bizonyos ismétlődő kérdéseket tesznek 
fel a démonok világával kapcsolatosan. Ebben a részben hét ilyen kérdést szeretnék 
áttekinteni: 

- Mik a démonok? 

- Testi természet vagy démonok? 

- Hogyan mennek be a démonok? 

- Mi az okkultizmus? 

- Működik-e ma is a varázslás? 

- Van-e a keresztényeknek szükségük démonoktól való szabadulásra? 

- Beköltözik-e a Szent Szellem tisztátalan edénybe? 

Minden egyes kérdésre olyan válaszokat fogok adni, amelyek részben a Szentíráson, 
részben pedig saját, sokéves megfigyeléseimen és tapasztalataimon alapulnak. Bízom benne, 
hogy ezek segítségével sok gyakori félreértés tisztázható lesz, hogy aztán a negyedik részben 
arról beszélhessünk, hogyan kell ténylegesen nyakon csípni a démonokat. A 14., 16. és 17. 
fejezetek végén olyan keresztények személyes bizonyságtételét is közreadom, akik 
démonokkal kapcsolatos megtapasztalásaikról számolnak be. 

11. Mik a démonok? 


Ha az ember tudomást vesz arról, hogy démonok valóban léteznek, természetszerűleg két 
kérdés adódik: miféle lények ezek, és honnan származnak? 


Miféle lények? 


A démonok test nélküli szellemi lények, amelyek nagyon erőteljesen sóvárognak arra, hogy 
fizikai testbe költözhessenek. Úgy tűnik, hogy elsősorban emberi testre vágynak; azonban ha 
más nincs, hajlandóak akár egy állat testébe is behatolni, semmint hogy test nélkül 
maradjanak (Lk 8,32-33). 

Emberi ésszel nagyon nehéz egy test nélküli személyt elképzelni. Mindazonáltal - habár a 
démonoknak testük nincsen - minden általánosan elfogadott személyiségjegyet fel tudnak 
mutatni: 

1. akarat 

2. érzelem 

3. intellektus 

4. öntudat 

5. beszédkészség 

1. Akarat 

Ha egy démon kimegy az emberből, így szól magában: Visszatérek az én házamba, 
ahonnét kijöttem" (Mt 12,44). A démon tehát ebben az esetben akaratát gyakorolja, amikor 
döntést hoz, amit aztán ennek megfelelő tettek is követnek. 


2. Érzelem 

„Te hiszed, hogy az Isten egy. Jól teszed. Az ördögök [démonok] is hiszik, és rettegnek" 
(Jak 2,19). A rettegés rendkívül erős érzelem. Ahogy már mondtam, nemegyszer láttam, hogy 
egy démonizált személy, amikor Krisztus tekintélyével szembesül, erőteljesen reszketni kezd. 
Ez gyakran a belül lakozó démon rettegésének külső megnyilvánulása. 


3. Intellektus 

A démonok olyan ismeretekkel rendelkeznek, amelyek nem természetes forrásból 
származnak. Jézus első ízben a kapernaumi zsinagógában konfrontált egy démonizált 
emberrel, akiben a démon így kiáltott fel: „Tudom, hogy ki vagy te: az Istennek Szentje!" (Mk 
1,24). Több mint egy évnek kellett még eltelnie ahhoz, hogy Jézus saját maga választotta 
tanítványai elkezdjenek ráébredni arra, amit ez a démon azonnal észrevett. 


4. Öntudat 

Amikor Jézus megkérdezte a démonizált férfit a gadarénusok földjén, hogy „mi a neved?", 
egy démon a saját és társai nevében ezt válaszolta: „Légió a nevem; mert sokan vagyunk" 
(Mk 5,9). A démon tehát tudatában volt mind a saját önazonosságának, mind démontársai 
kilétének, akikkel együtt abban az emberben tartózkodott. 

5. Beszédkészség 

Az evangéliumokban és az Apostolok cselekedeteiben is számos példáját láthatjuk annak, 
hogy egy démon képes használni annak a személynek a hangképző szerveit, akiben lakozik. 
Tudtak kérdésekre válaszolni, sőt párbeszédet is folytatni. A beszédre való képességet 
általában a személyiség első számú megkülönböztető jegyeként tartják számon. 

Most pedig térjünk rá a második kérdésre. 


Honnan származnak? 


Két fő teóriát hallottam eddig a démonok eredetére nézve: 

1. Bukott angyalok, akik a Sátánnal és az ő Isten elleni lázadásával állnak kapcsolatban. 

2. Egy olyan, Ádám előtti földi faj test nélküli szellemei, amely Isten ítélete miatt veszett 
ki, aminek a részleteiről azonban a Szentírás nem számol be. 


Úgy hiszem, hogy a Szentírás nem szolgáltat elegendő bizonyítékot annak a kérdésnek az 
eldöntésére, hogy a fenti teóriák közül melyik a helyes, vagy hogy akár egy harmadik állítás 
az igaz. Saját tapasztalataim alapján azonban azt kell mondanom, nehezen tudnám elfogadni, 
hogy a démonok bukott angyalok volnának. Az én szememben egyértelműnek tűnik, hogy 
még a bukott angyalok is valahol „a magasságban", azaz az égben tartózkodnak (Ef 6,12) - 
ha nem is a „harmadik égben", amely Isten lakozási helye (2Kor 12,2-4). Nem tűnik tehát 
igeinek, hogy angyalok folyamatosan a földön tartózkodnának, a démonok ezzel szemben az 
idevonatkozó igehelyek tanúsága szerint földhöz kötött lények. 

Tapasztalataim alapján a démonok személyiségjegyei igen széles skálán helyezkednek el. 
Egyesek gonoszak, erőszakosak és természetfölötti erejűek. Mások viszont rendkívül gyengék, 
félénkek, sőt néha nevetségesek - ez utóbbi személyiségjegyek valahogy nem illenek az 
angyalokra, még akkor sem, ha bukottak. 

Hadd illusztráljam ezt egy konkrét esettel! Egyszer egy hölgy fordult hozzám azzal a 
kéréssel, hogy űzzem ki a démonokat a férjéből. Mikor már egy ideje imádkoztam a férfiért, 
hirtelen elkezdett erőszakos megnyilvánulásokat tanúsítani. Ekkor a felesége félrehívott, és 
azt mondta: „Otthon a székeket szokta hozzám vágni!" 

Ezt vajon miért nem mondta el nekem, mielőtt arra kért, hogy imádkozzam a férjéért? - 
tettem fel a kérdést magamban, és elhatároztam, hogy máskor ilyen helyzetbe nem megyek 
bele! 

Tovább folytattam az imát, és mikor úgy tűnt, hogy az utolsó démonhoz értünk, az egyszer 
csak megszólalt a férfiból: „Tisztátalan vagyok." 

Mivel nem akartam ezzel kapcsolatos kérdéseket feltenni a felesége előtt, nehogy zavarba 
hozzam, egyszerűen csak ennyit mondtam: „Te, tisztátalan gondolatok démona, gyere ki 
ebből az emberből!" Gondoltam, hogy ez a homályos kifejezés, hogy „tisztátalan gondolatok", 
talán nem lesz túl bántó. 

A démon azonban visszaszólt: 

- Engem nem így hívnak! 

- Akár így hívnak, akár nem, engem nem érdekel mondtam. - Megparancsolom neked, hogy 

gyere ki, Jézus nevében! 

Végül a démon csak kijött a férfiból, de egyfolytában tiltakozott, hogy „engem nem így 
hívnak". 

A személyes véleményem az, hogy angyali lény - még ha bukott angyal is - aligha 
viselkedhetne így. 

A klasszikus görög irodalom bizonyos mértékig betekintést nyújt számunkra a démonok 
természetével kapcsolatban. Szókratész, a filozófus például nyíltan elismerte, hogy van benne 
egy daimonion, amely befolyással bír egyes cselekedeteire. Ez a daimonion soha nem mondta 
meg neki egyértelműen, hogy mit tegyen, arra azonban mindig figyelmeztette, hogy bizonyos 
dolgokat ne tegyen meg. Egyszer például egy csoport férfi leselkedett Szókratész után a 

piacon, akik meg akarták támadni. A daimonionja figyelmeztette, hogy aznap ne menjen a 
piacra. 

Modern terminológiával valószínűleg ezt egy jövendőmondó szellem munkájának 
neveznénk. A görög gondolkodásnak ugyanakkor teljesen ellentmondani látszana, ha azt 
állítanánk, hogy Szókratészt egy bukott angyal irányította. Azt is eléggé nehezen tartom 
elképzelhetőnek, hogy bármely angyal ennyire intenzíven kívánkozna arra - hiszen ez a 
démonok egyik legfőbb jellemzője -, hogy egy ember testébe beköltözzön, vagy ha erre 
nincsen lehetősége, akár egy állat, például egy disznó testébe is. Úgy gondolom, egy 
angyalnak ez sokkal inkább a büntetés helye volna, semmint olyan eszköz, amelyen keresztül 
kifejezheti magát. 

Ugyanakkor igaz, hogy egy bizonyos célból - pontosan Ádám és Éva megkísértése céljából 
- a Sátán átmenetileg kígyó testét felöltve közelítette meg őket. A Szentírás további részei 
viszont arról árulkodnak, hogy nem maradt meg a kígyótestben. A Lukács evangéliuma 22,3- 
4-ben megint csak arról olvasunk, hogy „bemérte pedig a Sátán Júdásba... és elmenvén, 
megbeszélé a főpapokkal és a vezérekkel, mi módon adja őt [Jézust] nékik kezükbe". Ez 
azonban nem feltétlenül jelenti azt, hogy a Sátán személyesen hatolt be Júdásba. 

Ugyanez az evangélium korábban leírja, hogyan gyógyította meg Jézus a tizennyolc éve 
meggörnyedt asszonyt azáltal, hogy kiűzte belőle a „betegség szellemét" (Lk 13,11). 
Valamivel később, amikor Jézus erről beszél, azt állítja az asszonyról, hogy „Ábrahám leánya, 
akit a Sátán megkötözött tizennyolc esztendeje" (16. vsz.). Ennek a nőnek a közvetlen, 
tényleges problémája „a betegség szelleme" volt. Azonban, mivel ezt a szellemet a Sátán 
küldte és irányította, a tevékenysége egyenesen magának a Sátánnak volt tulajdonítható. 
Jézus ezért mondta, hogy a Sátán „kötözte meg" az asszonyt. 

Ennek mintájára, amikor a Sátán Jézus elárulását készítette elő, bizonyára egy olyan 
démonon keresztül cselekedett, amelyik bement Júdásba. (Lehetett ez például a kapzsiság 
szelleme, hiszen Júdást egyértelműen a pénz szeretete motiválta.) Ha viszont a Sátán tényleg 
személyesen bement Júdásba, akkor azt ahhoz hasonlíthatjuk, ahogy kígyó képében 
megkísértette Ádámot és Évát. A kígyó testében való megjelenése egy olyan különleges akció 
volt részéről, amely csak rövid időn át tartott. 

Mindenesetre tény marad, hogy mind a mai napig a Sátán főhadiszállása és állandó 
tartózkodási helye „a magasságban" van. 


A magasságban vagy földközelben? 


A második fejezetben kimutattam, hogy a démon jelentésű görög szó (daimonion) a 
daimón alapszóból származik. Mit jelent tehát a daimón? 

A görög mitológia - amely persze a legjobb esetben is csak széttört tükörnek tekinthető - 
az „istenek" két fő rendjét különbözteti meg, amelyek a „magasságban" lakoznak. A 
magasabb rend neve theosz (többes számban theoi), az alsóbb rend neve pedig daimón. 

Ezeknek a daimónoknak a jelek szerint az volt a küldetésük, hogy minden emberrel 
megismertessék azt a sorsot, amelyet a theoszok - a felsőbbrendű istenek - a számára 
kijelöltek. Még alacsonyabb, földi szinten tartózkodnak a daimonionok (démonok), őket a 
magasabb szinten létező „istenek" uralják és irányítják. Elképzelhető ezek szerint, hogy a 
theoszok irányítják a daimónokat, akik viszont irányítják a daimonionokat. 

Mivel a legtöbb más nyelvben nincsenek meg ugyanezek a kategóriák, eléggé nehéz 
angolul vagy magyarul kifejezni a szellemi lényeknek ezt a három rendjét. A theoszt 
könnyedén fordíthatjuk „istenként", a daimoniont pedig „démonként", nincs azonban 
megfelelő szavunk a közbülső kategóriára, a daimónra. Ezért nevezem ebben a könyvben őket 
a görög szó átvételével egyszerűen daimónoknak. 

Elképzelhető, hogy a theoszoknak és a daimónoknak ez a két kategóriája megfeleltethető 
azzal, amit Pál az Efeszosziakhoz írt levél 6,12-ben „fejedelemségeknek és hatalmasságoknak" 
[más fordítás szerint: „uralkodóknak és hatalmaknak"] nevez. Ugyanis a leírás értelmében 
mindkettő a „magasságban" lakozik. 

Másrészt viszont az Újszövetség úgy mutatja be a da/monionokat (démonokat), mint 
amelyek földhöz kötött lények. Egyetlen olyan említést sem találunk, hogy akár alászálltak 
volna az égből, akár felszálltak volna oda. 

A Máté evangéliuma 12,43-44-ben Jézus a következőképpen festi le a démonok 
tevékenységét: 

Mikor pedig a tisztátalan szellem kimegy az emberből, víz nélkül való helyeken jár, 

nyugalmat keresve, és nem talál. Akkor ezt mondja: Visszatérek az én házamba, 

ahonnét kijöttem. És oda menvén, üresen, kisöpörve és fölékesítve találja azt. 

Ahogy mondtam, nincs megemlítve, hogy a démon az égből szállt volna alá, vagy hogy oda 
térne vissza. Az a görög ige, amit úgy fordítottak le magyarra, hogy „jár", egyértelműen arra 
vonatkozik, hogy valaki a föld színén közlekedik. 

A theoszok, daimónok és daimonionok egyesült erővel szüntelen háborút viselnek az 
emberiség ellen. A Sátán uralma alatt együttműködve minden lehetséges bajt, 
megcsalattatást és gyötrelmet igyekeznek az emberiségre rászabadítani. 

Tegyük fel most egy pillanatra, hogy ezek a daimonionok olyan szellemek, amelyek valaha 
egy Ádám előtti faj testében lakoztak, és bizonyára istentelen, bűnös életet éltek. Jelenlegi 
állapotukban viszont semmiképp sem tudják kiélni különféle vágyaikat, szenvedélyeiket és 
indulataikat, amelyeket valamikori testükben gyakoroltak. így már könnyen elképzelhető, 
miért jelent számukra valamiféle pótkielégülést, ha a vágyaikat, szenvedélyeiket, indulataikat 
egy ember testén keresztül mégis kiélhetik. Ez tökéletesen megmagyarázza a démonok egyik 
legfőbb jellemvonását: rendkívüli vágyódásukat arra, hogy az emberi testen keresztül 
cselekedjenek. 

Ne feledkezzünk meg róla, hogy a Biblia kizárólag az Ádámtól származó faj történetét 
rögzíti. Ezért használja rendszeresen azt a kifejezést, hogy Ádám fiai (leszármazottai). Jézus 
azért jött el „utolsó Ádámként" (lKor 15,45), hogy ezt a fajt váltsa meg. Hogy éltek-e más 
fajok a földön Ádám előtt, erről a Biblia nem tesz konkrét említést. G.H. Pember az Earth's 
Earliest Ages (A Föld legkorábbi korszakai - 1876, reprint kiadás: Kregel, 1975) című 
könyvében hosszasan elemzi ezt a kérdést. 

Úgy vélem, hogy ez a teória a démonok eredetéről egy lehetséges hipotézis; ennél 
behatóbban nem kívánom ezt a kérdést kutatni. Vannak dolgok, amelyeket Isten titokban tart 
előttünk (lásd 5Móz 29,29), és meglehetősen nagy ostobaság volna a részünkről, ha 
megpróbálnánk az Ő titkait kifürkészni. 

Az is előfordulhat, hogy a démonokkal kapcsolatos két fenti teória egyike sem helyes - 
azaz a démonok se nem bukott angyalok, se nem egy korábbi földi faj test nélküli szellemei. A 
démonokról alkotott képünknek csak annyira kell kidolgozottnak lennie, hogy tisztán lássuk a 
gyakorlatban, hogyan kell elbánnunk velük. Mindenesetre én magam számos és sokféle 
démonnal konfrontáltam már, de soha nem volt az a benyomásom, hogy angyali lényekkel 
volna dolgom. 

Ugyanakkor nemegyszer kerültem kapcsolatba a Sátán angyalaival közbenjáró imán és 
szellemi harcon keresztül, amelynek legjobb leírását Pál apostoltól kapjuk az Efeszosziakhoz 
írt levél 6,12-ben: „Mert nem vér és test ellen van nékünk tusakodásunk, hanem a 
fejedelemségek ellen, a hatalmasságok ellen, ez élet sötétségének világbírói ellen, a 
gonoszság szellemei ellen, melyek a magasságban vannak." 

Az Újszövetség nem úgy ábrázolja sem Jézust, sem apostolait, mint akik a démonokkal 
„tusakodtak", más szóval „birkóztak" volna. Sőt, ellenkezőleg: úgy szálltak szembe a 
démonokkal (ahogy arra a 3. fejezetben rámutattam), hogy közben a kiutasításukhoz 
szükséges tekintéllyel és hatalommal léptek fel. 


Démonok a Szentírásban 


A démonok számos különféle módon megnyilvánulnak az embereken keresztül. Az alábbi 
listában azokat az elnevezéseket foglaltam össze, amelyekkel a Szentírás konkrétan illeti őket. 
Mivel a különféle fordítások különféle neveket adnak meg, három fordítás verzióit is 

közzéteszem a következő sorrendben: New King James Version, New American Standard Bibié 
és New International Version. 9 Minden esetben megadom a megfelelő igehelyet is. 


Ószövetség 


- féltékenység/féltékenység/féltékeny érzések/féltékenység (4Móz 5,14.30) 

- rosszakarat/gonosz/gonosz/gonosz (Bír 9,23) 

- lehangoló/gonosz/gonosz/gonosz (lSám 16,14.23; 18,10; 19,9) 

- hazug/megtévesztő/hazug/hazug (lKir 22,22; 2Krón 18,20-22) 

- perverz/elhajlás/kábultság/szédelgés (Ézs 19,14) 

- mély alvás/mély alvás/mély alvás/mély álom (Ézs 29,10) 

- levertség/aljasság/kétségbeesés/csüggedt (Ézs 61,3) 

- szajhaság/szajhaság/prostitúció/fajtalanság, illetve paráznaság (Hős 4,12; 5,4) 

- tisztátalan/tisztátalan/erkölcstelenség/fertelmes (Zak 13,2) 


Újszövetség 


- néma/néma/beszédképtelenség/néma (Mk9,17) 

- süket és néma/süket és néma/süket és hangtalan/néma és siket (Mk9,25) 

- betegség/betegséget okozó/megnyomorító/betegség (Lk 13,11) 

- jövendőmondás/jövendőmondás/jövőt előrejelző/jövendőmondás (Csel 16,16) 

- félrevezető/csaló/félrevezető/hitető (lTim 4,1) 

- félelem/félénkség/félénkség/félelem (2Tim 1,7) 

- tévedés/tévedés/hamisság/tévelygés (ÍJn 4,6) 


Egyéb démonok 


A Szentírásból vett és fentebb felsorolt neveken kívül közreadok még néhány olyan 
démonnevet, amelyekkel személyesen nyílt alkalmam találkozni. 

A fizikai betegségek területén: 

- ízületi gyulladás 

- rokkantság 

- fejfájás 

- migrén 

- arcüreggyulladás 

- epilepszia 

- rák 

- trombózis 

- asztma 


9 A magyar fordításban negyedikként a Károli Gáspár fordításában szereplő magyar változatot is közöljük. 
(A ford, megj.) 

Egyéb területeken: 

- házasságtörés 

- klausztrofóbia 

- kritika 

- csalódottság 

- irigység 

- fantáziálás 

- pletyka 

- reménytelenség 

- gyűlölet 

- önkielégítés 

- gyilkosság 

- perverzió 

- lázadás 

- elvetettség 

- vallásosság 

- önsajnálat 

- stressz 

- öngyilkosság 

- erőszak 

- varázslás 

A fent megadott lista távolról sem kimerítő, jól illusztrálja azonban a démonikus 
tevékenység sokrétűségét. A Sátánnak a jelek szerint hatalmas tömegekben állnak a 
rendelkezésére démonok, amelyek segítségével zaklatja és gyötri az embereket. 

Most pedig térjünk rá a hét kérdés közül a második tárgyalására. 

12. Testi természet vagy démonok? 


Kezdettől fogva, amióta csak az ember fellázadt Isten ellen, és elfordult tőle, a szellemi 
gonoszság két fő formájának szolgáltatta ki magát: a bűnnek és a démonoknak. A bűn 
befolyása egyetemes és teljes: „ Mert mindnyájan vétkeztek, és szűkölködnek az Isten 
dicsősége nélkül" (Róm 3,23). A bűn az emberi faj egészét beszennyezte, és elhatott minden 
ember személyiségének minden egyes területére. 

Az Újszövetség ezt a bűn által megrontott személyiségünket „a mi óemberünk"-nek (Róm 
6,6), illetve „a test"-nek (Gál 5,24) nevezi. Az óember azt a lázadó természetet jelöli, amelyet 
mindnyájan ősszülőnktől, Ádámtól örököltünk. Ádám csak azután nemzett gyermekeket, 
miután már fellázadt Isten ellen, így aztán Ádám minden leszármazottjában ott van a lázadó 
természet. 

A test kifejezés ebben a vonatkozásban nem a fizikai testünket jelöli, hanem azt a romlott 
természetet, amely a születésünkkor átvett örökségünk részét képezi. Ez a két kifejezés - az 
óember és a test - gyakorlatilag egymással felcserélhetően használhatók. Mindkettő romlott, 
bukott, bűnös természetünket jelöli. 

Egyes modern fordítások eltérnek az eredeti görög szöveg pontos szóhasználatától. A New 
International Version angol fordítás például a fenti két kifejezést régi énünkként, illetve a 
bűnös természetként adja vissza. Ebben a vonatkozásban ezt a szöveget inkább nevezhetjük 
értelmezésnek, mint fordításnak. Mindezek figyelembe vételével jól használhatóak ezek az 
utóbbi kifejezések is, ezért a fordítási különbségektől eltekintve azt mondhatjuk, hogy az e 
lapokon kifejtett igazságok éppúgy vonatkoznak az óemberre vagy a testre, mint a régi énre 
vagy a bűnös természetre. 

Míg a bűn problémájára azt kell mondanunk, hogy egyetemes, a démonok problémája nem 
az. A bukott emberi faj számos tagja került démonok elnyomása alá, de nem mindnyájan. 
Ugyanakkor nagyon szoros az összefüggés a bűn és a démonok között: ha az emberiség nem 
követett volna el egyetlen bűnt sem, teljesen sebezhetetlenek lennénk a démonok számára. 

Egy biokémikus egyszer a következőt magyarázta nekem: „Az emberi testet rendszeresen 
megtámadják rákos sejtek. Ha a szóban forgó test egészséges, az immunrendszere sikeresen 
beazonosítja és hatástalanítja a rákos sejteket, így semmiféle kárt nem képesek okozni. Ha 
azonban a testet legyengíti valamiféle betegség vagy érzelmi sokk, az immunrendszer nem 
lesz képes hatékonyan betölteni a rendeltetését, és a rák valamilyen formában ki tud fejlődni 
valahol a testben." 

Azonnal ezt mondtam magamban: „Pontosan ez a helyzet a démonokkal!" 

A démonok rendszerint megpróbálnak behatolni egy személybe, de ha az illető szellemileg 
egészséges, a szellemi „immunrendszere" beazonosítja és hatástalanítja a démonokat, így 
azok nem képesek behatolni és uralmat venni. 

Ha azonban ez a szellemi épség megtörik, vagy az illető személy érzelmileg megsérül, 
könnyen sebezhetővé válhat démonikus támadások előtt. 


A gyógymódok 


A fizikai területhez hasonlóan szellemi téren is alapvető fontosságú a helyes diagnózis. 
Nagyon fontos tehát azonosítanunk - legyen szó akár saját problémáinkról vagy más 
emberekéiről -, hogy pontosan mivel is állunk szemben: a testtel vagy démonokkal? A kérdés 
már csak azért is létfontosságú, mert az alkalmazandó gyógymódok teljesen különbözőek. 

A test számára a megoldás a keresztre feszítés. Amikor Jézus meghalt helyettünk a 
kereszten, hatályon kívül helyezte a bűnnek a testi természetünkkel kapcsolatos követeléseit. 
Pál apostol a következőképpen szögezi le ezt a történelmi tényt: „a mi óemberünk ővele 
[Jézussal] megfeszittetett" (Róm 6,6). 

A keresztet mint orvosságot azonban mindnyájunknak személyesen kell alkalmaznunk a 
testi természetünkkel szemben. Ezért mondja Pál a Galáciaiakhoz írt levél 5,24.-ben: „Akik 
pedig Krisztuséi, a testet megfeszítették indulataival és kívánságaival együtt." Mindazok 
pedig, akik ilyen módon személyesen alkalmazták magukra a keresztet, Pállal együtt 
visszhangozhatják a Galáciaiakhoz írt levél 2,20-at: „Krisztussal együtt keresztre vagyok 
feszítve: többé tehát nem én élek, hanem Krisztus él bennem". A testi természetünk számára 
tehát a keresztre feszítés jelenti az orvosságot. Olyan gyógymód ez, melyet mindnyájunknak 
személyesen kell alkalmaznunk. 

A démonokkal szemben alkalmazandó eljárás ugyanakkor - ahogyan azt Jézus saját 
szolgálata során gyakran demonstrálta - az, hogy kiűzzük őket. Ezt a kétféle megoldást nem 
lehet felcserélni egymással. Sem a testet nem lehetséges kiűzni, sem egy démont nem lehet 
megfeszíteni. 

Ha mai szemmel visszatekintek a saját depressziómmal folytatott küzdelmemre, amelyet 
részletesebben a 4. fejezetben írtam le, úgy látom, hogy én pontosan ezt a hibát követtem el. 
Hosszú időn át a megfeszítést próbáltam alkalmazni - amely a testi természet számára jelent 
megoldást -, miközben valójában egy démonnal volt problémám, és a megfelelő gyógymód a 
kiutasítás lett volna. "Amint azonban világosan megértettem a problémámat, és a megfelelő 
eljárást alkalmaztam, rögtön megszabadultam. Találkoztam már a fordított problémával is, 
amikor egy személy a testi természetre próbálta alkalmazni azt a módszert, ami csak a 
démonoknál válik be. Egyszer odajött hozzám egy férfi, és ezt mondta: 

- Prince testvér, szeretném, ha kiűznél egy démont belőlem! 

- Hogyan nyilvánul meg nálad ez a démon? - kérdeztem. 

- Nem jövök ki a feleségemmel - válaszolta. - Nincs közöttünk harmónia. 

Gondosan végighallgattam, ahogy elmondta, milyen negatív hatással van a köztük lévő 
diszharmónia mindkettejük életére. Végül így szóltam: 

- Testvérem, nem hinném, hogy belőled démont kellene kiűzni. Neked arra van szükséged, 

hogy a kereszt gyógymódját alkalmazzad a testi természetedre. 

Rögtön láttam, hogy a válaszom nem elégíti ki. Ő úgy képzelte, hogy a démontól való 
szabadulás egyfajta „gyors-szerviz", amely helyettesíteni képes a saját testi természete 
megfeszítésének fájdalmas procedúráját. 

Pedig a testi természet megfeszítése szolgál mindazok ismertetőjegyeként, akik 
valóságosan Krisztushoz tartoznak. Istent nemigen foglalkoztatja a mi egyháztagságunk vagy 
felekezeti címkéink. Őt az érdekli, hogy a régi, testi életvezetésünk véget ért-e a kereszt 
lábánál, vagy sem. A megfeszítés mindig fájdalmas eljárás, azonban csak ez képes ajtót nyitni 
egy új élet felé. 


Az ó- és az új ember 


Ha valaki meg is tette már azt az életét megváltoztató lépést, hogy a keresztet a saját 
életére alkalmazza, akkor is folyamatosan szüksége van arra, hogy önmagát fegyelmezve az 
„óembert" alávetettségben tartsa. A Kolosséiekhez írt levél 3,3-ban Pál így szól a hívőkhöz: 
„Mert meghaltatok, és a ti éltetek el van rejtve együtt a Krisztussal az Istenben." Az ötödik 
versben ugyanakkor így folytatja: „Öldököljétek meg azért a ti földi tagjaitokat, paráznaságot, 
tisztátalanságot, bujaságot, gonosz kívánságot és a fösvénységet, a mi bálványimádás." 
Mindnyájunk személyes felelőssége tehát hogy az „óembert" folytonosan halálban tartsuk. 

Ugyanakkor még az „óember" halála sem jelenti a folyamat végső fázisát. Ezután 
következik ugyanis az, amikor „felöltözzük amaz új embert, amely Isten szerint teremtetett 
igazságban és valóságos szentségben" (Ef 4,24). Jézusnak a kereszten meghozott áldozata 

egy ilyen cserét tett lehetségessé az „óemberünk" vele együtt megfeszíttetett, hogy az „új 
ember" életre kelhessen bennünk. 

Éppúgy, ahogy egy tökéletesen egészséges emberi test immunis a rákos sejtekkel 
szemben, a Krisztusban megszületett „új ember" is teljesen immunis a démonikus 
tevékenységgel szemben. Sok keresztény azonban még nem jutott el a teljes szellemi 
egészségnek ebbe a stádiumába 

Az én saját, korlátolt személyes tapasztalataim alapján azt tudom mondani, hogy 
viszonylag kevés olyan kereszténnyel találkoztam, aki sebezhetetlennek tűnt a démonokkal 
szemben. 

Vegyünk kölcsön még egy példát a rákbetegség diagnosztizálásának és kezelésének 
területéről! Mivel a legtöbb ember fizikai állapota nincs azon a szinten, hogy immunis volna a 
rákos sejtekkel szemben, nagyon fontos a tudósok ilyen irányú kutatómunkája, és az is, hogy 
az orvosok minél több erre vonatkozó információt összegyűjtsenek. Ezek alapján könnyebben 
lesznek képesek a rák jelenlétét fölismerni és az adott esetben legmegfelelőbb kezelést 
előírni. 

Ehhez hasonlóan a keresztények számára is rendkívül fontos, hogy minél többet 
megtanuljunk a démonok természetéről és tevékenységéről. Ez az ismeret minden hívő 
számára hasznos, hiszen egyikünk sem állíthatja teljes bizonyossággal, hogy immunisak 
volnánk a démonok támadásaival szemben. Még nagyobb a jelentősége mindennek a 
pásztorok, evangélisták és más olyan keresztény munkások esetében, akikhez mások 
segítségért fordulnak. A megfelelő ismeretek nélkül - ahogy arra az 5. fejezetben kitértem - 
előfordulhat, hogy nem leszünk képesek megfelelő diagnózist felállítani vagy a megfelelő 
gyógymódot alkalmazni, s ennek következtében nem fogunk tudni segíteni az embereknek. 

A szellemi ítélőképesség szondája nélkül aligha lehetünk képesek hatékonyan alkalmazni a 
szabadítás csipeszét. (Ahogy már utaltam rá, a negyedik részben fogok gyakorlati 
instrukciókat adni a démonikus tevékenység azonosításával és fölszámolásával kapcsolatban.) 

Most pedig térjünk rá a hét kérdés közül a harmadikra! 

13. Hogyan mennek be a démonok? 


Az ötvenes években egy ideig egy keresztény szakorvossal dolgoztam együtt Londonban, 
aki szokatlanul élesen belelátott a szellemi világ bizonyos területeibe. Az egyik megjegyzése 
különösen megmaradt bennem. „Ne felejtsd el - mondta hogy az ördög mindig a 
leggyengébb pillanatot és a leggyengébb pontot választja." Ebből az alapelvből kiindulva 
keresem a választ a démonikus tevékenységgel kapcsolatos harmadik kérdésre: hogyan 
mennek be a démonok? 

Ha olyan kimerítő magyarázatot kívánnánk adni, amely minden lehetséges módra kitér, az 
messze meghaladná ennek a könyvnek a terjedelmét. Az alábbiakban csupán arra 
szorítkozom, hogy azt a hét leggyakoribb gyenge pillanatot, illetve pontot soroljam fel, 
amelyeken keresztül a démonok talán leginkább hajlamosak teret nyerni az emberek 
személyiségében: 

1. Hamis vallásokhoz kapcsolódó vagy okkult családi háttér 

2. Születés előtti egyéb negatív hatások 

3. Kisgyermekkori sérelmek 

4. Érzelmi sokk vagy tartós érzelmi nyomás 

5. Bűnös cselekedetek vagy szokások 

6. Kézrátétel 

7. Meggondolatlan beszédek 


Vizsgáljuk át tehát egyenként ezeket a sebezhető területeket! 


1. Hamis vallásokhoz kapcsolódó vagy okkult családi háttér 

A Mózes 2. könyve 20,3-5-ben az Úr így figyelmezteti az embereket annak gonosz 
következményeire, ha bálványimádásba vagy hamis vallásba keverednek: 

A/e legyenek néked idegen isteneid énelőttem. Ne csinálj magadnak faragott képet, 
és semmi hasonlót azokhoz, amelyek fenn az égben, vagy amelyek a vizekben a föld 
alatt vannak. Ne imádd és ne tiszteld azokat; mert én, az Úr, a te Istened, féltőn 
szerető Isten vagyok, aki megbüntetem az atyák vétkét a fiákban, harmad- és 
negyedíziglen, akik engem gyűlölnek. 

Isten a bálványimádás minden formáját tiltja csakúgy, mint az idegen „istenek" 
tiszteletének különféle módjait. Ezeknek a bűnöknek az a különleges sajátságuk, hogy gonosz 
következményeik akár négy nemzedéken át is éreztethetik hatásukat. Számoljunk most 
vissza, hány felmenőnket érinti ez a négy nemzedék: 


szülők: 2 

nagyszülők: 4 

dédszülők: 8 

ükszülők: 16 

Összesen: 30 


A felsorolt harminc személy közül bármelyik jelentheti azt a csatornát, akin keresztül az 
életünk sátáni befolyás alá kerülhetett. Erősen kétlem, hogy bármelyikünk biztosra vehetné: a 
harminc legközvetlenebb felmenője közül senki nem volt benne hamis vallásban, és nem 
foglalkozott okkultizmussal sem! 

Ez az okkult befolyás már az anyaméhben kezdetét veheti. Végül is ki lehetne gyengébb és 
tehetetlenebb, mint egy még meg nem született kisbaba, aki teljes mértékben rá van szorulva 
szülei védelmére? Az igaz, istenfélő szülők meg is adják ezt a fajta védelmet, az okkult 
hátterű szülők viszont ugyanannak a szellemi befolyásnak szolgáltatják ki magzataikat, ami a 

saját életükben is működik. Azt tapasztaltam, hogy az ilyen csecsemők gyakran már a 
megszületésük előtt démonizálódnak. Különösen igaz ez az olyan keleti vallások esetén, mint 
a hinduizmus vagy a buddhizmus, illetőleg az olyan hamis vallásoknál, mint a 
szabadkőművesség vagy a mormonizmus. 

A következő fejezetben részletesebben fogok foglalkozni az okkultizmus kiterjedt 
témájával. 


2. Születés előtti egyéb negatív hatások 

Más negatív hatások is érhetnek egy gyermeket még megszületése előtt, amelyek 
démonikus befolyásnak tehetik ki. Előfordulhat, hogy egy anya neheztel, sőt gyűlöli a 
méhében hordozott kisgyermeket. Ennek oka lehet, hogy az anya nem ment férjhez, vagy 
hogy a férje hűtlen és felelőtlen, vagy bármilyen más okból az anya egyszerűen nem akarja a 
gyermeket. 

Ugyanakkor azonban egy kisgyerek - mind a megszületése előtt, mind pedig a 
megszületése után - mindennél inkább vágyódik a szeretetre. Ha nem érzi, hogy szeretik és 
elfogadják, könnyen elkezdheti nem kívántnak érezni magát, ami aztán könnyen egy még 
mélyebb sebbé fajulhat: etvetettséggé. Számos csecsemő születik úgy, hogy már benne van 
az elvetettség szelleme. 

Az Egyesült Államokban egy időben megfigyeltem, hogy egy bizonyos korosztály tagjai 
szokatlanul nagy számban szenvednek elutasítottságtól. Születési dátumaikra visszatekintve 
azt találtam, hogy az 1929 és 1934 között született nemzedékről van szó - erre a korszakra 
az idősebb amerikaiak úgy emlékeznek, mint a „nagy gazdasági válság" vagy „nagy 
depresszió" időszakára. 

Bizonyára gyakori életkép lehetett, hogy olyan családanyák, akik már addig is nehezen 
tudták biztosítani hozzátartozóik létfenntartását, megkeseredtek annak a hírnek a hallatán, 
hogy hamarosan egy újabb éhes szájat kell betömniük. Az is lehet, hogy ezt a neheztelésüket 
gyakran nem is foglalták szavakba, a méhükben hordozott kicsik érzékeny személyisége 
azonban így is megérezte, így már eleve az elvetettség szellemével születtek meg. Ez 
azonban csak egy a számos démon közül, amely hatással lehet egy még meg nem született 
gyermekre. 

Második feleségem, Ruth is tipikusan ez az eset. 1930-ban született, családjának nyolcadik 
gyermekeként. Szülei gazdálkodásból próbáltak megélni, és a válság miatt komoly anyagi 
problémákkal küszködtek, amit még csak súlyosbított az a kegyetlen aszály, amelyet arra 
feléjük csak „a porteknőnek" hívtak. Ruth negyvenéves korában tért meg és merítkezett alá 
vízben és Szent Szellemben. Már javában az Úr szolgálatában állt, amikor 1978-ban 
összeházasodtunk, ugyanakkor folytonos harca volt az elvetettséggel, amíg a démont be nem 
azonosítottuk és ki nem űztük. A mai napig is résen kell lennie, hogy ez a démon egy gyenge 
pillanatában le ne teperje. 

3. Kisgyermekkori sérelmek 

A Jakab levele 3,16-ban a következő figyelmeztetést találjuk: „Mert ahol irigység és 
civakodás van, ott háborúság és minden gonosz cselekedet is van." 

Az olyan szétesett, feszültségekkel terhes családok, ahol a szülők szinte nap mint nap 
keserű harcokat vívnak egymással, emiatt aztán, vagy bármi más okból alig jut idejük a 
gyermekeikre, olyan atmoszférát teremtenek, mely valósággal invitálja a démonokat. A 
legtöbb kisgyermekben nincs meg az a kellő érzelmi és szellemi ellenálló képesség, amely a 
démonokat képes lenne távol tartani. Személyes megfigyelésem az (mint már említettem is), 
hogy a legtöbb démonikus probléma gyermekkorban kezdődik. 

Az olyan családokban, ahol az apa alkoholista vagy kegyetlen vagy elnyomó vagy 
erőszakos, és különféle visszaélésekre ragadtatja magát, a lányokban gyakran erőteljes 
férfigyűlölet alakul ki, amely viszont megnyitja az ajtót a gyűlölet démona előtt. Különösen 
igaz ez ott, ahol az apa szexuálisan molesztálja lányát. Többször elgondolkodtam rajta, hogy 
talán ez lehetett Esther problémája is (akiről a 6. fejezetben szóltam). Ez jól megmagyarázná, 
miért volt képes a gyűlölet démona annyira ragaszkodni hozzá. 

A kisgyermekek kiszolgáltatott helyzetével visszaélő egyéb démonok sorában olyanokat 
találunk, mint az elvetettség, a harag, a félelem, a lázadás, a gyötrődés, a magányosság, a 
depresszió és nem egy esetben az öngyilkosság. Nyugaton az utóbbi időkben ijesztő 
mértékben növekszik a tinédzser-öngyilkosságok száma. Az Egyesült Államokban például 
1952 és 1992 között a fiatalkorúak és a fiatal felnőttek körében elkövetett öngyilkosságok 
aránya csaknem megháromszorozódott. 1992-ben több tizen- és huszonéves vetett véget 
önkezével életének, mint amennyit a rák, a szívbetegségek, az AIDS, a születési 
rendellenességek, a szívroham, a tüdőgyulladás, az influenza és a krónikus tüdőbaj összesen 
elvitt. Az én diagnózisom értelmében ezekben az esetekben legtöbbször az elvetettség 
démona nyitja meg az ajtót az öngyilkosság démona előtt. 

4. Érzelmi sokk vagy tartós érzelmi nyomás 

A Péter 1. levele 3,6-ban az apostol arról beszél, hogy a keresztény nők akkor nevezhetik 
magukat Sára leányainak, „ha jót cselekesznek, és semmi félelemtől nem rettegnek". A 
„félelemnek" fordított görög szó nagyon szerteágazó jelentéstartalommal bír. Az egyik lexikon 
a következőképpen írja körül: 'mindenféle vehemens érzelem; szenvedélyes izgalom'. Egy 
másik szótár egyrészt aktív formában 'megfélemlítés'-ként, másrészt passzív formában 
'rettegés'-ként adja vissza. 

A nőknek érzelmi területen - ha nem is mindig, de leggyakrabban - gyengébben működik a 
védelmi rendszerük, mint a férfiak esetében. Különösen hajlamosak a félelemre. Egy hölgy, 
akiért imádkoztam, elmondta nekem, hogy a félelem szelleme akkor ment bele, amikor egy 
rémes autóbaleset játszódott le a szeme előtt. 

A média szolgáltatásai következtében ma világszerte milliók vannak kitéve hirtelen sokkoló 
hatásoknak. Egy brutális gyilkosság, egy levegőbe röpített autóbusz vagy egy felrobbantott 
épület híre nemcsak a túlélő áldozatokban hagyhat kitörölhetetlen nyomokat, hanem 
mindazokban is - legyenek bár férfiak, nők vagy gyermekek -, akik ezeket a rémségeket újra 
és újra végignézik a tévé képernyőjén keresztül. 

Az emberek életük során számos más érzelmi nyomásnak is ki vannak téve. Mind férfiak, 
mind nők hajlamosak például a szexuális kívánság szenvedélyes izgalmának teret engedni. Ha 
valaki hirtelen, megfontolatlanul enged az ilyen vágyaknak, az könnyen megnyithatja az ajtót 
a kéjvágy szelleme előtt. A szexuális fantáziálás vagy a pornográf filmek nézése hasonló 
eredményekkel járhat. 

Az is előfordulhat, hogy egy szexuális zaklatásnak kitett gyermek vagy fiatal akarata 
ellenére is megnyílik a kéjvágy démona előtt. A démonok ugyanis nem tisztelik az 
„ártatlanságot", hanem a gyenge pillanatot könyörtelenül kihasználva behatolnak. Attól a 
perctől kezdődően az a gyerek vagy fiatal folytonosan ki lesz szolgáltatva a kéjvágy olyan 
nyomásainak, amelyek nem a saját személyiségéből fakadnak. 

Azonban nem mindig valamiféle hirtelen érzelmi sokkhatás az, amely megnyitja az ajtót a 
démonok előtt. Ugyanilyen hatást érhet el egy hosszan tartó, szűnni nem akaró nyomás is. 
Egy férfi például, aki saját hibáján kívül sok ínséges hónapot kénytelen eltölteni munka nélkül, 
előbb-utóbb meginoghat abba vetett hitében, hogy képes gondoskodni saját családjáról. A 
csüggedtség különféle módokon vehet erőt rajta. Elég csak egy tapintatlan megjegyzés a 
felesége részéről, vagy valami apró engedetlenség a gyermekeitől: a férfiban halmozódó 
feszültség máris kirobbanhat, ezzel viszont máris lehetőséget biztosít a harag démonának, 
hogy besurranjon. Az is előfordulhat, hogy a kényszerű inaktivitás tartós nyomása szinte 
észrevétlenül nyitja meg a férfi személyiségét a depresszió és a reménytelenség sötét 
szelleme előtt. 

Hasonlóan egy nő, akit a férje folytonosan becsmérel és kritizál, könnyen a 
reménytelenség szellemének áldozatává válhat. Az olyan anya pedig, aki állandóan olyasfajta 
veszélyektől próbálja megóvni gyermekét, amelyek nagy része inkább a képzelet szüleménye, 
mintsem valóságos veszélyforrás, az aggodalmaskodás szellemét vetítheti ki a fiatalra, míg ez 
a szellem végül utat talál, és meg is telepszik a gyermekben. 

Az emberek életük során még számos más érzelmi sokknak vagy nyomásnak a hatása alá 
kerülhetnek. Ez a néhány példa is rámutat azonban a démonikus támadásnak erre a 
formájára, és talán segít, hogy megfelelő védekezési módokat építsünk ki ellene. 


- 63 - 



5. Bűnös cselekedetek vagy szokások 

Előfordulhat, hogy egyszerűen egy rossz döntés nyitja meg az ajtót egy démon előtt. 
Iskariótes Júdásnak az a döntése, hogy Jézust elárulja, például ilyen eset volt. Amikor ezzel a 
feltett szándékával elhagyta az utolsó vacsora helyszínét, Lukács megjegyzi, hogy „bemérte 
pedig a Sátán Júdásba" (Lk 22,3). Júdás tehát maga nyitotta meg azt az ajtót, amelyet 
később már nem volt képes bezárni. 

A Júdásénál kevésbé iszonyatos tettek is könnyen ajtót nyithatnak a démonok előtt. 
Egykori barátom, Don Basham egyszer egy olyan nőért imádkozott, akinek a kéjvágy 
szellemétől kellett szabadulnia. Amikor Don kiparancsolta a démont belőle, a gonosz szellem 
így válaszolt: 

- Dehát ő hívott be! 

- Ez mikor történt? - kérdezte Don. 

- Amikor elment arra a pornófilmre - válaszolta a démon. 

A nőnek meg kellett térnie, és bocsánatot kellett kérnie ezért a bűnéért, és a démon csak 
utána volt hajlandó elhagyni. 

Ne tévesszük szem elől, hogy a Sátán valóságos jogi szakértő! Ha egy bűnös cselekedet 
egyszer utat nyitott egy démon számára, az nem lesz hajlandó kijönni mindaddig, amíg azt a 
bizonyos tettet az illető bűnként meg nem vallja, és az Istentől adott bűnbocsánaton keresztül 
nem érvényteleníti. 

Minden szándékos vétek is utat nyithat a démonok előtt. Számos ilyen cselekedet 
képzelhető el: egy előre megfontolt hazugság például, vagy lopás az áruházból, vagy 
puskázás a vizsgán stb. 

Az is lehet, hogy nem egyetlen cselekedet nyitja meg az ajtót. Könnyen előfordulhat, hogy 
egy bűnös cselekedet tudatos, rendszeres gyakorlásáról van szó, amely a végén szokássá 
válik. Az olyan titkos bűnök, mint a visszatérő önkielégítés vagy paráznaság vagy pornográfia, 
szinte kikerülhetetlenül utat nyitnak a démonok előtt. 

Ugyanakkor más, kevésbé „cégéres" szokások is hasonló következményekhez vezetnek. Ha 
valaki gyakran túleszi magát, abba könnyen bemehet a falánkság démona. A gyakori 
álmodozás megnyithatja az ajtót a fantáziálás szelleme előtt. A párbeszédek, történetek 
elbeszélése során szokásossá váló túlzások a hazug szellem előtt nyithatnak ajtót. 

6. Kézrátétel 

Amikor ima kíséretében egy személyre tesszük a kezünket, az jóval több valamiféle 
ünnepélyes vallási rítusnál. Nagyon is erőteljes szellemi eseményről van szó, két szellem 
átmeneti összekapcsolódásáról, amely során természetfölötti erő szabadul fel. Normális 
esetben az erő a kézrátételt végző személyről árad át arra, akire a kezét helyezi, nem 
lehetetlen azonban, hogy mégis az ellenkező irányú forgalom valósul meg. 

Az erő okozhat jót is, rosszat is: ez attól függ, hogy a Szent Szellem vagy egy démon 
erejéről van szó, ez pedig azon múlik, hogy ki a forrás. Pál apostol ezért fektetett le bizonyos 
óvintézkedéseket. „A kézrátevést el ne hirtelenkedd - írja -, se ne légy részes a más 
bűneiben! Tenmagadat tisztán tartsd!" (lTim 5,22) Úgy is mondhatnánk: vigyázz arra, hogy 
kivel kerülsz szellemi kölcsönhatásba! 

A kézrátevést tiszteletteljesen és imádkozva kell gyakorolni. Az ezt végző személynek meg 
kell győződnie róla, hogy ezzel - Pál szavaival élve - nem vállal részt más bűneivel. Nem 
helyes, ha a hívők, mikor összegyűlnek, szabadon, válogatás nélkül teszik a kezüket 
egymásra, sőt erre még bátorítást is kapnak. 

Ruth alábbi rövid bizonysága jól illusztrálja ennek a veszélyét: 

„1971-ben egy karizmatikus összejövetelen vettem részt, ahol a prédikátor megkérte a 
jelenlévőket, hogy akik azt szeretnék, hogy a gyógyulásukért imádkozzanak, álljanak fel. Én 
éppen csúnyán meg voltam hűlve, úgyhogy fölálltam. A prédikátor aztán arra kérte a közelben 
ülő hívőket, hogy tegyék az állókra a kezüket, és imádkozzanak a gyógyulásukért. Énértem is 
négyen vagy öten imádkoztak. 

Amikor reggel felébredtem, a meghűlésem valóban enyhült - az ujjaim azonban mereven 
begörbültek és fájtak. Azonnal az jutott az eszembe: Valaki olyan Imádkozott értem tegnap 

este, akinek ízületi gyulladása volt! Megdorgáltam az ízületi gyulladás szellemét, és a tünetek 
öt percen belül eltűntek. 

Nagyon fiatal hívő voltam még ekkor, alig egyéves, és ezért különösen hálás voltam 
Istennek, hogy megtanított rá: vigyázzak, kinek engedem meg, hogy rám tegye a kezét!" 

7. Meggondolatlan beszédek 

Ez egy olyan terület, ahol nagyon sokan elővigyázatlanok vagyunk, pedig Jézus ezzel 
kapcsolatban adja az egyik legkomolyabb figyelmeztetést. 

De mondom nektek: Minden hivalkodó beszédért, amit beszélnek az emberek, 

számot adnak majd az ítélet napján. Mert a te beszédeidből ismertetet igaznak, és a te 

beszédeidből ismertetel hamisnak. (Mt 12,36-37) 

Mik tehát ezek a „hivalkodó" vagy „hiábavaló" vagy „meggondolatlan" beszédek? Olyan 
szavak, amelyeket meggondolatlanul ejtünk ki a szánkon, amelyek nem felelnek meg valódi 
gondolatainknak vagy szándékainknak. Amikor az ilyen megjegyzéseinkkel kapcsolatban 
kérdőre vonnak, gyakran azzal mentegetjük magunkat, hogy „nem úgy gondoltam", vagy 
„csak vicceltem", mintha ez fölszabadítana a felelősség alól, Jézus viszont pontosan ezek ellen 
a meggondolatlan beszédek ellen figyelmeztet. 

Sajnálatos tény, hogy nagyon sok keresztény rendszeresen vétkezik hiábavaló beszédben, 
és ez egyáltalán nem enyhít a helyzet súlyosságán. Ellenkezőleg: ha valaki Jézusnak ezt a 
figyelmeztetését lényegtelennek tekinti, annak meg kell térnie. 

A meggondolatlan beszédek megnyithatják az ajtót a démonok előtt. Bizonyos elkeserítő 
körülmények hatására az ember könnyen így fakadhat ki: „Belefáradtam!" vagy „Bele vagyok 
betegedve!", vagy valami ehhez hasonló. Persze nem szó szerint érti, mégis előfordulhat, 
hogy ez által nyílik meg az ajtó a betegség vagy a fáradtság démona előtt. 

A halállal kapcsolatos megjegyzések különösen veszélyesek. Az emberek gyakran 
olyanokat mondanak, hogy „Majd' meghaltam a nevetéstől!" vagy „Ha ezt meghallja, megüti a 
guta!". A halál sötét, gonosz erő, és nagy ostobaság részünkről, ha könnyedén kezeljük. 

Pillanatnyi elkeseredésükben az emberek néha úgy beszélnek, hogy „Bárcsak meghalnék!" 
vagy „Minek nekem az élet!". Az ilyen szavak közvetlen invitációként hatnak a halál szelleme 
számára. Több száz ember felé szolgáltam már, akik ilyen felelőtlenül kimondott szavakkal 
nyitották meg magukat a halál szelleme előtt. (A halál szelleméről még szólok a 20. 
fejezetben!) 


Tegyük Úrrá Jézust! 


A fenti hét példa csak néhány jellegzetes módja annak, ahogy gyerekeink és mi magunk 
démonikus befolyás alá kerülhetünk. Soha ne felejtsük el, hogy a démonok rendkívül 
kitartóak. Ha sikerül is őket kiűzni, újra és újra megpróbálnak visszatérni. Jézus is erre 
figyelmeztetett: 

Mikor pedig a tisztátalan szellem kimegy az emberből, víz nélkül való helyeken jár, 
nyugalmat keresve, és nem talál. Akkor ezt mondja: Visszatérek az én házamba, 
ahonnét kijöttem. És odamenvén, üresen, kisöpörve és fölékesítve találja azt. Akkor 
elmegy, és vesz maga mellé más hét szellemet, gonoszabbakat ő magánál, és 
bemenvén, ott lakoznak; és ennek az embernek utolsó állapotja gonoszabb lesz az 
elsőnél. (Mt 12,43-45) 

A tisztátalan szellem tehát visszatér a „házába" - azaz abba a személybe, akiben azelőtt 
lakott -, és „üresen, kisöpörve és fölékesítve" találja. Akkor aztán maga mellé vesz „más hét 
szellemet, gonoszabbakat ő magánál", visszatér a házba velük együtt, és újra birtokba veszik. 

Mi volt a probléma ezzel a „házzal", amiért a démon újra birtokba tudta venni? A ház „ki 
volt söpörve" - a gond nem ezzel volt. Továbbá „föl volt ékesítve" - nem is ez volt a bökkenő. 
De sajnos „üresen" állt - és ez már annál nagyobb bajt jelentett! Ez az ember lakatlanul 
hagyta a házát: nem tette Jézust Úrrá az életében. 

Amikor valaki Jézusra mint Urára bízza magát, számíthat rá, hogy Jézus természetfölötti 
ereje távol tartja tőle a démonokat. Ellenben az az ember, akinek az életében nem Jézus az 
Úr, nem rendelkezik kellő erővel, hogy a „házát" megvédelmezze. Ha egy démon 
megtámadja, hamar megtöri tétova ellenállását, ekkor aztán visszatér, hét másik démont hoz 
magával, amelyek egyenként is gonoszabbak ő magánál, így az illető személy jóval rosszabb 
helyzetbe kerül, mint előtte volt. 

Hadd illusztráljam ezt egy olyan példával, amely nagyon élénken megmaradt bennem. A 
hatvanas években rendszerint autóval közlekedtem, és így tettem eleget a szolgálatra való 
felkéréseknek Egyesült Államok-szerte. Előfordult, hogy ez két-három napos utazásokat is 
jelentett. Amikor útközben estefelé egy városhoz értünk, a neonfeliratokat figyeltük, míg meg 
nem találtuk, amit kerestünk: „Kiadó szoba!" Számunkra ez azt jelentette, hogy az éjszakát a 
motel kényelmében tölthetjük. 

Szellemi szinten a Sátán démonai is föl-alá járkálnak, és ezt a jelet figyelik: „Kiadó szoba!" 
Amikor aztán meglátják, így szólnak magukban: „Aha! Itt egy ember, aki nem tette Jézust 
Úrrá az életében. Elképzelhető, hogy ide be tudunk menni!" Ezzel szemben csak egyetlen 
dolog segít: tegyük Jézust ténylegesen Úrrá az életünk minden egyes területe fölött! 

A fejezet elején elmagyaráztam, hogy az okkult családi háttér hogyan nyithat ajtót a 
démonok számára. A következő fejezetben behatóbb vizsgálat alá veszem az okkultizmus 
egész tárgykörét, és különösen arra a még nagyobb veszélyt jelentő gyakorlatra helyezem a 
hangsúlyt, amikor valaki közvetlen, személyes módon is belekeveredik ezekbe a tiltott 
tudományokba. 

14. Mi az okkultizmus? 


A démonok emberekbe való behatolásának egyik legfőbb csatornáját az okkultizmus 
jelenti. Ha nem értjük meg az okkultizmusnak az emberiségre gyakorolt csaknem egyetemes 
befolyását, aligha leszünk képesek hatékonyan elbánni a démonokkal. 

Valahol mindnyájunkban ott él egy mély vágyakozás, hogy kapcsolatba lépjünk az 
ismeretlennel, valamiféle felsőbb erővel - valamivel, ami nagyobb vagy bölcsebb vagy erősebb 
önmagunknál. Ez minden szintre igaz, kezdve a horoszkópját olvasgató tinédzserlánytól az 
eldugottan élő primitív törzs varázslódoktorán keresztül, aki még soha nem látott fehér 
embert, egészen a világűrt kutató tudósig, aki a világegyetem titkait kívánja feltárni. 

Eredetileg Isten helyezte belénk ezt a vágyakozást, legfőbb ellensége, a Sátán azonban 
megtalálta a módját, hogyan fordítsa el a kutatókat, keresőket olyan csaló, gonosz rendszerek 
irányába, amelyeken keresztül magához láncolhatja őket. Ezek a megtévesztő rendszerek 
számtalan formát ölthetnek, összefoglalóan azonban úgy nevezhetjük őket, hogy okkultizmus. 

Itt merül fel az a negyedik kérdés, amelyet a leggyakrabban föltesznek a démonokkal 
kapcsolatosan: „Mi az okkultizmus?" 

Maga az okkult szó egy olyan latin kifejezésből ered, amelynek jelentése „elrejtett" vagy 
„betakart". Az okkult praktikákban vagy rendszerekben működő erő a Sátántól származik és 
gonosz. A legtöbb ember viszont, aki ezekbe belekeveredik, nincs ezzel tisztában, ők azoknak 
a különféle címkéknek és állításoknak az áldozatai, amelyek vonzó színben igyekszenek 
feltüntetni az okkultizmust. 

Mindezt a saját tapasztalataim alapján is meg tudom erősíteni. Ahogy arra már a 10. 
fejezetben is utaltam, ifjúkoromban valósággal lenyűgöztek az Indiával kapcsolatos dolgok, és 
cambridge-i tanulmányaim idején konkrét lépéseket is tettem az irányba, hogy jógi legyek. 
Bárhogy próbálkoztam is azonban, sehogy sem sikerült eljutnom arra a megkönnyebbülésre 
vagy beteljesedettség-érzésre, amelyet kerestem. Ezt a közelebbről nem azonosítható 
vágyakozást végül csak az volt képes kielégíteni, amikor Isten kegyelméből természetfölötti 
módon találkoztam Jézussal, Isten Fiával. 

A Szentírás azt a folyamatot, amikor valaki az egy igaz Isten imádatától idegen istenekhez 
fordul, „szellemi házasságtörés"-nek írja le. így aztán a Biblia erőteljes figyelmeztetései az 
erkölcstelenség és a házasságtörés ellen vonatkoztathatóak az okkultizmussal való 
foglalkozásra is. A Példabeszédek könyvében élénk színekkel ecsetelt „idegen [erkölcstelen 
vagy házasságtörő] asszony" tevékenysége egyúttal az okkultizmus csábítására is rávilágít. 

A Példabeszédek könyve 5,6-ban azt a figyelmeztetést találjuk, hogy hiába is próbálnánk 
az útjait tanulmányozni, hiszen ösvényei „változókká" (más fordításokban: „ingatagokká", 
„instabilakká", „csalárdakká") lettek, és ez pont így vonatkozik az okkultizmusra is. Azt 
figyeltem meg, hogy valahányszor egy hitetést vagy tévelygést sikerül megcáfolni, két másik 
új okkult praktika vagy hamis vallás lép a helyébe. Ahelyett tehát, hogy kimerítő listát 
próbálnék adni róluk, megpróbálok rámutatni arra, hogyan működnek. A tévelygés ellen a 
legjobb védekezés az igazság. 

Azoknak tragikus végét, akik megengedik az „idegen asszonynak", hogy elcsábítsa és 
rászedje Őket, a Példabeszédek könyve 7,25-27 vázolja föl: 

Ne hagyd, hogy szíved az ő útjaira tévelyedjen, és ne kóborolj az ő ösvényein; mert 

számos sebesültet ejtett, és akiket megölt, mind erős férfiak voltak. A háza pokolba 

tartó út, amely a halál kamráiba vezet alá. (Az angol fordítás alapján.) 

Az Ige azt hangsúlyozza, hogy ennek az „idegen asszonynak" az áldozatai mind erős 
férfiak. Nagyon jellemző ezekre a tévelygő erőkre, hogy első számú célpontjaik olyan férfiak, 
akik vezetői adottságokkal rendelkeznek. A Sátán gyűlöli az ilyen férfiakat. Az erős férfiak 
akkor válnak leginkább sebezhetőkké, amikor bizodalmukat saját erejükbe és múltbeli 
sikereikbe helyezik. 

Az okkultizmus két fő ágazata 


A Szentírás alapján az okkultizmus két fő ágazata a jövendőmondás és az igézés. 

• Jövendőmondás 

A jövendőmondás emberekről, eseményekről és helyzetekről szolgáltat információt 
természetfölötti eszközökkel. Gyakran foglalkozik a jövő eseményeinek előrejelzésével. 
Napjainkban használatos kifejezések erre a jóslás, a látnokság és az érzékeken felüli érzékelés 
(ESP). Ennek világos példáját mutatja be az Apostolok cselekedetei 16,16-22 a rabszolgalány 
személyében, „ akiben jövendőmondásnak szelleme volt". Az eredeti görögben csak annyi áll, 
hogy „püthón szellem volt benne". A klasszikus görög kultúrában ezt az óriáskígyót gyakran 
hozták összefüggésbe a jóslás és jövendőmondás praktikáival. Az ilyen személyt ma jósnak 
vagy médiumnak nevezik. 

Ennek a rabszolgalánynak sikerült Filippiben elsőként Pál és Silás személyazonosságát 
felismernie. „Ezek az emberek a magasságos Istennek szolgái - kiabálta kik néktek az 
üdvösségnek útját hirdetik." (17. vsz.) Mondandójának minden szava igaz volt, tudása 
azonban egy démontól származott. Amikor Pál ezt a démont kiutasította, a lány többé nem 
volt képes jövendőt mondani, gazdái pedig jókora haszontól estek el. 

Éppen ez teszi a jövendőmondást annyira megtévesztővé és veszélyessé! Az a személy - 
nagyon gyakran nőkről van szó -, akiben ilyen püthón szellem van, valóságos szellemi tudás 
csatornájává tud válni akár a múlt, akár a jövő tekintetében. Az így kijelentett 
igazságdarabkák aztán a Sátán csalijának szerepét töltik be az okkultizmus horgán, amelynek 
segítségével megragadja és fogságba ejti áldozatait. 

A jóslás (jövendőmondás) teljes mértékben az okkult (rejtett) szférához tartozik. A benne 
működő erő sátáni forrásból származik. Nagyon sokan - köztük magas szintű politikai vezetők, 
sőt még állítólagos keresztények is - szeretnék ismerni a jövőt, az ilyen kapcsolatfelvétel 
azonban elkerülhetetlenül démonoknak szolgáltatja ki őket. Hadd osszak meg csak néhány 
példát saját személyes tapasztalataim alapján! 

Mary meghallgatta az egyik tanításomat, és rájött, hogy démonikus erő befolyása alatt áll. 
Egyébként egy olyan konzervatív beállítottságú gyülekezet tagja volt, amely állhatatosan 
ragaszkodott Krisztus evangéliumához. Egy nap azonban az egyik idősebb hölgy, akit a 
gyülekezetben a legszellemibb emberek között tartottak számon, így szólította meg Maryt: 
„Engedd meg, hogy olvassak a tenyeredben!" Mary beleegyezett, az idősebb hölgy pedig 
kisvártatva így szólt: „Gyermeked lesz, de halva fog születni." 

És úgy is lett, ahogy megmondta: Mary kisbabája úgy született, hogy a köldökzsinór 
kétszer körültekeredett a nyakán, és belehalt a szülésbe! Annak ellenére, hogy Mary 
kereszténynek vallotta magát, súlyos bűnt követett el, amikor megengedte, hogy jósoljanak 
neki. Véleményem szerint ezzel nyitotta meg az ajtót az előtt a sátáni erő előtt, amely elvette 
a gyermeke életét. 

Amikor megértette, hogyan szolgáltatta ki magát démonikus erőknek, és elkezdett igényt 
formálni arra az áldásra, amelyet Jézus Krisztus áldozata szerzett meg számára, a démontól 
meg tudott szabadulni, ez azonban nem hozta vissza a gyermekét a halálból! Vajon még hány 
olyan, magát kereszténynek tartó ember lehet, aki a jövendőmondáson keresztül tudtán kívül 
beleesik a Sátán csapdájába? 

Amikor egy okkult médium egy személy életpályájával kapcsolatos előrejelzéseket tesz, 
ezzel gyakran azt a végzetet jelenti ki, amelyet a Sátán készített el az illető számára. Ahogy a 
11. fejezetben említettem, a daimónok egyik legfőbb feladata, hogy az ő magasabb működési 
szintjükről meghatározzák az emberek sorsát - azaz a Sátánnak a számukra kijelölt végzetét. 
A daimón aztán tudtára adja ezt a végzetet egy földközelben működő daimonionnak, aki 
viszont tudatni igyekszik az érintett személlyel (tulajdonképpen ez a jövendőmondás 
lényege). 

Nagyon világosan megértettem ezt, miközben egy nőn próbáltam segíteni, aki 
szabadulásért fordult hozzám. Elmondta, hogy valamikor spiritiszta volt, de azt állította, hogy 
megtért. Miután már egy ideje imádkoztam érte, tartottam egy kis szünetet, hogy vezetést 
kérjek az Úrtól. Hirtelen a nő hozzám fordult, és így szólt: „Látlak téged egy autóban, amely 
nekirohant egy fának." 

Megmerevedtem. „Itt most egy démon beszél!" - mondtam magamban. 

Majd hangosan így szóltam: „Sátán, megtagadom azt a sorsot, amit nekem elterveztél. 
Soha nem leszek semmiféle autóban, amely fának ütközik." 

Azóta már több mint harminc év telt el, és valóban nem történt ilyen baleset. Tegyük fel 
azonban, hogy abban a pillanatban engedek a félelemnek és elképzelem: „Egy napon ott 
fogok ülni egy fának ütközött autóban!" Ezzel elfogadtam volna a Sátánnak rám kimondott 
végzetét, és bizonyára meg is ölt volna. De hála Istennek, résen voltam! 

Egyszer egy fiatal keresztény hölgy nagyon kétségbeesve keresett meg. Egy vagy két 
évvel azt megelőzően - nem hallgatva saját józan eszére - elment egy jövendőmondóhoz, 
akitől a következőt tudta meg: „Fiatalon fogsz megözvegyülni." Nem sokkal azután a férje egy 
ostoba baleset következtében meghalt. 

Ezt a fiatal hölgyet elöntötte a bűntudat, mert úgy gondolta, a jövendőmondónál tett 
látogatásának valami módon köze van ahhoz a balesethez, amely elvette a férje életét. 
Valósággal könyörgött nekem, hogy cáfoljam meg. Nagyon megsajnáltam, és mindent 
elkövettem, hogy meg tudjam vigasztalni, de nem tudtam őszintén azt mondani neki, amit 
hallani szeretett volna. Képtelen voltam kizárni annak a lehetőségét, hogy tényleg ő volt a 
hibás abban, hogy elfogadta a Sátán által kiszabott végzetet a férje és önmaga számára. 

Saját feleségemnek, Ruthnak is volt egy hasonló élménye, mielőtt megismerte volna Jézust 
mint Messiását. Egy barátjától hallott egy olyan okkult médiumról, aki bizonyos dolgokat 
megjövendölt az életében, és minden beteljesedett. Azzal biztatta, hogy ez a jósnő bizonyára 
neki is tudna segítséget és vigaszt nyújtani, hiszen három gyermeket kellett egyedül nevelnie. 
Ruth annak ellenére, hogy rendszeresen járt zsinagógába, soha semmi olyat nem hallott, hogy 
tilos volna jövendőmondóhoz fordulni. 

A médium, aki azelőtt soha nem találkozott vele, és semmit nem is tudott róla, három 
dolgot mondott neki: „Meddő voltál, és nem tudtál gyermeket szülni; három örökbe fogadott 
gyermeked van; és a férjed elhagyott." Mindhárom megállapítás teljesen igaz volt, a 
kijelentés viszont nem Istentől származott, hanem a Sátántól. Ezeket az igazságtöredékeket 
csaliként akarta felhasználni, hogy Ruthot mélyebbre csalogassa az okkultizmusba. 

Jézus azonban az Ő kegyelmességében beavatkozott az életébe! A későbbiekben, miután 
ezzel a hibájával szembenézett, megtért ebből is, és fölszámolta a Sátán hatalmát a sorsa 
fölött. 

Első feleségem, Lydia a következő egyszerű illusztrációval figyelmeztette az embereket a 
Sátán tőrére: „Ha veszünk egy pohár tiszta vizet - mondta nemegyszer -, és csak egyetlen 
csepp mérget is teszünk bele, az egész pohár víz mérgezetté válik." Nincs olyan inspirált 
„kijelentés", amit egy jövendőmondótól érdemes volna elfogadni, hogy ezáltal aztán egész 
életünk megmérgeződjön! 

A különféle vásárokon, de még egyes gyülekezetekben is, lehet látni jövendőmondó 
asztalokat vagy sátrakat, mintegy látványosságként, „csak úgy tréfából". Nem létezik azonban 
olyan, hogy „ártalmatlan jövendőmondás". A méreg az méreg, akkor is, ha más van ráírva. 

Ugyanennek a démonikus tevékenységnek egy másik formája talán még inkább 
megtévesztő: én magamban csak „karizmatikus jövendőmondásnak" nevezem. Bizonyos 
szolgálótestvérek és prédikátorok az összejöveteleken szeretnek személyes próféciákkal 
szolgálni, és arra buzdítják a keresztényeket, hogy a szolgálat során várjanak „kijelentést az 
Úrtól". Nem kétlem, hogy valóban lehetnek olyan kijelentések, amelyek az Úrtól származnak, 
még több olyan létezik azonban, amely a szolgáló testvér lelkének a terméke, vagy akár 
egyenesen a jövendőmondás démonától származik. Az ilyennek katasztrofális hatása lehet 
azok életére, akiket sikerül tőrbe csalnia. 

A legtöbb ember szeretné tudni, mit tartogat számára a jövő. A jövendőmondás pontosan 
erre a vágyra épít. Isten azonban azt várja el, hogy „ hitben járjunk, nem látásban" (2Kor 
5,7), ami azt jelenti, hogy bár nem tudjuk, mit hoz a jövő, mégis rábízzuk magunkat Isten 
kifogyhatatlan hűségére. Lehetséges persze olyan, hogy Isten szuverén módon kijelentéseket 
oszt meg velünk a jövővel kapcsolatban anélkül, hogy mi azt keresnénk vagy akarnánk. 
Amikor Őnála van a kezdeményezés, az eredmények is az Ő céljait fogják szolgálni. 

A Sátánnak egy másik tőre, amelyet sokan csak játéknak tartanak, az Ouija-tábla. 
Emlékszem, egyszer az okkultizmus természetéről tanítottam egy New England-i episzkopális 
gyülekezetben, és imádkoztam azokért, akiknek szabadulásra volt szükségük. A vasárnap 

délelőtti záró-összejövetelt a gyülekezet vezetője azzal nyitotta meg, hogy elmondta: aznap 
reggel a felesége megkérdezte tőle, miért van olyan füstszag a lakásban. „Én csináltam - 
folytatta -, elégettem a családi Ouija-táblánkat!" 

Az Ouija-táblák és más játéknak álcázott okkult praktikák használata napjainkra már szinte 
teljesen átitatta az iskolarendszer számos ágazatát. Egy iskolában kislányok egy csoportja 
elkezdett egy Ouija-táblával játszani, csak úgy szórakozásból - lássuk, mi sül ki belőle! Egyik 
nap a következő mondat állt össze a tábláról: „Egy héten belül egyikőtök meghal." Az egyik 
lány még azon a héten életét vesztette egy balesetben. A többi lány rendkívül megrémült, és 
nem tudták, mihez kezdjenek. 

Egy másik trükk, amely számos embert belevisz a jövendőmondásba, a horoszkóp. Néhány 
évtizeddel ezelőtt számos újság még az aznapra szánt bibliarészletet hozta le, ma 
ugyanezeket az oldalakat a napi horoszkópok foglalják el. Ha valaki óvatlanul tanulmányozza 
a „saját" horoszkópját a napi újságban, könnyen démonikus befolyásnak szolgáltathatja ki 
magát! 

Számos keresztény téved ezen a ponton is. Az ilyen tevékenységeket teljességgel 
ártalmatlannak tartják, és nem veszik észre bennük a Sátán tőrét. Egyszer egy keresztény 
hölgy felé szolgáltam, akinek a jövendőmondás szellemétől kellett szabadulnia, sehogyan sem 
tudta azonban felfogni, hogyan mehetett belé ilyen szellem; amint azonban kérdezgetni 
kezdtem, végül beismerte, hogy időnként el szokta olvasni a horoszkópját a napi újságban. 
Teljesen megdöbbent, hogy ezáltal a jövendőmondás szelleme előtt nyitotta meg magát. 

A démonok számára egy másik lehetséges kapunyitogatónak a harcművészetekkel való 
foglalkozás számít. Ruthtal együtt egyszer szolgáltunk egy olyan férfi felé, aki magas szinten 
űzte a karatét. A szabadító szolgálat után azonban a legnagyobb meglepetésére többé nem 
volt képes egy bizonyos karaterúgást végrehajtani. Fogalma sem volt róla, hogy ez a 
képessége egy démontól származik. Nem szabad szem elől tévesztenünk, hogy mindezek a 
harci művészetek olyan kultúrákból származnak, amelyek teljes mértékben átitatódtak 
bálványimádással és démoni tevékenységgel. 

• Igézés 

Az okkultizmus másik fő működési csatornája az igézés. Az igézést voltaképpen a 
jövendőmondás ikertestvéreként is felfoghatjuk, ennek azonban más a működési területe. 
Eszközei közé olyasmik tartoznak, mint a kábítószerek, a bájitalok, a talizmánok, az 
amulettek, a mágia, a varázslatok, a varázsigék, illetve a zene különböző formái. 

Az utolsó napokról szólva Pál arra figyelmeztet, hogy „a gonosz emberek pedig és az 
ámítok nevekednek a rosszaságban, eltévelyítvén és eltévelyedvén" (2Tim 3,13). Az 
„ámítóknak" fordított görög eredeti szó szerint 'igézőket' jelent, mivel azonban az igézést 
(varázsigéket) többféle okkult rituálé során is használják, mára inkább a 
„boszorkánymesterek" vagy a „varázslók" jelentéstartalmat öltötte magára. A modern zene 
egyes ágazatai, mint például az acid rock, 10 ugyanebbe a kategóriába sorolandók, mert 
ezeken keresztül is természetfölötti, sátáni erőt közvetítenek. Ez is pontosan megfelel Pál 
előrejelzésének, miszerint e korszak végének közeledtével az ilyen okkult erők jelentős 
fölerősödése várható. 

A Jelenések könyve leírja Istennek azt a két nagy ítéletét, amelyek során az emberiség 
különböző csoportjai elpusztulnak. Ezt a részt azzal zárja le: „A többi emberek pedig... nem 
tértek meg az ő gyilkosságaikból, sem az ő ördöngösségeikből, sem paráználkodásaikból, sem 
lopásaikból" (Jel 9,20-21). Az a szó, amelyet úgy fordítottak, hogy „ördöngösség", a görög 
eredetiben szó szerint 'drogokat' jelent. Az egyik angol bibliafordítás „mágiaként" adja vissza. 
A varázslással összefüggésben itt megemlített gonosz cselekedetek a gyilkosság, a 
paráznaság és a lopás. A kábítószerfüggés gyakran nyitja meg az ajtót az efféle gonosz 
tettekhez. 

A Mózes 5. könyve 18,10-12-ben az Úr egyértelműen kifejti a véleményét az okkult 
gyakorlatokban való részvételről: 

Ne találtassák teközötted, aki az ő fiát vagy leányát átvigye a tűzön, se jövendőmondó, se 
igéző, se jegymagyarázó, se varázsló; se bűbájos, se ördöngösöktől tudakozó, se titokfejtő, se 
halottidéző; mert mind utálja az Úr, aki ezeket míveli... 


10 Az acid angolul savat jelent, ami az LSD-re való utalás. (A ford, megj.) 

A jövendőmondás és az igézés mellett itt emlegetett harmadik fő kategória a varázslás, 
amelyben ugyancsak szerepet kapnak a különféle bűbájok és varázslatok. A varázslással 
bővebben a következő fejezetben fogok foglalkozni. 

A „jegymagyarázás" is a jövendőmondás egy formája. Az utolsó három kategória - „se 
ördöngösöktől tudakozó [azaz médium], se titokfejtő [azaz spiritiszta], se halottidéző" - 
összességében a spiritizmus fogalmát meríti ki. Az ilyen okkult emberek tevékenységének 
leírására rendszerint a szeánsz szót használják. 

A Biblia szerint az Úr utálja azokat, akik ilyeneket cselekszenek. Az a szó, ami itt az 
utálatosságot fejezi ki, a héber nyelvben a legerőteljesebb kifejezés arra, ha valaki valamit 
gyűlöl és megvet. Isten egy kategóriába sorolja az ilyen embereket azokkal, akik 
gyermekeiket pogány isteneknek áldozzák fel. 

A modern kultúrában élő embernek rendszerint nehezére esik elfogadni. Isten mennyire 
mélyen gyűlöli ezeket az okkult praktikákat. Senki nem keveredhet bele ezekbe anélkül, hogy 
ne szolgáltatná ki magát démonoknak. 


Hamis vallás 


Nagyon szoros kapcsolatban áll az okkultizmussal a hamis vallás: a kettő gyakran 
elválaszthatatlanul összefonódik. Mindkettő olyasmit ígér, ami minden ember számára vonzó: 
békességet, hatalmat, tudást és kapcsolatot Istennel. Azt állítják, hogy a világosságra vezetik 
el az embert, végeredményben azonban a sötétségbe csalogatnak el. 

Hogyan védhetjük meg akkor magunkat? A János evangéliuma 10,9-ben Jézus ezt mondja: 
„Én vagyok az ajtó: ha valaki énrajtam megy be, megtartatik...", később pedig így szól: „Én 
vagyok az út, az igazság és az élet. Senki sem mehet az Atyához, hanemha énáltalam" (Jn 
14,6). Számos különböző ajtó nyílik a természetfölötti világba, csak egyetlen ajtó vezet 
azonban Isten természetfölötti birodalmába. Ez az ajtó Jézus. A természetfölötti világba más 
ajtókon keresztül is be lehet lépni - az a világ azonban a Sátán világa, nem pedig az egy igaz 
Istené. 

A Sátán mindent elkövet, hogy a lehető legtöbb kárt okozza az emberiségnek az ateizmus 
vagy a humanizmus ideológiáin keresztül, a hamis vallás azonban összehasonlíthatatlanul 
hatalmasabb eszköz a kezében. Sajnos azt kell mondanunk, hogy mind a mai napig az 
emberiség többsége hamis vallások fogságában sínylődik. 

Ahogy az okkultizmus más formáinál is láttuk, lehetetlen teljes listát megadni a jelenleg 
gyakorolt hamis vallásokról. Az alábbiakban inkább azokat a fő jellemzőket igyekeztem 
összefoglalni, amelyek alapján egy vallást hamisnak minősíthetünk: 

1. Több isten elfogadása 

2. A bálványimádás bármely formája 

3. Minden olyasféle tanítás, hogy az emberek végül istenekké válnak 

4. Minden olyasféle tanítás, hogy az ember a saját erőfeszítései által válhat igazzá 

5. Valamiféle ezoterikus tudás hirdetése, amelynek csak egy szűk, kiválasztott csoport 
kerülhet a birtokába 

1. Vallások, melyek több istent fogadnak el 

A korai egyház is egy politeista kultúrában kezdett fel növekedni, a Korinthosziakhoz írt 1. 
levél 8,5-6-ban azonban Pál leszögezte a keresztény álláspontot: 

Mert ha vannak is úgynevezett istenek akár az égben, akár a földön, aminthogy van 

sok isten és sok úr; mindazáltal nekünk egy Istenünk van, az Atya, akitől van a 

mindenség, mi is Őbenne; és egy Urunk, a Jézus Krisztus, aki által van a mindenség, 

mi is Őáltala. 

2. Vallások, melyek bármely formában bálványimádást gyakorolnak 

A bálványimádás az első kimondott bűn, amelyet a Tízparancsolat tilt, és ez vonja maga 
után egyúttal a legsúlyosabb büntetést is (lásd 2Móz 20,3-5). 

3. Vallások, melyek azt tanítják, hogy az emberek végül istenekké lesznek 

A Sátán az Édenben eredetileg ezzel kísértette meg az embert: „ olyanok lesztek, mint az 
Isten [vagy mint az istenek]" (1 Móz 3,5). 

Ez az ígéret azonban egy kibékíthetetlen belső önellentmondást tartalmaz. Az az Isten, aki 
mindent - az emberiséget is beleértve - teremtett, önmaga nem teremtett lény. Logikai 
képtelenség ezért, hogy az ember, aki teremtett lény. Istenné, azaz nem teremtett lénnyé 
válhasson. A teremtett soha nem válhat nem teremtetté. Mindennek ellenére az Istenhez 
hasonlóvá válás ígérete az emberiség minden generációjának életében vonzónak bizonyult az 
önfelmagasztaló kevélység számára. 

4. Vallások, melyek azt tanítják, hogy az ember saját jócselekedetei alapján 
igazulhat meg 

Ez a tanítás is az emberi kevélységre apellál. A kevély embereket nagyon vonzzák az olyan 
vallási rendszerek, amelyek nehéz, értelmetlen tetteket követelnek meg, egészen az 
önkínzásig. Minél szigorúbbak egy vallás követelményei, annál nagyobb kevélység tölti el azt a 
személyt, akinek sikerül azokat teljesítenie. 

5. Vallások, melyek valamiféle ezoterikus tudást hirdetnek, amelynek csak egy 
szűk, kiválasztott csoport kerülhet a birtokába 

Ehhez a tudáshoz rendszerint csak valamilyen különleges beavatási rítus elvégzése után 
lehet hozzájutni. Az apostolok már az első században figyelmeztették követőiket a 
megcsalattatásnak erre a formájára, amelyet akkoriban görög szóval gnószisznak (tudásnak) 
hívtak. Pál pontosan ezzel kapcsolatban figyelmezteti Timotheoszt: 

Ó, Timotheosz, őrizd meg, ami rád van bízva, elfordulván a szentségtelen, üres 
beszédektől és a hamis nevű ismeretnek [gnószisznak] ellenvetéseitől, amellyel 
némelyek kevély kedvén, a hit mellől eltévelyedtek. (lTim 6,20-21) 

Két mai vallás feltétlenül említésre méltó, ahol a titkokat csak azokkal közük, akik sikerrel 
átesnek a szigorú beavatási folyamaton. Ez a két vallás a mormonizmus és a 
szabadkőművesség. Az utóbbihoz tartozik a Keleti Csillag (a szabadkőművesség női ága), a 
Szentélyesek, a Szivárvány Lányok és a Demolay. 

A mormonizmus templomi rituáléi csak a kiválasztottak számára gyakorolhatóak. Kívülálló 
még csak be sem teheti a lábát a templomba, miközben a ceremónia zajlik. A 
szabadkőművesség még ennél is titokzatosabb. Néhány hivatalos nyilvános megjelenéstől 
eltekintve egész tevékenységük az avatatlanoktól teljesen elzárva zajlik, és a titkaikat 
vérfagyasztó eskükkel védelmezik. 11 

A bibliai kereszténység mindezekkel ellentétben teljesen nyilvánosan éli meg hitét. 
Nincsenek különleges beavatási szertartásai, sem titkos rítusai. Hitünk alapja, a Biblia nyitott 
könyv mindenki előtt, sőt kimondottan buzdítunk mindenkit, hogy olvassa és tanulmányozza. 

A hamis vallás minden formája ilyen vagy olyan módon az emberi gőgre játszik rá. Az 
evangélium ezzel szemben azt hangsúlyozza, hogy csakis Isten kegyelme által menekülhetünk 
meg, amelyet viszont nem lehet kiérdemelni, csak hit által elfogadni, és amelyet egyedül csak 
Isten képes megadni. Itt nem maradhat hely az emberi kérkedés számára. 

Mert kegyelemből tartattatok meg, hit által; és ez nem tőletek van: Isten ajándéka 
ez; nem cselekedetekből, hogy senki ne kérkedjék. (Ef 2,8-9) 

Az igaz Isten imádata és az okkultizmus, illetve a hamis vallások összes formája között 
áthidalhatatlan szakadék tátong. Pál apostol hangsúlyozza, hogy a hamis vallás minden 
formáját démonikus erők irányítják, ezért ilyesmibe egy kereszténynek a legcsekélyebb 
mértékben sem szabad belekeverednie: 

Sőt. hogy amit a pogány ok áldoznak, ördögöknek [démonoknak] áldozzák és nem 
Istennek; nem akarom pedig, hogy ti az ördögökkel [démonokkal] legyetek 
közösségben. Nem ihatjátok az Úr poharát és az ördögök [démonok] poharát; nem 
lehettek az Úr asztalának és az ördögök [démonok] asztalának részesei. (lKor 10,20- 
21 ) 


11 A téma iránt érdeklődőknek ajánlom William Schnoebelen Masonry - Beyond The Light 
(Szabadkőművesség - A fényen túl) című könyvét (Chick Publications, 1991). 


- 72 - 



Ha valaki okkultizmussal foglalkozott, vagy a legcsekélyebb mértékben is benne volt 
valamilyen hamis vallásban, meg kell térnie belőle, bűnként kell ezeket megvallania, és Jézus 
Krisztushoz kell fordulnia bűnbocsánatért, megtisztulásért és elengedésért. Ezenfelül ajánlatos 
az okkultizmussal és a hamis vallásokkal kapcsolatos mindenféle könyvet és egyéb tárgyat 
elpusztítani. 


Tisztán és szabadon 


Az okkultizmusról és a hamis vallásokról adott fenti rövid áttekintés is rámutat arra, 
mennyire komplex és zavaros ez a téma. Lehetetlen egyszerű definíciót adni róla, vagy 
néhány szóval körülírni. Leginkább talán egy poliphoz lehet hasonlítani, amely számos 
csápjával ragadja meg az áldozatát. Miközben az áldozat az egyik csáppal szemben 
hadakozik, egy másik csáp hátulról észrevétlenül megragadja. 

Mindez világosan meglátszik az alábbi bizonyságtételből is, amely egy keresztény 
családban felnövekedett fiatalembertől származik, aki beleesett az okkultizmus csapdájába. 
Végül azonban megértette a démonikus világ működését, elnyerte a szabadulását, és sikeres 
pásztor lett. 

A szüleim istenfélő, újjászületett keresztények. Mint annak idején a csecsemő 
Sámuelt, a szüleim engem is fogantatásomtól fogva az Úr szolgálatának szenteltek. A 
szüleim kiskoromtól fogva következetesen tanítottak az igazságra. Már négyéves 
koromban javában prédikáltam a rokonoknak vagy bárkinek, aki hajlandó volt 
meghallgatni. Gyermekéveim során a szívem nagyon lágy volt az Úr dolgai felé, és 
nagyon könnyen ment az, hogy megtérjek és bocsánatot kérjek, ha vétkeztem Isten 
vagy ember ellen. Drága szüleim a legjobb tudásuk szerint arra tanítottak, hogyan kell 
Isten útjain járni, abban azonban nagyot hibáztak, hogy az ő vallási tradíciójuk nem 
ismerte fel: az okkultizmusba való belekeveredés sokkal veszélyesebb, mint az ő 
tradicionális tilalomfáik megkerülése. 

Mindig is elképzelhetetlen volt számomra, hogy vasárnap délelőtt vicclapokat 
olvassak vagy moziba járjak, ha úgy tartja kedvem, még kevésbé, hogy alkoholt 
fogyasszak vagy dohányozzak. A szüleim azonban arról nem is álmodtak, hogy a 
nagymamámtól hallott kísértettörténetek egy olyan fájdalmas vakvágányra helyezik 
az életemet, amely több mint húsz éven át fog tartani. 

Először hétéves koromban hallottam ilyen lidérces sztorikat a nagymamámtól. Attól 
kezdve nemigen tudott más örömet szerezni nekem, mint ha az okkultizmust 
tanulmányozhattam. A negyvenes és ötvenes évek olyan rádióműsorai kötötték le a 
figyelmemet, mint a Belső Szentély, Az árny és A Sípos. Amikor már a tévé is divatba 
jött, az Éjjeli galéria, Alfréd Hitchcock és A homályzóna, valamint az összes többi 
horrorműsor jelentette számomra a szórakozást. Hatodikos koromra már Edgár Allén 
Poe volt a kedvenc íróm. Egy baptista tanár ismertetett meg Poe írásaival egy 
gyülekezeti halloween móka után. 

Tizenegy éves koromban gyakori dühkitöréseim egyike során azt mondtam 
Istennek, hogy szálljon ki az életemből, és hagyjon békén. Hetente, sőt néha naponta 
apró állatokat vásároltam, és halálra kínoztam őket. (Ezt teljes mértékben ösztönösen 
cselekedtem. Csak több évvel később tudtam meg, hogy ez a tevékenység szervesen 
hozzátartozik a varázsláshoz.) 

Ugyanakkor - bármilyen furcsán hangozzék is - szerettem az állatokat, és szerettem 
volna állatorvos lenni. 

Rendszeresen odamentem keresztény szolgálótestvérekhez, és a szemükbe 
mondtam, hogy gyűlölöm őket. A fegyelmezés semmiféle formájával - sem szóval, 
sem pálcával - nem lehetett hatni rám. Egész lényemet leuralta a lázadás és az 
Istennek, az egyháznak, a keresztényeknek, az iskolának, a tekintély minden 
formájának, s különösen az anyámnak és az apámnak a gyűlölete. Az énem másik fele 
ugyanakkor szeretett volna kedves és szeretetteljes lenni. 

Végül huszonöt éves koromban megismertem Jézust, és megtértem hozzá. Annak 
ellenére, hogy Isten beavatkozott az életembe és újjászülettem, a szüleimmel 
továbbra is nagyon rossz kapcsolatban álltam. Jézus miatt szerettem, de egy óránál 
tovább nem tudtam tolerálni őket. Ha ennél hosszabb Időt kellett együtt töltenünk, 
feltartóztathatatlanul kitört belőlem a düh és a gyűlölet, és a szenvedésemmel 
elárasztottam az egész környezetemet. Minden erővel megpróbáltam lenn tartani a 
bennem feszülő nyomást, ami végül az alkohol és az étel iránti mohóságban talált 
levezetésre. Százhetvenkét centis magasságom ellenére közel száztíz kilót nyomtam. 

Vajon őszintén megtértem? Igen! Igen! Igen! Órákon át képes voltam sírva 
imádkozni a bűnös emberekért, rengeteg igeverset tanultam meg, bizonyságot 
tettem, sőt hirdettem is az Igét. Az egészben az volt a tragikus, hogy még mindig 
nem mondta meg nekem senki, hogy az ESP, az Ouija-táblák és az okkult 
jelenségekkel foglalkozó könyvek tiltott területnek számítanak egy hívő számára. 
Úgyhogy még tanítottam is ezeket az Első Baptista Gyülekezet iskolájában, így 
ugyanannak a bálványimádásnak és varázslásnak a magvait hintettem el ezzel 
diákjaimban, amelyet a nagymamámtól tanultam sok évvel azelőtt. 

Dicsőség az Úrnak azért, hogy egy nap, amikor egy hívőtársamnak az ESP-ről 
beszéltem, azt mondta, hogy ne foglalkozzak ezzel, mert a Szentírás tiltja! Ó, 
mennyire hálás vagyok Istennek azért az emberért! Egyszerű figyelmeztetése 
elindított a szabadulás útján. 

Mivel nagyon akartam engedelmeskedni Istennek, azonnal minden kapcsolatot 
megszakítottam a Sátán birodalmával. Nagyon jó kezdet volt, azonban tartósan és 
teljesen el kellett határolódnom a Sátántól, és meg kellett szabadulnom mindazoktól a 
démonoktól, amelyek az okkultizmus iránti érdeklődésem miatt hatoltak belém. 

Hogy honnan tudom, hogy démonok voltak bennem? Aznap, amikor felhagytam a 
Sátánnal való flörtöléssel, és Isten Igéjének kezdtem engedelmeskedni, belső lelki 
problémáim és félelmeim fölerősödtek. A düh és a gyűlölet is egyre erősödött bennem. 
Éjjel is, nappal is olyan hallucinációim kezdtek jelentkezni, amelyek Jézust, akit 
nagyon szerettem, a legutálatosabb módokon mutatták be. Annak ellenére, hogy 
boldog házasságban éltem, nem tudtam leszokni az önkielégítésről, a legnagyobb 
csapást azonban az jelentette számomra, hogy látens homoszexuális voltam. Bár soha 
nem engedtem a kísértésnek, folytonosan harcolnom kellett ellene: rettenetes 
gondolatok gyötörtek arról, hogy férfiakkal legyek együtt, valamint hogy nőként 
öltözködjem. Amikor egyedül voltam, ez a gonosz szellem nőies viselkedésben 
nyilvánult meg bennem. 

Teljes erőmből gyűlöltem és megvetettem ezeket a dolgokat. Imádkoztam, 
megtértem és megpróbáltam megfeszíteni a testet, mert nem jöttem rá, hogy a 
problémám már rég meghaladja a földi, sőt a lelki szintet is, és valójában démonikus 
(Jakab 3,15). Azt tapasztaltam, hogy kétféle kútfő fakad föl bennem: az egyik szereti 
az embereket, áldja Istent, és minden vágya, hogy Őt szolgálja. A másik viszont 
tisztátalan gondolatokkal és vágyakkal igyekszik beszennyezni engem, káromolja 
Jézust, és átkozza a szenteket. Kész voltam mindezt bevallani bárkinek, aki tud 
segíteni rajtam, azonban senki nem volt a környezetemben, aki rendelkezett volna 
azzal a hatalommal, hogy elbánjon ezzel a problémával, sőt még csak meg sem 
hallgattak, úgyhogy megpróbáltam uralkodni magamon, amennyire tehettem. 

1969 decemberében aztán a feleségemmel együtt megismerkedtünk a szabadulás 
szolgálatával. Amikor először hallottam arról, hogy keresztényekben is lehetnek 
démonok, egy percig nem vitatkoztam. A szellemem szinte ugrált örömében, mert 
biztosan tudtam: ez a válasz a problémáimra. Egy testvér szolgált felém, és 
kiparancsolta belőlem a gonosz szellemeket! A szó szoros értelmében éreztem, ahogy 
kimozdulnak a gyomromból, és a számon keresztül sóhajtások és ásítások kíséretében 
kimennek a testemből. 

Attól a naptól fogva soha nem volt problémám az önkielégítéssel. Emellett a düh és 
a gyűlölet is eltűnt belőlem. Azóta órákat is képes vagyok eltölteni édesanyámmal 
minden feszültség nélkül. Szeretettel és együttérzéssel tudom megölelni. 

Hónapokon át olyan boldog voltam, hogy madarat lehetett volna fogatni velem. 
Aztán egyszer csak a látens homoszexualitás és a hallucinációk kezdődtek elölről. 
Hogy egészen pontos legyek, éjjel két órakor arra ébredtem, hogy démonok 
gyötörnek kívülről is, belülről is. Ekkorra azonban már tudtam, hogyan kell kiűzni a 
démonokat, és hogyan kell ellene állni a Sátánnak, mindez viszont csak átmeneti 
megkönnyebbülést hozott. 

Szinte már kezdtem elveszteni a reményt, amikor meghallottam Derek Prince egy 
kazettáját, amely arról szól, hogyan kell az okkult bűnöket megbánni és egyenként 
megtagadni. Tulajdonképpen én ezt addig nem tettem meg. Akkor viszont rögtön 
nekiláttam, mert rájöttem, hogy a legtöbb problémám innen származik. Nem sokkal 
ezután életem legnagyobb szabadulását éltem át. 

Egy nap a georgiai Columbusból autóztam az Alabama államban lévő Montgomery 
felé (körülbelül százhetven-száznyolcvan kilométer lehet a távolság). Egyszer csak 
rendkívül erős démonikus gyötrés tört rám, én pedig teljes erőmből Jézus nevét 
hívtam segítségül. Olyan képek jöttek fel bennem, amelyek megmutatták, hogy 
négyéves koromban hogyan mentek belém a démonok. Jézus egyenként megmutatta 
nekem ezeket a helyzeteket, én pedig megbántam és megtagadtam a szóban forgó 
bűnöket, és megparancsoltam a démonnak, hogy menjen ki belőlem. Több mint egy 
órán át démonok jöttek ki a számon keresztül, valamint a fejem tetején és a vállamon 
át. Mire Montgomerybe értem, teljesen kimerült voltam, de szabad - hosszú évek óta 
először szabad! 

Ettől kezdődően a szellemi növekedésem rendkívül felgyorsult. Az időmet és 
energiámat gyümölcsöző szolgálatba tudom befektetni, ahelyett hogy folytonosan 
olyan vágyakkal és gondolatokkal birkóznék, amelyek a puszta létemet is 
veszélyeztetik. Az Úr segítségével sikerült a száztíz kilóról hetvenöt kilóra lemennem. 

Dicsőség az Úrnak! Jézus által tiszta és szabad vagyok! 

15. A varázslás modern formái 


Ha a démonikus tevékenység és az okkultizmus tekervényes, csalóka ösvényeit próbáljuk 
végigkövetni, azt fogjuk tapasztalni, hogy mind egyetlen forrásból indulnak ki: a varázslásból. 
A varázslás a bukott emberiség egyetemes, ősi vallása. Amikor az első emberpár fellázadt és 
elfordult Istentől, esetükben máris a varázslás ereje működött. A Biblia ezt úgy fogalmazza 
meg, hogy „mint a varázslásnak bűne, olyan az engedetlenség [lázadás]" (lSám 15,23). Az 
egyes népcsoportok a varázslásnak egymástól eltérő, sajátos formáit gyakorolják, bizonyos 
közös elemek azonban csaknem mindben megfigyelhetők. 

A világnak ma is számos olyan pontja akad, ahol a varázslás különféle praktikáit 
évszázadok óta nyíltan, változatlan formában folytatják. A keresztény történelemmel 
büszkélkedő nemzetek életében, különösen a nyugati világban a varázslás jól alkalmazkodott 
a kultúrához, és jellegzetes formákban testesül meg. Bár valaha csupán egy törpe kisebbségre 
korlátozódott, az elmúlt évtizedekben megfigyelhetően egyre nyilvánvalóbban és egyre 
agresszíváéban jelentkezik. 

A mai materialista nyugati kultúrában a varázslás természetfölötti eleme sok embert 
elbűvöl. Olyan helyeken, ahol a vallásnak (legyen bár szó templomról vagy zsinagógáról) csak 
azt a formáját ismerik, amely pusztán materiális és intellektuális síkon működik, nagyon is 
hajlamosak az emberek az olyan alternatívák keresésére, amelyek a természetfölöttibe való 
belépéssel kecsegtetnek. Különösen igaz ez abban az esetben, ha ez az alternatív út hatalmat 
ígér. Ezért van az, hogy emberek tömegei fordulnak mostanában a varázslás valamilyen 
formája felé. 

A varázslás minden válfajának közös célja a kontroll, az uralkodás. Ha bármiféle vallási 
tevékenység célja az, hogy más emberek fölött kontrollt gyakoroljon, ott minden bizonnyal a 
varázslás befolyásával kell számolnunk. Bizonyára vannak, akik ezt a fejezetet olvasva nagyon 
is jól tudják, miről beszélek, mert maguk is ilyen helyzetből menekültek ki a Sátán karmai 
közül. Másoknak viszont talán épp e sorokat olvasva nyílik majd meg a kifelé vezető út, 
megint másoknak pedig azért lehet hasznos ez az információ, hogy emberek szabadulásában 
segédkezzenek. 

A varázslás ősi gyakorlatában rendszerint a következő elemek vannak jelen: papság 
(varázslódoktor, javasember, sámán); rituálé vagy liturgia (ez számos különböző formát 
ölthet); áldozat (állati vagy emberi); valamilyen jellegzetes zene (gyakran varázsigék vagy 
dobszó); valamint valamilyen szövetség, amely összeköti a résztvevőket egymással, továbbá 
azzal a sátáni lénnyel, aki a tevékenységük fókuszában áll. A varázslók csoportját jelölő angol 
szó (coven) minden bizonnyal azonos eredetű a szövetséget jelentő covenant kifejezéssel. 


A varázslás négy fő célja a következő: 

1. Egy felsőbbrendű szellemi lény kiengesztelése, aki gyakran igencsak szeszélyes és 
rosszindulatú. 

2. A természet erői, úgymint eső vagy a jó termésnek kedvező időjárás fölötti kontroll 
megszerzése. 

3. A betegségek és a terméketlenség távol tartása, mint például Afrikában, ahol bevett 
szokás, hogy a meddő asszonyok a varázslódoktorhoz fordulnak bájitalért vagy 
valamilyen amulettért. 

4. Más emberek kontrollálása - például ellenségek elijesztése a csatában vagy szexuális 
kívánság felgerjesztése egy kiszemelt személyben. 

A modern varázslás négy szintje 


A varázslás elnyugatiasodott, „modern" gyakorlata lényegében ugyanezeket az elemeket 
tartalmazza. Működésének legalább négy szintje különíthető el: 

1. Nyílt, nyilvános, „tiszteletre méltó" 

2. „Földalatti" - varázslókörök 

3. Az „ötödik hadoszlop", jól álcázva a társadalmon és az egyházon belül 

4. A test (a „bűnös természet") cselekedetei 

1. Nyílt, nyilvános, „tiszteletre méltó" 

A varázslásnak az a formája, amely saját természetét nyíltan kifejezve működik, 
nyilvánosan tanítja és gyakorolja a Sátán imádását. A Sátán Egyházának honlapja van az 
interneten, amely minden tekintetben „tiszteletre méltó" egyházként mutatja azt be. Mindazok 
viszont, akiknek sikerült kicsúszniuk karmaiból, arról tanúskodnak, hogy a sátánizmus 
központi ceremóniája a „fekete mise", amely a keresztény úrvacsorái közösség istenkáromló 
paródiája, a fő motiváció pedig nem más, mint Jézus Krisztus szándékos, tudatos gyűlölete és 
megtagadása. Legfőbb ellenségnek a keresztény egyházat tekintik. 

2. „Földalatti" - varázslókörök 

A varázslókörök vagy bandák rendszerint éjjel ülnek össze, hogy áldozatokat mutassanak 
be, és beavassák az új tagokat. A varázslás gyakorlatának egyik központi eleme (ahogy az 
előző fejezet végén álló bizonyságtételben is láthattuk) az áldozat. Az áldozat szerepét 
rendszerint egy állat tölti be - kutya, macska, patkány vagy más kis termetű állat -, 
amennyire azonban nekem ezt az egészet sikerült megértenem, amikor csak lehetséges, 
emberáldozatot is bemutatnak: rendszerint csecsemőket gyilkolnak meg. Vannak olyan 
beszámolók is, melyek értelmében arra köteleznek fiatalembereket a beavatási szertartás 
keretein belül, hogy öljenek meg, sőt fejezzenek le embereket. 

A varázslás „istene" a Sátán. A varázslásban résztvevők Őhozzá és egymáshoz egy olyan 
szövetségben kötődnek, amely tevékenységükkel kapcsolatosan teljes titoktartásra kötelezi 
őket. 

Mi vonzza az embereket a sátánizmus felé? Véleményem szerint a természetfölötti hatalom 
felkínálása. Azok a sátánisták, akik már meggyőződtek arról, milyen valóságos hatalomra 
tettek szert, rendszerint igen vakmerőek és agresszívak. 

Egy keresztény barátom egyszer repülőgéppel utazott, és egy olyan hölgy mellett kapott 
helyet, aki a felszolgált ételeket sorra elutasította. Barátom kérdésére azt válaszolta, hogy 
böjtöl és imádkozik. 

- Én is keresztény vagyok - kezdett lelkendezni a barátom -, és néha én is böjtölök és 

imádkozom. 

- Nem, nem! - válaszolta a nő. - Én nem keresztény vagyok, hanem sátánista. 

Majd elmagyarázta, hogy annak a böjtjének és imájának a következő két célja volt: 
keresztény házasságok széttörése, valamint vezető keresztény szolgálótestvérek bukásának 
előidézése. 

Az elmúlt évtizedekben megjelentetett statisztikák sajnos arról győzhették meg, hogy 
böjtjei és imái igen hatékonyak! 

Egyszer igen fájdalmas hangvételű levelet kaptam egy texasi hölgytől, aki rendszeresen 
hallgatta rádióműsoromat. Saját bevallása szerint boszorkány volt, és azzal a küldetéssel 
épült be egy bizonyos egyházba, hogy kételyt és hitetlenséget ültessen az új vagy bizonytalan 
keresztények szívébe és elméjébe. Addigra már három embert sikerült eltántorítania. A levél 
végén megkérdezte: „Elképzelhetőnek tartja, hogy Jézus nekem is megbocsát és üdvösséget 
ad?" Azt válaszoltam, hogy Isten végtelenül könyörületes, bár azért készüljön fel arra, hogy 
esetleg kemény harcok árán érheti csak el a teljes szabadságát. Egy helyi pásztorhoz 
irányítottam. 

3. Az ötödik hadoszlop, álruhában 

Meg sem kísérlem, hogy a varázslás minden modern formájáról írjak. Néhány jellegzetes 
példán keresztül szeretném csak bemutatni, milyen módszerekkel csalogatnak gyanútlan 
embereket a Sátán imádásába. 

• Rockzene 

A rockzene ennek az egyik legfőbb csatornája, és félelmetes pusztítást képes okozni. 
Nemrégiben egy harminchárom éves férfitól kaptam segélykérő levelet. (Az egyik 
munkatársam felvette vele a kapcsolatot, a jelek szerint úton van a megoldás felé.) Az ő 
engedélyével közlöm a levelét: 


Kedves Mr. Prince! 


A levelemben szeretnék beszámolni Önnek, milyen elkeseredett csatát vívok a 
démonokkal. Úgy gondolom, hogy amiket itt leírok, Önt nem fogják meglepni, a 
barátaim, a családtagjaim és az egyházi vezetőim azonban úgy néznek rám, mint egy 
pszichopatára. 

Az egész úgy kezdődött, hogy tizenhat éves koromban meghallgattam a bátyám 
egyik rocklemezét. De ez nem akármilyen lemez volt ám, hanem rendkívül démonikus 
zene! A Black Sabbath zenekarról van szó, a borító tetején a 666-os szám szerepelt, 
alóla pedig egy démonszerű lény pislogott ki. Az album belső borítóján egy férfi feküdt 
az ágyban, és körülötte jó pár démon (legalább hat vagy hét), mintha éppen 
lecsapnának rá. A férfi arca eltorzult a fájdalomtól. Csak egyszer vagy kétszer 
hallgattam meg a lemezt, de az is túl sok volt. 

Egyik nap valami nagyon furcsa hangot hallottam abból a szekrényből, ahol a 
lemezjátszó állt. Amikor odanyúltam és ki akartam nyitni az ajtót, egy erő ment belém 
vagy ment át rajtam, és hátralökött. Nagyon határozottan érezhető erő volt, és biztos 
vagyok benne, hogy valamiképpen a démonokkal állt összefüggésben. Az ötlött fel 
bennem, hogy rejtsem el az albumot, hogy senki ne dobhassa ki - nyilván ez a 
gondolat is a démonoktól volt. A mai napig nem bírok visszaemlékezni rá, hová 
rejtettem, pedig imádkozom is azért, hogy jusson eszembe. 

Attól a naptól fogva az életem maga a pokol! Ezek a démonok rám vetik magukat és 
teljesen lebénítanak, amikor már majdnem elalszom. Mozdulni sem bírok, nem tudok 
megszólalni, sőt még a szememet sem tudom kinyitni. Csak annyit tudok tenni, hogy 
ott belül Jézushoz kiáltozom segítségért. Ezek a démonok igen kegyetlenek; minden 
elképzelhető módon meg szoktak erőszakolni. (Ezt részletekbe menően is el tudnám 
mesélni, de nem gondolnám, hogy ez itt most helyénvaló volna.) Tizenhat éves korom 
óta minden éjszaka ez volt a programom, amíg harmincegy nem lettem. A szexuális 
visszaélések akkor kezdtek elmaradozni, amikor rendszeresen kezdtem gyülekezetbe 
és bibliaiskolába járni. 

Lehet, hogy most azon gondolkodik: Vajon megtértem-e és behívtam-e Jézust az 
életembe? Tizenkét éves koromban édesanyámmal együtt elmondtam az Úr imáját, 
amit azóta már sok százszor elismételtem. Ez elsősorban azért van, mert keresztény 
barátaim és mindenki, akivel valaha csak gyülekezetben vagy bibliaórákon 
találkoztam, azt mondta, hogy ilyesmi nem történhet meg egy kereszténnyel. Én azt 
várom, hogy ha valóban üdvösséget nyertem, akkor az életem valahogy térjen vissza 
a normális kerékvágásba. Nagyon nehéz úgy hinni és hitet gyakorolni, ha az embert 
olyan sok ellentmondásos benyomás éri. Már ott tartok, hogy nem is tudok normálisan 
gondolkodni, és fél évnél, maximum egy évnél tovább nem tudok megmaradni 
egyetlen munkahelyen sem. Nem vagyok elmebeteg; egyetemet végeztem, és 
mérnöki diplomát szereztem. Csupán össze vagyok zavarodva. 

Én egy úgynevezett keresztény családból származom; szüleim mindketten 
újjászülettek a két nővérem közül az egyikkel együtt. A másik nővérem és a bátyám 
még nem. A szüleim támogatják az Ön szolgálatát, de szerintem nem hisznek abban, 
hogy keresztényekben lehetnek démonok. Ezt onnan gondolom, hogy valahányszor 
felhozom a témát, az apám zavartan és bizonytalanul csak annyit mond, hogy 
dorgáljam meg Jézus nevében, és aztán felejtsem el az egészet. A másik oldalon az 
anyám hallani sem akar az egészről, sőt még a nővéremnek is szólt, hogy ne 
beszélgessen velem ilyesmiről. Pedig a családban anyai ágon rendkívül valószínű a 
démonikus hatás; az anyám apja (már nem él) szabadkőműves volt, az anyja pedig (ő 
sem él) és a háromból életben maradt két nővére (Ők még élnek) a Keleti Csillag 
tagjai. 

Tudom, hogy ez a levél úgy hat, mintha meg lennék bolondulva, de remélem, Ön 
érteni fogja, miről beszélek, és szívesen mondanék még többet is, de ahhoz már 
könyvet kellene írnom. 


Hát nem tragikus? Egy magát kereszténynek valló fiatalembert démonok gyötörnek, de 
keresztény társaitól nem talál megértésre, még kevésbé segítségre! (A 12. fejezetben már 
említést tettem a szabadkőművesség és női ágazata, a Keleti Csillag veszélyeiről.) 

Ez a fiatalember nyilván nagyon ostobán cselekedett, amikor ennyire nyilvánvalóan sátáni 
erőknek kiszolgáltatta magát. A sátáni erők azonban nagyon gyakran jóval kevésbé 
nyilvánvaló módokon hatnak. Egy rockkoncert vagy egy diszkóban eltöltött éjszaka során 
szerzett élmények összhatása például ugyancsak ajtót nyithat a démonok számára: fülsiketítő 
zene a maga monoton, ismétlődő ritmusával; szövegek, melyek tartalma az esztelenségtől az 
istenkáromlásig terjed; különféle színű és erősségű, állandóan villogó fények. Az összhatás 
könnyen az lehet, hogy az adott személyben csődöt mond a józan gondolkodás, az erkölcsi 
ítélőképesség, és ezzel rés nyílik a démonok előtt különösen, ha még az alkohol vagy a 
kábítószerek befolyása is kiegészíti a képet. 

• New Age-es kultuszok, vallások és gyakorlatok 

A varázslás ötödik hadoszlopszerű működése egy folyamatosan táguló világ. Ennek egyik 
legfőbb „frontja" a New Age zászlaja alatt laza csoportosulásba tömörülő kultuszok, vallások 
és filozófiák sajátos elegye. Sajnos sok olyan személyt is magukkal ragadnak csábító 
ígéreteikkel és félrevezető terminológiájukkal, akik magukat teljes őszinteséggel 
keresztényeknek tartják. Sokan például, akik egészségesek és fittek szeretnének maradni, 
nem veszik észre, hogy számos, egészséges étkezést és reformételeket propagáló üzlet tele 
van New Age-es termékekkel és propagandaanyagokkal. 

Ehhez hasonlóan sokakat a hipnózis von bele az okkultizmusba, és nyit meg démonikus 
erők előtt. Számosán vannak azon a téves állásponton, hogy a hipnózis „ártatlan" szórakozás 
csupán, és talán csak a tévé képernyőjén találkoznak vele. Megint mások bizonyos 
egészségügyi-szakemberek tevékenységének a következtében kerülnek a Sátán befolyása alá: 
ilyenek az egyes pszichiátriai problémákra nyújtott kezelések vagy a sebészeti 
beavatkozásokhoz használt egyes „érzéstelenítési" módszerek. 

Az akupunktúra ugyancsak olyan okkult praktika, amely ajtót nyit a démonok előtt. Egyes 
orvosok és egészségügyi szakemberek ma hajlamosak egyszerűen annyival igazolni a 
használatát, hogy „működik"! Az akupunktúra okkult hátterének megvizsgálása viszont azt 
árulja el, hogy végeredményben nem szolgálja azok jólétét, akik alávetik magukat neki. 

Az alábbiakban hallgassuk meg egy kínai orvos figyelmeztetését Malajziából: 


Körülbelül nyolc évvel ezelőtt, amikor Szingapúrban több napon át visszavonulva 
imádkoztam, Isten szólt hozzám az akupunktúra veszélyeiről, valamint az 
okkultizmussal való kapcsolatáról, különös tekintettel azokra az eltéphetetlen szálakra, 
amelyek a tradicionális kínai valláshoz fűzik. Én a magam részéről attól a naptól 
kezdve felhagytam az eljárás alkalmazásával, amelynek fortélyait annak idején még 
Hongkongban sajátítottam el, s öt éven át sikeresen gyakoroltam. 

Ahogy hazaértem, megdöbbent orvoskollégáim, ápolónőim és pácienseim elé 
tártam, hogy az akupunktúra rendkívül veszélyes, és hogy én abbahagytam, és soha 
többé nem fogom gyakorolni. Összegyűjtöttem az ezzel kapcsolatos összes gépet, 
valamint a tűket, a könyveket, az okleveleket és a táblázatokat, és nyilvánosan egy jó 
nagy tábortüzet raktam belőlük. A felszerelés összértéke körülbelül tizenötezer dollár 
volt - az ezután következő áldások viszont felbecsülhetetlen értékűek, hiszen: 

1. A feleségem, aki régóta krónikus fejfájással és migrénnel küszködött, s akit 
számos alkalommal én magam kezeltem akupunktúrával, mindenféle orvosi 
beavatkozás vagy ima nélkül azonnal meggyógyult. 

2. Saját megmagyarázhatatlan félelmem a sötétségtől azonnal eltűnt. 

3. Orvosi praxisom ahelyett, hogy kárt szenvedett volna, az áldások tekintetében a 
kétszeresére növekedett. Körülbelül három évvel ezelőtt rendkívül szokatlan esetnek 
lehettünk szemtanúi Kuchingban, Kelet-Malajziában egy gyógyító összejövetelen. Egy 
keresztény hölgy jött előre, és reumás panaszaival kapcsolatban kért imát. Alighogy 
elkezdtük, az Úr a tudomány beszéde által kijelentette, hogy a szóban forgó hölgy a 
múltban akupunktúrás kezelésre járt. Ezt ott helyben el is ismerte, de valahányszor 
megpróbálta megtagadni, a földre zuhant, és gyötrő fájdalmában sikoltozott. 

Rájöttünk, hogy azok a démonok gyötrik, amelyek az akupunktúrán keresztül 
hatoltak be a testébe. Amikor aztán hatalmat vettünk a démonok felett, és kiűztük 
őket az Úr Jézus Krisztus nevében, a hölgy megszabadult és teljesen meggyógyult. 
Később elmesélte, hogy valahányszor megpróbálta megtagadni az akupunktúrát, 
láthatatlan tűk kezdték döfködni a testének azokat a részeit, ahol korábban az 
akupunktúrás kezelést végezték. 

Hadd zárjam soraimat egy tragikus esettel! Az a keresztény testvér, aki engem az 
akupunktúrára tanított, sokáig súlyos depresszióval küszködött, és végül titokzatos 
körülmények között öngyilkosságot követett el. A környezete azóta sem érti miért, 
hiszen látszólag sikeres ember volt, és megvolt a világon mindene, én azonban azt 
hiszem, tudom a választ: átok jött rá, és az életével kellett fizetnie. 

4. A test (a „bűnös természet") cselekedetei 

Most, hogy megvizsgáltuk a varázslás mint természetfölötti erő három fő működési 
formáját (a nyílt, nyilvános formát; a földalatti formát; valamint az ötödik hadoszlopot), itt az 
ideje, hogy leleplezzük a gyökeret. Ez talán a legkevésbé ismert működési terület, ugyanakkor 
nagyon átszövi mind a társadalmat, mind az egyházat. 

A Galáciaiakhoz írt levél 5,19-21-ben Pál felsorolja a „test" („bűnös természet") 
cselekedeteit. Valahol a középtájon olyanokat is említ, mint „bálványimádás, varázslás". 
Ahogy már a fejezet elején is leszögeztem, a varázslás gyökere a testben rejlik: az ember 
bukott, lázadó, bűnös természetében. 

Ez a természet gyakran olyan próbálkozásokban nyilvánul meg - sokszor már 
csecsemőkorban -, amelyek más emberek fölötti kontroll kiépítésére irányulnak. Valahogy 
akkor érezzük magunkat biztonságban, ha másokat irányíthatunk: akkor nem fenyegetnek 
bennünket, ha azt teszik, amit mi akarunk. Másrészt viszont Isten soha nem kíván kontrollálni 
bennünket. Tiszteli azt a szabad akaratot, amelyet Ő adott nekünk, ugyanakkor felelősségre 
von azért, ahogyan ezzel a szabadsággal éltünk. 

A mások fölötti kontroll kívánsága három formában juthat kifejeződésre: manipuláció, 
megfélemlítés és leuralás. A fő cél az uralom megszerzése. Ha valaki úgy érzi, hogy 
gyengébb, mint az, akit kontrollálni szeretne, inkább a manipulálásra hajlamos; aki viszont 
erősebbnek érzi magát, inkább a megfélemlítéshez folyamodik. A végcél azonban mindig 
ugyanaz: a leuralás, azaz hogy az adott személy másokat kontrolláljon, és megcsináltassa 
velük, amit akar. 

A családi, rokoni kapcsolatok számtalan példát szolgáltatnak erre. Férjek öklüket rázva 
vagy tényleges tettlegesség alkalmazásával megfélemlítik feleségüket. A feleségek 
ugyanakkor könnyekkel és sértődékenységgel manipulálják a férjüket, vagy éppen azzal, hogy 
a hibáikkal szembesítve őket bűntudatot építenek ki bennük. Az is gyakori, hogy a szülők 
félemlítik meg vagy manipulálják a gyermekeiket, ugyanakkor a gyermekek is bámulatos 
képességeket mutatnak fel a téren, hogy a szüleiket manipulálják! 

A manipuláció egyik legfőbb eszköze a bűntudat felébresztése. Egy anya például így szól a 
fiához: „Drágaságom, ha tényleg szereted Anyukát, akkor most elszaladsz a boltba, és hozol 
nekem egy csomag kávét!" Hogyan hat ez a gyermekre? Azonnal bűntudat alá kerül, ha nem 
teszi meg, amit Anyuka kér, hiszen ez azt jelentené, hogy nem szereti őt. Nem fair dolog így 
bánni egy gyermekkel! 

Ugyanakkor persze a gyermek is manipulálhatja az anyját. Amikor a mama épp a 
vendégekkel van elfoglalva, odajön és megkérdezi, hogy megnézheti-e az egyébként számára 
tiltott tévéműsort. Tudja, hogy a mama nagyon gondosan óvja őt a káros befolyásoktól, de 
úgy kalkulál, hogy talán most a vendégek előtt nem kockáztatja meg az elutasítást, nehogy 
drága fiacskája levágjon egy hisztit. 

Ha az ember megtanulja a kontroll iránti vágyat mint gonosz, manipulatív erőt azonosítani, 
hamar rádöbben, mennyire átfogóan és milyen sok területen jelen van. A vallás területén 
például a prédikátor így beszélhet az adakozásról: „Isten megmutatta nekem, hogy van itt ma 
este tíz ember, akik fejenként ezer dollárt fognak adni." E mellé aztán még bemutat néhány 
szívfacsaró képet egy távoli országból az éhező gyermekekről, hogy aki nem a 
megfelelőképpen reagál, azonnal bűntudat alá kerüljön: „Lehet, hogy én vagyok az egyik 
abból a tízből?" Vagy: „Ha most nem adok valamit ezeknek a szegény gyermekeknek, akkor 
szívtelen alak vagyok." 

A politikában gyakori, hogy a jelölt a faji előítéletekre rájátszva igyekszik több szavazatot 
nyerni. Az üzleti életben ugyanez úgy jelentkezik, hogy a hirdetésekkel rászedik az 
embereket: kezdjenek el olyasmire vágyni, amire nincs is szükségük, és olyasmit is megvenni, 
amit nem engedhetnek meg maguknak. Minden esetben gonosz manipulációról van szó. 

Ha egyszer sikerül felismernünk a varázslás álruháit és eszközeit, ráébredünk, hogy 
modern kultúránkban folytonosan ki vagyunk szolgáltatva nyomásának. Mindez új fényt vet 
Pál apostolnak a Korinthosziakhoz írt 2. levél 4,4-ben található kijelentésére, miszerint „e világ 
istene megvakította a hitetlenek elméit". 

Ha valaki ismételten enged valamiféle romlott testi vágynak, az könnyen oda vezethet, 
hogy a megfelelő démon behatol. Mindez vonatkozik a Galáciaiakhoz írt levél 5,19-21-ben 
felsorolt összes testi cselekedetre. Az a személy, aki rendszeresen enged a paráznaságnak 
vagy a féltékenységnek vagy az irigységnek (hogy most csak ezt a hármat említsük), minden 
bizonnyal elveszíti a szabadságát az adott bűnnek megfelelő démonokkal szemben. 

Mindez ugyanígy a varázslásra is érvényes. Akiknél kialakul az a rossz szokás, hogy 
manipulációval vagy megfélemlítéssel igyekszenek másokat kontrollálni, ily módon 
megnyílnak a varázslás démona előtt. Ezután már szinte nem is képesek másokhoz e fogások 
alkalmazása nélkül viszonyulni. Tehát többé már nemcsak a romlott emberi természet 
cselekedetéről van szó, hanem ez az új, természetfölötti erő vonja az irányítani kívánt 
személyt (személyeket) a szellemi rabszolgaság állapotába. 

Nemegyszer láttam ilyen démonikus erőt működni anya és lánya között. Az anyának 
például meglehet a határozott elképzelése arról, hogy lányát milyen faji hátterű vagy milyen 
társadalmi osztályhoz tartozó férfihoz kívánja hozzáadni. Ha azután a leány által választott 
férfi nem felel meg az anya kritériumainak, a mama a benne lévő varázslás szellemének 
hatására olyan reakciókat mutat, amelyekkel gyakorlatilag megátkozza saját lányát és leendő 
vejét. 

Az átok akár szavakban is testet ölthet: „Ha hozzámész ehhez az emberhez, elfelejtheted a 
jólétet! Nem fog gondoskodni rólad." Ennek eredményeképpen az ifjú pár folytonosan olyan 
nyomásokkal és frusztrációkkal küszködik, amelyeknek sehogyan sem sikerül az okát 
megragadni. 

A varázslás démona sok más kapcsolaton keresztül is működhet. Előfordulhat, hogy egy 
pásztor kívánja ez által kontrollálni stábjának tagjait, sőt akár az egész gyülekezetét. Az is 
gyakori, hogy egy igazgató így félemlíti meg a beosztottjait, vagy egy politikai vezető azáltal 
fordítja el népének figyelmét saját ordító szükségeikről, hogy gyűlöletet szít egy szomszédos, 
„ellenséges" nemzet felé. 

Ha két ember között ilyen kontrolláló jellegű kapcsolat alakult ki, a befolyásolt személynek 
csaknem minden esetben a varázslásból való szabadulásra van szüksége, és viszont: 
leggyakrabban a kontrollt gyakorló személynek is szabadulnia kell. Azonban mindkettőjüknek 
be kell tölteniük a szabadulás feltételeit. Az egyik oldalon a kontrollt gyakorló személynek meg 
kell térnie és meg kell tagadni magában az irányítás kívánságát, a másik oldalon pedig a 

befolyás alatt lévő személynek is meg kell térnie abból, hogy alávetette magát ilyen 
elnyomásnak, és el kell szakítania ezt a köteléket a kapcsolaton belül. 


A kiút 


A 21. fejezetben részletesen is fogok tanítani a szabadulás mikéntjéről, de hadd bocsássák 
előre már most annyit, hogy mindazoknak a személyeknek, akik részt vettek a Sátán 
imádásában, vagy éltek a Sátántól kapott hatalommal, nagyon elszántaknak kell lenniük 
(ahogy azt a texasi hölgy esetében hangsúlyoztam), ha valóban meg kívánnak szabadulni. Az 
ő esetükben minden bizonnyal rendkívül intenzív szellemi tusakodás várható. 

Lydiával és néhány szolgálótársunkkal együtt egyszer egy olyan fiatal hölgyért 
imádkoztunk, aki elmondta, hogy valamikor a Sátán papnője volt, de megtért, és szeretne 
szabad lenni. Meg is mutatta nekünk azt a gyűrűt, amely a Sátánnal való házasságát 
szimbolizálta. Eléggé vonakodva bár, de sürgetésünkre végül mégiscsak lehúzta - ekkor 
azonban a démon arra kényszerítette, hogy nyelje le! Egyik munkatársunk, egy fiatalember a 
hit természetfölötti kenetével ráparancsolt a hölgyre, hogy öklendezze vissza a gyűrűt, amit ő 
azonnal meg is tett. A fiatalember ekkor fogta a gyűrűt, és behajította a közeli tóba. Az ifjú 
hölgy szabadulása akkor vált teljessé, amikor keresztények jelenlétében nyilvános bűnvallást 
tett, és elégetett minden olyan ruhadarabot, amit a Sátán imádása közben hordott. Ez 
teljesen összhangban volt azzal a bibliai figyelmeztetéssel, hogy bizonyos esetekben utáljuk 
„még a ruhát is, amelyet a test beszennyezett" (Júd 23). 

Maga a szabadulás aktusa ugyanakkor még nem a konfliktus teljes befejeződése. Azt a 
személyt ugyanis, aki tudatosan, fenntartások nélkül elkötelezte magát a Sátánnak, a gonosz 
szellemek továbbra is tulajdonuknak tekintik, és örök kötelékben szeretnék tartani. Várható, 
hogy a Sátán folytonosan meg-megpróbálja visszaállítani fölötte az uralmát, és ehhez minden 
elképzelhető démont képes mozgósítani. 

A Sátán korábbi áldozatainak ezért arra van szükségük, hogy a hívőknek egy elkötelezett 
csoportja folyamatosan mellettük álljon. Meg kell tanulniuk továbbá, hogyan álljanak ellene a 
különféle nyomásoknak, és rendíthetetlenül meg kell erősíteniük magukat azokban az 
igékben, amelyek garantálják számukra a szabadulást és a győzelmet. Mindebben maga Jézus 
a példánk. Valahányszor a Sátán megpróbálta megkísérteni, mindig azzal az egyetlen, minden 
esetben hatékonynak bizonyuló válasszal reagált, hogy „ meg van írva..." (Mt 4,1-11). A 
Sátánnak nincs mit mondania Isten Igéjével szemben! 

Isten bölcsességében ez a folyamat, hogy az adott személynek folytonosan ellene kell 
állnia a legkülönfélébb démonikus nyomásoknak, végeredményben mégis pozitív célt szolgál. 
Amikor ugyanis valaki a Sátán rabszolgájává teszi magát, a személyiségének belső falai 
leomlanak. A szabadulást követően viszont - ahhoz, hogy a szabadság megőrizhető legyen - a 
védőfalakat újjá kell építenie. 

Ha valaki folytonosan hittel ismételgeti a megfelelő igéket, a belső falak ezáltal fokozatosan 
újjáépülnek. Ahogy viszont ezek stabilabban állnak a helyükön, a Sátán részéről jövő 
nyomások fokozatosan háttérbe szorulnak, és végül megszűnnek. A Sátán túlságosan is 
intelligens ahhoz, hogy olyan csatára pazarolja az erejét, amit egészen biztosan nem nyerhet 
meg. 

Hogyan őrizhetjük meg magunkat a megcsalattatástól? Az Isten országába (ahogy azt az 
előző fejezetben elmagyaráztam) egyetlen ajtó vezet csupán: Jézus, aki „az út, az Igazság és 
az élet" (Jn 14,6). Mindazok, akik a természetfölötti világába bármely más ajtón keresztül 
lépnek be, nem a világosságban, hanem a sötétség birodalmában fogják találni magukat. 

Résen kell lennünk - ahogy azt a 16. fejezetben fogom részletesebben kifejteni -, hogy ne 
csalattassunk meg, és ne kövessünk „más Jézust": olyat, aki nem azonos a Bibliában 
bemutatott Jézussal, és így nem is az igazságba vezet. Az igazságnak csupán egyetlen 
mérőzsinórja létezik. A János evangéliuma 17,17-ben Jézus így szól az Atyához: "A te Igéd 
Igazság." Mindaz, ami nincs harmóniában a Bibliával, az tévelygés. 

Ezért rendkívül fontos, hogy tanulmányozzuk a Biblia alapigazságait és elveit, hogy minden 
körülmények között alkalmazhassuk ezt a tesztet bármivel kapcsolatban, ami a bizalmunkat 

szeretné elnyerni. Persze ezzel is vigyázni kell! Nem mindenki engedelmeskedik a 
Szentírásnak, aki nagy mellénnyel idézgeti. 

Foglalkozzunk most a démonok világával kapcsolatosan gyakran feltett hatodik kérdéssel! 

16. Szüksége lehet-e keresztényeknek 
démonoktól való szabadulásra? 


Ezt a hatodik kérdést többször feltették már nekem, mint az összes többit együttvéve. 
Ráadásul gyakran olyan hitetlenkedő hangnemben fogalmazták meg, amiben benne volt, hogy 
szerintük az egyetlen helyes válasz csakis a „nem!" lehet. 

Egy alkalommal az egyik neves felekezet hivatalos kiadványa Don Bashamet és engem 
eretneknek minősített azért, mert démonokat űztünk keresztényekből. „Vajon mit kellene 
csinálnunk? - tettem fel a kérdést Donnak. - Hagyjuk inkább bennük a démonokat?" Az 
ellenünk felhozott vád természetesen azon a feltételezésen alapult, hogy egy keresztényben 
semmilyen körülmények között nem lehet démon, ezért aztán nincs is mit kiűzni. (Úgy tűnik, 
az idő múltával ezt a vádat valahogyan elfelejtették, mert azóta már az ezen felekezethez 
tartozó gyülekezetek is nemegyszer meghívtak, hogy tartsunk náluk szabadító szolgálatot!) 

Több mint harminc év alatt egyszer sem hallottam, vagy olvastam annak a nézetnek a 
megalapozott, igei kifejtését, hogy a keresztényeknek nem lehet szükségük démonoktól való 
szabadulásra. Azok, akik ebben hisznek - ahogy arra már az 5. fejezetben is rámutattam -, a 
jelek szerint az álláspontjukat annyira magától értetődőnek tekintik, hogy szerintük az már 
nem is igényel igei alátámasztást. Ha azonban ezt az alapfeltevést továbbgondoljuk, - finoman 
fogalmazva - meglepő következtetésekre jutunk! 

Egy keresztény fiatalember elmesélte nekem, hogy Jones testvér, a neves evangélista 
egyszer imádkozott érte, ő pedig megszabadult a nikotin démonától. 

- Én úgy tudtam, hogy Jones testvér nem hisz abban, hogy a keresztényekben lehetnek 
démonok! - csodálkoztam. 

- Ez így is van - válaszolta a fiatalember. - Amikor azonban Jones testvér imádkozott értem, 
nem tudta, hogy én már keresztény vagyok. 

Csak álmélkodni tudtam. 

Ha így áll a dolog - gondoltam magamban -, akkor az egész valahogyan nem fair, hiszen a 
hitetlenek jobb helyzetben vannak, mint a keresztények, mert csak őértük lehet imádkozni, 
hogy szabaduljanak meg a démonoktól. Ahogy viszont keresztényekké lesznek, ebből a 
szempontból többé nem partiképesek! 

A keresztény elnevezés különböző emberek szemében mást és mást jelent. így aztán 
szükségesnek tartom, hogy mielőtt tovább folytatnám, tisztázzam, én milyen értelemben 
használom ezt a szót. Az én definícióm a János evangéliuma 1,11-13 igéin alapul: 

[Jézus] Az övéi közé jőve, és az övéi nem fogadák be őt. Valakik pedig befogadák 
őt, hatalmat ada azoknak, hogy Isten fiaivá legyenek, azoknak, akik az ő nevében 
hisznek; akik nem vérből, sem a testnek akaratából, sem a férfiúnak Indulatjából, 
hanem Istentől születtek. 

Keresztényen tehát én olyan személyt értek, aki megtért a bűneiből, és személyes hite 
által elfogadta Jézust Megmentőjeként és Uraként. Ennek eredményeképpen az ilyen ember 
Istentől született, más szóval „újjászületett" (lásd Jn 3,5-8). 

Elfogadhatónak tartok egy másik megközelítést is: az a keresztény, aki betölti Jézusnak a 
Márk evangéliuma 16,15-16-ban lejegyzett feltételeit az üdvösséggel kapcsolatban: 

Elmenvén e széles világra, hirdessétek az evangéliumot minden teremtésnek. Aki 
hiszen és megkeresztelkedik, üdvözül; aki pedig nem hiszen, elkárhozik. 

Az ilyen ember elhitte és megvallotta az evangéliumot, megkeresztelkedett, és ezért 
üdvössége van. Elképzelhető, hogy ennek az embernek még ezután is szüksége van 
démonoktól való szabadulásra? 

Ez részben azon is múlik, hogy az illető személy milyen módon jutott el az üdvösségre, 
illetve az újjászületésre. Fülöp szamariai szolgálatánál ugyanis azt látjuk, hogy az emberek 
előbb éltek át nyilvánvaló szabadulást a démonoktól, és csak azután hittek és keresztelkedtek 

meg vízben (lásd Csel 8,5-13). Helyénvalónak tűnik azt feltételezni, hogy a többségüknek 
nem volt szüksége további szabadulásra. 

Még ebben az esetben is volt azonban egy figyelemre méltó kivétel. Simon, a varázsló is 
azok között volt, akik hittek és megkeresztelkedtek. Később azonban, amikor Péternek pénzt 
ajánlott azért, hogy adja meg neki a Szent Szellem közlésének hatalmát, Péter így utasította 
el: "A te pénzed veled együtt vesszen el... nincsen néked részed, sem örökséged e dologban, 
mert a te szíved nem igaz az Isten előtt" (Csel 8,20-21). Enyhén szólva túlzásnak tűnik azt 
feltételezni, hogy Simonnak nem lett volna szüksége démonoktól való szabadulásra annak 
ellenére, hogy hitt és megkeresztelkedett. 

Tegyük fel ugyanakkor, hogy Fülöp az evangelizálásnak egy más módszerét követte volna: 
valami olyasmit, amit a mai egyházban megszoktunk. Tegyük fel, hogy prédikálta volna az 
evangéliumot a szamariabeli embereknek, majd pedig - anélkül, hogy a démonokkal 
foglalkozott volna - előrehívta volna az embereket, hogy mondjanak el egy imát, töltsenek ki 
egy űrlapot, és váltsanak néhány barátságos szót egy ott lévő tanácsadóval. Mi lett volna így 
az eredmény? Az emberek úgy is üdvösségre jutottak, azaz újjászülettek volna, ugyanakkor 
valahogy csak meg kellett volna szabadulniuk azoktól a démonoktól, amelyek bennük voltak, 
mielőtt kereszténnyé lettek volna! 

Hangsúlyozni szeretném, hogy ezzel nem kritizálom az evangelizálásnak ezt a módját! Én 
magam is rendszeresen ezt gyakorlom. Itt most csak arra kívántam rámutatni, hogy ez nem 
feltétlenül hozza meg ugyanazokat az eredményeket, amelyeket Fülöp szamariai szolgálatánál 
látunk. Nyitva marad annak a lehetősége, hogy a bűneikből megtérő emberekben mégiscsak 
maradhatnak démonok, amelyekhez megfelelő módon kell viszonyulnunk. Ennek ellenére nem 
mondhatjuk, hogy ezek az emberek nem keresztények. Arról van csak szó, hogy egyeseknek 
a továbbiakban démonoktól való szabadulásra lehet szüksége. 


Mi történik újjászületéskor? 


Az eddig elmondottak alapján indokoltnak tűnik, hogy behatóbb vizsgálat alá vessük, mi is 
történik egy emberrel az újjászületéskor. Mi az a minimum, aminek meg kell történnie? És mi 
lehet a maximum? Amikor az emberek „hatalmat kapnak arra, hogy Isten fiaivá legyenek", ez 
a hatalom csak a vele való élés mértéke szerint lép működésbe. Egy tanárnak is van hatalma, 
tekintélye, de ha nem él vele, a diákjai rosszalkodni és szemtelenkedni fognak. Ha a 
rendőrség nem él a ráruházott hatalommal, a bűnözés féktelenül elszaporodik. 

Hasonló a helyzet az újjászületéssel. A benne rejlő lehetőség véleményem szerint 
korlátlan, ennek kibontakozása viszont attól függ, hogyan használja minden egyes hívő ezt az 
Istentől kapott hatalmát. Vannak, akik a minimumot választják, és egyszerűen tiszteletre 
méltó egyháztagokká válnak. Mások a maximumra törekszenek, és aktív, elkötelezett 
bizonyságtevők szeretnének lenni, sőt akár prédikátorok, akik tömegeket érnek el, vagy 
közbenjárók, akik sokakat imádkoznak be az újjászületésbe. A különbséget elsősorban az 
teszi, hogy ki hogyan használja az Istentől neki adott hatalmat. 

Az újjászületéskor megkapott hatalom egyik különleges formája az, ami a démonoknak 
akár magunkból, akár másokból való kiűzésére adatott. Amikor a tanítványok azt mondták 
Jézusnak: „Még a démonok is engednek nékünk a te neved által" - Ő így válaszolt: „ímé, adok 
néktek hatalmat az ellenségnek minden erején" (Lk 10,17-19). Ez a hatalom tehát olyan 
mértékig működik, amennyit használunk belőle. 

Előfordul, hogy a démonok maguktól kimennek, de gyakoribb, hogy ki kell űzni őket. Két 
különböző alaphelyzet képzelhető el, amelyben egy kereszténynek szüksége lehet a 
démonoktól való szabadulásra: 

1. A démonok már azelőtt benne voltak, hogy kereszténnyé lett. 

2. A démonok a kereszténnyé válás után hatoltak bele. 

Amikor a démonok már benne voltak a személyben 

Gondoljuk végig először annak az embernek az esetét, akiben már ott vannak a démonok, 
amikor az üdvösség útját kezdi keresni. Egyetlen olyan igerészt sem sikerült találnom, amely 
akár csak a leghalványabb utalást is tenné arra nézve, hogy a démonok az üdvösség 
elnyerésének pillanatában automatikusan kimennének. Sőt, ahogy azt fentebb említettük, 
Fülöp szamariai szolgálata pontosan az ellenkezőjét látszik bizonyítani. Ha a démonok úgyis 
automatikusan kimentek volna, amikor az emberek megtérnek és megkeresztelkednek, miért 
fecsérelte volna Fülöp az idejét és energiáját arra, hogy előzetesen kiűzze őket? Hiszen ha így 
állna a dolog, egyszerűen csak meg kellett volna keresztelnie az új hívőket, és ezzel a 
démonok ügye is el lett volna intézve. 

Logikusan gondolkodva: ezek szerint, ha egy evangélista nem a Fülöp-féle mintáját követi 
az evangélium hirdetésének és a démonok kiűzésének, akkor sokan fognak hinni és 
megkeresztelkedni anélkül, hogy megszabadulnának a démonoktól. Úgy gondolom, ez számos 
mai keresztényre igaz. 

Most akkor - anélkül, hogy különösebben foglalkoznánk a démonokkal - gondoljuk végig 
általánosabban, hogy mi történik egy emberrel, amikor újjászületik. A Szentírás nem tesz 
utalást arra, hogy az újdonsült keresztények automatikusan mentesülnének mindazon rossz 
dolgoknak a következményeitől, amelyek még hívővé válásuk előtt történtek velük. Vegyünk 
például egy nőt, aki baktérium okozta krónikus arcüreggyulladásban szenved! Megtér és 
kereszténnyé lesz, az arcüreggyulladása azonban megmarad. Magától értetődően adódik a 
természetes magyarázat: ugyanaz a baktérium okozza ugyanazt a gyulladást. Aligha akad 
bárki, aki ezt doktrinális alapokon megkérdőjelezné. 

Ezek után vegyünk például egy olyan férfit, aki démonok okozta súlyos érzelmi 
problémákban szenved. Ez az ember megtér és kereszténnyé lesz, az érzelmi problémái 
azonban folytatódnak. Igei alapon van-e okunk megkérdőjelezni, hogy ugyanazokat a 
problémákat még mindig ugyanazok a démonok okozzák? 

Egy alkoholista környezetben felnőtt gyermek például minden bizonnyal erősen ki van 
szolgáltatva a harag és a félelem démonainak. Ha aztán később megtér és újjászületik, s 
ugyanakkor továbbra sem képes uralkodni a rá- rá-törő dührohamokon vagy félelmeken, csak 
az a magyarázat látszik kézenfekvőnek, hogy a düh és a félelem démonai még mindig ott 
vannak, és ki kell űzni őket! 

Ugyanez érvényes mindazokra, akik azáltal szolgáltatták ki magukat a démonoknak, hogy 
kábítószer- vagy alkoholfogyasztásba, szexuális erkölcstelenségbe, illetve okkultizmusba 
keveredtek. Amennyiben kereszténnyé válásuk után azt tapasztalják, hogy még mindig 
kötelékben tartják őket azok a gonosz erők, amelyeknek korábban átadták magukat, a 
magyarázat egyszerűnek tűnik: meg kell szabadulniuk azoktól a démonoktól, amelyek a 
kötelékeket okozzák. 

De - Istennek legyen hála! - keresztényekként magának Jézusnak a hatalma áll 
rendelkezésünkre, így mindenféle démonikus nyomással és támadással el tudunk bánni, 
amely előtt valaha megnyitottuk magunkat. Ez a hatalom azonban csak akkor lép működésbe, 
ha aktív hittel gyakoroljuk. 

Az a tanítás, hogy a keresztények nincsenek többé kiszolgáltatva a démonok 
tevékenységének, kétféle sajnálatos következményhez vezethet. A hívő vagy megadja magát 
a démonikus nyomások alatt, és valahogy úgy gondolkodik magáról: „Nem tehetek róla, ilyen 
vagyok és kész!", vagy a másik lehetőség, hogy megpróbálja elfojtani a benne halmozódó 
feszültséget, és ezzel rengeteg olyan szellemi energiát fölemészt, amit sokkal pozitívabb 
célokra is lehetett volna használni. Az ilyen személy számára mindkét esetben az jelenti a 
gyakorlati és egyben az igei megoldást is, ha a démonokat démonokként kezeli, és az Istentől 
kapott hatalmának segítségével kiűzi őket. 

Mindezzel együtt azonban mindig helyet kell hagynunk Isten szuverenitása számára. Az én 
megtérésem története is jó példa erre. Ahogy már említettem, jórészt a görög filozófia 
talajáról fordultam az Úrhoz, de komolyan foglalkoztam jógával is. Aznap éjjel, mikor Jézus 
Krisztus szuverén módon meglátogatott, több mint egy órán át hanyatt feküdtem a földön egy 
katonai barakkban. Eleinte görcsösen zokogtam, majd az öröm nagyon valóságos forrása 
fakadt fel bennem, és nevetési hullámokban kezdett kiáramolni belőlem. 

Ez előtt az élményem előtt is tiszteltem Jézust mint nagy tanítót és csodálatos példaképet, 
nem tartottam azonban Isten Fiának. Másnap reggel viszont mindenféle érvelés vagy 
gondolati következtetés nélkül egyszerűen csak tudtam, hogy Jézus valóban Isten Fia. Sok 
évvel később - mikor már javában szolgáltam mások felé szabadítással - jöttem rá, hogy 
aznap éjjel a jóga démonától szabadultam meg, amely megakadályozta, hogy hinni tudjak 
Jézusban mint Isten Fiában. 

Sokan mások is megszabadultak például a nikotin vagy az alkohol démonától egy egyszerű 
ima elmondásával anélkül, hogy bármit is tudtak volna a démonok létezéséről. Az is 
elképzelhető, hogy istenfélő keresztény szülők gyermeke nagyon fiatalon átveszi az 
üdvösségét anélkül, hogy valaha is démonikus befolyásnak lett volna kitéve. 

Semmiféle igei alapja nincs viszont annak, hogy feltételezzük: ez a szabadság 
automatikusan mindenkinek megadatik. Valahol csak démonokkal akad dolgunk, az igei 
reakció az, hogy kiutasítsuk őket azzal a hatalommal, amelyet Krisztus adott nekünk! 

Amikor a démonok később hatolnak be 

Nézzük most a második kérdést: behatolhatnak-e démonok egy személybe, miután 
kereszténnyé lett? 

Meglehetős naivitás lenne azt feltételezni, hogy az újjászületés után soha többé nem 
leszünk kitéve démonikus csalásnak. Épp ellenkezőleg: az a legvalószínűbb, hogy a Sátán 
fokozza ellenünk indított támadásait, miután kereszténnyé lettünk, különösen akkor, ha 
komoly fenyegetést kezdünk jelenteni birodalma számára. Kétszeresen igaz ez azokra, akiket 
előző életvezetésük szoros kötelékekkel fűzött hozzá. 

Az Újszövetség ide vonatkozó részleteit áttekintve ne tévesszük szem elől, hogy az apostoli 
leveleket keresztényeknek és nem hitetleneknek címezték! Az ezek által tartalmazott ígéretek 
és figyelmeztetések is keresztényekre vonatkoznak. Ellentmondana a logikának, ha az 
ígéreteket magunkra, hívőkre, a figyelmeztetéseket viszont hitetlenekre vonatkoztatnánk. 
Ezenfelül azt se tévesszük szem elől, hogy mindaddig nincs jogunk az ígéreteket magunknak 
követelni, amíg a hozzájuk fűződő feltételeknek eleget nem teszünk. 

Számos figyelmeztetés vonatkozik arra, hogy a keresztények legyenek résen a Sátán 
támadásaival szemben. Péter apostol például a következőképpen inti a keresztényeket: 

Józanok legyetek, vigyázzatok, mert a ti ellenségetek, az ördög, mint ordító oroszlán 

szerte jár, keresvén, kit elnyeljen: akinek álljatok ellen, erősek lévén a hitben, tudva, 

hogy a világban lévő atyaflságotokon ugyanazok a szenvedések telnek be. (lPét 5,8- 
9) 

Ez az óvintézkedés két részből áll. Péter először is arra biztat minket, hogy józanok 
legyünk és vigyázzunk, e nélkül ugyanis nem tudnánk felfigyelni sem a démonok jelenlétére, 
sem a tevékenységükre. Másodszor pedig ellene is kell állnunk a démonikus támadásoknak, 
méghozzá igen erőteljes, aktív módon. 

Fia ezeket az útmutatásokat megszívleljük, győztesek leszünk, ha azonban nem vagyunk 
józanok és nem vigyázunk, nem leszünk képesek az ellenséget sem felfedezni, sem ellene 
állni. Az ilyen hívőt a démonok megszállják és megpróbálják elpusztítani. A legnagyobb hibát 
akkor követjük el, ha úgy viselkedünk, mintha ez a veszély nem is létezne. 

Az Újtestamentum bizonyos részei kimondottan arra figyelmeztetnek, hogy ne 
szolgáltassuk ki magunkat a démonoknak. A Sátán kezében rendszerint a megcsalattatás a 
legfőbb fegyver ezen a téren. A Timotheoszhoz írt 1 levél 4,1-ben Pál apostol sürgető 
figyelmeztetését olvashatjuk: „A Szellem pedig kifejezetten azt mondja, hogy az utolsó 
időkben egyesek eltérnek a hittől, mivel hitető szellemekre és démonok tanításaira figyelnek." 
{Az angol fordítás alapján.) 

Pál itt olyan hívőkről szól, akik a démonok befolyásainak engedve „eltérnek a hittől". 
Nyilván nem térhetnének el a hittől, ha korábban nem lettek volna benne. Egyértelmű tehát, 
hogy keresztényekként nyitották meg magukat a hitető démonok előtt, és ennek 
következtében fordultak el Krisztusba vetett hitüktől. Ez ellen csak egyetlen módon tudunk 
védekezni: ha folytonosan józanok vagyunk és vigyázunk, és ebből fakadóan elutasítunk 
minden ellenünk irányuló démonikus nyomást és megcsalattatást. 

Az apostol hasonlóan sürgető figyelmeztetést ad át a korinthoszi keresztényeknek is - még 
akkor is, ha manapság egyesek azt tanítják, hogy a keresztényeknek meg kell szabadulniuk a 

megcsalattatástól való félelemtől. A jelek szerint Pálhoz nem jutott el ez a tanítás! Ő ugyanis 
így ír azoknak a keresztényeknek, akik a saját szolgálatának voltak a gyümölcsei: Jelek 
azonban, hogy amiként a kígyó a maga álnokságával megcsalta Évát, akként a ti 
gondolataitok is megrontatnak és eltávolodnak a Krisztus iránt való egyenességtől." (2Kor 
11,3) 

A következő versben aztán arra figyelmeztet, hogy hamis tanítók szolgálatával is 
számolnunk kell: „Mert hogyha az, aki jő, más Jézust prédikál, akit nem prédikáltunk, vagy 
más jellemet vesztek, amit nem vettetek, vagy más evangéliumot, amit be nem fogadtatok, 
szépen eltűrnétek" (4. vsz.). 

Ez a figyelmeztetés három fő részből áll. Először is, hogy a hamis tanító „más Jézust" 
prédikál. Másodszor, hogy akik ezt a megtévesztő üzenetet elfogadják, azok „más szellemet" 
vesznek, mint korábban. Harmadszor pedig „más evangéliumot" fogadnak el, mint az eredeti. 

Pál szolgálatán keresztül ezek a keresztények a Szent Szellemet vették; nyilvánvaló tehát, 
hogy amikor ő „más szellemről" szól, amelyet a hívők addig még nem vettek, olyan szellemre 
gondol, amelyik nem szent - vagyis egy csaló démonra. Világos példáját láthatjuk tehát itt 
annak, hogy olyan keresztények, akik újjászülettek és a Szent Szellemet is vették, hogyan 
kerülhetnek olyan helyzetbe, hogy hamis szellemet - démont - vegyenek. Mi nyitja meg az 
ajtót a démonok előtt? Nyilván az az üzenet, amely egy „más Jézust" tár a hallgatói elé. 

Ez tehát a probléma gyökere. Ahogy a keresztények a hitüket „más Jézusba" vetik, „más 
szellemet" is vesznek - azaz démonizálódnak -, és „más evangéliumban" kezdenek hinni. 
Helyénvalónak tűnik tehát feltenni azt a kérdést, hogy vannak-e ma olyan tanítók az 
egyházban, akik „más Jézust" hirdetnek. A válasz sajnos határozottan igen! 

Van olyan „Jézus" például, aki rendkívül népszerű egyes dél-amerikai országokban. Nagyon 
emlékeztet egy marxista forradalmárra, aki felkarolja a szegények ügyét, és kész akár 
fegyveres lázadást is kirobbantani a kapitalisták ellen. 

A New Age-es körök is egy más „Jézust" népszerűsítenek. Végeredményben egy távol¬ 
keleti gururól beszélnek, aki az evangélium üzenetét a hinduizmus vagy a buddhizmus 
ezoterikus tanításaival elegyíti. A bibliai Jézusról azonban, aki éppúgy a mindenség Teremtője, 
mint minden ember Bírája, soha nem szólnak. 

Van aztán olyan „Jézus" is, aki elsősorban a humanista beállítottságúak számára vonzó. 
Egyfolytában csak a szeretetről és a megbocsátásról beszél, de még csak meg sem említi a 
poklot vagy a megtérést. Csak a Megmentő arcát kívánja bemutatni, de sosem a Bíróét, ezért 
aztán hívei úgy tesznek, mintha a bibliai példázatban nem is szerepelnének a nemes ember 
következő szavai: „Sőt ennek felette amaz én ellenségeimet is, akik nem akarták, hogy én 
őrajtuk uralkodjam, hozzátok ide, és öljétek meg előttem" (Lk 19,27). 

Létezik továbbá Jézusnak az a „Mikulás" változata, aki folytonosan arra biztatja az 
embereket, hogy csak higgyenek, és megkapnak mindent, amit kérnek, a legmagasabb 
fizetésektől kezdve a drága autókon át az úszómedencés családi házig. A humanista 
„Jézushoz" hasonlóan azonban ő sem tesz említést a pokolról, és ő sem szólít fel sem 
megtérésre, sem szentségre. Logikus, hogy a mai keresztények komoly hányadát csábítja el a 
Sátán, hogy a fenti vagy valamilyen más, hamis, nem bibliai „Jézust" fogadjanak el az igazi 
helyett. 

Aki azonban „más Jézust" fogad el, az „más szellemet" - azaz démont - is vesz! Mindez 
nem egy elvont téma elméleti, doktrinális fejtegetése: itt az örök életről, illetve az örök 
halálról van szó, és Jézus Krisztus igazi szolgáinak figyelmeztetniük kell ezzel kapcsolatban 
Isten népét. 

A keresztények részben azért válnak fogékonnyá a megcsalattatásnak erre a formájára, 
mert sok mai tanításban helytelen doktrinális hangsúlyeltolódások figyelhetők meg. Ezzel 
sajnos aránytalanul nagy szerepet kapnak bizonyos szellemi élmények, átélések, arra azonban 
nem tanítják meg az embereket, milyen változtatásokat kell megtenniük az életvezetésükben, 
pedig egyedül ez képes hitelesíteni a szellemi élményeket. 

Folyamatos engedelmesség 


Az újjászületés csodálatos élmény - alighanem ez a legfontosabb dolog, ami valaha egy 
emberrel megtörténhet. Mindazonáltal csupán születés, tehát valami újnak a kezdete. Az 
értékét pontosan az az új élet adja meg, amelybe ezen keresztül tudunk belépni. Azok a 
keresztények, akik ennyivel meg is elégednek, és nem lépnek tovább, olyanok, mint azok a 
gyerekek, akiknek a szülei egyfolytában csak a születésnapjukat ünnepük, ugyanakkor nem 
biztosítják számukra a szükséges táplálékot és oktatást ahhoz, hogy normális felnőttekké 
válhassanak. 

Más keresztények óriási hangsúlyt helyeznek a Szent Szellemben való keresztségre, nem 
engednek ugyanakkor teret az életükben a Szellem folyamatos munkájának. Jézus azt 
mondta, hogy „élő vizek folyamai" fognak ömleni annak a hívőnek a belsejéből, aki veszi a 
Szellemet (Jn 7,37-39). Ugyanakkor vannak keresztények, akik beérik egy „pocsolyával" vagy 
legjobb esetben „tavacskával". A mindennapi életükben nem tapasztalják meg Isten 
Szellemének folyamatos áramlását. 

Vannak olyan keresztények is, akik életük során nem sokat foglalkoznak az engedelmesség 
és a szentség kérdéseivel. Jézus azonban a következő kérdést intézte kortársaihoz: „Miért 
mondjátok pedig nékem: Uram! Uram! ha nem művelitek, amiket mondok?" (Lk 6,46). Ha 
valaki „Úrnak" hívja Jézust, de közben nem engedelmeskedik neki, az képmutató, és 
semmiféle védelemre nem számíthat a Sátán támadásaival szemben. 

Egyes keresztények arra hivatkoznak, hogy őket Jézus vére automatikusan megvédi a 
démonikus támadásoktól. Ebben van igazság, mert Isten valóban totális védelmet biztosít 
számunkra a vér által. Ez az áldás azonban ugyancsak függ attól, hogy mi milyen mértékben 
töltjük be a feltételeket. 

Péter apostoltól azt tudjuk meg, hogy ki vagyunk választva „az Atya Isten eleve rendelése 
szerint a Szellem megszentelésében, engedelmességre és Jézus Krisztus vérével való 
meghintésre" (lPét 1,2). A Jézus vérén keresztül megvalósuló védelemnek tehát az 
engedelmes élet a feltétele. Az Ő vére nem azokra hintetik, akik rendszeresen 
engedetlenkednek. Erre látunk példát az első páska megülésekor Egyiptomban is, amikor 
Mózes így szólt Izrael fiaihoz: 

És vegyetek egy kötés izsópot és mártsátok a vérbe, amely az edényben van, és 

hintsétek meg a szemöldökfát és a két ajtófelet abból a vérből, amely az edényben 

van: tlközületek pedig senki se menjen ki az ő házának ajtaján reggelig. (2Móz 12,22) 

Izrael fiai nem azért élveztek védelmet, mert Izrael fiai voltak, hanem mert megfogadták 
Istennek a vérrel kapcsolatos útmutatásait, és házaikon belül maradtak. Megfelelően 
viszonyultak tehát a vérhez. Amennyiben azonban az elsőszülöttek elhagyták volna a házukat, 
ugyanaz a sors várt volna rájuk, mint az egyiptomiakra. 

Ugyanez vonatkozik ránk, keresztényekre is. A Sátántól való védelmünk nem kizárólag 
azon alapszik, hogy keresztények vagyunk, hanem azon, hogy engedelmeskedünk Isten 
útmutatásainak. Jézus vére - mint ahogy már rámutattam - nem védelmezi meg azokat, akik 
folytonosan engedetlenkednek. 

János apostol csodálatos szavakkal erősíti meg Jézus vérének azt a hatalmát, hogy eltörli a 
bűnt az életünkből: „Ha pedig a világosságban járunk, amint Ő maga a világosságban van: 
közösségünk van egymással, és Jézus Krisztusnak, az Ő Fiának vére megtisztít minket minden 
bűntől" (ÍJn 1,7). 

Néhány fontos dologra itt fel kell figyelnünk. A mondat a ha szócskával kezdődik, ami arra 
utal, hogy valamilyen feltételt be kell tölteni. Ha valaki ezt a feltételt nem tölti be, a megígért 
eredményekre sem számíthat. A feltétel az, hogy ha a világosságban járunk. A két 
következmény pedig, hogy közösségünk van egymással, és hogy Jézus Krisztus vére 
megtisztít minden bűntől. 

Másodszor a mondatban szereplő igék folyamatos jelen időben vannak, tehát így is 
mondhatnánk: „Ha folyamatosan világosságban járunk... folyamatosan közösségünk van... a 
vér folyamatosan megtisztít..." János tehát nem valamiféle „egyszer s mindenkorra" élményről 
beszélt, amelyet nem szükséges megismételni. Ha valaki tegnap betöltötte a feltételeket, az 
még nem garantálja, hogy ma is betölti azokat. Éppúgy, ahogy a páska esetében is, Isten 
folyamatos engedelmességet vár el azoktól, akik a vér általi védelmet igénylik. 

Arra is fontos felfigyelni, hogy a világosságban való járás első eredménye a hívőtársainkkal 
megvalósuló közösség. Ha ezt figyelmen kívül hagyjuk, máris nem a világosságban járunk, 
azokat viszont, akik nem a világosságban járnak, Jézus vére nem tisztítja meg többé. A vér 
nem tisztít meg senkit, aki a sötétben jár. 

Bármely furcsának tűnjön is, a Sátántól ellenünk irányított démonikus nyomások 
végeredményben a javunkra is válhatnak! Emlékeztethetnek minket arra, hogy percről-percre 
Istennek való engedelmességben kell élnünk. Lehet, hogy részben ezért is engedi meg az Úr 
ezeket a támadásokat. 


Egy ember, aki szerette Jézust 


Az alábbi bizonyság egy amerikai pszichiátriai intézet munkatársától származik, és 
csodálatosan illusztrálja Istennek a szabadító szolgálatban megnyilvánuló kegyelmét és 
irgalmát. 


Napjaink karizmatikus mozgalmában az egyik legellentmondásosabb kérdésnek az 
számít, hogy vajon egy keresztényben lehetnek-e démonok vagy sem. Nekem csak a 
közelmúltban kerültek a kezembe a démonokkal és a szabadulással kapcsolatos 
tanítások, épp akkor, amikor egy hatalmas állami pszichiátriai intézetben kezdtem 
dolgozni. Az egyik első páciensem egy intelligens, harminc év körüli férfi volt, aki 
addig több mint tíz évet töltött már el az ország legjobb kezelést biztosító 
intézményeiben. 

Betegségének külső manifesztációja az volt, hogy önkontrollját időnként teljesen 
elvesztve falhoz és éles tárgyakhoz ütögette a fejét, és nemegyszer súlyos sérüléseket 
szedett össze ily módon. Ez a viselkedés semmiféle kezelés hatására nem szűnt meg, 
és nem is a férfi elmeállapotával volt kapcsolatos. A probléma végül annyira 
elhatalmasodott rajta, hogy folyamatosan védősisakot kellett viselnie, ezenfelül az 
ágyhoz szíjazták, az ágyat pedig a szobája közepén a padlóhoz erősítették. 

A fiatalember egyébként jóvágású, kedves modorú személy volt, akit az egész 
kórházi személyzet jól ismert és kedvelt. Esetének a legnagyobb tragédiája az volt - 
ami engem is leginkább zavarba ejtett -, hogy őszintén szerette Jézus Krisztust. 
Keresztény volt, és a hitét nyíltan meg is vallotta, szó szerint könnyekre fakadt 
örömében, ha alkalmunk nyílt együtt dicsérni az Urat, imádkozni vagy az Igével 
foglalkozni. Emellett jó néhány héten át nem volt tudomásom róla, hogy valahányszor 
magára hagytam, ismét rátört a dühroham, amelynek során engem is trágár 
szavakkal illetett, és mindent elkövetett, hogy ártson magának. 

Mikor erről végül tudomást szereztem, a páciens biztonsága érdekében 
felfüggesztettem ezeket a viziteket, és Istenre bíztam, hogyan adja meg a 
felgyógyulásáért elmondott imáimra a választ. Ugyanakkor ez a fiatalember annyira 
elcsüggedt látogatásaim elmaradtával, hogy úgy éreztem: nem tehetem meg, hogy ne 
tartsam vele a kapcsolatot. Amikor legközelebb találkoztunk, kinyitottam a Bibliámat, 
hogy abból prédikáljak neki, a Szent Szellem azonban hirtelen arra ösztönzött, hogy 
parancsoljam ki a fiatalemberben lévő démont. Kicsit bizonytalanul, alig hallhatóan 
suttogva meg is tettem ezt, és a reakció azonnal bekövetkezett. 

Soha életemben nem voltam még szemtanúja ilyen fogcsikorgatásnak, Jézus 
Krisztus elleni trágár sikoltozásnak és ördögi arckifejezéseknek! Ráadásul annak 
ellenére, hogy szorosan az ágyhoz volt szíjazva, a páciens teste egyszer csak 
megmerevedett, majd harminc-negyven centit fölemelkedett a levegőbe az ágy fölé. A 
fiatalemberben végbement változás annyira hirtelen jött és annyira agresszív volt, 
hogy bevallom megijedtem. Gyorsan elhagytam a szobát, abban a reményben, hogy 
ezzel elejét veszem további erőszakos reakcióknak. 

Csak néhány másodperc elteltével fogtam fel az általam a démonhoz intézett 
parancsoló szavak és az azt követő erőszakos jelenet közötti kapcsolatot. A Szent 
Szellem ugyanakkor arra ösztönzött, hogy menjek vissza. Ezúttal a démonikus 
manifesztáció már kevésbé döbbentett meg. Megparancsoltam a démonnak, hogy 
hagyja el a fiatalembert Jézus nevében, és közben a Márk evangéliuma 16,17-re 
hivatkoztam. Bár a manifesztációk még folytatódtak, Jézustól nyert bizonyossággal 
tértem vissza az irodámba. 

Ettől a naptól fogva ez a férfi teljesen szabad volt attól a démontól, amely erőszakos 
megnyilvánulásokra késztette. Ezenfelül még fogta a Bibliáját, és az intézet 
személyzete, valamint a páciensek előtt fennhangon dicsérte Istent „a démontól való 
szabadulásáért". A rajta elvégzett további vizsgálatok megerősítették csodálatos 
szabadulását. 

Egyértelmű, hogy nem az én imáim, nem is a keresztény közösségünk, sem pedig 
az igehirdetésem hozott helyreállást ennek a keresztény fiatalembernek az életében, 
hanem az, hogy a Márk evangéliuma 16,17 értelmében kiűztem belőle a démont. 

17. Lakozhat-e a Szent Szellem 
tisztátalan edényben? 


Amikor némelyek felteszik ezt a kérdést - ahhoz hasonlóan, amikor azt firtatják, vajon 
lehet-e egy kereszténynek szüksége démonoktól való szabadulásra -, a hangvételből, és az 
ehhez kapcsolódó gesztusokból rendszerint az érződik ki, hogy a válasz szerintük 
egyértelműen „nem!". Sok hívő ilyen jellegű véleményével ellentétben azonban a válasz erre a 
hetedik és egyben végső kérdésre: „igen!". A Szent Szellem igenis beköltözik és benne is 
lakozik egy olyan edényben, amelyik nem tökéletesen tiszta, feltéve, hogy bebocsátást nyer 
az emberi személyiség központi irányítóterületébe: a szívbe. 

Megkérdőjelezhetetlen példája ennek az esetnek Dávid király. A Sámuel 2. könyve 11. 
fejezetének beszámolója szerint Dávid házasságtörés és gyilkosság bűnébe keveredett: 
először is paráználkodott Bethsabéval, majd megszervezte és kiviteleztette Bethsabé férjének, 
Uriásnak a meggyilkolását. Kétség nem férhet hozzá, hogy Dávidot alaposan beszennyezte e 
két súlyos bűn, amikor azonban Nátán próféta szembesítette a tényekkel, szívből megtért. Ezt 
követően keserű kétségbeesésében így imádkozott az Úrhoz: 

A te Szent Szellemedet ne vedd el tőlem! Add vissza nékem a te szabadításodnak 
örömét. (Zsolt 51,13-14) 

Érdemes nagyon odafigyelni Dávid imájának szóhasználatára! Arra egyértelműen kérte 
Istent, hogy adja vissza neki a szabadulás, azaz az üdvösség örömét, azt azonban nem kérte, 
hogy a Szent Szellemet is adja vissza, ellenben úgy fogalmazott, hogy Isten ne vegye el tőle 
Szent Szellemét. Dávid tehát elveszítette az üdvösség örömét, és ennek helyreállításáért 
imádkozott, a Szent Szellem jelenlétét azonban nem veszítette el. Megdöbbentően hangozhat 
ugyan, de igaz, hogy tekintet nélkül az általa elköveti bűnökre, a Szent Szellem vele maradt! 

Mivel Isten nem vonta vissza Szellemét, Dávid meg tudott térni, a Szent Szellem sürgetése 
nélkül ugyanis erre nem lett volna képes. Másrészt nyilván az is igaz, hogy ha Dávid nem 
engedelmeskedett volna a Szent Szellem ösztönzésének, Isten előbb-utóbb valóban elvette 
volna tőle a Szellemet. Mindez tehát világos igei példáját szolgáltatja annak, hogy bizonyos 
esetekben a Szent Szellem lakozhat tisztátalan edényben is. 

Nagyon fontos, hogy minden újjászületett, Szellemmel betöltött keresztény hálás legyen 
azért, hogy Isten mennyire irgalmas és kegyelmes irányunkban! E nélkül nagyon kévésünknek 
maradna valami halvány reménye arra, hogy a Szent Szellem nem távozik el tőlünk. Annál is 
inkább, mert nem csak a házasságtörés vagy a gyilkosság bűn szennyezi be az embert, ahogy 
azt Jézus a Márk evangéliuma 7,21-23-ban kifejti: 

Mert onnan belülről, az emberek szívéből származnak a gonosz gondolatok, 
házasságtörések, paráznaságok. gyilkosságok, lopások, telhetetlenségek, 
gonoszságok, álnokság, szemérmetlenség, gonosz szem, káromlás, kevélység, 
bolondság: mindezek a gonoszságok belülről jőnek ki, és megfertőztetik az embert. 

Időzzünk el most egy pillanatra öt olyan bűnnél, amelyek Jézus listáján szerepelnek: a 
gonosz gondolatok, az irigység, az álnokság, a kevélység és a bolondság. Több mint ötven éve 
állok már személyes kapcsolatban keresztényekkel, de egyetlen általam ismert személyre sem 
tudnám teljes bizonyossággal azt mondani, hogy „ez az ember soha nem bukott el egyikben 
sem ezek közül a beszennyező bűnök közül". Az igazság az, hogy saját magamról sem 
merném ezt állítani. 

Isten azonban az Ő irgalmában nem veszi el Szent Szellemét tőlünk! Ő továbbra is 
bennünk marad, még akkor is, ha időnként beszennyeződünk, ugyanakkor viszont 
folyamatosan arra kér bennünket, hogy térjünk meg. Annyira hálás vagyok, hogy az 
Újtestamentum nem valamiféle idealizált, irreális képet fest a keresztényekről! 

Folytonos harcunk a bűn ellen 


Pál apostol arra biztatta a keresztényeket, hogy elkülönülten és szentségben éljenek: 

Annak okáért menjetek ki közülük és szakadjatok el, azt mondja az Úr, és 
tisztátalant ne illessetek, és én magamhoz fogadlak titeket, és leszek néktek Atyátok, 
és ti lesztek fiaimmá és leányaimmá, azt mondja a mindenható Úr. (2Kor 6,17-18) 

Rögtön ezután azonban így folytatja: 

Mivelhogy azért ilyen ígéreteink vannak, szeretteim, tisztítsuk meg magunkat 
minden testi és szellemi tisztátalanságtól. Isten félelmében vivén véghez a mi 
megszentelődésünket. (2Kor 7,1) 

Pál tehát azt mondja: „tisztítsuk meg magunkat". Nem Isten fogja helyettünk elvégezni ezt 
a tisztogatást: ez a mi saját felelősségünk. Ebben azokat az eszközöket kell használnunk, 
amelyeket kegyelméből rendelkezésünkre bocsátott: meg kell vallanunk a bűneinket, meg kell 
térnünk, és be kell töltenünk Istennek a bűnbocsánattal és a megtisztulással kapcsolatos 
feltételeit. 

Figyeljük meg továbbá, hogy Pál többes szám első személyben fogalmaz: „tisztítsuk meg 
magunkat". Bármilyen nagy apostol volt is, saját magát szintén azok közé sorolta, akiknek 
megtisztulásra van szükségük. Ennek ellenére biztosak lehetünk benne, hogy a Szent Szellem 
folyamatosan benne lakott, mint ahogy azokban a keresztényekben is, akiknek a levelét írta, 
azokban a pillanatokban is, amikor nem voltak teljesen tiszták. 

A nemzetek apostola tehát kompromisszumok nélkül hirdette, mi Isten elvárása a szentség 
tekintetében, de éppígy nyilvánvalóvá tette, hogy ő maga még nem érte el azt. A Filippiekhez 
írt levél 3,12-15-ben így írja le saját törekvését a szentségre: 

Nem mondom, hogy már elértem, vagy hogy már tökéletes volnék; hanem 
igyekezem, hogy el is érjem, amiért meg is ragadott engem a Krisztus Jézus. 
Atyámfiái, én önmagámról nem gondolom, hogy már elértem volna, de egyet 
cselekszem: azokat, amelyek hátam mögött vannak, elfelejtvén, azoknak pedig, 
amelyek előttem vannak, nékik dőlvén, célegyenest igyekszem az Istennek a Krisztus 
Jézusban onnét felülről való elhívása jutalmára. Valakik annak okáért tökéletesek 
vagyunk, ilyen értelemben legyünk: és ha valamiben másképpen értetek, az Isten azt 
is ki fogja jelenteni néktek. 

Mi sem tudunk jobbat kitalálni, mint hogy az ő példáját kövessük: ismerjük el, hogy 
szükségünk van a megtisztulásra, tegyünk meg mindent, hogy el is nyerjük Istentől, és 
igyekezzünk eljutni arra a szintre, amit Isten elvár tőlünk. 

Flangsúlyozni szeretném, hogy nem áll szándékomban lejjebb szállítani Istennek a 
szentséggel kapcsolatban felállított mércéjét, sőt, ezt a mércét egyértelműnek és 
változtathatatlannak tartom. Nagyon őszintének és realistának kell lennünk azonban a 
tekintetben, hogy egy adott pillanatban hol tartunk ehhez a mércéhez képest. 

Az a tanítás, hogy az illető személy életében minden területnek teljesen meg kell tisztulnia 
ahhoz, hogy a Szent Szellem benne lakozhasson, két különböző irányban is nemkívánatos 
gyümölcsöket teremhet. Egyes hívőket, akik nagyon őszintén szeretnének betöltekezni Szent 
Szellemmel, teljesen elcsüggeszthet, hiszen így gondolkodhatnak magukban: „Én ezt a szintet 
soha nem fogom tudni elérni!" Másokat viszont, akik már részesültek a Szent Szellemben való 
keresztségben, önigazult képmutatásba taszíthat, magukban ugyanis valahogy így 
okoskodhatnak: „Biztosan tökéletes vagyok, ha már egyszer vettem a Szent Szellemet, 
úgyhogy ezentúl nincs más dolgom, mint ezt a tökéletességet megtartani!" 

A végeredmény egy teljes mértékben látszatkeresztény életstílus. Ezek az emberek 
ugyanúgy kijönnek a sodrukból, mint a világi társaik, csakhogy azt jogos felháborodásnak 
nevezik. Ugyanúgy kritizálják a pásztorukat vagy a hívőtársukat, azzal a különbséggel, hogy 
azt szellemi ítélőképességnek hívják. Ugyanúgy átadják magukat a mértéktelen evésnek és 
ehhez hasonló gyönyöröknek, csak közben ezzel igazolják: „Minden szabad nekem." 

Ne felejtsük el azonban, hogy a Szent Szellem az igazság Szelleme! Ő annak örül, ha 
őszinték vagyunk önmagunkkal szemben akkor is, ha ez sérti a büszkeségünket, ugyanakkor 
viszont megszomorodik, ha vallásos álarcok mögé rejtőzünk. 

Felmerülhet a kérdés: „Ezek szerint Isten semmiféle követelményt nem támaszt azokkal 
szemben, akik a Szent Szellemet kívánják venni?" Ez nyilván nem így van! Fontos azonban 
tisztáznunk, hogy pontosan melyek is ezek a követelmények. 


Az isteni követelmény 


Az Apostolok cselekedeteinek könyvében találunk egy isteni precedenst: a Kornéliusz 
házában összegyűlt pogányokról van szó, akik vették a Szent Szellemet, miközben Péter 
apostol prédikált nekik (lásd Csel 10,24-28. 34-44). A jelenlevők többsége nem a Mózes 
törvényét betartani igyekező zsidó volt: rómaiak és más nemzetek fiai, és könnyen lehet, 
hogy ez volt életükben az első alkalom, hogy az evangéliumot hallották. A Szent Szellem 
azonban rájuk szállt, és elkezdtek nyelveken szólni. 

Nem tűnik jogosnak az a feltételezés, hogy az életük minden területe egy szempillantás 
alatt harmóniába került volna Isten elvárásaival a Szent Szellemmel való egyszeri 
betöltekezésen keresztül, vagy hogy azonnal megtisztultak volna a hátterükből magukkal 
hozott minden tisztátalanságtól. Péter azonban azonnal elrendelte, hogy keresztelkedjenek 
meg, elismerve ezzel azt a jogukat, hogy Krisztus egyházának tagjaivá válhassanak. Az 
esetről később így számolt be: „[Isten] semmi különbséget sem tett mi köztünk [zsidók 
között] és azok [a pogányok] között, a hit által tisztítván meg azoknak szívét" (Csel 15,9). 

Itt találkozunk tehát a Szent Szellem vételének alapkövetelményével: ez pedig a hit által 
megtisztított szív. Salamon azt tanácsolja, hogy „minden féltett dolognál jobban őrizd meg a 
szívedet, mert abból indul ki minden élet" (Péld 4,23). Minden, amit teszünk, sőt az egész 
életünk egyetlen forrásból ered: a szívből. Isten gyakorlatias hozzáállására rendkívül jellemző, 
hogy a megváltói művet pontosan az emberi szívnél kezdi. Ha aztán már hit által megtisztult a 
szív, onnan cselekszik tovább bennünk megszentelő kegyelmével, míg végül az egész 
személyiség az Ő Szellemének uralma alá kerül. 

Vajon mindez azonnal megtörténik? Vizsgáljuk meg a Zsidókhoz írt levél 10,14-et: „Mert 
egyetlenegy áldozatával [Jézus] örökre tökéletesekké tette azokat, akik megszentelés alatt 
állnak." (Az angol fordítás alapján.) Amikor tehát a szerző Jézus áldozatáról szól, múlt időt 
használ: tökéletesekké tette. A megváltói mű tehát véglegesen és örökre teljes. Semmit nem 
kell hozzátenni, és semmit nem lehet belőle elvenni. 

A megszentelés művével kapcsolatosan viszont a szerző folyamatos jelen időt használ: akik 
megszentelés alatt állnak. A megszentelődés tehát abból áll, hogy lépésről lépésre jutunk el 
arra az állapotra, amely Jézus áldozatán keresztül hozzáférhetővé vált számunkra. Ebben a 
folyamatban maga a Szent Szellem (ahogy a neve is mutatja) a Segítőnk. 

A Szent Szellem nagyon reálisan látja a hibáinkat. Szelíden rámutat tévedéseinkre és 
bűneinkre, és segít abban, hogy megváltozzunk. Olyan is előfordul, hogy nagyon erőteljesen 
juttat bűnbánatra, de soha nem kárhoztat. 

A keresztények bűn elleni folytonos harcával kapcsolatos realizmus nagyon erőteljesen 
jelen van az Újszövetségben. A Zsidókhoz írt levél 3,13-ban például ezt olvassuk: „Intsétek 
egymást minden napon..., hogy egyikőtök se keményítessék meg a bűnnek csalárdsága által." 
A Zsidókhoz írt levél 12,1-ben ugyancsak a „megkörnyékező bűn" csapdájáról van szó. A 
negyedik vers pedig így szól: „Mert még végig nem állottatok ellen, tusakodván a bűn ellen." 

Élet-halál harcot vívunk tehát a bűnnel szemben. Nem szégyen elismerni, hogy a bűn még 
mindig munkálkodik az életünkben. Ellenkezőleg, a legnagyobb veszély abban van, ha ezt 
nem ismerjük el, és így a kísértések felkészületlenül érnek minket, amikor mégis 
bekövetkeznek. 

Ha a Szent Szellemnek addig kellene várnia, hogy betölthessen minket, amíg teljesen 
tökéletesek nem leszünk, az olyan volna, mintha egy professzor ezt mondaná diákjainak: 
„Akkor fogom elkezdeni a tanítást, amikor letettétek a vizsgákat." A diákok nyilván így 
válaszolnának: „De professzor úr, nekünk nem erre van szükségünk! Mi azért jöttünk, hogy 
most rögtön kezdjen el tanítani minket, hogy mindazt megtanuljuk, amire majd a vizsgán 
szükségünk lesz." 

A Szent Szellemre most van szükségünk, hogy az általa nyújtott segítség folytonosan 
rendelkezésünkre álljon a gonosz erejének legyőzésében, és így elérhessük Istennek a 
szentséggel kapcsolatosan felállított mércéjét. Egy speciális területen különlegesen 
szükségünk van a Szent Szellem segítségére, ez pedig a démonokkal való elbánás. A Szent 
Szellem nem vonja meg a segítségét, ha észreveszi, hogy démonok tartózkodnak bennünk, 
épp ellenkezőleg: sokkal világosabban látja a szükségünket, mint mi magunk, és fel is ruház a 
démonok kiutasításához szükséges erővel. 

Mivel könyörületes és együtt érez velünk, kész lakozást venni bennünk és együttműködni 
velünk, míg végül meg nem valósítjuk Jézus Krisztus győzelmét az ellenség minden munkája 
fölött. Az előrehaladásunk csak azon múlik, mennyire működünk együtt a bennünk lakozó 
Szent Szellemmel. 

Hadd hangsúlyozzam ismét: a Szent Szellem nem azért költözik belénk, mintha már 
tökéletesek lennénk! Pontosan azért jön, hogy segítsen tökéletessé válnunk! 

A Szent Szellem nyilván nem fog segíteni a démonokkal szembeni küzdelmünkben, ha az a 
szándékunk, hogy továbbra is bűnben éljünk. Ha azonban felismerjük a bűneinket, és őszintén 
megtérünk, velünk fog küzdeni a démonokkal szemben, amelyek fogságban akarnak tartani. 
Az Ő segítségével képesek leszünk kiutasítani őket, és teljesen meg tudunk szabadulni. 


Az edény megtisztítása 


Az alábbi bizonyságban egy olyan hölgy vall nagyon őszintén személyes küzdelmeiről, aki 
Washingtonban az amerikai Kongresszus egyik képviselőjének munkatársaként 
tevékenykedett: 

Körülbelül hét évvel ezelőtt keresztelkedtem meg a Szellemben. A tavalyi év 
júniusában egy washingtoni gyülekezetben egyik pillanatról a másikra meggyógyultam 
idegi eredetű halláskárosodásomból. Augusztusban az orvosok azt is megerősítették, 
hogy eltűntek a ciszták és a tumorok a mellemből. 

Egy kongresszusi képviselő stábjának első számú munkatársai között dolgoztam, és 
bár őt magát rendkívüli izgalomba hozták gyógyulásom hírei, általában azok a politikai 
körök, amelyekben mozogtam, nem éppen jól fogadták a bizonyságomat. 
Szeptemberben kiléptem az állásomból, néhány hónapot pihenéssel töltöttem, és az 
időm legnagyobb részét az Úrnak szenteltem. 

Azután december közepe táján egyszer csak depresszió és csüggedés tört rám. 
Különösen január első hete volt borzalmas! Egy nap teljesen kijöttem a sodromból. 
Egyedül voltam otthon, és valami egészen banális dolgon borultam ki. Azonnal 
felfogtam, hogy elestem a harag bűnében. Imádkozni kezdtem az Úrhoz, hogy 
bocsásson meg, de fojtogató szorítást éreztem a torkomban... nem érzelmi alapon, 
hanem valami enyhe, de konkrét nyomást éreztem - egy teljesen valóságos fizikai 
erőt. 

Beszéltem egy barátommal, aki felvetette, hogy talán szabadulásra van szükségem. 

Ezért aztán megvásároltam a szabadulással és a démonológiával kapcsolatos 
kazettáidat. 

Én mindig is húzódoztam minden olyasmitől, ami szellemekkel, démonokkal, 
kísértetekkel és effélékkel kapcsolatos, és az volt az álláspontom, hogy ha én békén 
hagyom őket, akkor biztos, hogy ők is békén hagynak engem. Egyszerűen nem 
akartam, hogy bármi közöm is legyen szellemekhez és démonokhoz! Ennek ellenére 
meghallgattam a szabadulásról szóló kazettádat. A kezem ügyében volt a Bibliám, és 
fellapoztam minden említett igehelyet. A kazetta végén, amikor a szabadulással 
kapcsolatos gyakorlati instrukciók hangzottak el, úgy döntöttem, teszek egy próbát. 
Azután elkezdődött a szabadulásért elmondott ima, de a kazetta hirtelen véget ért - 
éppen valahol ott tartottam, hogy „ne felejtsd el, Jézus a te Szabadítod!". 

Nehezen tudtam eldönteni, hogy most mi legyen, vagy mihez kezdjek. így aztán 
imádkozni kezdtem, és azt mondtam az Úrnak, hogy fogalmam sincs, mit csináljak, de 
mivel ő az én Szabadítom, teljesen rábízom magam. Megneveztem azokat a dolgokat, 
amelyeket gonosznak és bűnösnek éreztem, és kijelentettem, hogy ezek nem az Úrtól 
vannak, és nem akarom, hogy bennem legyenek: a neheztelést, a meg nem 
bocsátást, a kételyeket, a nyugtalanságot, a félelmeket stb. 

Amint már mondtam is, még nem tudtam, mi fog következni. Néhány percen belül 
azonban - legfeljebb két-három perc telhetett el - nagyon erősen émelyegni és 
öklendezni kezdtem. Talán tíz perc telhetett el így, és éreztem, hogy hasi tájékon 
valami alapvető változás megy végbe bennem! Ugyanakkor nem éreztem és nem is 
hittem, hogy teljesen megszabadultam. Akkor felszólítottam a démonokat, hogy 
nevezzék meg magukat, és megparancsoltam, hogy menjenek ki belőlem. Ez nem 
történt meg, fogalmam sincs, miért. 

Akkor az Urat kérdeztem, hogy vannak-e még bennem, és hogy mi a nevük, azzal a 
céllal, hogy megszabadulhassak tőlük. Az első az öngyilkosság volt, és valami 
hátborzongató erővel ragadott meg. Még a fejem búbján is éreztem. Ezután jött egy 
kis megkönnyebbülés, de nem teljes. Kérdeztem az Urat, hogy vannak-e még 
bennem, és azt a választ kaptam, hogy süket szellem. Az ettől való szabadulás 
egészen fantasztikus volt! Sokkal tovább tartott, mint bármi más, és közben olyan 
óriási nyomás nehezedett a hasamra, hogy úgy éreztem, mindjárt kiszakad a 
gyomrom, és igen erős szorítást éreztem a fejemben is. 

Végül azonban teljesen megszabadultam, és azóta valami csodálatos békesség vesz 
körül. 

Negyedik rész - 

Hogyan lehet fölismerni és kiutasítani a 

démonokat? 


Ennek a résznek az a célkitűzése, hogy gyakorlati útmutatásokkal szolgáljon a démonok 
fölismerésével és a velük való elbánással kapcsolatban. Nem az a szándékom, hogy teljes, 
minden részletre kiterjedő kalauzt készítsek, és nem is az, hogy megadjak egy sereg szabályt. 
Nemigen hiszem, hogy lehetséges volna olyan útmutatót vagy szabálygyűjteményt készíteni, 
amelyben minden helyzetre megvan a válasz. (Legalábbis én erre nem érzem képesnek 
magam!) 

Ezzel szemben, amikor a démonokkal való elbánásra kerül a sor. Jézus példáját kell 
követnünk, aki azt mondta, hogy „Istennek Szelleme által űzöm ki a démonokat" (Mt 12,28). 
Jézus tehát a Szent Szellemtől kapott szellemi megítélést, vezetést és erőt. A mi szolgálatunk 
is csak akkor lehet hatékony, ha ugyanígy, ugyanettől a Szent Szellemtől függünk. 

Bár már több mint harminc éve tevékenykedem ebben a szolgálatban, mégis időről időre 
olyan helyzetekbe kerülök, amelyekre korábbi tapasztalataimban nem találok alkalmazható 
mintát. Ezért a sikeres szolgálat biztosítéka csak az lehet, ha tudatosan és folyamatosan 
elismerem a Szent Szellemtől való függőségemet. Hála azonban Istennek, Ő minden esetben 
megbízhatónak bizonyul! 

Az itt következő rész anyagát két fő forrásból merítettem: először is a Szentírás 
szolgáltatta minták és példák tanulmányozásából; másodszor pedig a számos démonizált 
emberrel kapcsolatos személyes tapasztalataimból. Az első két fejezetben a démonok 
emberekre való befolyásának és hatásának legfőbb módjait elemzem. A 18., 19. és 20. 
fejezetet olyan keresztények személyes bizonyságai egészítik ki, akik átmentek démonoktól 
való szabaduláson. 

Az Olvasó az ezt követő fejezetek tanulmányozása során eljuthat arra a pontra, hogy föl 
tudja ismerni a démonikus tevékenységet a saját életében, vagy más, hozzá közel álló 
személyek életében. Amennyiben a beazonosítás sikeresen megtörtént, arra is rátérünk, 
hogyan kell elvégezni a megfelelő beavatkozást. 

Végezetül hadd tegyek egy fontos megjegyzést! Nem tartanám kívánatosnak, ha az ebben 
a részben elmondottakat bárki is úgy értelmezné, hogy a hívő életben nincs helye az orvosok 
és az egészségügyi szakemberek nyújtotta segítségnek. Én a magam részéről szívből hálás 
vagyok mindazért a szakértelemért és odaszántságért, amellyel orvosok, ápolónők és társaik 
több ízben is foglalkoztak velem. A segítségük nélkül ma már aligha lennék életben, és aligha 
írhattam volna meg ezt a könyvet! 

18. A démonok tipikus tevékenysége 


Személyes látásom szerint a gonosz szellemek vagy démonok a Sátán által az emberiség 
ellen vezérelt „gonoszság szellemi seregének" (Ef 6,12 - az angol fordítás alapján) egy alsóbb 
lépcsőjét képezik. (Lásd 11. fejezet.) A jelek szerint a Sátán három fő feladattal bízta meg 
őket: először is, hogy zaklassanak és gyötörjenek minket; másodszor, hogy minden 
lehetséges eszközzel akadályozzák meg az embereket Jézusnak mint Megváltónak a 
felismerésében; ha pedig ez mégsem sikerülne, akkor, harmadszor, hogy megakadályozzanak 
Krisztus hatékony szolgálatában. 

Ahhoz, hogy ezeket a célokat betölthessék, a démonok rendszerint láthatatlanok 
maradnak, emberi szemmel tehát nem észlelhetőek, jelenlétük és tevékenységük viszont 
éppúgy felismerhető, mint például a szél esetében. Ez annál is inkább helyénvaló hasonlat, 
hiszen a szellem szó mind a héberben, mind a görögben ugyanúgy szelet is jelent. Magát a 
szelet ugyan nem látjuk, látjuk azonban az általa kiváltott hatásokat: porfelhő kavarog az 
utcán, felhők suhannak át az égen, a fák ágai hajladoznak, az esőcseppek ferdén csapódnak 
be. Mindezek a „kijelzők" a szél jelenlétéről és tevékenységéről árulkodnak. 

Éppen így áll a helyzet a démonokkal is. Általában nem látjuk őket, jelenlétüket azonban 
fölismerhetjük bizonyos tipikus tevékenységük alapján. Az alábbi lista a talán 
legjellegzetesebb démonikus tevékenységeket tartalmazza: 

1. A démonok csalogatnak 

2. A démonok zaklatnak 

3. A démonok kínoznak 

4. A démonok kényszerítenek 

5. A démonok rabul ejtenek 

6. A démonok függőségeket hoznak létre 

7. A démonok beszennyeznek 

8. A démonok becsapnak 

9. A démonok megtámadják az emberi testet 


Vizsgáljuk meg ezeket egyenként! 


1. A démonok csalogatnak 

A démonok arra igyekszenek rávenni az embereket, hogy gonoszságokat vigyenek véghez. 
Mindnyájan tapasztaltuk már ezt életünk során. Ez a fajta csalogatás gyakran szavakban is 
megfogalmazódik. Például találsz egy pénztárcát az utcán, felveszed és látod, hogy tele van 
pénzzel. Ekkor valaki vagy valami mintha a füledbe súgná: „Tedd csak el! Senki nem fogja 
megtudni. Más is ezt tenné a helyedben. Ha te vesztetted volna el, más gondolkozás nélkül 
eltenné." 

Mindnyájunkban működnek ilyen belső hangok, és ha ez a belső hang történetesen egy 
démontól származik, az mindig csalogatja az embert. Ha beadjuk a derekunkat, a Sátán 
azonnal elkezdi széjjelzúzni a védelmi rendszerünket: a lelkiismeretünk beszennyeződik, 
rajtunk pedig eluralkodik a bűntudat. Ez készíti elő a terepet a Sátán következő támadásához. 

2. A démonok zaklatnak 

A démonok tanulmányozzák az embert, figyelik a tetteit, igyekszenek kifigyelni a gyenge 
pillanatait és kipuhatolni az erőtlenségeit. Ennek tudatában aztán olyan helyzeteket próbálnak 
létrehozni, amelyeken keresztül lehetőségük nyílik arra, hogy besurranjanak. 

Vegyünk például egy üzletembert, akinek borzalmas napja volt az irodában! Valahogy 
semmi nem jött össze. Elcsúszott a lépcsőn, a titkárnője ráöntötte a kávét, a légkondicionáló 
beadta a kulcsot, egy dühös ügyfél bejött és perrel fenyegetőzött. Mindennek tetejébe 

hazafelé jókora dugóba kerül, és egy egész órát veszteget el a kocsijában üldögélve. Amikor 
végre hazabotorkál, a vacsora még nincs kész, a gyerekek pedig visítozva rohangálnak fel-alá. 
Ekkor elveszti a fejét, és jól kiüvöltözi magát az egész családdal. 

A felesége és a gyermekei szelíd, kedves emberként ismerik, ezért teljesen meg vannak 
döbbenve. Amikor bocsánatot kér, azonnal megnyugtatják, hogy minden rendben. Megértik, 
hogy a dühkitörése egyszerűen annak tudható be, hogy kijött a sodrából. A harag démona 
azonban végignézte az egész jelenetet, és most alig várja, hogy egy hasonló helyzet adódjon. 
Abban a pillanatban, ahogy emberünk újra elveszíti az önuralmát, a démon ezt az óvatlan 
pillanatot megragadva besurran. 

A felesége csakhamar felfigyel a változásra. Bár a férje továbbra is változatlanul szereti a 
családját, időnként mintha valami egészen más kerekedne felül. Ilyenkor a szeme furcsán, 
idegenül csillog. Amikora harag démona felülkerekedik benne, nagyon durva a családjával, és 
rendszerint azokat sérti meg a legjobban, akiket a leginkább szeret. Utólag mindig szégyellj 
magát, és bűntudat gyötri. Csak ezt tudja mondani: „Fogalmam sincs, hogy mi vitt rá!" 

Ez csupán egy jellegzetes példája annak, hogyan zaklatják a démonok az embereket 
mindaddig, amíg meg nem találják azt a gyenge pillanatot vagy azt a gyarlóságot, amelyen 
keresztül bejuthatnak. 

3. A démonok kínoznak 

Jézus mondott egy példázatot arról a szolgáról, akinek az ura óriási összeget engedett el, ő 
azonban a szolgatársának nem volt hajlandó elengedni egy csekély összeget sem. A 
példabeszéd végén az engedni nem hajlandó szolgára a következő ítélet várt: „És 
megharagudván az ő ura, átadta őt a hóhérok kezébe, mígnem megfizeti mind, amivel 
tartozik" (Mt 18,34). A következő versben aztán Jézus ezt a példabeszédet általában a 
keresztényekre vonatkoztatja: „Ekképpen cselekszik az én mennyei Atyám is veletek, ha 
szívetekből meg nem bocsátjátok, ki-ki az ő atyjafiának az ő vétkeiket." 

Ezek a hóhérok véleményem szerint a démonok. Keresztények százaival volt már dolgom, 
akik ezen egyszerű oknál fogva kerültek a kínzóik kezébe: a meg nem bocsátás miatt. Kérték 
és átvették Istentől a bocsánatot az összes bűnük által előidézett felbecsülhetetlen adósságra, 
ugyanakkor nem voltak hajlandók megbocsátani egy embertársuktól elszenvedett - vélt vagy 
valós - sérelmüket. 

Miután Jézus megtanította követőinek azt az imamintát, amelyet ma Miatyánknak vagy az 
Úr imájának hívunk, egyetlen dolgot fűzött csak hozzá: 

Mert ha megbocsátjátok az embereknek az ő vétkeiket, megbocsát néktek is a ti 

mennyei Atyátok. Ha pedig meg nem bocsátjátok az embereknek az ő vétkeiket, a ti 

mennyei Atyátok sem bocsátja meg a ti vétkeiteket. (Mt 6,14-15) 

Ez a fajta kínzás számos formában megnyilvánulhat. Jelentkezhet például fizikai kínokban. 
Az egyik gyakori eset az ízületi gyulladás: facsaró, kínzó, bénító, görnyesztő fájdalom. Nem 
azt állítom, hogy az ízületi gyulladás csak démonikus eredetű lehet, ugyanakkor figyelemre 
méltó, milyen gyakran van összefüggésben az olyan belső magatartásokkal, mint a 
neheztelés, a meg nem bocsátás, a keserűség. (A 20. fejezetben az ízületi gyulladástól való 
szabadulásnak egy igen elgondolkodtató példáját adom közre.) 

Ott van azután az elmebeli kínzás. Ennek egyik gyakori formája a megőrüléstől való 
rettegés. Meglepve tapasztaltam, milyen sok keresztényt gyötör ez a félelem. Ráadásul az 
esetek többségében szégyellik bevallani. 

A gonosz tettek elkövetésére való csábításhoz hasonlóan a démonoknak ez a támadása is 
megfogalmazódhat szavakban: „Lois nénéd nemrég került be a diliházba, a szomszédodnak 
pedig idegösszeroppanása lett. Te leszel a következő!" Ez a fajta félelem rendszerint olyan 
vádló démonoknak a műve, akik folytonosan bombázzák az adott személy elméjét. 

Ennek a szellemi eredetű kínzásnak egy további esete az az önvád, hogy „elkövettem a 
megbocsáthatatlan bűnt, a Szent Szellem káromlását". Megtanultam, hogy ha egy személy 
ilyen gyötrő gondolatokra panaszkodva jön hozzám, így válaszoljak: „Ez a gondolat nem 
belőled származik, hanem egy hazug szellem vádlása. Ha valóban elkövetted volna a Szent 
Szellem káromlását, annyira megkeményedtél volna, hogy nem izgatnád magad miatta. 
Önmagában az, hogy neked ez problémát okoz, bizonyítja, hogy valójában nem követted el!" 

4. A démonok kényszerítenek 

Nincs még egy szó, amely jobban jellemezné a démonok tevékenységét, mint a 
kényszerítés. A legtöbb kényszer mögött démonok állnak. Ilyenek például a kényszerítő 
dohányzás vagy a kényszerítő alkohol-, illetve kábítószer-fogyasztás. A tudomány kimutatta, 
hogy ezek a tevékenységek bizonyos kémiai reakciókat váltanak ki az agyban. Ezáltal olyan 
gyenge pont jön létre egy igen érzékeny területen, amelyen keresztül a démonok könnyen 
behatolhatnak. 

A kényszerítő evés is lehet démonikus. A nagyétkűség azonban valahogy mégsem tűnik 
olyan súlyos ügynek. A mai egyházban viszonylag kevés az alkoholista, annál több azonban a 
nagyétkű! Rendszerint a kényszerítő evés is az önuralom elvesztésével kezdődik. Aztán egy 
adott pillanatban besurran a falánkság démona. A keresztények többnyire vonakodnak 
beismerni, hogy ellenállhatatlan evési kényszereik vannak, a szabaduláshoz vezető első lépés 
azonban az, hogy ismerjük be a bűnünket! 

Egyszer egy szabadító szolgálat végén egy hölgy odajött hozzám és bevallotta, hogy a 
falánkság démona volt benne. Szabadulása közben a szőnyegre hányt. Természetesen nagyon 
zavarba jött, mert mindenki a szőnyeggel volt elfoglalva. Elgondolkodtam: „ Vajon mi a 
fontosabb? Hogy tiszta legyen a szőnyeg, és beszennyezett a testvérnő? Vagy hogy piszkos 
legyen a szőnyeg, és tiszta a testvérnő?" 

A kényszerítésnek még számos formája létezik. Az egyik ilyen a bőbeszédűség - a 
kényszerítő beszéd. Számos figyelmeztetés hangzik el ezzel szemben a Szentírásban. Például: 
„A sok beszédben elmaradhatatlan a vétek; aki pedig megtartóztatja ajkait, az értelmes" (Péld 
10,19). A sok beszéd mindig valamilyen bűnbe torkollik. Jakab is arra figyelmeztet, hogy ha 
valaki „nem zabolázza meg a nyelvét..., annak az istentisztelete hiábavaló" (Jak 1,26). 

Ha valaki nem tartja a nyelvét ellenőrzés alatt, könnyen lehet, hogy máris utat nyitott egy 
démon számára. Két olyan démonfajta is van, amely előszeretettel ragad meg egy ilyen 
lehetőséget: ezek a pletyka és a kritizálás. Mindkettővel bőségesen találkozunk vallásos 
körökben! 

Szükséges ezért, hogy rendszeresen megálljunk és ellenőrizzük magunkat: „Amit 
cselekszem, nem valamiféle kényszer hatására teszem-e?" Gyakran annyira hozzászokunk 
saját szokásainkhoz, hogy már szinte észre sem vesszük őket - ugyanakkor ezek lehetnek 
akár démonikusak is. Egy szabadító összejövetel után levelet kaptam egy hölgytől, aki többek 
között ezt írta: „Huszonöt év óta először telt el úgy egy hét, hogy nem rágtam a körmömet!" 

5. A démonok rabul ejtenek 

Vegyünk egy példát egy olyan területről, amelyről az egyházban rendszerint nem sokat 
beszélnek: a szexuális életből. Tegyük fel, hogy egy hívő elkövetett egy szexuális bűnt. 
Megtér és eleget tesz Isten bűnbocsánattal kapcsolatos elvárásainak. Tudja, hogy nemcsak 
bűnbocsánatot nyert, hanem Isten meg is igazította - mintha soha nem is vétkezett volna 
(lásd Róma 8,30)! 

Ugyanakkor ott van benne az erős vágy, hogy ugyanazt a bűnt még egyszer elkövesse, 
annak ellenére, hogy tulajdonképpen gyűlöli. Tudja, hogy Isten megbocsátott, de érzi, hogy 
nem szabad. Rabságba került. 

Egy nagyon gyakori konkrét példa az önkielégítés. Egyes pszichológusok azt állítják, hogy 
az önkielégítés normális és egészséges dolog. Ezen azonban nem érdemes vitatkozni. 
Tényszerű tudomásom van róla, hogy emberek ezrei - férfiak és nők egyaránt - az 
önkielégítés után meggyűlölik magukat miatta, ezért minden alkalommal elhatározzák: „Soha 
többé!" Aztán mégis megtörténik újra. Rabságba kerültek. 

Az 5. fejezetben szóltam arról a Roger nevű fiatalemberről, akinek nem sikerült hathatós 
segítséget nyújtanom. Évekkel később, mikor már a világ különböző pontjain szabadító 
összejöveteleket vezettem, gyakran hallottam hívők - mind férfiak, mind nők - szájából 
olyanokat, amiket ő is gyakran mondogatott: „Érzem az ujjaimban. Bizseregnek. 
Megmerevednek, nem tudom mozgatni őket!" 

Nagyon hálás vagyok az Úrnak, hogy megtaláltam a választ! Ma már így tanítom az 
embereket: „Szabad lehetsz az önkielégítéstől, csak határozd el magad! Állj ellene a Jézus 
nevében! Rázd ki az ujjadból, amíg már érzed, hogy szabad vagy!" Az évek során sok száz 

ember szabadult már meg a szemem láttára ily módon az önkielégítés démonának 
gyötrésétől. 

Hadd jegyezzem még meg, hogy a házasság nem feltétlenül oldja meg az önkielégítés 
problémáját, ahogy arról a 14. fejezetben található bizonyságtételben is olvashattunk. Ha 
bármelyik házastársban ott van az önkielégítés démona, ez a démon a maga számára 
igyekszik megszerezni azt a testi kielégülést, ami voltaképpen a másik házastársat illetné. 
Ezért van az, hogy egyes házasságokban a szexuális kapcsolat nem hozza meg mindkét fél 
számára a jogosan elvárható testi kielégülést. 

A kényszerítés és rabul ejtés kombinációjából a démonikus tevékenységnek egy következő, 
jellegzetes formája áll elő. 

6. A démonok függőségeket okoznak 

Azt figyeltem meg, hogy a függőség gyakran olyan ághoz hasonlítható, amelyik egy másik, 
nagyobb ágból nő ki. Ahhoz, hogy az embereknek valós segítséget nyújthassunk, gyakran a 
függőség mögé kell néznünk, hogy felfedezhessük azt a nagyobb ágat, amelyből a függőség 
kinő. Két gyakori példa erre egy személy életében a folytonos frusztráltság, illetve a 
beteljesületlen, mély érzelmi szükség. 

Vegyünk például két férjes asszonyt! Egyikük egy episzkopális gyülekezet, másikuk pedig 
az Isten Egyháza tagja. Mindkettőjüknek információik vannak arról, hogy a férjük más nők 
után szaladgál, és olyan pénzeket költ magára, amit a háztartástól von el, egyszóval vajmi 
keveset törődik a családjával. Mindketten kétségbeesetten keresnek valamiféle vigasztalást. 

Az episzkopális hölgy odamegy a nappaliban álló bárszekrényhez, és iszogatni kezd - végül 
alkoholista lesz. A másik hölgy - pünkösdista lévén - rá sem bírna nézni alkoholtartalmú italra, 
ezért hát a hűtőszekrényhez megy, és minden mozdíthatót felfal. Hamarosan „ételistává" - 
falánkká - válik. 

A függőségtől való szabadulás, legyen bár szó alkoholról vagy ételről, egyik esetben sem 
lehet teljes, amíg a függőséget tápláló ág - jelen esetekben a frusztrációt okozó férj - nincs 
megfelelően kezelve. A legjobb megoldás természetesen az, ha a férj megtér és megváltozik. 
Ha azonban ez nem is történne meg, a feleség csak akkor várhatja a végleges szabadságot, 
ha megbocsát neki, és kész letenni minden, a férje felé irányuló keserűségét és neheztelését. 

A mai Egyesült Államokban a háztartások több mint ötven százalékában egyedülálló szülők 
élnek. Ennek eredményeképpen a szerető társ iránti mély érzelmi szükség a legtöbb esetben 
kielégületlen marad. Ha valaki úgy érzi, hogy a szülei, a házastársa vagy a barátai 
cserbenhagyták és elárulták, érzelmeit gyakran kutya, macska vagy valamilyen más háziállat 
felé irányítja. (Az állatok gyakran hűségesebbek az embereknél - ráadásul kevésbé 
követelődzőek!) Ez a társ iránti vágy nagyon bizarr függőségekhez vezethet. 

A feleségem néhány éve még kapcsolatban állt egy Joanna nevű jeruzsálemi keresztény 
hölggyel, akinek nem voltak élő rokonai, ezzel szemben tizenhét kutyát tartott az otthonában. 
Nem tudott úgy elmenni egy kóbor kutya mellett, hogy haza ne vitte volna! A kutyák Joanna 
minden lépését követték, egyikük-másikuk még az ágyba is. A szó legszorosabb értelmében 
„függőségbe került" a kutyáitól. 

Amikor Joanna hirtelen megbetegedett és kórházba került, a kutyái megőrültek. 
Folytonosan föl és alá rohangáltak, és hangosan ugattak. Végül az egyik elkeseredett 
szomszéd mérget dobott be nekik, és mind elpusztultak. Nem sokkal ezután Joanna is 
meghalt: nem volt miért élnie többé! 

Olyan eset is előadódhat, hogy az illető személy nem maga kerül függőségbe, hanem 
mások életében idéz elő függőséget. Túlzottan elfoglalt szülők például legnagyobb 
szörnyülködésükre azt vehetik észre, hogy tinédzserkorú gyermekük rászokott valamelyik oly 
könnyen hozzáférhető kábítószerre. Sokszor túl későn ébrednek rá, hogy a gyermekük a 
droggal próbálta helyettesíteni azt a szeretetet és közösséget, amit ők túlbuzgalmukban 
elmulasztottak megadni. 

Ha bármely dolog egyszerre kényszerítő és rabul ejtő, az függőségnek tekinthető, így hát a 
függőség gyakorlatilag korlátlan számú formát ölthet. A Korinthosziakhoz írt 1. levél 6,12-ben 
Pál így figyelmeztet: „Minden szabad nékem, de nem minden használ; minden szabad nékem, 
de én nem adatom valakinek hatalma alá." 

Innen származtathatjuk a függőség igei definícióját: egy személy akkor kerül függőségbe, 
ha olyan erő befolyása alá kerül, amely neki nem használ. Véleményem szerint az így definiált 
függőségek szinte minden esetben démonikusak. 

Gyakori, hogy az emberek problémáik megoldása érdekében egyik függőséget a másikra 
cserélik föl. Rendszeresen előfordul például, hogy valaki leszokik a dohányzásról, de rövid idő 
alatt csúnyán elhízik. Ez a személy a nikotint a falánkságra cserélte föl. 

A pornográfia ugyancsak a függőségnek egy tragikus válfaja. A pornográfia rabságába 
került ember nem tudja megállni, hogy ne azokat a tévécsatornákat kapcsolja be, amelyeken 
keresztül a benne lévő démon igyekszik kielégíteni piszkos vágyait. Képtelen csak úgy elmenni 
az ilyen jellegű magazinok vagy videokazetták boltja mellett; ezek mágnesként vonzzák. 

Egy pásztor egyszer így panaszkodott nekem: „Amikor elutazom valahova, a démon éjjel 
kettőkor felébreszt, amikor a tévében a pornófilmek kezdődnek. Egyszerűen muszáj 
bekapcsolnom, képtelen vagyok uralkodni magamon." Az egész teste görcsbe rándult, amikor 
a démon kijött. Néhány évvel később újra találkoztunk és elmondta, hogy teljesen szabad. 

A tévénézést rendszerint nem tartják függőségnek, pedig igen gyakran az. Egyes emberek 
nem tudnak úgy bemenni a nappaliba, hogy ne kapcsolnák be a tévét. Ilyenkor teljesen 
öntudatlanul cselekszenek, legtöbbször eszükbe sem jut, hogy tévét szeretnének nézni: 
éppoly automatikusan nyúlnak a távkapcsoló után, mint ahogy az alkoholista nyúl a pohár 
után. Hosszú távon a televízió-függőség társadalmi hatásai még katasztrofálisabbaknak 
bizonyulhatnak, mint az alkoholizmusé. 

Újabban az internet is kezd függőségforrássá előlépni. Bizonyos embereket a társadalmi 
kapcsolatoktól való visszavonultságuk és kontrollvesztésük miatt nyilvánítottak „függőknek". A 
pszichológusok szerint ilyen függőségbe a legkülönbözőbb hátterű emberek kerülhetnek, mint 
például háziasszonyok, építőipari dolgozók vagy titkárnők. A függőség mellékhatásainak sora 
a munkateljesítmény leromlásától a szétesett házasságokig terjed. 

Léteznek olyan függőségek is, amelyeknek nincs bevett megnevezésük. Lydiával egyszer 
egy olyan ifjú hölgy felé szolgáltunk, aki egy pünkösdi gyülekezet tagja volt. Ezt a hölgyet az 
a kényszerítő vágy hajtotta, hogy körömlakkot szagolgathasson. „Valahányszor bemegyek egy 
illatszerüzletbe - panaszolta -, két választásom marad. Vagy körömlakkot kell vásárolnom, 
vagy ki kell szaladnom a boltból. 

Vagy az egyik, vagy a másik." Szabadulása közben a démon földhöz verte, és éppúgy 
sikoltozva jött ki belőle, ahogy azt a Márk evangéliuma 1,26-ban olvashatjuk. 

Egy másik, ennél talán gyakoribb függőség a repülőgépmodellekhez használt ragasztó vagy 
ehhez hasonló anyag szagolgatása. Fiatalok között elképesztően gyakori, és a szülőknek 
legtöbbször fogalmuk sincs róla. 

Vannak erőteljesebb és veszélyesebb függőségek, de a legenyhébbek sem hasznosak. Két 
társadalmilag elfogadott ital ugyancsak függőséget idézhet elő. Az egyik a kávé, a másik pedig 
a koffeintartalmú üdítőitalok, vagyis a kólák. A statisztikák szerint egy átlag amerikai évente 
harminchét liter üdítőitalt fogyaszt. Nem ritka, hogy amikor valaki le akar szokni a kávéról 
vagy a kóláról, olyan elvonási tünetek nyilvánulnak meg nála, mint amikor valaki egy kemény 
drogot próbál elhagyni. 

Egy adott termék piacra dobhatósága szempontjából döntő tényezőként tartják számon, 
hogy képes-e függőséget előidézni. Ha ugyanis a terméktől függőségbe lehet kerülni, akkor az 
előállító életfogytiglan biztosítva érezheti a vásárlót. Egyes amerikai dohánygyárak a 
közelmúltban elismerték, hogy szándékosan megnövelték cigarettáik nikotintartalmát, ily 
módon biztosítandó a függőséget. 

7. A démonok beszennyeznek 

Aligha lephet meg bárkit is, hogy a démonok beszennyeznek, hiszen a Biblia „tisztátalan 
szellemeknek" nevezi őket. A démonikus beszennyezés egyik fő területe az elménk: a 
gondolataink és a képzeletünk. Ez gyakran olyan tisztátalan, buja képekben vagy 
fantáziálásokban jelentkezik, amely hívatlanul az elménkbe vetül. 

Az is lehet, hogy pontosan olyankor történik ez, amikor Isten dolgaira igyekszünk 
koncentrálni, például dicsérni akarjuk, vagy Bibliát kívánunk olvasni. Ha ilyenkor erőteljes, 
kéjvággyal teli ösztönzések tolulnak az elménkbe, az majdnem bizonyosan démonikus. A 
démonok minden erővel igyekeznek megakadályozni az Istennel való közösségünket. 

A beszéd a személyiségnek egy másik olyan területe, amelyet gyakran beszennyeznek a 
démonok. Sok férfi (de nő, sőt gyermek is) képtelen három mondatot úgy elmondani, hogy ne 
használna obszcén vagy káromló szavakat. A második világháború idején a brit hadseregben 
eltöltött öt és fél évem során rengeteg ilyen férfi volt a környezetemben. Be kell vallanom, 
hogy amíg az Úrral nem találkoztam, magam is ilyen voltam. 

Ez volt az egyik legnagyobb élményem a megtérésemkor tapasztalt természetfölötti 
szabadulással kapcsolatban. Az egyik nap még képtelen voltam káromkodás és szitkozódás 
nélkül beszélni, másnapra pedig ilyen szavak egyszerűen nem tudták elhagyni a számat. Ez a 
változás nem az én akaraterőmnek volt köszönhető: valami egyszerűen csak elment belőlem! 

Csak később értettem meg pontosan, mi történt: Isten természetfölötti módon 
megszabadított beszennyező démonoktól. A káromkodás és a tisztátalan beszéd démonainak 
ugyanúgy menniük kellett, mint a jóga démonának. 

8. A démonok becsapnak 

Véleményem szerint démonok keresendők a szellemi megcsalattatás csaknem minden 
formája mögött. A Timotheoszhoz írt 1. levél 4,1-ben Pál ezt mondja: „A Szellem pedig 
nyilván mondja, hogy az utolsó Időben némelyek elszakadnak a hittől, hitető szellemekre és 
gonosz szellemek tanításaira fígyelmezvén." 

Ahogy arra már a 16. fejezetben is rámutattam, csak az szakadhat el a hittől, aki azt 
megelőzően benne volt. Itt tehát keresztényekről van szó, akiket a józan bibliai hittől 
elcsábítottak valamiféle doktrinális tévelygésbe. Meggyőződésem szerint a szellemi 
megcsalattatás jelenti a legnagyobb fenyegetést a keresztények számára ezekben az utolsó 
időkben. 

A megtévesztés minden egyes formája mögött az annak megfelelő démont fedezhetjük fel. 
Minden olyan tanítás, amely elvesz Isten szentségéből, vagy támadás alá veszi Jézus Krisztus 
személyét, természetét vagy művét, vagy amely aláaknázza a Szentírás tekintélyét, 
bizonyosan démonikus eredetű. (A 16. fejezetben már foglalkoztunk a megcsalattatásnak 
azzal a típusával, amikor valaki „más Jézust" prédikál.) 

Júdás már az első században szükségét látta, hogy arra intse korának keresztényeit, hogy 
„tusakodjatok a hitért, amely egyszer a szenteknek adatott" (Júd 3). Úgy vélem, ennek a 
tusakodásnak a szükségessége Júdás apostol idejétől fogva exponenciálisan növekszik. 

A démonikus megcsalattatás ráadásul jóval több, mint a keresztény hitben jelentkező 
torzulások vagy kifacsarodások. Ide kell sorolnunk minden olyan vallást, kultuszt és filozófiát 
is, amelyek figyelmen kívül hagyják a Biblia nagy, központi igazságait, különös tekintettel 
azokra, amelyek Jézus Krisztussal kapcsolatosak. Ne tévesszük szem elől: a démonok mindig 
arra törekszenek, hogy elrejtsék vagy eltorzítsák Jézus igazi személyét! 

9. A démonok megtámadják az emberi testet 

A 20. fejezetben bővebben is utánajárok a démonok és a fizikai betegségek közötti 
kapcsolatnak. Itt csak néhány más módot említek, ahogyan a démonok fizikai értelemben 
hathatnak ránk. 

Ott van például a fáradtság démona! Néhány évvel ezelőtt egy hölgy felé szolgáltunk 
szabadítással, meglehetősen hosszan. Ez a hölgy egy idő után ezt kezdte mondogatni: „Ezt 
már nem bírom tovább. Fáradt vagyok. Nem bírom tovább elviselni!" 

Elkezdtem megsajnálni. Egyszer csak átvillant rajtam, hogy talán nem is a hölgy szól, 
hanem egy démon. Amikor nekiszegeztem a kérdést, a démon így válaszolt: „így van. Ez a nő 
mindig fáradt. Fáradt, amikor felkel, fáradt, amikor lefekszik. Túl fáradt ahhoz, hogy 
imádkozzon, túl fáradt, hogy Bibliát olvasson." 

Úgy tűnt nekem, hogy ez a démon más démonokat igyekezett fedezni. Ha sikerült volna 
rávennie, hogy hagyjam abba, a többieknek nem kellett volna szembenézniük Jézus nevének 
a tekintélyével, és nem került volna sor a kiutasításukra. Mikor azonban megneszeltem a 
trükköt, és kiűztem a fáradtság démonát, a többi démon is kijött szép sorjában. 

A démonok más fizikai hatásokat is tudnak produkálni, mint például a természetellenes 
álmosság. Ézsaiás beszél „a mély álom szelleméről" (Ézs 29,10). Előfordul, hogy egy 
keresztény este tízkor imádkozni akar vagy Bibliát olvasni, de negyed tizenegykor már mélyen 
alszik. Ugyanaz a személy viszont hajnalig is képes fennmaradni, hogyha például tévénézésről 

van szó. Nagyon sok keresztény számol be arról, hogy természetfölötti erő próbálja eltéríteni 
őket, amikor szeretnének Bibliát olvasni vagy imádkozni. 

A természetellenes alvásigény ugyanakkor kellemetlen élethelyzetek előli menekülés 
eszköze is lehet. Ismertem egy nőt, aki időnként tizenhat órát is képes volt aludni 
egyhuzamban, amikor az otthonában feszültségek voltak. Amikor a démont végül kiűztük, így 
tiltakozott: „Nem űzhetsz ki engem! Én vagyok a menekvés a számára!" 

A démon szavai perverz logikát tükröztek, ez a nő ugyanis az alváson keresztül igyekezett 
elmenekülni az élet kellemetlen realitásaitól. Valóban egy hamis megmenekülésről, 
„üdvösségről" volt szó tehát! 

A démonikus tevékenység e fejezetben felsorolt jellegzetes tünetein túlmenően említést 
érdemel még egy olyan általános jellemvonás, amely a legtöbb démonizált személy életében 
megfigyelhető: a nyugtalanság. Az a személy, aki derűs lelki nyugalommal tud szembenézni 
az élet viharos körülményeivel is, minden bizonnyal démonmentes. Sajnos azonban nem sok 
ilyen ember létezik! 


Szabadulás a halál szellemétől 


Az alábbi bizonyság egy olyan amerikai üzletembertől származik, akinek a halál szellemétől 
sikerült megszabadulnia: 


Körülbelül három évvel ezelőtt - anélkül, hogy tudomásom lett volna róla - ajtót 
nyitottam a halál szelleme előtt. Egy szellemi jelenség álruhájában közelített hozzám - 
nevezetesen mintha Isten vezetése lett volna. Lényegében az a benyomás erősödött 
meg bennem, hogy hatvanéves korom előtt meg fogok halni, tehát mintegy három 
éven belül, ezért ideje rendbe hoznom az életemet. 

Látomásban egy holttestet láttam egy koporsóban. Eleinte nem ismertem föl, 
fokozatosan azonban világossá vált, hogy én magam fekszem ott. Ez a benyomás 
egyre erősödött bennem, és úgy éreztem. Isten akarja ilyen módon tudomásomra 
hozni, hogy három éven belül meghalok, így aztán elkezdtem megtenni a megfelelő 
előkészületeket, többek között két teljes napon át beszélgettem a legidősebb fiammal, 
aminek során közöltem vele a „jó hírt"; más családtagoknak leveleket írtam; 
pontosítottam a végrendeletemet. 

Elkezdtem „a halálnak élni", ami kihatással volt az életem minden területére. Az 
előző években nagyon közel kerültem a halálhoz. Mióta 1964-ben megtértem, 
elveszítettem először a nagyszüleimet (idős korukban); azután a feleségemet 
(harminchárom évesen) és egy fiamat (hétévesen) egy tornádóban; az apámat 
(hatvannyolc éves korában); egy bátyámat (negyvenegy éves volt); egy 
unokaöcsémet (negyvenegy évesen); egy másik unokaöcsémet (tízéves korában) egy 
autóbaleset során; egy hathetes unokámat koraszülés következtében, amit egy 
baleset idézett elő; legutóbb pedig az egyik unokámnál cisztát diagnosztizáltak. 
Korábban anyám is fiatalon, negyvenegy évesen halt meg. Ráadásul az apósom is 
meghalt, valamint az egyik üzlettársam és közeli barátom is szörnyethalt 1988-ban, 
amikor lezuhant egy létráról. Annyira hozzászoktam, hogy a halál a közelemben arat, 
hogy úgy gondoltam, Isten ruházott fel a szükséges ajándékokkal, hogy abban a 
kritikus pillanatban is az Ő tanúbizonysága lehessek. 

1987 elejétől kezdődően visszavonultam a környezetemben zajló szellemi 
tevékenység nagy részétől. A vállalkozásommal kapcsolatban is egy negatív hozzáállás 
fejlődött ki bennem. Az egészségem kezdett megromlani. Korábban, 1981-ben 
átestem egy nyílt szívműtéten, ami nagyszerűen sikerült. 

1987-ben azonban a koszorúerek kezdtek elzáródni, egyik a másik után, így aztán 
1987 novemberében sor került életem első érsebészeti beavatkozására, 1989 
októberében már a hetedik érsebészeti operációnál tartottunk! 1989. október 18-án 
átestem a második nyílt szívműtétemen. Az 1981-es műtétben érintett erekből hármat 
ki kellett cserélni, plusz még egy negyediket is. 

Még nyáron bejelentkeztünk az 1989. november 19-én esedékes Derek Prince- 
konferenciára. Ahogy a halál szelleméről kezdtél beszélni, egy szellemi kijelentés úgy 
szakadt rám, mint egy pofoncsapás. Ahogy kimondtad ezt a kifejezést, hogy halál 
szelleme, azonnal tudtam, kit fogadtam magamba - ki szedett rá ilyen arcátlanul. 
Erőteljes köhögés közepette szabadultam. (Hozzátenném, hogy ez meglehetősen 
fájdalmas is volt, nyilván a korábbi szívműtét miatt.) 

Úgy döntöttem, hogy élni akarok, nem pedig meghalni. Ott helyben 
megszabadultam a halál szellemétől - mindenféle „ha", „és" vagy „de" nélkül. 
Ezenfelül, amikor az átkokra terelődött a szó, meggyőződtem róla: nem véletlen az, 
hogy ennyire körül vagyok véve a halállal, hanem mindez egy olyan átoknak 
tulajdonítható, amelyet továbbadtam a gyermekeimnek, ők pedig az ő 
gyermekeiknek. Az igei feltételeket betöltve odaszántam magam, hogy kerül, amibe 
kerül, megtöröm ezt az átkot! 

A szabadulás és az átok megtörése olyan hatással volt az életemre, mint egy 
feltámadás. Azelőtt a halálnak éltem - most azonban azért élek, hogy hirdessem „az 
Úrnak cselekedeteit"! (Zsolt 118,17) 

19. A személyiség démonoktól 
befolyásolt területei 


Mint a megromlott és kerítés nélkül való város, olyan a férfi, akinek nincsen 

birodalma az ő szellemén.(Péld 25,28) 

Salamon tehát bizonyos emberek személyiségét olyan városhoz hasonlítja, amelynek falai 
leomlottak. Az így jellemzett személynek nem működik a belső védekező rendszere. 

Egy kábítószerfüggő személy jelleme például annyira megbomlik, hogy a démonok 
szabadon járhatnak ki és be. Nincs meg a kellő védelem, amely kint tarthatná őket. Az ilyen 
embernek egy egyszeri szabadító szolgálatnál jóval többre van szüksége: teljes rehabilitációs 
folyamaton kell végigmennie, amíg szellemi falai újjá nem épülnek. Mindez hónapokat vagy 
akár éveket vesz igénybe. 

A leomlott falú város analógiája nem csak a kábítószer rabságába esett emberekre 
vonatkozhat. Mindnyájunk belső része párhuzamba hozható egy nagy várossal, amelyben 
számos lakóhely és lakó található. Én például egy ideig Chicagóban laktam, amely sok 
különféle kerületre volt osztható: áruházak és divatos üzletek negyede; autóbuszos vasúti 
pályaudvarok térsége; bankok és kereskedelmi intézmények övezete. Bizonyos utcákban főleg 
prostituáltak és homoszexuálisok fordultak meg. Ott voltak aztán azok a negyedek, 
amelyeknek lakói elsősorban a lengyelek, a svédek vagy a zsidók közül kerültek ki, ezenkívül 
természetesen épültek előkelő lakóparkok és kertvárosi részek is. 

A város példájánál maradva a következőkben azt szeretném felvázolni, melyek az emberi 
személyiség fő területei, jelezve egyúttal azt is, milyenfajta démonok tartózkodnak 
előszeretettel ezeken a területeken. Úgy gondolom, ez a vázlat jó szolgálatot tehet minden 
további tanulmányozás, elmélkedés és imádkozás során. 

1. Érzelmek és reakciók 

2. Az elme 

3. A nyelv 

4. Szex 

5. Testi élvezetek 

Ezt követően a 20. fejezet nagy részében azt fogjuk tárgyalni, hogyan támadják meg a 
démonok az emberi testet. 

1. Érzelmek és reakciók 

Az emberi személyiségnek ezt a területét számos démon támadja, melyek közül néhányat 
az alábbiakban meg is említek. Arra a következtetésre jutottam, hogy minden egyes negatív 
érzelem vagy viszonyulási mód megnyitja a kaput a megfelelő démon előtt. Ha valaki 
látványos dühkitörést produkál, vagy hirtelen rátör a félelem - ahogyan azt már korábban 
kifejtettem -, nem feltétlenül arról tesz ezzel a viselkedésével bizonyságot, hogy a harag vagy 
a félelem démonának uralma alatt állna. Ha viszont ezek az érzelmek elhatalmasodnak rajta 
vagy szokásává válnak, ott már minden bizonnyal démonnal van dolgunk. 

A tapasztalat szerint a démonok szeretnek bandákban tevékenykedni. Rendszerint van egy 
bizonyos démon, amelyik az „ajtónyitó" szerepét tölti be, azaz behatol és nyitva tartja az 
ajtót, hogy még egy sereg más démon is kövesse. Az egyik leggyakoribb ajtónyitó az 
elvetettség, a mellőzöttség, a nemkívántság, a szeretetlenség érzése. 

Minden ember úgy születik, hogy mély, belső vágy él benne a szeretetre és az elfogadásra. 
Ha ez mégsem történik meg, a szív belül megsérül. Ennek néhány lehetséges okát a 13. 
fejezetben vázoltam fel. Előfordulhat, hogy egy anya nem akarja a gyermeket, akit a 
méhében hordoz. Az is lehet, hogy a szülők nem szeretik a gyermeküket, vagy szeretik, csak 
nem tudják, hogyan kell kimutatni a szeretetet. 

Ha egy szülő nem fejezi ki a szeretetét, ezzel a gyermeke érzelmi szüksége betöltetlen 
marad. Az elvetettség érzése közeli kapcsolatok megszakadásának az eredménye is lehet - a 

leggyakoribb ilyen a válás. Bármi volt is azonban az ok, az elvetettség démona nagyon 
gyakran bejut az emberekbe. 

Az elvetettségre az emberek tipikusan kétféleképpen reagálnak. Az egyik a passzív reakció. 
Az illető személy beletörődik ebbe a helyzetbe, és egész életén át hordozza, de közben egyre 
boldogtalanabbá és egyre zárkózottabbá válik. A másik az agresszív reakció. Ebben az 
esetben az illető visszatámad, nemtörődöm attitűdöt vesz fel, és a külső keménység álarca 
mögé rejtőzik. 

Ha valaki passzívan reagál az elvetettségre, a nyitott ajtón keresztül benyomuló „banda" 
tagjai között olyanokat találunk, mint az önsajnálat, magányosság, gyötrődés, depresszió, 
kétségbeesés és végül az öngyilkosság. Véleményem szerint minden egyes öngyilkosságot 
démonok motiválnak. Az öngyilkosság démona nyilván nem azért hatol be egy emberbe, mert 
az megölte magát. Ellenkezőleg: pontosan az a célja, hogy az illető személy ezt megtegye. 

Rendszerint ugyanígy van ez a gyilkosság démonával is; nem akkor hatol be, amikor az 
adott személy már elkövette a gyilkosságot. Éppen a gyilkosság elkövetésébe akarja 
belehajszolni az illetőt. Ne tévesszük szem elől, hogy a Biblia a gyilkosságot elsősorban egy 
belső magatartásként definiálja: „ Aki gyűlöli az ő atyjafiát, mind embergyilkos az" (ÍJn 3,15). 

Abban a nőben, aki abortuszt követett el, csaknem biztosan benne van a gyilkosság 
démona, még akkor is, ha nem volt tisztában azzal, hogy egy emberi életet olt ki. 
Valószínűleg meg sem tud szabadulni mindaddig, amíg a bűnét meg nem vallja és meg nem 
tér. Mindez gyakran igaz mindazokra is, akik a gyermek abortálásához hozzásegítették. 

A másik oldalon pedig, ha egy személy elvetettségre adott reakciója agresszív, ezzel olyan 
banda előtt nyitja meg magát, amelyben a haragot, a gyűlöletet, a lázadást, a varázslást, az 
erőszakot és végül a gyilkosságot találjuk. Már utaltam a Sámuel 1. könyve 15,23-ra: „Mint a 
varázslásnak bűne, olyan az engedetlenség." Ha valaki megnyitja magát a lázadás előtt, nagy 
valószínűséggel a varázslás is belemegy. Nagyon jól illusztrálják ezt mindazok az amerikai 
fiatalok, akik a hatvanas években nyíltan föllázadtak, és szinte kivétel nélkül az 
okkultizmusban kötöttek ki. Hálás vagyok Istennek, hogy személyesen is megismerhettem 
közülük több százat, akik dicsőségesen megtértek és megszabadultak! 

Egy ideig egy olyan fiatalemberrel dolgoztam együtt, akinek az élete élénk illusztrációja 
volt annak, mi lehet az elvetettségre adott agresszív reakció következménye. Mintegy tizenöt 
éves lehetett, amikor az anyja valami olyasmit talált mondani neki, amiből ő azt a 
következtetést vonta le, hogy az anyja nem törődik vele. Bement a szobájába, levetette 
magát az ágyra, és mintegy félórán keresztül erőteljesen zokogott, majd ezt követően 
odament hozzá, és az arcába vágta: „Gyűlöllek!" Ezek után kábítószerezni kezdett, és számos 
démon ment bele. Egy amerikai nagyváros hírhedt bandájának a vezetője lett belőle. 

Hála azonban Istennek, a történet nem itt ért véget! Amikor Jézussal találkozott, 
csodálatosan megszabadult és megváltozott. Az Urat kezdte szolgálni, és sok más embernek 
is tudott segíteni, hogy megszabaduljanak a kábítószertől és a démonoktól. 

2. Az elme 

Ez talán az emberi személyiség legfőbb csatatere. Olyan jellegzetes démonok működnek 
ezen a területen, mint a kételkedés, a hitetlenség, a zavarodottság, a feledékenység, a 
határozatlanság, a megalkuvás, a humanizmus és az őrültség. Rendszerint pontosan azok az 
emberek vannak leginkább kiszolgáltatva a démoni támadások e típusának, akik leginkább 
hajlamosak a mentális képességeikre támaszkodni. 

Egy tradicionális felekezet szelíd, jó modorú lelkésze jut eszembe, aki tanácsadás céljából 
keresett fel. Miután meghallgattam a mondandóját, így szóltam: 

- Szerintem a te problémád a megalkuvás. 

- Igen, pontosan. Mindig is ez volt a problémám - válaszolta, mire én hozzátettem: 

- Alighanem egy démonról lehet szó. 

Amikor szabadulásért imádkoztunk, a démon meglepően erőteljesnek bizonyult. Annyira, 
hogy ezt a kedves, szelíd testvért ide-oda dobálta a dolgozószobámban, mielőtt végül kijött 
belőle. 

Ott volt azután az a doktorátusára készülő fiatalember az USA egyik legrangosabb keleti¬ 
parti egyeteméről, aki eljött az egyik konferenciára, ahol én tanítottam. Christophernek 
hívták, és valaki mesélt neki a szabadító szolgálatomról, akinek a kedvéért el is jött, de 

megfogadta, hogy ugyanúgy fog távozni, mint ahogy odajött. Részt vett az összejöveteleimen, 
és mindent jól megfigyelt. Fogadalmához híven valóban úgy távozott, ahogyan jött. 

Miközben azonban az egyetemre visszatérőben a repülőn ült, hirtelen olyan erősen 
megfájdult a feje, hogy arra gondolt, meg fog halni. Fájdalmában imádkozni kezdett, és az Úr 
megmutatta neki, hogy a kételkedés démonával van problémája. Ráadásul azt is megértette, 
mikor hatolt belé ez a démon. 

Egy diáktársa, aki Christophert keresztény mivolta miatt ugratta, így fordult hozzá: „Te 
tényleg elhiszed, hogy Jézus öt kenyérrel és két hallal ötezer embert jóllakatott?" Christopher 
erre így válaszolt: „Nem számít, hogy valóban így volt-e, vagy sem. Ez semmilyen befolyással 
nincs a Jézusba vetett hitemre." Ebben a pillanatban rájött, hogy ekkor nyitotta meg magát a 
kételkedés démona előtt. 

Gyötrő fájdalmában Christopher az Úrhoz kiáltott szabadulásért. Egyszer csak azt érezte, 
hogy a démon elhagyja a fejét a bal fülén keresztül. A mellette ülő, számára teljesen 
ismeretlen hölgyhöz odafordulva így szólt: „Fiiszem, hogy Jézus Krisztus jóllakatott ötezer 
embert öt kenyérrel és két hallal!" 

Christopher ebben a helyzetben egy létfontosságú alapelvre tapintott rá: ha azzal nyitottuk 
meg magunkat egy démon előtt, hogy helytelen dolgot mondtunk, a rossz dolgot azzal tudjuk 
érvényteleníteni, ha kimondjuk a helyeset. Péter is háromszor tagadta meg az Urat, Jézus 
azonban a feltámadása után azzal érvénytelenítette ezt, hogy Péterrel háromszor kimondatta, 
hogy szereti Őt (lásd Jn 21,15-17). 

3. A nyelv 

Van egy olyan démon, amelyik részben az elme, részben a nyelv területén tevékenykedik: 
ez a hazug szellem. Vagy az adott személy elméjéhez szól, vagy a nyelvén keresztül 
kommunikál másokkal. 

Az elsőre példaként az a hölgy jut az eszembe, aki a következőképpen panaszkodott: „Már 
fél éve keresem az üdvösséget, de nem tudok megtérni!" Megkértem, sorolja el, milyen 
gyülekezetekben fordult meg. Fiamar világossá vált számomra, hogy mindegyikben tisztán, 
világosan, igei módon hirdetik a megtérés üzenetét. 

Anélkül, hogy a hölgynek bármit is mondtam volna, magamban Jézus nevében 
megkötöztem azt a hazug szellemet, amely azt igyekezett az elméjébe vésni, hogy Isten nem 
szereti őt, és nem nyerhet üdvösséget. Ezt követően bevezettem egy egyszerű megtérő 
imába. Azonnal erőteljes üdvbizonyosságra jutott, amelyet tudomásom szerint azóta is 
megőrzött. 

Az „oldás és kötés" hatalma, amellyel ebben az esetben éltem, rendkívül fontos eszköz a 
démonokkal való foglalkozás terén. A Máté evangéliuma 12,29-ben Jézus a következőt 
mondja annak kapcsán, hogy kiűzött egy démont egy emberből: „Avagy mi módon mehet be 
valaki a hatalmasnak [erős embernek] házába, és rabolhatja el annak kincseit, hanemha 
megkötözi előbb a hatalmast [erős embert], és akkor rabolja ki annak házát?" 

A démonok „bandáira" visszautalva: az „erős ember" rendszerint az a vezető, aki a 
többieket irányítja és uralja. A szabadulás folyamatában rendszerint ő nyilvánul meg 
legelőször. 

Ezen túlmenően a Máté evangéliuma 18,18-ban Jézus fölhatalmazta tanítványait, hogy 
„kötözzenek meg" vagy „oldjanak meg" szellemi erőket: „Bizony mondom néktek: amit 
megköttök a földön, a mennyben is kötve lészen; és amit megoldotok a földön, a mennyben is 
oldva lészen." Az oldás és a kötés hatalmának alkalmazása nagyon hatékony lehet a 
démonokkal szemben, feltéve, ha bizonyos fontos igei alapelveket tiszteletben tartunk. 
(Ezeket az alapelveket a 25. fejezetben fejtem ki.) 

A fent említett esetben a hazug szellem a szóban forgó hölgy elméjéhez szólt. Másrészt 
viszont a hazug szellem szólhat egy adott személy nyelvén keresztül is. Tipikusan ilyen 
emberek például a megrögzött hazudozók. Nincsenek tudatában annak, hogy hazug démon 
van bennük, és sokszor még azt sem veszik észre, hogy hazudnak. 

Egy Rónáid nevű keresztény üzletember egy időben rendszeresen felkeresett minket az 
otthonunkban. Ahogy ott ültünk a nappaliban, a beszéde rendszeresen egyre érdekesebbé, 
ugyanakkor egyre valószerűtlenebbé kezdett válni. Egy idő után elgondolkodtam: „Vajon ő 

maga elhiszi, amiket mond?" Majd tovább töprengtem magamban: „Na és én eihiszem-e?" 
Ugyanakkor látszott, hogy teljesen őszintén beszél, és fogalma sincs arról, hogy hazudik. 

Később azt is sikerült kideríteni, hogyan jött be ez a hazug szellem. Ronaldot egy gazdag 
házaspár fogadta örökbe, akiknek nem volt gyermekük. Nevelőszülei hatalmas elvárásokkal 
tekintettek rá: ha gyengébb jegyekkel jött haza az iskolából, nem rejtették véka alá 
csalódottságukat. Ez oda vezetett, hogy kozmetikázni kezdte a jegyeit. Végül annyira 
hozzászokott a hazugsághoz, hogy észre sem vette, amikor a hazug szellem belehatolt és 
átvette a beszéde irányítását. Később megszakadt közöttünk a kapcsolat, és nem tudom 
bizonyosan, vajon megszabadult-e. 

A megrögzött hazudozók olyan emberek, akiket hazug démonok irányítanak. Becsapnak 
másokat, miközben maguk is megcsalattatás áldozatai. Könnyen előfordulhat, hogy még a 
hazugságvizsgáló teszten is átmennek. 

A nyelv területén tevékenykedő további démonok lehetnek a túlzás, a pletyka, a kritizálás 
vagy a rágalmazás. A túlzás tipikusan olyan démon, amelyik evangélistákat szeret célba venni 

- innen a kifejezés, hogy „evangélistásan szólva". A pletyka és a kritizálás is olyan démonok, 
amelyek eléggé otthon érezhetik magukat az egyházban. 

4. Szex 

Egyes keresztények a szexre mint önmagában tisztátalan dologra tekintenek. Szégyellnek 
még rágondolni is, s még inkább őszintén beszélni róla. Ez azonban nem bibliai magatartás. 
Isten Ádámot és Évát szexuális lényeknek teremtette, majd ezt követően kijelentette, hogy 
minden, amit teremtett, nagyon jó - ebből fakadóan a szexet is beleértve (lásd lMózes 1,31). 

A szexuális vágy azonban annyira erős az emberben, hogy ez a Sátán első számú 
célpontja. Tisztában van vele, hogy ha ezt a területet sikerül leuralnia, erőteljesen képes 
befolyásolni az emberi viselkedés minden más szféráját. 

Tapasztalataim szerint a kényszerítő szexuális aberrációk gyakorlatilag minden formája 
démonikus nyomásnak tudhatok be. Idetartozik az önkielégítés, a pornográfia, a paráznaság, 
a házasságtörés, a homoszexualitás, a leszbianizmus, a transzvesztitizmus és egy sor olyan 
perverzió, amelyekről Pál ezt mondja: „ Mert amelyeket azok titokban cselekesznek, éktelen 
dolog csak mondani is" (Ef 5,12). 

Ezek a démonok igen változatos módokon hatolhatnak be. Emlékszem egy férjes 
asszonyra, aki egy nagy felekezetben volt vasárnapi iskolai tanító, és egyszer bevallotta 
nekünk, hogy két ízben is megcsalta a férjét. Rendkívüli módon szégyellte magát, és a jelek 
szerint töredelmes bűnbánatra jutott. 

A tette mögötti hajtóerő forrását kutatva rájöttünk, hogy az apja házasságtörő viszonyt 
tartott fenn abban az időben, amikor ez a hölgy fogantatott. Úgy tűnt, hogy a házasságtörés 
démona az apjából ment át bele a fogantatás pillanatában. Amikor Lydiával együtt ebből 
kiindulva imádkoztunk érte, erőteljes szabaduláson ment keresztül. 

- Most vajon el kell mondanom a férjemnek is, amit tettem? - kérdezte, majd hozzátette: - A 

férjem a Green Bérét 12 tagja, és mindig fegyver van nála. 

- Ezt neked kell eldöntened - válaszoltam. - Én nem tudok helyetted dönteni. Véleményem 

szerint azonban Isten nem fogja teljes mértékben megáldani a házasságotokat, amíg nincs 

teljes őszinteség közted és a férjed között. 

A hölgy később valóban bevallotta bűnét a férjének, a férje pedig megbocsátott neki. Ezt 
követően elmondta, hogy ennek eredményeként a házasságuk sokkal jobb, mint valaha volt. 

A fogantatás pillanata döntő jelentőségű egy ember életében. (A kínaiak nem véletlenül 
ebből kiindulva határozzák meg az ember korát.) A házasságon kívül született gyermekek 
gyakran úgy jönnek világra, hogy már bennük van a paráznaság szelleme. Ahogy felnőnek, ez 
a szellem arra készteti őket, hogy ugyanazt a bűnt kövessék el. 

5. Egyéb testi kívánságok 

Ez is a démonok szokásos működési területe. A két legalapvetőbb ezek közül az evés és az 
ivás, amelyeket a legtöbb keresztény teljesen természetes dologként kezel, és nem tulajdonít 


12 Egy amerikai elit katonai kommandócsoport. 

ezeknek szellemi jelentőséget. Az Újszövetség azonban úgy ábrázolja ezeket a 
tevékenységeket, mint a keresztény életstílus rendkívül fontos elemeit. 

A pünkösd napján az egyházhoz csatlakozott új hívők például részesednek vala eledelben 
örömmel és tiszta szívvel; dicsérve az Istent, és az egész nép előtt kedvességet találva" (Csel 
2,46-47). Ezek a keresztények tehát valahogy úgy ettek és úgy ittak, hogy az nagy 
benyomást gyakorolt megtéretlen környezetükre. Vajon elmondható-e ez a kortárs 
keresztényekről is? 

A Korinthosziakhoz írt 1. levél 10,31-ben Pál is ezt mondja: „Azért akár esztek, akár isztok, 
akármit cselekesztek, mindent az Isten dicsőségére műveljetek!" Felmerül ezzel kapcsolatban 
egy nagyon gyakorlatias kérdés: létezik olyan, hogy túlesszük az Isten dicsőségét? 

Ez a kérdés elsősorban a nyugati világ keresztényeit érinti, hiszen a túlzott étkezés itt vált 
életstílussá. Vajon hány keresztény mérlegelte akár csak egy pillanatra is hogy nem él-e 
esetleg a falánkság démonának fogságában? Mégis aligha magyarázható mással, hogy 
keresztények ezrei próbálkoznak egyik diétával a másik után, mégsem sikerül soha stabil, 
kiegyensúlyozott testsúlyt elérniük. Ahogy a 18. fejezetben is rámutattam, ezek az emberek 
éppúgy az ételek kötelékében élnek, mint ahogy mások az alkohol vagy a nikotin 
függőségében. Ráadásul a túlzott evés szellemi és fizikai következményei általában nem 
kevésbé ártalmasak, mint a nikotin vagy az alkohol esetében. 

Salamon imája nagyon is jól illik az ilyen túlzott étvággyal megvert keresztényekre: 

Fogjátok meg nékünk a rókákat, a rókafiakat [a démonokat], akik a szőlőket 

elpusztítják; mert a mi szőlőink virágban vannak. (Én 2,1 5) 

Annak ellenére, hogy ezt sokan figyelmen kívül hagyják, ezek az apró, rókaszerű démonok 
képesek elpusztítani a Szellem mindazon gyümölcseit, amelyekre Isten elsősorban figyel az 
életünkben. A Szellem egyik olyan gyümölcse, amelyet kétségkívül alaposan megkárosítanak 
ezek a kis rókák, a mértékletesség gyümölcse. Ez az erény aligha képzelhető el együtt a 
vágyak korlátlan kiélésével. Soha ne tévesszük szem elől Jézus figyelmeztetését, amely a 
János evangéliuma 10,10-ben van följegyezve: „A tolvaj nem egyébért jő, hanem hogy lopjon 
és öljön és pusztítson." 

A démonok különféle testi vágyakon keresztül megnyilvánulhatnak, mint például alkohol, 
nikotin vagy étel kívánása. Függetlenül azonban attól, hogy melyik ajtón keresztül próbálnak 
behatolni, a céljuk egy és ugyanaz: hogy ártsanak, amennyit csak tudnak. 

Van egy korlát, amely nagyon gyakran fel nem ismert módon a szabadulás útjában áll, a 
kevélység. Egy gyülekezetbe járó keresztény szemében sokszor nehéznek tűnik, hogy nevén 
nevezze a problémáját, és elismerje, hogy démonoktól való szabadulásra van szüksége. Az a 
hölgy például, akiből a falánkság démona hányással jött ki, rendkívül zavarba jött. Úgy 
gondolom azonban, hogy ez az átmeneti zavar nem volt túl nagy ár ahhoz képest, hogy 
megszabadulhatott egy megalázó és destruktív kötelékből. 

A test fentebb említett vágyain felül ott van még „a szemek kívánsága" (lásd ÍJn 2,16). A 
szem kapujára is külön démonok specializálódtak. Egy ilyet már említettünk is, amelyet 
legerőteljesebben a média közvetít, ez pedig a pornográfia. Ez a kifejezés a porné szóból 
származik - görögül így hívták a prostituáltat. Sok férfi a szemével paráználkodik. 

Maga Jézus mondta, hogy így is lehet házasságtörést elkövetni: „Én pedig azt mondom 
néktek, hogy valaki asszonyra tekint gonosz kívánságnak okáért, immár paráználkodott azzal 
az ő szívében" (Mt 5,28). Megdöbbenve tapasztaltam, mennyire erőteljes a pornográfia 
befolyása az egyháznak a hitét aktívan megélő részén belül is. 

A vágyaknak és kívánságoknak ezenfelül számos más formája is létezik, amelyek ajtót 
nyithatnak a démonok előtt mind férfiak, mind nők esetében. A Tituszhoz írt levél 3,3-ban Pál 
saját magát is azok közé érti, akik egykor „esztelenek, engedetlenek, tévelygők, különböző 
kívánságoknak és gyönyöröknek szolgái" voltak. Milyen csodálatos is az Isten kegyelme, 
amely gondoskodott arról, hogy megszabadulhassunk ezekből a démonikus tőrökből! 

Az alábbi drámai beszámoló egy floridai pásztor tollából származik, aki egy ifjú 
homoszexuálissal kapcsolatos tapasztalatairól ír: 

- Pásztor - zokogta a fiatalember az irodámban -, valaki segítsen végre rajtam! Nem 

bírom tovább! 

Előrehajolt a hatalmas karosszékben. 

- Két évvel ezelőtt újjászülettem. Igazán szeretem az Urat, és mégis erőteljes 
vágyat érzek más férfiak felé. 

Vártunk egy kicsit, amíg összeszedte magát. 

- Megtérésem előtt homoszexuálisként éltem. Azóta magát a bűnt nem követtem el, 
a vágy azonban ott van bennem, és attól tartok, már nem tudok sokáig uralkodni 
rajta. Elmentem a pásztoromhoz, és szabadító szolgálatot kértem, ő azonban azt 
állítja, lehetetlen, hogy egy keresztényben benne legyen a homoszexualitás démona, 
és azt tanácsolta, gyakoroljak önfegyelmet. 

Elgyötört arccal nézett rám. 

- Az önfegyelem azonban nem megoldás! Tudom, hogy ott van egy perverz szellem 
a testemben. Bennem van! Csak a szabadulás lehet megoldás a számomra. Tudnál 
segíteni? 

Újra sírva fakadt. 

Ismét vártam egy kicsit, amíg sikerül összeszednie magát. Azután magyarázni 
kezdtem: 

- Bárcsak igaz volna, hogy a keresztények immunisak a démonok behatolásával 
szemben! Sajnos azonban a romlandóságunk még nem „öltözött fel 
romolhatatlanságot", és a halandó testünk még nem „öltözött fel halhatatlanságot", 
ahogy azt a Korinthosziakhoz írt 1. levél 15,54 mondja. Amíg ez meg nem történik, 
sebezhetőek maradunk az ellenség számára. Ahová a bűn vagy a betegség el tud 
hatolni, oda a démonok is be tudnak jutni. Ha egy keresztény eshet bűnbe, vagy lehet 
beteg, akkor lehet benne démon is. Nagyon élénken figyelt. 

- Ha ma imádkozom érted, az egyúttal azt is jelenti, hogy még jó néhányszor kell 
találkoznunk a közeljövőben. Az egyszeri ima aligha hoz megoldást. Jézus arra 
figyelmeztetett, hogy amikor a tisztátalan szellem kimegy egy személyből, víz nélküli, 
sivár helyekre megy, hogy nyugalmat keressen, de nem talál. Végül visszatér 
ugyanahhoz a személyhez, és megpróbál újra belehatolni. Amennyiben sikerül neki, 
annak az embernek a végső állapota rosszabb lesz, mint amilyen előtte volt. Nagyon 
is résen kell tehát lennünk, hogy ez ne történhessen meg. Ezért neked folyamatosan 
Istennek odaszánt életet kell élned, keresned kell más. Szent Szellemmel betöltött 
hívők közösségét, és őszinte szívvel olvasnod kell a Bibliát. Ezeken keresztül erősödik 
a kapcsolatod az Úrral. 

Megegyeztünk. 

- Megkérlek, hogy dőlj hátra nyugodtan a székedben, és jól figyelj arra, amit most 
mondok - folytattam. - Ha eleget teszel Isten feltételeinek, Ő megszabadít téged. A 
Szentírás megígéri, hogy mindaz, aki az Úr nevét segítségül hívja, megszabadul. Ez 
egy biztos ígéret. Isten minden körülmények között megtartja a szövetséget. Az egész 
csak azon múlik, hogy teljesen rendeld alá magad neki. 

Ezt követően bevezettem a fiatalembert egy megváltásba, amelynek során 
megtagadott minden okkult, tisztátalan tevékenységet, amelyben valaha benne volt. 
Azután név szerint megbocsátott mindenkinek, aki valaha is ártott neki, többek között 
azoknak a férfiaknak, akik gyermekkorában homoszexuális módon visszaéltek vele. 

- Az, hogy megbocsátasz nekik, nem azt jelenti, hogy egyetértesz azzal, amit tettek 
- magyaráztam. - Egyszerűen csak arról van szó, hogy a megbocsátáson keresztül 
elvágod azokat a kötelékeket, amelyeket az általuk okozott sérelmek hoztak létre az 
életedben. Azt is fontos megértened továbbá, hogy én közvetlenül a gonosz 
szellemhez fogok szólni - folytattam -, és nem hozzád. Te csak jól figyelj, és engedd, 
hogy a dolgok történjenek! Ne hagyd, hogy a démonok fenyegetései 
elbizonytalanítsanak, és ne rejtegesd őket, hanem akard, hogy kimenjenek! 

Hátradőlt, a szemét behunyta, én pedig nekiláttam. Csendes, de határozott hangon 
elkezdtem a megfelelő igéket idézni a gonosz szellemnek. Olyan verseket 
választottam, amelyek a Sátán bukására és Jézus győzelmére emlékeztettek. Például 
azt, hogy „mivel tehát a gyermekek testből és vérből valók, Ő is hasonlatosképpen 
részese lett azoknak, hogy a halál által megsemmisítse azt, akinek hatalma van a 
halálon, tudniillik az ördögöt [Sátánt], és megszabadítsa azokat, akik a haláltól való 
félelem miatt teljes életükben rabok valának" (Zsid 2,14-15). 

Emlékeztettem továbbá a démont, hogy éppoly hiába próbálná megakadályozni 
ennek a szolgálatnak a sikerét, mint ahogy senki nem volt képes megakadályozni az 
Úr Jézus feltámadását. 

„Azokat pedig, akik hisznek, ilyen jelek követik - idéztem a démonnak a Márk 
evangéliuma 16,17-ből Jézus szavait az én nevemben ördögöket [démonokat] 
űznek." Valamint: „íme adok néktek hatalmat, hogy kígyókon és skorpiókon 
tapodjatok, és az ellenségnek minden erején; és semmi nem árthat néktek" (Lk 
10,19). 

Körülbelül húsz percen át egyfolytában a Szentírásból idéztem. 

„Mert a mi vitézkedésünk fegyverei nem testiek - folytattam a Korinthosziakhoz írt 
2. levél 10,4-5-ből - hanem erősek az Istennek, erősségek lerontására; lerontván 
okoskodásokat és minden magaslatot, amely Isten ismerete ellen emeltetett..." 

Eközben a fiatalember csábító szexvigyorrai nézett. Mikor láttam, hogy csupán a 
benne lévő szellem megnyilvánulásáról van szó, tovább folytattam. Aztán egyszer 
csak, amikor éppen a Rómaiakhoz írt levél 16,20-nál jártam, amely úgy szól, hogy „a 
békességnek Istene megrontja a Sátánt a ti lábaitok alatt hamar", elképesztő dolgok 
kezdtek történni. A fiatalember oldalt dőlt a székben, és a karfát mindkét kezével 
megragadva vad, epilepsziaszerű rángatózásban tört ki. A teste ritmikusan előre-hátra 
billegett, és közben oldalirányba is meg-megrándult. Igyekeztem teljes erőmből 
segíteni neki, és a derekánál fogva tartottam. Gusztustalan volt. Igen, a démonok 
gusztustalanok! 

A fiatalemberből jövő hangok nem kevésbé elképesztőek voltak. Bőgésszerű hangot 
hallatott, mint egy sebesült bika. A jelenetről Fülöp szamariai szolgálata jutott 
eszembe: „...sokakból, kikben tisztátalan szellemek voltak, nagy hangon kiáltva 
kimenőnek" (Csel 8,7); valamint amikor Jézus megszabadította a holdkóros gyereket, 
akiből a démon „kiáltás és erős szaggatás között ki méné" (Mk 9,26). 

A fiatalember több percen át vonaglott, miközben én folyamatosan megdorgálva a 
démont megparancsoltam neki, hogy maradjon csendben, és menjen ki. Aztán 
éppolyan hirtelen, ahogy az egész elkezdődött, a barátunk visszahullott a székbe, és 
mind fizikailag, mind érzelmileg lecsillapodott. A szobában békesség honolt. A démon 
elment. 

Lassan, tiszteletteljesen, mintha csak istentiszteleten lettünk volna, az ifjú egyszerre 
sírva és nevetve mindkét karját a magasba emelte: 

- Elment! Elment! Éreztem, ahogy kimegy. Dicsőség Istennek, szabad vagyok! 
Elment! 

Azután felállt a székből, és jó fél órán át fel-alá járt az irodámban, és énekelt, 
nevetett, kiáltozott. 

- Köszönöm, Jézus! Elment! Elment! Köszönöm, Jézus! Ez alatt a rövid néhány perc 
alatt ennek az embernek a zaklatott homoszexuális életstílusa múlttá vált. Csak a 
mocskos emléke maradt. 

Nem véletlenül örülök ennyire annak, hogy ez a fiatalember megszabadult. Közel 
harminc éven át álltam tradicionális egyházi szolgálatban, és egyetlen hasonló 
nyomorúságos helyzetben sem voltam képes segíteni. Csak álltam tehetetlenül, és 
végig kellett néznem, hogy hűséges gyülekezeti tagok életét darabokra szaggatják 
olyan élethelyzetek, amelyekre a szabadító szolgálat olyan egyszerű megoldást nyújt. 
Többek közülük meg is haltak. Ez a csődtömeg, amit a legtöbb pásztor nagyon is jól 
ismer, radikálisan megváltozott, amikor bemerítkeztem a Szent Szellembe, majd a 
szabadító szolgálatról is hallottam. Rendkívül hálás vagyok, hogy ez a fiatalember már 
nem a szolgálatom során látott áldozatok számát szaporítja: az igazság 
megszabadította! 

20. A betegség és erőtlenség démonai 


A következő vizsgálandó terület az emberi test. Ahogy a 3. fejezetben már rámutattam, 
Jézus nem tett éles különbséget a betegségek meggyógyítása és a démonok kiutasítása 
között. 

Lukács jegyzi fel az első olyan esetet, amikor Jézus a betegek felé szolgált: 

A nap lementével pedig mindenek, akiknek különféle betegeik valának, őhozzá vivék 
azokat; ő pedig mindegyikőjükre reá vetvén kezeit, meggyógyítá őket. Sokakból pedig 
ördögök [démonok] is mentek ki, kiáltozván és mondván; Te vagy ama Krisztus, az 
Isten Fia! De ő megdorgálván, nem engedé őket szólani, mivelhogy tudták, hogy ő a 
Krisztus. (Lk 4,40-41) 

Ebből a beszámolóból egyértelműnek tűnik, hogy sok betegséget démonok okoztak. 
Véleményem szerint démonok állhatnak csaknem mindenféle fizikai fájdalom és betegség 
mögött, ahhoz azonban már a szellemek megítélésének ajándékára van szükség, hogy 
megállapítsuk: egy bizonyos betegséget vagy fájdalmat démonokra vagy tisztán fizikai okokra 
lehet visszavezetni. Emberi felfogóképességünk korlátolt lévén, nem biztos, hogy könnyen 
belátjuk, hogy egy olyan szellemi lény, mint egy démon, hogyan foglalhat el egy olyan fizikai 
teret, mint például az emberi test bizonyos területei. Akár értjük és elképzeljük azonban, akár 
nem, a tény tény marad, hogy ilyesmi megtörténhet, és a Szentírás nagyon gyakran tudósít is 
róla. 

Az evangéliumok több helyen is feljegyzik, hogy Jézus úgy gyógyított meg némákat, 
süketeket és vakokat, hogy kiűzte belőlük a démonokat (lásd Mt 9,32-33; 12,22; Lk 11,14). A 
Lukács evangéliuma 13,11-16-ban Jézus találkozik egy asszonnyal, aki tizennyolc éve 
szenvedett olyan betegségtől, amit ma talán gerincferdülésnek vagy scoliosisnak neveznénk. 
Bár ez a problémája tisztán fizikai eredetűnek tűnt, Jézus kijelentette, hogy „a betegség 
szelleme" kötözte meg. Miután ettől a démontól megszabadította, az asszony teljesen 
meggyógyult. A Márk evangéliuma 9,17-29-ben Jézus egy olyan fiúval foglalkozott, aki az 
epilepszia tüneteit mutatta. Ő ugyanakkor a „süket és néma szellem 11 felé intézett kihívást 
(25. vsz.). Amikor a kiutasított démon eltávozott, a fiú azonnal meggyógyult. 

Az azóta eltelt majd' kétezer év mit sem változtatott ezeken az alapelveken. Több mint 
harmincéves praxisom során én magam sok száz embert láttam már meggyógyulni a 
legkülönfélébb betegségekből azáltal, hogy kiűztük belőlük a démonokat. Hadd említsek csak 
néhány esetet. 


Epilepszia 


A hetvenes évek elején egy tizennyolc éves fiatal hölgy keresett fel minket, hogy 
imádkozzunk érte. Az orvosok epilepsziásként diagnosztizálták, és gyógyszeres kezelést írtak 
elő számára. A tanításaimat hallgatva azonban elgondolkozott rajta, hogy az epilepsziáját 
talán egy gonosz szellem okozza. 

Amikor Lydiával együtt imádkozni kezdtünk érte, és megparancsoltuk az epilepszia 
démonának, hogy hagyja el, ki is jött belőle. Rögtön éreztem magamban, hogy az Úr ezt 
mondja: „Még nem fejeztük be." Ezért aztán a lányhoz fordultam: 

- Hogyan kezdődtek a rohamaid? Valamilyen sérülés ért? 

- Igen - válaszolta. - Baseball-labda talált fejen, és ezt követően kezdődtek a rohamok. 

Elmagyaráztam neki, hogy ez a sérülés nyitotta meg az „ajtót", amelyen keresztül az 
epilepszia szelleme behatolt. 

- Most, hogy a szellem kiment - mondtam be is kell zárnunk ezt az ajtót, hogy ne tudjon 

visszatérni többé. 

így aztán feleségemmel együtt rátettük a kezünket a fejére, és imádkoztunk az agya 
gyógyulásáért. 

Még körülbelül két éven át kapcsolatban álltunk ezzel az ifjú hölggyel. Ez alatt az idő alatt 
nem szedett több gyógyszert, és a rohamai teljesen elmaradtak. 

Néhány évvel ezelőtt egy nő keresett fel a tizennyolc év körüli lányával. 

- Mr. Prince - kezdte -, jó húsz évvel ezelőtt ön imádkozott értem, és megszabadultam az 

epilepszia démonától. Most elhoztam a lányomat. Ugyanez a problémája. Kérem, 

imádkozzon őérte is! 

Ruthtal együtt imádkoztunk a lányért, és megparancsoltuk az epilepszia démonának, hogy 
menjen ki belőle. Éppúgy meggyógyult, mint annak idején az édesanyja. 

Egyszer az egyik evangélista barátomat is megkérték, hogy imádkozzon egy epilepsziás 
emberért. Amikor távozásra szólította fel az epilepsziás démont, az emberből a démon így 
válaszolt: „Te bolond! Orvosi igazolásom van!" 13 

A démonok pompásan értenek hozzá, hogyan fordítsák saját hasznukra a modern orvosi 
eljárásokat és terminológiát! Hadd tegyem itt még hozzá, hogy a tágabb értelemben vett 
családunk két tagja is, akik egymással semmilyen kapcsolatban nem állnak, ima hatására 
mindenféle külső megnyilvánulás nélkül meggyógyultak epilepsziából - úgyhogy Jézus ma is 
számos különféle módon bánik az emberekkel! 

Ha valaki azzal jön hozzám, hogy az epilepszia démonától szeretne szabadulni, rendszerint 
figyelmeztetem: „Tudnod kell, hogy ez a démon nem fogja harc nélkül megadni magát. 
Készen állsz arra, hogy harcolj magadért? Ha igen, akkor én együtt küzdők veled, és győzni 
fogunk. De ha te nem akarsz harcolni magadért, én nem fogok egyedül harcolni érted!" 
Valahányszor az illető személy kész volt belemenni a csatába, Isten győzelemmel 
ajándékozott meg bennünket. Olyan emberekkel kapcsolatban viszont nemigen van hitem, 
akik csak passzívan várják a szabadulást, anélkül hogy saját maguk erőfeszítéseket tennének 
az ellenséggel szemben. 

Általános szabályként el tudom mondani, hogy nem szoktam olyanokért imádkozni, akik a 
megoldást csak az én imámtól várják. Annak a személynek, aki nem hajlandó aktív ellenállást 
tanúsítani a démonokkal szemben, valószínűleg nincsenek fölépülve a kellő védelmi 
berendezései, amelyekkel megakadályozhatná a démonok visszatérését. A Máté 12,43-45 
viszont arra figyelmeztet minket, hogy a gonosz szellem mindig megpróbál visszatérni, 
méghozzá úgy, hogy „ maga mellé vesz más hét szellemet, gonoszabbakat ő magánál... és 
ennek az embernek utolsó állapotja gonoszabb lesz az elsőnél". A 6. fejezetben leírtuk Esther 
történetét, amely világos példája annak, hogy a démonok megpróbálnak visszatérni. (A 23. 
fejezetben azzal kapcsolatosan adok instrukciókat, hogyan lehet a szabadságunkat 
megőrizni.) 


Vakság, süketség, némaság és ízületi 

gyulladás 


Hawaiiban egy fiatalember a nagymamáját hozta hozzánk, aki mintegy nyolcvanéves 
lehetett, és vak volt. Svájc francia területéről származott, és az anyanyelve francia volt. Bár 
nem éreztem magamban valami nagy hitet, a feleségemmel együtt imádkozni kezdtünk érte, 
majd angolul megparancsoltam a vakság szellemének, hogy hagyja el az asszonyt. Néhány 
másodperc elteltével a hölgy odafordult hozzám, és franciául így szólt: „Je vous vois." („Látom 
önt.") Elámultam, és nagyon megörültem! 


13 Az igazsághoz hozzátartozik, hogy létezik egy másik ilyen „orvosi igazolással rendelkező" démon is: ezt 
a betegséget úgy hívják, hogy Tourette-szindróma. Ennek az a lényege, hogy a páciens akarata ellenére 
mások füle hallatára káromkodik. 

1985-ben Pakisztánban vezettünk egy szolgálócsoportot. Mivel a hírverés úgy szólt, hogy 
imádkozni fogunk a betegekért, az emberek az ország minden részéről eljöttek. A legtöbbjük 
írástudatlan volt és meglehetősen fegyelmezetlen. Egyik nap az asszonyok, akiknek abban a 
kultúrában külön kell ülniük, még a szokásosnál is zajosabbak és rendetlenebbek voltak. Némi 
fegyelmezéssel megpróbálkozva így szóltam: „Ma délelőtt csak a férfiakért fogunk imádkozni." 

Abban a pillanatban körülbelül kétszáz férfi rohanta meg a csoportunkat, és mind imát 
követelt. Először egy olyan férfi jött oda hozzám, aki először az ajkát, aztán a fülét érintette 
meg a kezével, jelezve, hogy süketnéma. Abból kiindulva, hogy Jézus is kiutasított egy gonosz 
szellemet egy süketnémából, én is megpróbálkoztam ugyanezzel, bár azt nem mondhatnám, 
hogy különösebb hitem lett volna rá. 

- Te süketnéma szellem - mondtam -, Jézus nevében megparancsolom neked, hogy gyere ki 

ebből az emberből! 

Persze tudtam, hogy az ember nem hallja, amit mondok, és ráadásul angolul sem ért. De a 
démon annál jobban értette! 

Mikor aztán így szóltam a férfihoz: „Most mondd, hogy halleluja!", kinyitotta a száját és 
elkiáltotta magát: „Halleluja!" Fölvezettem az emelvényre a gyülekezet vezetőjéhez, aki urdu 
nyelven mindenkinek beszámolt a csodáról. 

Ez az eset megnövelte az emberek hitét, és egymás után vezették hozzánk a többi 
süketnémát. (A muzulmán nemzetekben szokatlanul magas arányban fordulnak elő ilyen 
esetek.) A következő percekben Ruthtal együtt több mint tíz férfiból és fiúból űztünk ki 
süketnéma démonokat, és mindnyájan meggyógyultak. Az egyik legérdekesebb eset az a 
körülbelül ötéves kisfiú volt, akinek ez volt az első szava: Umma. (Mama.) 

1980-ban egy nagy dél-afrikai konferencián felkértek, hogy tartsak meg egy 
szemináriumot a gyógyulásról és a szabadulásról mintegy ezer hallgató számára. Az első 
napon a gyógyulásról tanítottam, azután egyenként imádkoztam a betegekért. Isten ereje 
jelen volt, és számos drámai gyógyulás történt. 

Egyszer csak egy ízületi gyulladásban szenvedő hölgy került sorra. így szóltam hozzá: 

- Szerintem a te ízületi gyulladásodat egy démon okozza. Készen állsz arra, hogy kiűzzük? 

Bólintott, úgyhogy rátettük a kezünket és megparancsoltuk az ízületi gyulladás 
démonának, hogy távozzon. A hölgy kisvártatva megszólalt: 

- Minden fájdalmam eltűnt! Meggyógyultam! 

Ahogy az emberek a csodát ünnepelték, és hálát adtak Jézusnak, éreztem, hogy az 
együttes hitünk annyira megnövekedett, hogy nem szükséges tovább egyenként szolgálnom 
az emberek felé. Megkértem, hogy mindazok álljanak fel, akiket ízületi gyulladás gyötör. 
Körülbelül harminc ember állt fel a nézőtéren. 

Miután elmagyaráztam nekik, mit szándékozom tenni, hatalmat vettem az ízületi gyulladás 
démonai fölött, és megparancsoltam nekik, hogy menjenek el Jézus nevében, majd arra 
kértem az álló embereket, hogy ne üljenek le mindaddig, amíg a fájdalmak teljesen el nem 
hagyják Őket, és biztosan nem tudják, hogy meggyógyultak. Közben folytattuk az imát más 
betegségekben szenvedő emberekért, és láttuk, hogy az ízületi gyulladásosok kezdenek 
egyenként leülni. Mintegy tizenöt perc elteltével már egyikük sem állt. 

Néhány hét múlva, amikor feleségemmel együtt Dél-Afrika más pontjaira is elutaztunk, 
többekkel is alkalmunk nyílt találkozni azok közül, akik aznap ott voltak, és mind 
megerősítették, hogy attól a perctől kezdve tünetmentesek. 


Halál 


A 6. fejezetben beszámoltam róla, hogyan szabadult meg Esther és lánya, Rose a halál 
szellemétől. Ez a démon akkor hatolt be Estherbe, amikor a műtőasztalon kis híján meghalt - 
tehát egy rendkívül gyenge pillanatában. Soha ne felejtsük el, hogy a Sátán embergyilkos 
(lásd Jn 8,44). A halál szellemének a segítségével elpusztít olyan személyeket, akik tisztán 
természetes okokból fakadóan nem halnának meg. 

Mindezt egy klinikavezető keresztény orvos is megerősítette, aki az egyik összejövetel után 
odajött hozzám. „Nagyon sokat segített az, amit a halál szelleméről tanítottál - mondta -, 
hogy megértsem, hogyan halhatnak meg olyan emberek, akiknél a halálnak semmilyen orvosi 
magyarázatát nem sikerül felfedeznünk. Most már látom, hogy ezek a halál szellemének az 
áldozatai." 

Az egyik unokámnak, aki maga is az Urat szolgálja, rendkívüli élményben volt része ezzel 
kapcsolatban. Tapasztalatait így írja le: 

A lányunk, Rebecca úgy született, hogy lyuk volt a szívében. Hatéves korában, 1993 
januárjában nyílt szívműtétet kellett rajta végrehajtani emiatt. 

Óránként csupán tízpercnyi bejárást engedélyeztek számunkra az intenzív osztályra. 

A belépés előtt így is minden alkalommal külön engedélyt kellett kérnünk a főnővértől. 

Az egyik délelőtt ott álldogáltunk a váróteremben még vagy húsz aggódó szülő 
társaságában. Ezúttal nem kaptuk meg a belépési engedélyt, és azonnal éreztük, hogy 
valami baj van. 

Felvettem a telefont, és a házi vonalon érdeklődni kezdtem. Az egyik ápolónőtől azt 
a választ kaptam, hogy az egyik gyermeknél nehézségek merültek fel, és ezért még 
egy ideig várnunk kell. Visszatérve a többi szülőnek is tudomására hoztam a 
hallottakat, és minden arc elfehéredett. 

Hirtelen kivágódott a duplaajtó, és az orvos jött ki rajta a kórházi lelkész 
társaságában. Valamit közöltek a velünk szemben álló házaspárral, és az anya azonnal 
zokogni kezdett. Sietve betessékelték őket a tanácsadói szobába. 

A megrázó jelenet után néhány perccel megkaptuk az engedélyt a gyermekeink 
meglátogatására. Beléptünk az osztályra, és ott láttuk az orvost, amint a lányunk 
ágya melletti ágy végénél áll. Az ágyban egy tizenkét éves fiú feküdt, akit aznap 
reggel operáltak; ő volt az említett házaspár fia. A szív monitorára pillantva azon csak 
egy egyenes vonalat láttunk. 

A két ágy között állva észrevétlenül megfogtam a feleségem kezét és halkan, de 
határozottan így szóltam: „Halál szelleme, én ellened megyek ezen a helyen. Jézus 
nevében." Több időt nem vesztegethettünk a rövid látogatásból, hiszen figyelmünket a 
saját kislányunkra kellett fordítanunk, aki ébren volt, és szüksége volt a törődésünkre. 

Másnap délelőtt a folyosón szembetalálkoztam a fiú apjával, aki feltűnően 
mosolygott. Megállítottam és érdeklődtem, mi történt. Álmélkodva újságolta: „Az 
orvosok már lemondtak a fiamról, de az állapota váratlanul, egyik pillanatról a másikra 
megjavult. Ma reggel felült az ágyban, és azt mondta, hogy remekül érzi magát!" 

A feleségemmel tudtuk, hogy Isten szabadította meg a fiút aznap a halál 
szellemétől. Hála Istennek, hogy tudtuk, mit kell tennünk! 


Természetes vagy démonikus? Az ok 

megállapítása 


Az előző fejezetekben szóltam azokról a hazug szellemekről, amelyek megtámadják az 
emberek gondolatait. 1994-ben Ruthtal együtt a hazug szellemeknek egy más típusú 
támadását éltük át. Miután már évek óta harcoltunk egy sor komoly betegséggel, Ruth kapott 
egy kijelentést az Úrtól: „Eljött számotokra a betegség idejének vége." Néhány héttel később, 
éppen azon a napon, amelyen böjtölni és imádkozni akartunk, Ruthot tetőtől talpig, testének 
minden pontján erős fájdalom támadta meg. Felkiáltott: „Ó, Uram, kérlek, ne kezdődjön 
elölről!" 

Az évek során megtanultuk, hogy ne adjuk meg magunkat a betegség előtt, hanem álljunk 
rá Isten ígéreteire. Ezért Ruth így szólt hozzám: „Biztosra veszem, hogy sokkal jobban leszek, 
ha dicsérem az Urat, de nincs hozzá erőm. Kérlek, feltennéd azt az orosz dicséretkazettát a 
tavalyi moszkvai konferenciáról? Azt hiszem, az segíteni fog." 

Ruth a hálószobánkban feküdt a földön, és ahogy kezdett megnyugodni, és imádta az Urat, 
egyszer csak felkiáltott: „Ezek hazug tünetek - hazug szellemek -, amelyek megpróbálják 
ellopni tőlem Isten ígéretét!" 

Akkor együtt ellene álltunk Jézus nevében azoknak a hazug szellemeknek, és Ruth teljesen 
megszabadult a fájdalmaktól. 

Ezenfelül Isten olyan különleges kegyelmével is körülvett bennünket, amelyre semmilyen 
természetes magyarázat nem adható. Ruth szavaival: 

Kimentem a konyhába egy pohár vízért. Egyszer csak Derek kiáltását hallom: Gyere 
gyorsan! A hálószobába visszatérve még a lélegzetem is elakadt! Az egész szoba és az 
abból nyíló fürdőszoba át volt itatva rózsaillattal - mint egy angolkert. Az volt az 
érzésünk, mintha maga az Úr lett volna ott jelen. Arcra borultam, és imádtam Őt. 

Isten megadta nekünk, hogy „felettébb diadalmaskodjunk" (Róm 8,37). A 
megpróbáltatásokból gazdagabban jöttünk ki, mint ahogy belekerültünk. 

Ez az élmény eszembe juttatott több más keresztényt, aki valóságos gyógyulást vett át az 
Úrtól, de a Sátán a jelek szerint hazug szellemeket küldött ellene, hogy aláássák a hitét, és 
meghiúsítsák a bizonyságtételét. Ezért fontos felöltenünk „Isten minden fegyverét, hogy 
megállhassunk az ördögnek minden ravaszságával szemben" (Ef 6,11). 

Mindemellett hangsúlyoznunk kell - ahogy már a 10. fejezetben is -, hogy nem minden 
betegség vezethető vissza démonokra! Sok problémának más, természetes okai vannak. Ezért 
különösen fontos, hogy azonosítsuk azokat a betegségeket, amelyeket közvetlenül démonok 
okoznak. 

A Korinthosziakhoz írt 1. levél 12. fejezetében Pál felsorolja a Szent Szellem kilenc 
természetfölötti ajándékát, amelyek a hívőkben működnek. Ezek közül kettő konkrét 
segítséget nyújthat a démonok azonosításában: a tudomány beszéde és a szellemek 
megkülönböztetése (lásd 8. és 10. vsz.). 

Az eredeti szöveget is figyelembe véve a szövegkörnyezet arra utal, hogy a tudomány 
beszédének és a szellemek megkülönböztetésének minden egyes esete a Szentlélek egyedi 
működése. Emellett mindegyik szigorúan természetfölötti, és nem emberi okoskodás vagy 
intelligencia terméke. A Zsidókhoz írt levél 4,12-ben a szerző ezt mondja: 

Mert az Istennek beszéde élő és ható, és élesebb minden kétélű fegyvernél, és 
elhat a szívnek és léleknek, az ízeknek és a velőknek megoszlásáig, és megítéli a 
gondolatokat és a szívnek indulatait. 

Ilyenfajta betekintést nyerhetünk tehát a tudomány beszédén keresztül! Áthatja az emberi 
személyiség láthatatlan területeit, és rámutat az ott ólálkodó gonosz erőkre. Maga a kijelentés 
gyakran egyetlen szó vagy kifejezés formájában érkezik meg, amely a szabadító szolgálatot 
végző személy elméjébe ötlik. Ritkábban a szabadulni kívánó személy is kaphat ilyen 
kijelentést. Az így azonosított démonok között olyanok lehetnek, mint a vastagbélgyulladás, a 
rokkantság, az asztma, a skizofrénia vagy a rák. 

Egy démon jelenlétének észleléséhez mindazonáltal nem feltétlenül szükséges 
természetfölötti kijelentés. Gyakran a személyes tanácsadás természetes folyamata ehhez 
bőségesen elegendő, ahhoz hasonlóan, ahogy egy orvos felállítja a diagnózist a páciens által 
leírt tünetek alapján. Ez a fejezet a megelőző kilenccel együtt többé-kevésbé kimerítő 
áttekintését nyújtja a démonikus tevékenység leggyakoribb tüneteinek. A gyakorlatban 
különösen hasznosnak bizonyult, ha sikerült - amennyiben ez egyáltalán lehetséges - 
megállapítani azt a gyenge pillanatot vagy védtelen pontot, amelyen keresztül a démonnak 
sikerült behatolnia. 

Démonok még egy további módon járulhatnak hozzá betegségek kialakulásához. A 19. 
fejezetben már szóltunk a negatív érzelmekkel kapcsolatos gonosz szellemekről. Bár ezek 
konkrétan nem okoznak betegséget, hatásukra az emberben olyan lelki magatartások 
alakulhatnak ki, amelyek részben elősegítik betegségek kialakulását, másrészt 
megakadályozzák a betegeket abban, hogy hit által átvegyék a gyógyulásukat. Az ilyen 
negatív érzelmekkel kapcsolatos szellemek lehetnek az elvetettség, a félelem, a szomorúság, 
a meg nem bocsátás, a bátortalanság, a csalódottság vagy a kétségbeesés. Ilyen esetekben 
rendszerint szükséges ezt az érzelmi démont kiutasítani, mielőtt sikerrel imádkozhatnánk 
fizikai gyógyulásért. 

A fentiekben csak néhány olyan példát tárgyaltunk, amelyekben Jézus Krisztus hatalma 
nagy hatékonysággal nyilvánult meg a betegség és erőtlenség démonaival szemben. Mind a 
mai napig nagyon sajnálom viszont azokat az eseteket, amikor nem követtem Jézus agresszív 
hozzáállását az ilyen démonokkal szemben. Az idők során megtanultam, hogy ha valaki 
sikerrel akar ezen a természetfölötti síkon mozogni, ahhoz nap mint nap rá kell bíznia magát 
az Úrra, és tőle kell várnia mind a szellemek megkülönböztetését, mind a kiűzésükhöz 
szükséges hatalmat. Erre a fajta szolgálatra talán még fokozottabban igaz, amit Pál mond, 
hogy „hitben járunk, nem látásban" (2Kor 5,7). 


Szabadulás sclerosis multiplexből és 

szívinfarktusból 


Hadd zárjam ezt a fejezetet két olyan kiemelkedően érdekes esettel, amikor emberek a 
betegség és erőtlenség démonaitól szabadultak meg. Az első egy amerikai gyülekezet 
munkatársától származik: 

A gyülekezetünkben az egyik fiatal hölgynek - nevezzük Jane-nek - sclerosis 
multiplexe fejlődött ki. Sok hitépítő tanítást hallgatott meg, hittel átvette a 
gyógyulását, és az állapota jelentősen javult is. A tünetek azonban nem tűntek el 
teljesen, például a járása továbbra is bizonytalan maradt. Az egyik istentiszteleten 
bizonyságot is tett a gyógyulásáról, de hozzátette: „Egy kicsit még mindig 
bizonytalanul járok, ezért tudom, hogy további áldásra van szükségem." 

Jane a nővérével együtt egyik délután, fél háromkor keresett fel minket, hogy 
imádkozzunk értük. Azt is tudomásunkra hozta, hogy otthon már elmondták az összes 
imát, ami a szabadulás előfeltétele lehet. így hát azonnal munkához láttunk. Jane 
legalább száz démont felsorolt. A nagy részükre már nem is emlékszem. Háromtól 
egészen este negyed hétig keményen dolgoztunk. 

Én még az elején azt gondoltam, kell hogy legyen olyan, hogy a sclerosis multiplex 
démona, ehelyett azonban ő a tünetekkel kapcsolatos szellemek nevét sorolta: 
fáradtság, gyengeség, tántorgás, reszketés, sírás, zokogás, komorság, vakság, 
süketség, fuldoklás, nehéz légzés, kihűlés, bénulás, érzéketlenség, gyötrődés, 
lustaság, tétlenség, fejfájás, fülfájás és így tovább és így tovább! 

Ahogy imádkoztunk, a betegségének összes tünetei megjelentek rajta, úgyhogy a 
végén már állni sem bírt. Azt is elmondta, hogy az egész teste érzéketlen. Ahogy a 
szellemek jöttek kifelé, mindig beszámolt róla, hogy éppen melyik testrésze kezd 
felmelegedni, és melyik kezd el újra érezni. 

így jutottunk el először a derekáig, azután a csípőjéig, aztán a térdéig, majd a 
lábszáráig. Végül így szólt: „A maradék a lábfejemben van." Lehúzta a cipőjét; a 
lábfeje merev és hűvös volt. Folyamatosan jelentette, amint a démonok elhagyták a 
lábát. Végül így szólt: „Már csak kettő van a lábujjaimban." Az első nevére nem 
emlékszem, a második viszont a „panaszkodás" volt. Amikor az is kiment, Jane 
felugrott, és körbetáncolta a szobát. Teljesen megszabadult a sclerosis multiplextől! 

A másik figyelemre méltó beszámoló a betegség démonától való szabadulásról egy 
nemzetközi szolgálatban álló új-zélandi evangélistától származik: 

1992. június 10-én, miközben éppen összejövetelt vezettem az új-zélandi Katikatiban, az 
Úr ráirányította a figyelmemet egy mankóval közlekedő asszonyra, akit aztán fölhívtam az 
emelvényre. Csak nagy nehézségek árán tudott felkapaszkodni a lépcsőkön. 

Mint elmondta, borzalmas fájdalmai vannak. Súlyos csontízületi gyulladásban 
szenvedett, szívkeringési zavarai voltak, és negyvenegy éve cukorbetegség gyötörte. 
Mindennek tetejébe, miután két évvel azelőtt elveszítette a férjét, még egy 
infarktuson is átesett. A bal oldala szinte teljesen lebénult. 

Sántított, alig tudott írni, és a beszéd is igen nehezére esett. Nagyon szeretett 
énekelni, de a torka nagymértékben összezáródott. Fiatal korában - tette hozzá - 
menstruációs problémái is voltak, és már tizennégy éves korában túl volt az első 
abortuszon. Később többször elvetélt. 

Megparancsoltam az összes őt kínzó démonnak, hogy hagyják el, különös tekintettel 
az infarktus szellemére. Az imámat követően szinte szaladt lefelé a lépcsőn az 
emelvényről. A kezét magasba emelte, és szemmel láthatóan tele volt Szent 
Szellemmel. 

Három év múltán, 1995. június 14-én eljött egy másik összejövetelre egy közeli 
városba, és bizonyságot tett. Amikor három évvel azelőtt Katikatiban a helyére ment - 
mesélte -, valóságosan érezte Isten gyógyítását. A következő héten többször is olyan 
rángatódzást tapasztalt a testében, mintha valami kibe járkált volna. 

Hamarosan képessé vált akár futni is a lépcsőn. Újra tudott írni, és a bal oldala 
teljesen meggyógyult az infarktus utáni tünetekből, beleértve a szemét is. Ráadásul az 
orvosok három év után sem találták semmi nyomát a negyvenegy éven át tartó 
cukorbetegségnek. 

Ez a hölgy kétségkívül óriási csodát élt át, miután a démonokat kiűztük belőle! 

21. Felkészülés a szabadulásra 


Előfordulhat, hogy az Olvasó az eddigieket tanulmányozva rájött: démonok 
tevékenykednek az életében. Az eddig értetlenül, értelmezhetetlenül elszenvedett nyomások 
eredetét talán sikerült ily módon azonosítani. Ha így van, akkor hála Istennek! Van rá 
lehetőségünk, hogy az ilyen nyomásoknak egyikünk se legyen passzív elszenvedője! 

Ebben a fejezetben a szabaduláshoz és a győzelemhez vezető utat szeretném megmutatni. 
A csodálatos titok a következő: ezt a győzelmet nem nekünk kell magunknak megszereznünk, 
hanem abba a győzelembe kell belépnünk, amelyet Jézus az Ő halála és föltámadása által már 
megszerzett számunkra. 

A kereszten Jézus teljes és végleges árat fizetett a minden időben élő, minden fajból 
származó minden egyes ember minden bűnéért. Ő volt az Isten Báránya, aki elhordozta a 
világ bűneit (lásd Jn 1,29). Amikor Isten feltámasztotta Őt a halálból, ezzel azt demonstrálta 
az egész világegyetem előtt, hogy igazságossága teljes mértékben és véglegesen kielégült az 
által az engesztelés által, amelyet Jézus mutatott be a bűneinkért. 

Jézusnak az értünk bemutatott áldozata az egyetlen jogos alap, amelyre hivatkozva 
kérhetjük a szabadulást a Sátán ellenünk irányuló démonikus erőinek elnyomása alól. 

Ha ezt felismerjük, és hittel lépünk is ez alapján, akkor Pállal együtt elmondhatjuk: „De 
hála az Istennek, aki a diadalmat adja nekünk a mi Urunk, Jézus Krisztus által" (lKor 15,57). 

Ha valaki szeretne szert tenni arra a szabadságra, amelyet Isten megszerzett a számára, 
két választása van: segítséget kér a pásztorától vagy egy érett hívőtársától, illetve a 
szükségével egyenesen az Úrhoz fordul. Ha valakinek van lehetősége olyan gyülekezethez 
vagy olyan szolgálótestvérhez fordulni, aki tud is és akar is segíteni neki, akkor mindenképpen 
az ő segítségüket igényelje. Persze ehhez meg kell győződni arról, hogy valóban őszinte, 
bibliahívő keresztények, s emellett azt is tudják, hogyan kell a démonokkal elbánni. 

Ha azonban egy hívő keresztény rájön menet közben, hogy akiktől segítséget vár, igazából 
nem is hisznek abban, hogy keresztényekben is lehetnek démonok, akkor nyilván segíteni 
sem fognak tudni. Az amerikai irodánkba rendszeresen kapunk olyan leveleket, amelyekben 
hívők, akik ráébredtek arra, hogy démonoktól való szabadulásra van szükségük, arra kérnek, 
ajánljunk nekik olyan gyülekezetei vagy szolgálótestvért a környékükön, akihez bizalommal 
fordulhatnak segítségért. Sajnos azonban az esetek többségében azt kell válaszolnunk nekik, 
hogy nem tudjuk kihez irányítani őket. 

Erről Jézus szolgálatának egy momentuma jut az eszembe: 

Mikor pedig látta vala a sokaságot, könyörüietességre indult rajtuk, mert el voltak 

gyötörve és szétszórva, mint a pásztor nélkül való juhok. Akkor monda az ő 

tanítványainak: Az aratnivaló sok, de a munkás kevés. (Mt 9,36-37) 

A szabadulás szolgálata különösen olyan mező, ahol sok jól képzett munkásra volna 
szükség. Abban a tudatban írom meg tehát ezt a könyvet, hogy az Olvasók egy részének talán 
nem áll rendelkezésére olyan emberi forrás, ahová fordulhatnának. Hála legyen azonban 
Istennek, mindig nyitott utunk van Őhozzá, aki a Szabadító - Jézushoz! Azok számára, 
akiknek ezt az utat kell választaniuk, az alábbiakban részletezem azt a kilenc lépést, amely 
elvezethet az igényelt szabaduláshoz és győzelemhez: 


Első lépés: Valid meg személyes hitedet Jézus Krisztusban! 

Második lépés: Alázd meg magad Isten előtt! 

Harmadik lépés: Valid meg bűneidet! 

Negyedik lépés: Térj meg bűneidből! 

Ötödik lépés: Bocsáss meg mindenkinek! 

Hatodik lépés: Szakíts az okkultizmussal és minden hamis vallással! 
Hetedik lépés: Nézz szembe az életed fölött lévő átkokkal! 

Nyolcadik lépés: Kötelezd el magad Isten mellett! 
Kilencedik lépés: Utasítsd ki a démont! 


Először is az a legfontosabb, hogy megerősítsük a személyes kapcsolatunkat Istennel. Ha 
az Olvasó nem teljesen bizonyos abban, hogy Istennek újjászületett gyermeke, akinek Jézus 
áldozatán keresztül minden bűne meg van bocsátva, akkor a fenti lépéseket követve 
közvetlen, személyes kapcsolatba léphet Istennel mint Atyával. Ha pedig megvan már ez a 
személyes kapcsolat, ezeken a lépéseken keresztül megerősödik a hit, és az így kiformálódó 
szilárd, igei alapon már bátran kérhetjük a szükséges segítséget is Istentől. 

Kérjük a kedves Olvasót, hogy gondosan, egyenként tanulmányozza át ezt a kilenc lépést, 
amíg mindent jól meg nem ért. A 22. fejezetben aztán közreadunk egy olyan imaformát, 
amelynek segítségével kérhetjük a szabadulást mindenfajta démonikus elnyomás alól. Ahogy 
a 16. fejezetben rámutattunk, Jézus vére csak akkor nyújt védelmet számunkra, ha 
megfelelően kapcsolódunk Istenhez, és engedelmességben járunk. Fontos tehát, hogy hittel 
mondjuk el ezt az imát, és hittel álljunk ellene a démonoknak. 

Első lépés: Valid meg személyes hitedet Jézus Krisztusban! 

Jézus a „(meg)vallásunk főpapja" (Zsid 3,1). A megváltásnak fordított görög szó annyit 
jelent, hogy 'ugyanazt mondani, mint...', tehát nekünk ugyanazt kell mondanunk arról, amit 
Jézus megtett értünk, mint amit a Biblia már elmondott. Szavainkat Isten Igéjével kell 
harmóniába hoznunk. Jézus győzelmét bátran, a saját személyünkre vonatkoztatva kell 
kihirdetnünk, mert ezzel a személyünk irányába aktivizáljuk az Ő főpapi szolgálatát. 

Ez abból áll, hogy az adott szükségünket az Atya Isten elé viszi, aki pedig a menny teljes 
hatalmát a rendelkezésünkre bocsátja. Amennyiben elmulasztanánk a hitünk ilyen jellegű 
megvallását, azzal Jézus értünk való közbenjárásáról mondanánk le. 

Második lépés: Alázd meg magad Isten előtt! 

...az Isten a kevélyeknek ellene áll, az alázatosoknak pedig kegyelmet ád. Alázzátok meg 
tehát magatokat. (lPt 5,5-6 - a szerző kiemelése) 


Ha kevélyen próbálunk Istenhez közeledni, Ő ennek ellene áll, és nem fogunk a közelébe 
jutni. Az Isten felé megtett első lépésünk tehát a megalázkodás kell hogy legyen. El kell 
ismernünk: „Szükségem van rád!" 

Isten nem fog egyikünket sem megalázni. Az egész Bibliában mindenütt azt látjuk, hogy a 
felelősség a miénk. Olyan előfordulhat, hogy Isten megszégyenít minket, mert ezt kell tennie; 
de csak mi magunk tudjuk megalázni magunkat előtte. Ha viszont erre hajlandóak vagyunk, 
rendelkezésünkre bocsátja mindazt a kegyelmet, amire szükségünk van. 

Ha a démonoktól szabadulni szeretnénk, könnyen eljuthatunk egy olyan pontra, ahol a 
méltóságunk vagy a szabadulás között kell választani. Amennyiben valakinél a méltóság 
fontossága kerekedne felül, az a személy valószínűleg nem tért meg a kevélységből. 

Egyszer az Egyesült Államok déli részén egy orvos feleségével - egy régi vágású, finom 
hölggyel - beszélgettem, aki ezt mondta: 

- Mr. Prince, ha helyesen értem, amit mond, ha szabadulni szeretnék - ahogyan azt ön leírja 
-, lehet, hogy a végén sikítozni fogok. 

- Megtörténhet - válaszoltam. 

- Engem viszont úgy neveltek, hogy egy hölgy ne sikítozzon nyilvános helyen. 

- Nos - mondtam -, a példa kedvéért tegyük fel, hogy ön egy folyóban fuldoklik, és már vagy 
harmadszor kezd alámerülni, amikor végre megpillant valakit a parton, aki kimenthetné. 
Ebben a helyzetben a hölgyhöz illő magatartást választaná vagy sikoltana? 

Nem kellett többet mondanom. 

Ha valaki nem hajlandó megalázkodni, az nem teheti meg sikeresen a következő 
lépéseket. 

Harmadik lépés: Valid meg bűneidet! 

A Bibliában sehol nem látunk olyat, hogy Isten hajlandó volna olyan bűnöket 
megbocsátani, amelyeket nem vallottak meg. Azok felé viszont, akik megvallják a bűneiket. 
Isten egyértelmű ígéretben kötelezte el magát: „Ha megváltjuk bűneinket, [Isten] hű és igaz, 
hogy megbocsássa bűneinket, és megtisztítson minket minden hamisságtól." (ÍJn 1,9) Isten 
hűséges, hiszen erre ígéretet tett. Ugyanakkor igazságos is, mivel Jézus már kifizette a 
bűneink büntetését. 

Nagyon fontos, hogy amennyiben bűn van az életünkben, legyünk őszinték ezzel 
kapcsolatban: ne próbáljuk a bűnt valami mesterkélt pszichológiai álnévvel illetni! Tény, hogy 
a bűnök többségének elnevezése nem valami kellemes hangzású. Isten viszont csak akkor 
bocsátja meg őket, ha bűnként ismerjük el. Olyan ígérete nincs, hogy megbocsátja a 
„problémáinkat"! 

Ha valakinek a túlzott evéssel van „problémája", jobban teszi, ha nevén nevezi: a 
falánkság bűne. Ha kéjvágyról van szó, nevezzük kéjvágynak, ha gyűlöletről, nevezzük 
gyűlöletnek, ha pletykáról, nevezzük pletykálásnak! 

Soha ne gondoljuk, hogy ha elmondjuk Istennek magunkról a legszörnyűbb titkainkat, 
ezzel bármiféle sokkot okozunk neki. Hiszen már akkor tudta az egészet, mielőtt elmondtuk 
volna! Ráadásul mindennek ellenére szeret bennünket! 

A 13. fejezetben már utaltam Istennek arra a figyelmeztetésére, hogy ő az apák vétkeit a 
fiaikon keresi meg, egészen a harmadik és a negyedik generációig (lásd 2Móz 20,3-5). Sok 
embernél pontosan ez a probléma. Persze az őseink bűneiért nem mi vagyunk a felelősek, 
lehet azonban, hogy a következmények egyikét-másikát nekünk kell elszenvednünk, ezért 
érdemes megvallanunk és elhatárolnunk magunkat az elődeink által elkövetett bűnöktől is. 
Különösen vonatkozik ez az okkultizmusra és a hamis vallásokra. 

Ugyanakkor nem volna bölcs mélyreható vizsgálatokba bocsátkozni. Egyszerűen csak 
hagyjuk, hogy a Szent Szellem felhozza bennünk mindazokat a bűnöket, amelyeket meg kell 
vallanunk. Ne felejtsük el, hogy Ő a Segítőnk! 

Negyedik lépés: Térj meg bűneidből! 

Nagyon fontos a bűneinket megvallani, de ez önmagában nem elégséges. A bűnökből meg 
is kell térni. „Aki elfedezi az ő vétkeit, nem lesz jó dolga; aki pedig megvallja és elhagyja, 
irgalmasságot nyer" (Péld 28,13). Tehát a bűnöket először meg kell vallani, azután el kell 
hagyni. Az elhagyás azt jelenti, hogy teljesen elfordulunk azoktól. 

Egy fiatalember egyszer ezt mondta nekem: 

- Azt hiszem, bennem van a kéjvágy démona, de az az igazság, hogy én ezt élvezem. 

Elképzelhető, hogy Isten mégis megszabadít tőle? 

- Biztosan nem! - válaszoltam. - Isten az ellenségeinktől szabadít meg, nem pedig a 

barátainktól. Ha azonban hajlandó vagy addigi barátodat ellenségednek nyilvánítani, akkor 

kérheted Isten szabadítását. Ezért kérd meg, hogy segítsen neked meggyűlölni azt a bűnt 

ugyanúgy, ahogyan Ő is gyűlöli. 

A megtérésnek két oldala van. Először is el kell ismernünk a személyes felelősséget 
mindazért, amit tettünk. Nem rejtőzhetünk egy másik személy háta mögé - legyen bár szó 
szülőkről, házastársról vagy akár szolgálótestvérről -, és nem tehetünk másokat felelőssé 
azokért a rossz dolgokért, amelyeket mi magunk elkövettünk. Még a démonokat sem 
hibáztathatjuk a bűneinkért! Valahogy így kell hozzáállnunk: én vagyok a bűnös, és ezt 
elismerem! 

Másrészt ugyanúgy szembe kell fordulnunk a bűnnel, mint ahogyan Isten szemben áll vele. 
Ne próbáljuk ezt semmiképpen elsimítani vagy magyarázatokat keresni. A bűnt ugyanúgy kell 
gyűlölnünk, ahogyan Isten gyűlöli! Ekkor a bűnnek nem lesz többé hatalma fölöttünk. 

Ötödik lépés: Bocsáss meg mindenkinek! 

A Márk 11,25-26-ban Jézus egy változhatatlan szellemi törvényszerűséget fogalmazott 
meg: 

És mikor imádkozva megállótok, bocsássátok meg, ha valaki ellen valami 

panaszotok van, hogy a ti mennyei Atyátok is megbocsássa nektek a ti vétkeiteket. Ha 

pedig ti meg nem bocsátótok, a ti mennyei Atyátok sem bocsátja meg a ti vétkeiteket. 

Ha szeretnénk, hogy Isten megbocsássa a mi bűneinket, nekünk is feltétel nélkül meg kell 
bocsátanunk mindazoknak, akik ellenünk vétkeztek. 

A 18. fejezetben hivatkoztam arra a példabeszédre, amelyet Jézus mondott a szolgáról, 
akinek az ura több millió dollárnak megfelelő adósságot engedett el, ő viszont nem volt 
hajlandó elengedni szolgatársának egy jelentéktelen összeget sem (lásd Mt 18,23-35). Ha 
arra a felbecsülhetetlen adósságra gondolunk, amellyel mindnyájan, személyenként Istennek 
tartoztunk azokért a bűnökért, amelyeket ellene elkövettünk, ehhez képest a legtöbb is, 
amivel embertársunk tartozhat nekünk, jelentéktelen összegnek tűnik. 

Az adósságot elengedni nem hajlandó szolgát büntetés céljából átadták a „hóhéroknak" 
(lásd 34. vsz.). A 18. fejezetben a démonok tevékenységét a hóhérokhoz hasonlítottuk. Ha 
valaki szeretne ezektől a kínzóitól megszabadulni, meg kell bocsátania mindenkinek, aki 
bármilyen módon is vétkezett ellene. 

A megbocsátást soha ne keverjük össze az érzelmekkel! Akarati döntésről van szó: ezt a 
határozott döntést kell először meghoznunk. Ezt követően szavakban is meg kell 
fogalmaznunk: „Megbocsátok X Y-nak mindazért, amit ellenem elkövetett. Leteszek minden 
keserűséget, minden neheztelést, minden gyűlöletet." 

Ez a szívben megfogant döntés, amelyet aztán a szánkkal is kimondunk, érvényessé és 
hatékonnyá teszi a megbocsátást. 

Hatodik lépés: Szakíts az okkultizmussal és minden hamis vallással! 

A 14. fejezetben elmagyaráztam, Isten mennyire gyűlöl minden olyan tanítást és 
gyakorlatot, amely egy személyt vagy dolgot olyan elkötelezett hűséggel és teljes szívből való 
imádattal vesz körül, ami egyedül csak Istent illeti meg. Minden ilyen vallás vagy rendszer 
hátterében ott ólálkodik valahol Isten és az ember legfőbb ellensége. Ha valaki Istenhez akar 
közelebb kerülni, akkor fel kell számolnia minden kapcsolatát a Sátánnal. 

Ebbe az is beletartozik, hogy szabaduljunk meg minden olyan tárgytól, sőt még a 
környezetünkből is távolítsuk el ezeket, amelyek a legkisebb módon is kapcsolatban állnak az 
okkultizmussal vagy a sátáni világgal. Ezek lehetnek könyvek, szuvenírek, amulettek vagy 
művészi alkotások. Ne felejtsük el, Mózesen keresztül hogyan figyelmeztette Isten Izraelt: 
„Utálatosságot pedig ne vígy be a te házadba, hogy átokká ne légy, mint az" (5Móz 7,26). 

Az ilyen dolgoktól úgy tudunk a legjobban megszabadulni, hogy - amennyiben lehetséges - 
elégetjük őket. így reagáltak az efeszoszi keresztények is, amikor rádöbbentek, hogy a 
birtokukban lévő okkult tekercsek a démonokkal hozzák őket kapcsolatba. Kövessük hát a 
példájukat! 

Ha valakit a körülményei megakadályoznak abban, hogy ezt azonnal megcselekedje, akkor 
is kötelezze el magát Istennek, hogy mihelyt lehetősége nyílik rá, azonnal megteszi. 

Hetedik lépés: Nézz szembe az életed fölött lévő átkokkal! 

A Bibliának rengeteg mondanivalója van az áldások és az átkok erejéről. Összesen 
körülbelül hatszázszor említi ezt a témát. A mai nyugati kereszténység hajlamos inkább az 
áldásokra koncentrálni, az átkokat pedig leggyakrabban csak úgy tekintik, mint valami 
középkori, babonás csökevényt. Ez a megközelítés azonban nemcsak a Szentírástól, hanem a 
valóságtól is elszakadt. 

Az átkokat leginkább egy olyan sötét felhőhöz vagy árnyhoz tudnám hasonlítani, amely 
(legalább részben) elzárja az életünket Isten áldásaitól. A fizikai gyógyulás és a gonosz 
szellemektől való szabadulás az a két áldás, amelyeket az átkok leginkább megpróbálnak 
kizárni az életünkből. 

Az évek során felgyűlt tapasztalataim alapján összeállítottam egy listát azokról a 
leggyakoribb problémákról, amelyek az esetek többségében átok jelenlétére utalnak: 

1. Érzelmi vagy értelmi összeomlás 

2. Ismétlődő vagy krónikus betegségek (különösen, ha öröklődőek) 

3. Meddőség, koraszülés, vetélés és ezzel kapcsolatos női problémák 

4. A házasság szétesése és a családtagok elidegenedése 

5. Folytonos anyagi problémák 

6. Balesetekre való hajlam 

7. Öngyilkosságok, illetve természetellenes, idő előtti elhalálozások a rokonok, családtagok 
között 

Amint már említettem, az átoktól való szabadulásnak minden részletre kiterjedő igei alapja 
van: Jézusnak a kereszten bemutatott áldozata, ahol magára vette minden átkunkat, hogy mi 
cserébe az Ábrahám áldásait örökölhessük, akit Isten mindenben megáldott, (lásd lMóz 24,1; 
Gál 3,13-14) 14 

Ha valaki úgy érzi, hogy átok van az életén, azon az alapon keresse a szabadulást, amit 
Jézus elvégzett értünk a kereszten, amikor átokká lett. (Egy megfelelő imamintát a következő 
fejezetben közlök.) 

Nyolcadik lépés: Kötelezd el magad Isten mellett! 

Határozott döntésre van szükségünk, amelyet ki is kell mondanunk: "Alárendelem az 
akaratomat, a céljaimat, a jövőmet, az egész életemet Istennek. Elkötelezem magam Isten 
mellett minden bűnnel, minden gonoszsággal és mindenfajta démonnal szemben." 

Ha az ember elkötelezi magát Isten mellett, Isten is elkötelezi magát az ember mellett. Azt 
a kitüntetett helyzetet élvezhetjük, amit a Rómaiakhoz írt levél 8,31 így fogalmaz meg: "Ha az 
Isten velünk, kicsoda ellenünk?" 

Isten a segítségünkre siethet például olyan módon, hogy megmutatja, milyen démonokat 
kell kiutasítanunk magunkból. A 8. fejezetben arról beszéltem, hogy a démonokkal gyakran 
úgy kell elbánni, mint egy csahos kutyával: ha sikerül a kutyát a nevén szólítani, akkor 
nagyobb hatalmunk van fölötte. Előfordulhat, hogy az ember már tudja, pontosan milyen 
démontól vagy démonoktól kell megszabadulnia, de az is lehet, hogy a szabadító szolgálat 
közben jön fel egyik vagy másik démon neve bennünk. A Szent Szellem tehát ezen a két 
módon siethet a segítségünkre. 

Egyszer az egyik szabadító összejövetel végén egy fiatalember ezt a kérdést tette fel 
nekem: 

- Létezik olyan, hogy fogszuvasodás szelleme? 

- Én ilyen szellemről még soha nem hallottam - válaszoltam -, de ha a Szent Szellem azt 
mondja, hogy létezik, akkor létezik. 

- Az a helyzet, hogy az előbb én ettől szabadultam - mondta a fiatalember. 

Sok évvel később az egykori fiatalember elmesélte nekem annak a szabadulásnak a 
következményeit. 

- Azelőtt elég sűrűn kellett járnom a fogorvoshoz, hogy betömje a fogaimat - mondta -, egy¬ 
két év elteltével azonban a fog mindig tovább romlott a tömés alatt, ezért új tömésre volt 
szükség. Amióta viszont megszabadultam a fogszuvasodás démonától, ilyen problémám 
nem volt. 

Ha tehát a Szent Szellem megmondja nekünk egy bizonyos démon nevét, akkor magunkat 
Isten mellett határozottan elkötelezve ellene kell állnunk ennek a démonnak, és ezt szavakkal 
is ki kell fejeznünk. Ki kell mondanunk: „Te kéjvágy (vagy elvetettség vagy zavarodottság 
vagy bármi más) szelleme, én ellened állok Jézus nevében! Nem rendelem alá magam neked 
többé. Nem maradhatsz bennem! Megparancsolom, hogy menj ki belőlem!" 

Nem maradhatunk passzívak. Emlékezzünk meg a Jakab levele 4,7-ről: 

„Engedelmeskedjetek azért az Istennek; álljatok ellene az ördögnek, és elfut tőletek." 

Kilencedik lépés: Utasítsd ki a démont! 

Ez az egész annyira egyszerű és gyakorlatias, hogy nem is tűnik szelleminek. De működik! 
Nem helyes viszont ezzel kezdeni, hanem jobb előbb elmondani egy olyan vagy ahhoz hasonló 
imát, amelyet a következő fejezetben bemutatok. 

A 11. fejezetben kifejtettem, hogy a szellem szó mind a héberben, mind a görögben 
azonos a széllel és ugyancsak azonos a lehelettel. Na és hogyan tudunk megszabadulni egy 
lehelettől? Kifújjuk magunkból, rendszerint a szánkon keresztül! 


14 Erről a témáról bővebben az Áldás és átok című könyvemben írtam. (Prince, Derek: Áldás és Átok, 
Budapest, 2007, Karizmatikus Klasszikusok.) 

Az emberi testnek azonban van még nyolc más testnyílása is. Időnként előfordulhat, hogy 
egy démon ezeken keresztül vagy más módon távozik. A 19. fejezetben elmeséltem egy 
történetet a Christopher nevű diákról, akiből a kételkedés démona a bal fülén keresztül 
távozott. Arra is utaltam, hogy az önkielégítés démona gyakran megy ki az ujjakon át, a 
rokkantság szelleme pedig gyakran a test görcsös összerándulásai közepette hagyja el az 
embert. 

Ha úgy esne, hogy valakiből a démon nem a száján keresztül, hanem valamely más 
testnyílásán vagy a test bármely más pontján át készülne távozni, az mindig jól érzékelhető. 
Fontos ilyenkor együttműködni a Szent Szellemmel, aki megmutatja, pontosan mi a teendő. 
Az esetek többségében azonban arra számíthatunk, hogy a démon a szánkon keresztül 
kilehelés, kifújás segítségével távozik. 

Egyszer egy anyuka a négyéves kisfiát hozta oda hozzám, és arra kért, hogy imádkozzam 
érte. 

- Mi a problémája? - kérdeztem. 

- Allergia. 

- Milyen fajta allergia? 

- Étel. 

- Milyen ételekre allergiás a kicsi? 

- Azt könnyebb lenne elmondani, mire nem allergiás! 

Ekkor így szóltam a mamához: 

- Véleményem szerint itt egy gonosz szellemmel állunk szemben. Ezt fogjuk kiűzni, rendben 
van? 

A hölgy a beleegyezését adta. 

Akkor a kisfiúhoz fordultam, és magyarázni kezdtem: 

- Van egy rossz szellem benned, olyan, mint egy lehelet, és megakadályoz abban, hogy 
olyasmit egyél, amit szeretsz. Most majd megparancsolom neki, hogy jöjjön ki belőled, és 
mikor azt mondom, hogy „a Jézus nevében", akkor fújd ki! Oké? 

A kisfiú bólintott, mint egy jól képzett kiskatona. Parancsoltam a gonosz szellemnek, hogy 
hagyja el, és amikor azt mondtam, hogy „a Jézus nevében", a kisfiú négy nagyot fújt. Semmi 
több nem történt: semmi érzelem, semmi izgalom! Nem voltam biztos benne, hogy tényleg 
megszabadult, de nem tehettem mást, mint hogy az Úrra bíztam a dolgot. 

Három nappal később a mama visszajött, és azt kérte, hogy őérte is imádkozzak. 

- Mi a problémád? - kérdeztem. 

- Allergia - válaszolta. 

- Előbb meséld el, mi történt a fiaddal! - kértem. 

- Együtt hazamentünk - mondta - ő egyenesen a hűtőszekrényhez ment, és mindenfélét 
összeevett, és semmi nem ártott meg neki! 

Eszembe jutott, amit Jézus mondott, hogy olyanoknak kell lennünk, mint a gyerekek. 

Tehát, ha végigmondjuk a szabadulásért való imát, és kimondjuk az áment, kezdjünk el 
kilélegezni! Ez megint csak egy akarati döntés, amelyet megfelelő izommozgásoknak kell 
követniük. Ugyanakkor engedjünk szabad utat a démonok eltávozása számára: tartsuk nyitva 
a kijáratot! Ne imádkozzunk és ne is szóljunk nyelveken! 

Úgy tapasztaltam, hogy az ajkak és a nyelv azon mozgása, amely a beszédhez szükséges, 
gátat képez a démonok kijövetele előtt. Képzeljünk magunk elé egy villogva, szirénázva 
száguldó mentőautót. A többi jármű mind lehúzódik az útról. Tegyük meg ugyanezt a 
torkunkban! Adjunk szabad utat a démonoknak, hogy kijöhessenek! 

Ahogy elkezdünk kilélegezni, eleinte úgy tűnhet, hogy csak a rendes emberi lélegzet 
hagyja el a szánkat. Egy kis idő múlva azonban már valami mást is tapasztalhatunk. Az az 
ellenség! Ilyenkor még fokozzuk a nyomást! 

A démonok felszínre bukkanásának különféle manifesztációi is lehetnek. Van olyan, ami 
alig észrevehető: egy aprócska sóhaj vagy ásítás, de járhat együtt zokogással, üvöltéssel, 
köhögéssel, sikoltással vagy morgással is. Fülöp szamariai szolgálata során például a démonok 
hangos kiáltások közepette távoztak. Egy nőnek, aki a nikotin démonától szabadult, akkorát 
kellett ásítania, hogy azt hitte, kiakadt az állkapcsa! Végül azonban sikerült visszacsuknia a 
száját, és szabad volt a nikotintól. 

Ne szabjunk előre korlátokat, hogy mennyi ideig fogjuk ezt a kilégzést gyakorolni. Érdemes 
addig csinálni, ameddig csak jönnek ki démonok. 

Mikor egy démon elkezd kijönni, egyeseknél - különösen nőknél - előfordul, hogy minden 
megkönnyebbülés nélkül csak sikítoznak. Ez arra utal, hogy a démon megkapaszkodott a 
torok legszűkebb pontján, és ellene áll a kiutasításnak. Ilyen esetekben a szándékos, 
erőltetett köhögés rendszerint kimozdítja és kisöpri a démont. 

Csoportos szabadító összejöveteleknél előfordul, hogy a démonok sikoltozása elvonja 
mások figyelmét a saját szabadulásukról, megnehezíti a dolgukat, sőt akár meg is ijesztheti 
őket. Ilyenkor a jelen lévő szolgálóknak nagyon gyorsan kell közbeavatkozniuk, hogy a 
sikoltozó személy minél hamarább túljusson a nehezén. 

A legkülönfélébb dolgok történhetnek, miközben a démonok kijönnek. Soha ne felejtsük el 
azonban, hogy amikor Jézus nevében szólunk, olyankor hatalmunk van a démonok fölött. Ne 
engedjünk a félelem szellemének! Tudnunk kell, hogy a Szent Szellem mindig ott van, hogy 
segítsen. Ezért támaszkodjunk teljesen Őrá, és engedjük, hogy Ő vezessen teljes győzelemre! 

Lássuk tehát az imát! 

22. Ima a szabadulásért 


Itt az ideje, hogy rátérjünk a szabadulás gyakorlatára: arra az imára, amellyel a 
démonokat kiutasíthatjuk. Nemegyszer hallottam már emberektől: „Szeretnék imádkozni, de 
nem tudom pontosan, mit is mondjak." Ezért elkészítettem egy imamintát, amely talán 
sokaknak segítségére lehet. 

Mielőtt a konkrét imára sor kerülne, mindenkinek azt ajánlom, olvassa el az előző 
fejezetben felvázolt kilenc lépést. Aki mindazt jól megértette, és kész betölteni az ott említett 
feltételeket, az rátérhet az imára. 

Ebben az imamintában a megfelelő helyeket üresen hagytam: ezeket a helyeket 
mindenkinek a saját életére és helyzetére vonatkozó konkrétumokkal kell kitöltenie - a 
megfelelő bűnökkel, az okkultizmushoz, illetve a hamis valláshoz való kötődésének konkrét 
megnevezésével, illetve olyan emberek neveivel, akiknek meg kell bocsátania. Fontos, hogy 
különösen ez az utolsó lista a lehető legteljesebb legyen! 

Több száz, sőt több ezer emberrel volt már dolgom, akik ezen az imamintán keresztül 
megszabadultak démonoktól. Hasznos lehet, ha valaki ehhez az imához egy hívőtársa 
segítségét kéri. Persze arra ügyelni kell, hogy a választott személlyel egy akaraton tudjunk 
lenni, és hittel, nem pedig hitetlenkedve imádkozzunk együtt. Ha ugyanis ketten vagyunk, 
hivatkozhatunk Jézusnak a Máté evangéliuma 18,19-ben lejegyzett ígéretére: „Ismét mondom 
nektek, hogyha ketten közülietek egy akaraton lesznek a földön minden dolog felől, amit csak 
kémek, megadja nékik az én mennyei Atyám." 

És végezetül: nem szükséges ehhez az imamintához mereven ragaszkodni. Ha a Szent 
Szellem bárkit arra indít, hogy spontán hozzátegye, ami a szívében van, egy percig se 
tétovázzon! Az is fontos, hogy ne siessünk. A legjobb ezt az imát lassan és megfontoltan 
végigmondani. 

1. Valid meg személyes hitedet Jézus Krisztusban! 

„Úr Jézus Krisztus, én hiszem, hogy te vagy az Isten Fia, és az egyetlen út Istenhez - 
hiszem, hogy meghaltál a kereszten a bűneimért, és feltámadtál, hogy én bűnbocsánatot 
nyerjek, és örök életem legyen." 

2. Alázd meg magad Isten előtt! 

„Megtagadok minden kevélységet és vallásos önigazultságot, és nem tartok igényt olyan 
méltóságra, amely nem tőled származik. Tisztában vagyok vele, hogy csak azért tarthatok 
igényt a kegyelmedre, mert meghaltál helyettem." 

3. Valid meg bűneidet! 

„Megvallom minden bűnömet előtted, és semmit nem titkolok el. Megvallom tehát a 
következőket..." 

4. Térj meg bűneidből! 

„Megtérek minden bűnömből. Elfordulok a bűneimtől, és hozzád fordulok, Uram, hogy 
könyörülj rajtam, és bocsáss meg nekem!" 

5. Bocsáss meg mindenkinek! 

„Saját döntésemből, szabad akaratomból megbocsátok mindenkinek, aki valaha kárt vagy 
sérelmet okozott nekem. Leteszek minden keserűséget, minden neheztelést és minden 
gyűlöletet. Nevezetesen megbocsátok a következőknek..." 

6. Szakíts az okkultizmussal és minden hamis vallással! 

„Felszámolom minden kapcsolatomat, amely valaha is fennállt az okkultizmussal vagy 
bármiféle hamis vallással - nevezetesen..." 

„Elkötelezem magam, hogy megszabadulok minden olyan tárgytól, amely kapcsolatban áll 
az okkultizmussal és a hamis vallással." 

7. Nézz szembe az életed fölött lévő átkokkal! 

„Úr Jézus, én hálát adok neked, hogy Te a kereszten átokká lettél, hogy én 
megszabadulhassak minden átoktól, és Isten áldását örökölhessem. Ezen az alapon arra 
kérlek, hogy szabadíts meg engem, oldd fel a kötelékeimet, és add meg azt a szabadságot, 
amelyre szükségem van." 

8. Kötelezd el magad Isten mellett! 

„Elkötelezem magam melletted, Uram, és ellene állok a Sátán démonainak. 
Engedelmeskedem neked, Uram, és ellene állok az ördögnek. Ámen!" 

9. Utasítsd ki a démonokat! 

„És most hozzátok beszélek, ti démonok, akik eddig uralkodtatok rajtam! [Most szólj 
közvetlenül hozzájuk!] Most parancsolom, hogy távozzatok el tőlem! Jézus nevében 
kiutasítalak benneteket!" 

Valahányszor megkönnyebbülést tapasztalsz, adj hálát érte az Úrnak! A hálaadás és a 
dicséret a hit legegyszerűbb és legtisztább kifejeződési formája. Emellett olyan atmoszférát 
teremt, amelyet a démonok nem bírnak elviselni. 

Fontos, hogy miután teljes szabadulásra jutottunk, vagy legalábbis eljutottunk oda, ahová 
egyetlen alkalommal el lehet jutni, boruljunk le az Úr előtt, és tegyük Úrrá Jézust az életünk 
minden területe fölött! Jézus figyelmeztetése értelmében ugyanis, ha egy démon visszatérve a 
régi házát üresen találja, mások társaságában visszatér oda. Az embernek önmagában nincs 
elég ereje, hogy távol tartsa magától a démonokat, ha azonban az Úr Jézus lakozást vett 
bennünk, Ő már kinn tudja tartani őket. 

Erről mindig egy asszony jut az eszembe, aki folyamatosan győzelmes keresztény életet 
élt. Mikor a titkáról faggatták, mindig ezt mondta: „Valahányszor az ördög bekopog az 
ajtómon, hagyom, hogy Jézus válaszoljon!" A démonoknak nem tudunk saját erőnkkel ellene 
állni. 

Fia úgy érzed, hogy a szabadulásod még nem teljes, várj, amíg az erőd visszatér, vagy 
amíg a Szent Szellem nem ösztönöz újabb akcióra! Azután ugyanezzel az eljárással 
folytathatod a démonok kilakoltatását. 

Rendszeresen megtörténik, hogy egy szabadító összejövetel végeztével valaki odajön 
hozzám és megkérdezi: „Flonnan tudhatom meg biztosan, hogy teljesen szabad vagyok?" 

Rendszerint így válaszolok: „Én nem tudok erről senkinek oklevelet kiállítani. Fia azonban 
mégis megtenném, kár lenne a papírért! Az egészben az a legfontosabb, hogy rádöbbentél: a 
démonok valóságos lények, és már azt is tudod, hogyan kell elbánni velük. Ettől kezdve tiéd a 
felelősség, hogy ugyanígy bánj velük, ahol és ahányszor csak éred őket." 

Végezetül álljon itt még egy buzdítás, amely szerintem minden keresztény számára jól jön: 
Soha nem szabad szégyellni, ha az ember megszabadult démonoktól! Az evangéliumi 
feljegyzésekben találkozunk egy személlyel, akit Isten egyedülálló tisztességben részesített: ő 
lehetett az első ember, aki szemtanúja volt Jézus feltámadásának. Az eset a Márk 
evangéliuma 16,9-ben van feljegyezve: 

Mikor pedig reggel, a hétnek első napján föltámadott vala, megjelenék először Mária 

Magdalénának, akiből hét ördögöt [démont] űzött vala ki. 

Gondoljunk csak bele! Jézus először Mária Magdalénának jelent meg, akinek az volt a 
legfőbb ismertetőjegye, hogy „akiből hét démont űzött ki"! Ha Máriának ezért nem kellett 
szégyenkeznie, akkor mi se legyünk zavarban, hogy megszabadultunk démonoktól! 

Az egész témával kapcsolatban egyetlen dolog van, amiért bárkinek is oka lehet 
szégyenkezésre: ha valaki rájött, hogy démonoktól való szabadulásra van szüksége, de túl 
kevély ahhoz, hogy ezt a szükségét beismerje, és túl gőgös ahhoz, hogy megszabaduljon. 

23. Hogyan őrizzük meg 
szabadságunkat? 


Hála Istennek, megszabadultál! Nem győzöd elégszer megköszönni Istennek! Ha még nem 
is fogtad fel teljes egészében, mi történt veled, a hálaadással ki tudod fejezni a hitedet. A 
hálás szív tehát az első lépés ahhoz, hogy a szabadságunkat megőrizzük. 

Ugyanakkor biztosra vehetjük, hogy a Sátán ennyivel nem adja fel: minden tőle telhetőt 
elkövet, hogy az uralmát visszaállítsa. Fel kell tehát készülnünk az ellentámadásokra. Magam 
is többször hivatkoztam már Jézusnak arra a figyelmeztetésére, hogy az a démon, amelyik 
kiment egy emberből, meg fog próbálni visszatérni. Ez ellen csak úgy védekezhetünk, ha 
Jézus ténylegesen bennünk lakozik, és abszolút Úr az életünk fölött. 

Már láttuk, hogy az emberi személyiség egy városhoz hasonlítható, és hogy a démonok 
támadása ledöntheti a bennünk lévő védőfalakat. Ezért, ahogy az ellenséget sikerül kiűzni, 
azonnal el kell kezdenünk a védőfalak újjáépítését. Az újjáépítés alapelvei a következők: 

1. Élj Isten Igéje szerint! 

2. Oltsd magadra a dicséret köntösét! 

3. Járj tanítványként! 

4. Ápold kapcsolataidat Isten Igéjének megfelelően! 

5. Töltekezz be Szent Szellemmel! 

6. Feltétlenül merítkezz alá vízben! 

7. Öltsed magadra az Isten teljes fegyverzetét! 

1. Élj Isten Igéje szerint! 

A Máté evangéliuma 4,4-ben Jézus azt mondta, hogy az ember „minden igével" él, „amely 
Istennek szájából származik". Az él szóban minden benne van: amit gondolunk, amit 
mondunk, amit teszünk. Mindezeknek tehát ugyanabból a forrásból kell származniuk: Isten 
Igéjéből. Az Igének tehát vitathatatlan elsőbbséget kell biztosítanunk életünk minden 
területén. 

Sok más befolyás is éri az embert, és igyekszik átvenni az irányítást: az érzelmeink, mások 
véleményei, a bevett tradíciók, a kultúra, amelyben élünk. Isten azonban csak úgy garantálja 
számunkra a győzelmet minden területen - és ez különösen igaz az ördög fölötti győzelemre -, 
ha az életünket az Ő Igéje irányítja és vezérli. 

Nekünk is érdemes jól megszívlelni azt az útmutatást, amit az Úr Józsuának adott, amikor 
belépni készült az ígéret földjére: 

El ne távozzék e törvénynek könyve a te szádtól, hanem gondolkodjál arról éjjel és 

nappal, hogy vigyázz és mindent úgy cselekedjél, amint írva van abban, mert akkor 

leszel jó szerencsés a te utaidon, és akkor boldogulsz (Józs 1,8). 

Ezt az útmutatást a következő három kifejezéssel foglalhatjuk össze: Isten Igéje alapján 
gondolkozz; Isten Igéje alapján beszélj; Isten Igéje alapján cselekedj! Ez esetben maga Isten 
garantálja a sikert. 

2. Oltsd fel magadra a dicséret köntösét! 

Az Ézsaiás könyve 61,3-ban Isten „a csüggedés szelleme" helyett a „dicséret köntösét" 
ajánlja nekünk. A 4. fejezetben elmeséltem, hogyan szabadultam meg a depressziótól, amikor 
sikerült azt a csüggedés szellemeként azonosítanom. Azt követően fokozatosan rájöttem, 
hogy valahányszor dicsérem az Urat, a csüggedés szelleme még csak nem is közelít hozzám. 
Beláttam ezért, hogy olyan életmódot kell kialakítanom, amelyben a dicséret legalább annyira 
beborít, mint az általam viselt ruhák. 

Egyszer, amikor londoni lakásunkban egy baráti ima-összejövetelt tartottunk, a 
gyülekezetünk egy hölgy tagja kopogott be az ajtónkon. Egy férfi állt mellette, akinek a kezét 

fogta. „Ez a férjem - mondta. - Most szabadult a börtönből, és egy démon van benne. 
Imádkoznál érte?" 

Akkoriban még semmi tapasztalattal nem rendelkeztem a téren, hogyan kell mások felé 
szabadulással szolgálni, és fogalmam sem volt róla, mit tegyek, úgyhogy egyszerűen 
behívtam, hogy vegyen részt az ima-összejövetelünkön. A jelenlévők többsége hangosan, 
önfeledten dicsérte az Urat. 

Néhány perc elteltével a férfi odasomfordált hozzám, és azt mondta: 

- Nagyon nagy itt a zaj. Én inkább elmegyek! 

- Az ördög az, aki nem szereti az ilyen zajt - válaszoltam -, ugyanis mi itt Jézust dicsérjük. 

Két választása van. Ha most elmegy, a démon is magával megy. Ha itt marad, a démon 

maga nélkül megy el. 

- Maradok - motyogta. 

Kisvártatva újra odajött hozzám, és elújságolta: 

- Épp most ment el! Éreztem, ahogy kimegy a torkomból! 

Kedves Olvasó, ha te is épp most szabadultál meg a démonoktól, akkor te is „most jössz a 
börtönből". Élvezd a szabadságodat! Tedd azt, amit Isten Igéje javasol: oltsd magadra a 
dicséret köntösét! Ha az Urat dicsőíted, nagyobb gondot okozol ezzel az ördögnek, mint 
amekkorát ő tud neked okozni! 

3. Járj tanítványként! 

Jézus utolsó parancsa apostolaihoz az volt, hogy menjenek el, és tegyenek tanítványokká 
mindenkit (Mt 28,19). A tanítvány, ahogy azt maga a szó is mutatja, olyan személy, akit 
tanítanak és akit fegyelmeznek. 15 Arra Jézus soha senkinek nem adott utasítást, hogy az 
embereket „gyülekezeti tagokká" tegyék. 

Mivel „ mint a varázslásnak bűne, olyan az engedetlenség [lázadás]" (lSám 15,23), és 
mivel pontosan az Isten elleni lázadás szolgáltatta ki az egész emberiséget a Sátán 
megtévesztő és pusztító befolyásának, csak úgy élvezhetjük Isten védelmét, ha az Ő 
fegyelmezése alá rendeljük magunkat. Ha valaki nem akar Isten tanítványa lenni és az Ő 
fegyelmezésében részesülni, annak az élete teljesen nyitott a démonikus támadások előtt. 

A Timotheoszhoz írt 2. levél 1,7-ben Pál azt mondja, hogy Isten nem a félelem szellemét 
adta nekünk, „hanem erőnek és szeretetnek és józanságnak [önfegyelemnek] szellemét". Ez 
tehát a fegyelmezettség elsődleges formája az életünkben: az önfegyelem. Mindaddig, amíg 
meg nem tanuljuk fegyelmezni önmagunkat, a tanítás minden további formája hatástalan 
marad számunkra. 

Ez mindenekelőtt az Istennel való személyes közösségünkre vonatkozik, amely az Ige 
tanulmányozása és az imádkozás által valósul meg. Csak úgy tudunk Isten Igéje szerint élni, 
ha mindennap időnk és figyelmünk legjavát Őrá fordítjuk. Ebből fakadóan aztán a Szent 
Szellem segítségével az érzelmeinket, a vágyainkat és a kívánságainkat is az Ő uralma alá kell 
vonnunk. Annak az embernek, akinek nincs hatalma ezek fölött a területek fölött, nincs 
hatalma a saját élete fölött. 

Van még egy nagyon fontos terület, amelyet ellenőrzés alá kell vonnunk: ez pedig a nyelv. 
A 13. fejezetben rámutattam, hogy meggondolatlan szavak hogyan nyitnak ajtót a démonok 
előtt. A nyelv fölötti uralom a szellemi érettség jele: „Ha valaki beszédben nem vétkezik, az 
tökéletes ember, képes az egész testét is megzabolázni" (Jak 3,2). 

Az önfegyelemnek ezt a szintjét nyilván nem egy-két nap alatt éri el az ember. Arra is fel 
kell készülnünk, hogy menet közben akár többször is elbotlunk ezen a területen. Ilyenkor 
azonban fel kell tápászkodnunk, le kell magunkat porolnunk, és folytatnunk kell az utat előre 
és fölfelé. Ha a helyes irányban haladunk, a Sátán esetleg zaklathat, de legyőzni nem képes. 

Az életnek még számos más területe is van, ahol fegyelmezettségre van szükségünk, 
például a család, az iskola, az egyház és a világi kormányzattal való érintkezésünk különböző 
területei. Isten azt várja el tőlünk, hogy ezeken a területeken is megfelelőképpen 
viszonyuljunk a tekintélyhez: „Rendeljétek alá magatokat az Úrért minden emberek között 
kialakult tekintélynek" (lPt 2,13 - az angol fordítás alapján). 


15 Az angol „tanítvány" szó (disciple) ez utóbbi jelentésárnyalatot is magában foglalja. (A ford, megj.) 

Teljes mértékben igaz az, hogy a szabadulás eredménye a szabadság, egyes keresztények 
azonban félreértik a szabadság természetét. Nem arra vagyunk szabadok, hogy azt tegyünk, 
amit akarunk; arra vagyunk szabadok, hogy Isten tanítványaiként éljük meg életünk minden 
területét. 

4. Ápold kapcsolataidat Isten Igéjének megfelelően! 

A 15. és 19. fejezetben már beszéltem arról, hogy egy olyan személynek, akinek a belső 
falai a démonok támadása következtében ledőltek, más keresztények segítségére van 
szüksége, akik melléállnak és együttműködnek vele a falak újjáépítésében. 

Fel kell ismernünk, hogy az életünkre az egyik legerőteljesebb befolyást a 
környezetünkben élő emberek gyakorolják. Ez azt jelenti, hogy gondosan meg kell 
válogatnunk, kikkel töltünk együtt hosszabb időt. Egy hívő élhet hitetlenek között, ez azonban 
nem jelenti azt, hogy azonosulnia is kell velük. Mindig határozott különbségnek kell 
megmutatkoznia az ő és a mi életstílusunk között. 

Ha a világosságban járunk, közösségünk van hívőtársainkkal (lásd ÍJn 1,7). A keresztény 
életben nincs helye az egocentrikus individualizmusnak: hívőtársakként szükségünk van 
egymásra. A Zsidókhoz írt levél szerzője is ezzel kapcsolatosan figyelmeztet bennünket: 

És ügyeljünk egymásra, a szeretetre és jó cselekedetekre való felbuzdulás végett, el 

nem hagyván a magunk gyülekezetét, amiképpen szokásuk némelyeknek, hanem 

Intvén egymást annyival inkább, mivel látjátok, hogy ama nap közelget. (Zsid 10,24- 

25) 

Ugyanakkor találunk a Bibliában egy másik figyelmeztetést is, amely így szól: „jó erkölcsöt 
megrontanak gonosz társaságok" (lKor 15,33). Ha valaki őszintén szeretné megőrizni 
szabadságát, minden olyan kapcsolatot fel kell számolnia, amely rossz hatással van rá, 
ugyanakkor olyan barátok társaságát kell keresnie, akik bátorítólag hatnak rá, és jó példával 
járnak előtte. 

Bizonyos barátokkal megszakítani a kapcsolatot vagy egyes rokonoktól, családtagoktól 
elhatárolódni olykor igen fájdalmas lehet, ha azonban a befolyásuk egyértelműen káros, ez 
elkerülhetetlennek tűnik. Ugyanakkor bízhatunk a Szent Szellemben, aki gondoskodik arról, 
hogy ezt kellő finomsággal és bölcsességgel tegyük, és gondot visel a következményekről is. 
Soha ne felejtsük el, hogy Ő a mi Segítőnk! 

5. Töltekezz be Szent Szellemmel! 

Az Efeszosziakhoz írt levél 5,18-ban Páltól kétirányú útmutatást kapunk. Az első negatív 
irányú: „meg ne részegedjetek bortól". A második pozitív: „teljesedjetek be Szent 
Szellemmel". A legtöbb keresztény egyetért abban, hogy helytelen dolog megrészegedni. De 
vajon hányán tartják ugyanolyan helytelennek, hogyha valaki nem teljesedik be Szent 
Szellemmel? 

A Szent Szellemmel való betöltekezés alapfelszereltsége az Isten által biztosított 
győzelmes életnek. Pál erről a betöltekezésről folyamatos jelen időben szól: „folytonosan 
legyetek telve". A következő három vers is arról árulkodik, hogy nem egyszeri élményről van 
szó, hanem életmódról (lásd 19-21. vsz.): 

- folytonosan dicséretet énekelni az Úrnak, 

- szüntelenül hálásnak lenni az Atya Istennek, 

- alázatosan engedelmeskedni egymásnak. 

Akit a Szent Szellem ilyen módon folyamatosan betöltve tart, abban a démonok nem 
fognak olyan üres területet találni, amelyet elfoglalhatnának! 

6. Feltétlenül merítkezz alá vízben! 

Jézus arra utasította az apostolait, hogy „elmenvén e széles világra hirdessétek az 
evangéliumot minden teremtésnek! Aki hiszen és megkeresztelkedik, üdvözül..." (Mk 16,15- 
16). A vízben való alámerítkezés nem egy lehetséges választás - nem az üdvösség elnyerését 
követő valamiféle egyházi ceremónia. Épp ellenkezőleg: a szívünkben belül működő hitnek 
egy külső, engedelmes cselekedetben történő megnyilvánulása, amely ily módon teljessé teszi 
az üdvösségünket. Az Apostolok cselekedeteiben nincs olyan feljegyzés, amely arról 

árulkodna, hogy valaki úgy nyert volna üdvösséget, hogy utána ne keresztelkedett volna meg 
vízzel. 

Az Újszövetség a vízkeresztséget két ószövetségi történettel állítja párhuzamba: Noéval és 
családjával, akik a bárkában vészelték át azt az időt, amikor az özönvíz mindent elborított 
(lásd lMóz 7. és 8. fejezet; lPt 3,19-21); valamint, amikor Izrael népe a fáraó seregei elől 
menekülve száraz lábbal kelt át a Vörös-tengeren (lásd 2Móz 14,15-31; lKor 10,1-2). A vízen 
át való megmenekülés mindkét esetben elválasztást jelentett. Noé és családja megmenekült 
abból az istentelen világból, amely elveszett Isten ítéletének következtében, Izrael pedig 
végleg kikerült a fáraó elnyomása alól, hiszen az egyiptomi hadsereg képtelennek bizonyult 
folytatni az üldözésüket a vízen keresztül. 

Izrael megmentésének tehát két fontos fázisát láthatjuk. Az első az, amikor Egyiptomban 
Isten ítélete elkerülte őket a páskabárány vérébe vetett hitük által, amely Jézus Krisztus 
előképének tekinthető. Másodszor és végérvényesen viszont csak akkor menekültek meg 
Egyiptomból, amikor átkeltek a Vörös-tengeren. 

Ez a minta a keresztény életben is megfigyelhető. A Jézus vérébe vetett hitünk megment 
minket a világban, viszont csak a vízkeresztség által tudunk elkülönülni a világtól. Csak a 
vízben való alámerítkezés választ el tehát a Sátán királyságától. Démonjainak nincs joguk, 
hogy a vízen keresztül is kövessenek. 

Nélkülözhetetlenül fontos tehát, hogy az ember érett korban, hitből alámerítkezzen vízben, 
mert csak ezzel a fontos lépéssel képes elejét venni bizonyos démonikus tevékenységnek. Ha 
viszont valaki már megkeresztelkedett, szilárdan kell ragaszkodnia ehhez a tényhez, azzal a 
teljes meggyőződéssel, hogy a démonoknak nincs joguk többé a közelébe férkőzni. 

7. Oltsd magadra Isten teljes fegyverzetét! 

Annak, aki a dicséret köntösét már viseli, Isten egy további, teljes fegyverzetet is felkínál. 
A keresztény élet ugyanis nem más, mint gigantikus háború, amelyben mi katonák vagyunk, 
szükségünk van tehát mindarra a fegyverzetre, amit Isten biztosít számunkra. 

Felszerelésünk egyes darabjairól az Efeszosziakhoz írt levél 6,13-18-ban olvashatjuk a 
következő felsorolást: 

- Az igazság öve 

- Az igazságosság mellvértje 

- A békesség evangéliuma készségének sarui 

- A hit pajzsa 

- Az üdvösség sisakja 

- A Szellem kardja - az Isten Igéje [görögül: rhéma] 

- Mindenfajta imádság 

Tekintsük át fegyvertárunk ezen darabjait a felsorolás sorrendjében! 

• Az igazság öve 

A bibliai időkben a férfiak rendszerint olyan laza, köntösszerű ruházatot viseltek, amely 
jóval a térdük alá leért. Mielőtt komolyabb tevékenységhez láttak volna, a laza köntöst feljebb 
húzták magukon a térdük fölé, és a derekukon egy övvel erősítették meg. Innen az a 
kifejezés, amely jó néhányszor előfordul a Bibliában: övezd fel a derekadat! 

Ehhez hasonlóan nekünk is félre kell tennünk mindent az útból, ami korlátozná 
szabadságunkat Jézus követésében. Az erre képessé tevő „öv" nem más, mint az Isten Igéje, 
ha ezen az egyszerű és gyakorlatias módon alkalmazzuk. Teljes mértékben őszintének és 
nyitottnak kell lennünk, és félre kell tennünk az útból minden becstelenséget és képmutatást: 
szeretnünk kell az igazságot! 

• Az igazságosság mellvértje 

A mellvért az ember legfontosabb és egyben legsebezhetőbb részét védelmezi: a szívet. Ez 
az igazságosság nem pusztán a bibliai tanítások intellektuális jóváhagyása: „ Szívvel - nem 
pedig fejjel! - hiszünk az Igazságosságra" (Róma 10,10 - az angol fordítás alapján). A szívben 
működő üdvözítő hit a bűnös életet igazságos életté változtatja át - ez az igazságosság tehát 
nem a vallási szabályok betartásából származik, hanem abból, hogy Jézus Krisztus lakozást 
vesz a szívünkben, és rajtunk keresztül él. 

„Az igazak... mint az ifjú oroszlán, bátrak" (Péld 28,1). Ez a fajta igazságosság tehát a 
félénkséget bátorsággá, a kétkedést meggyőződéssé változtatja. 

• A békesség evangéliuma készségének sarui 

A lábbeli biztosítja, hogy az ember mozogni tudjon. Fontos, hogy Isten számára bárhol, 
bármikor elérhetők legyünk, és így hirdethessük az evangéliumot mindazoknak, akiket Isten 
az utunkba hoz. Ebben a viszályokkal és feszültségekkel teljes világban Isten békességének 
hordozóedényeiként kell élnünk. 

• A hit pajzsa 

Az a pajzs, amelyre az Efeszosziakhoz írt levél 6. fejezetében utalás történik, olyan nagy 
volt, hogy a harcos egész testét betakarta, de a katona csak akkor vette hasznát, ha 
megtanulta kezelésének módját. 

Hasonlóan nekünk is meg kell tanulnunk használnunk a hitünket, hogy pajzsként 
védelmezze meg az egész személyiségünket - szellemünket, lelkünket és testünket - a Sátán 
tüzes nyilaitól. Ne tévesszük szem elől, hogy a pajzs nem egyszerűen csak visszaveri a tüzes 
nyilakat: ki is oltja őket! 

• Az üdvösség sisakja 

A sisak a fejet - vagyis az elmét - védelmezi. A Sátán az emberi elme ellen több támadást 
intéz, mint a személyiség összes többi területe ellen együttvéve. Ezt a sisakot a Biblia más 
helyen „az üdvösség reménységének" (IThesz 5,8) is nevezi. Ez a reménység nem merő 
ábrándozás csupán, hanem az Isten Igéjének igazságára épülő stabil, folytonos optimizmus. 

A 4. fejezetben elmeséltem, hogyan tanított meg engem Isten ennek a sisaknak a 
használatára. 

• A szellem kardja - az Isten Igéje (rhémája) 

A rhéma elsősorban kimondott szót jelent. A könyvespolcon porosodó Biblia senkit nem fog 
megvédelmezni. Isten Igéje akkor lesz kard, ha hittel kimondjuk a szánkkal. Jézus is így 
alkalmazta ezt a kardot a Sátánnal szemben, amikor minden kísértésére a Szentírást idézte: 
„Meg van írva..." Nekünk is meg kell tanulnunk ugyanezt a harcmodort. 

A kardot a Szent Szellem biztosítja számunkra, az már viszont a mi felelősségünk, hogy 
használjuk is. A buzgó kardforgatóknak a Szellem rendelkezésére bocsátja természetfölötti 
erejét. 

• A végső fegyver: minden imádság 

A kard hatótávolságát az emberi kar hosszúsága korlátozza. Ezért van szükség „minden 
imádságra", amit interkontinentális ballisztikus rakétaként használhatunk. Az ima óceánokat 
és kontinenseket képes áthidalni, és ott tud lesújtani a Sátán erőire, ahol éppen működnek. 
Sőt, az ima a Sátán égi főhadiszállásáig is elhatol. Egy ilyen rendkívüli fegyver használatához 
azonban fegyelmezettségre és érettségre van szükség. 


Az isteni paradoxon 


Elképzelhető, hogy ezen a ponton már egy kissé megterhelőnek tűnik, mennyi mindent kell 
az embernek tenni azért, hogy a szabadságát megőrizze. Talán többekben felmerül a kérdés: 
„Nem lehetne az egészet valahogy egyszerűbben, néhány szóval megfogalmazni?" 

De igen, mindent, amit eddig elmondtam, egyetlen egyszerű szabályban is össze lehetne 
foglalni: ahhoz, hogy valaki a szabadságát megőrizze, csak annyit kell tennie, hogy 
keresztény életet él, úgy, ahogy azt az Újszövetség leírja és bemutatja. Ez tehát a sűrítménye 
annak, hogyan őrizhetjük meg a szabadságunkat - ez azonban egy radikális megközelítés! 

A Máté evangéliuma 16,24-25-ben Jézus lefekteti azokat a változhatatlan 
követelményeket, amelyek az Őt követni kívánókra vonatkoznak: 

Ha valaki jőni akar énutánam, tagadja meg magát, és vegye fel az ő keresztjét, és 

kövessen engem. Mert aki meg akarja tartani az ö életét, elveszti azt. Aki pedig 

elveszti az ő életét énérettem, megtalálja azt. 

Ebben rejlik a nagy isteni paradoxon: ahhoz, hogy megmentsük (megőrizzük) a lelkünket, 
el kell azt veszítenünk! 

Ahhoz, hogy Jézust követhessük, két fontos lépést kell megtenni. Először is meg kell 
tagadnunk önmagunkat; határozott és végérvényes nemet kell mondanunk követelődző, önző 
egonknak. Másodszor pedig fel kell vennünk a keresztünket: magunkra kell vállalnunk a 
halálbüntetést, amelyet a kereszt jelent számunkra. A kereszt felvétele olyan önkéntes 
döntés, amelyet mindenkinek személyre szólóan kell meghoznia: Isten senkire nem 
kényszeríti rá a keresztet. 

Ha viszont úgy akarjuk élni az életünket, hogy nem vesszük magunkra a keresztünket, 
nyitott ajtót hagyunk a démonikus befolyás számára. Mindig ott lappang ugyanis annak a 
veszélye, hogy a megfeszítetlen én pozitívan reagál a csaló démonok csábító hízelgéseire. A 
kevélység a személyiségünknek az a területe, amelyet a Sátán a leginkább szeret támadni, és 
ehhez mindenekelőtt a hízelgés eszközét alkalmazza. 

A keresztet tehát személyesen kell magunkra vennünk. A Galáciaiakhoz írt levél 2,20-ban 
Pál ezt mondja: „Krisztussal együtt megfeszítettem. Élek pedig többé nem én..." A kérdést 
magunknak kell feltennünk: igaz ez az én esetemben? Valóban megfeszíttettem Krisztussal? 
Vagy továbbra is a lelki énem motivál? 

Sok keresztény hajlamos arra az álláspontra helyezkedni, hogy ez a megközelítés 
túlságosan radikális. Megkérdőjelezik, hogy valóban ez volna-e az egyetlen módja annak, 
hogy megőrizzük magunkat a megcsalattatástól. Többen kezdik Pál apostolt olyan 
„szuperszentnek" beállítani, akit reménytelen is volna utánoznunk. 

Pál azonban egyáltalán nem így látta magát. Apostoli szolgálata tényleg egyedülálló volt, a 
Krisztussal való személyes közössége azonban mindenki számára követhető minta. A 
Timotheoszhoz írt levél 1,16-ban így számol be erről: 

De azért könyörült rajtam, hogy Jézus Krisztus bennem mutassa meg legelőbb a 

teljes hosszútűrését, példa gyanánt azoknak, akik hisznek őbenne az örök életre. 

A Korinthosziakhoz írt levél 11,1-ben pedig ugyancsak ezt mondja: „Legyetek az én 
követőim, mint én is a Krisztusé." 

A kereszt egyetlen alternatívája az, ha valaki önmagát helyezi a Krisztust megillető helyre. 
Ez azonban felér a bálványimádással, és utat nyit mindazon gonosz következmények előtt, 
amelyek a bálványimádást szükségképpen kísérik. 

A kereszt a keresztény hit szíve és középpontja. Ha a keresztet nem hirdetjük és nem 
alkalmazzuk, a kereszténység az alapjait veszíti el, és saját állításait érvényteleníti. Ily módon 
hamis vallássá lesz, és mint ilyen - az összes többi hamis valláshoz hasonlóan - 
kikerülhetetlenül kiszolgáltatja követőit a démonok beszivárgása és megcsalattatása számára. 

Hadd zárjam ezt a fejezetet egy végső megjegyzéssel! Az évek során a démonokkal való 
elbánás kapcsán szerzett tapasztalataimnak meghatározó szerepük volt a saját keresztény 
életemben is. Újra és újra szembesülnöm kellett Jézus egyenes, megalkuvástól mentes 
szavaival. 

Azt láttam meg, hogy a keresztény életben nincsenek kiskapuk, és nem lehet levágni a 
kanyarokat. Ha valóban mentesek szeretnénk lenni a démonok elnyomásától, az csakis 
egyetlen feltétellel lehetséges: engedelmesség által. 

24. Miért nem szabadulnak meg 

némelyek? 


A legtöbb ember, aki elmondja a 22. fejezetben felvázolt vagy ahhoz hasonló imát, 
megszabadul a démonoktól - de nem mindenki. 

Az itt felsorolt tíz tényező gyakori akadálya lehet annak, hogy valaki átvegye a 
szabadulását: 

1. A megtérés hiánya 

2. Az elszántság hiánya 

3. Helytelen motívumok 

4. Önközpontúság - mások figyelmének kívánása 

5. Az okkultizmussal való szakítás elmulasztása 

6. A köteléket jelentő lelki kapcsolatok felszámolásának elmulasztása 

7. Az átokból való szabadulás elmaradása 

8. Meg nem vallott bűnök 

9. A vízkeresztség általi „elválasztás" hiánya 

10. Ha valaki egy nagyobb szellemi konfliktus részese 


1. A megtérés hiánya 

Jézus a következő szavakkal kezdte nyilvános szolgálatát: „Térjetek meg és higgyetek" (Mk 
1,15). Sosem várta senkitől, hogy megtérés nélkül higgyen. Az a hit, amely nem a 
megtérésből fakad, nem érvényes, és nem is várhatjuk tőle ugyanazokat az eredményeket, 
mint amelyek a valódi hit megígért következményei. 

Minden bűnös személy természetében is, cselekedeteiben is lázad Isten ellen. Mindaddig 
nem vagyunk alkalmasak Isten áldásainak átvételére, amíg ezt a lázadást megtagadva 
teljesen el nem fordulunk attól. Ez tehát a megtérés alapvető lényege: az Isten elleni 
lázadásunk megtagadása. 

Tegyük fel magunknak a kérdést: „Fenntartások nélkül alárendeltem-e magam Jézus 
Krisztus tekintélyének?" Ha a válaszunk nem határozott igen, az arra utal, hogy még mindig 
van bennünk a lázadásból. Erre egyetlen orvosság létezik csupán: a megtérés. 

Megtéréskor egy akarati döntéssel Jézus Krisztusnak mint Úrnak rendeljük alá magunkat. A 
megtérés azáltal bizonyul őszintének és igazinak, ha azt eredményezi, hogy folyamatosan 
Jézus tanításait tanulmányozzuk és azoknak engedelmeskedünk. 

Sokan azért keresik a szabadulást, mert menekülni szeretnének a démonikus elnyomás 
kellemetlen következményétől. Ez azonban nem elégséges ok. Ha valaki a szabadulás után 
nem kötelezi el magát az Úr szolgálatára, az vagy meg sem szabadul, ha pedig mégis, a 
szabadságát nem tudja megőrizni. 

2. Az elszántság hiánya 

Ha a Sátán fogságából való szabadulást keressük, reálisan kell szembenéznünk a 
helyzetünkkel. Egy gonosz despota fogságába kerültünk, aki teljes gyűlölettel gyűlöl minket, 
és minden tőle telhetőt megtesz, hogy kárt okozzon, és ha lehetséges, el is pusztítson. Amikor 
Jézushoz fordulunk szabadulásért, ezzel együtt el kell ismernünk, hogy egyedül Ő képes 
rajtunk segíteni. 

Legalább olyan elszántnak kell lennünk, mint Péter volt, amikor a galileai tengeren járva 
süllyedni kezdett, és így kiáltott Jézushoz: „Uram, tarts meg [ments meg] engem!" (Mt 
14,30). Péter tudta, hogy a következő másodpercben a vizek összecsapnak a feje fölött, így 
ez az utolsó esélye arra, hogy segítségért kiáltson. 

Nemegyszer ezt válaszoltam a hozzám szabadulásért forduló személyeknek: „A szabadulás 
az elszántaké! Én úgy érzem, te nem vagy még elég elszánt. Majd akkor gyere vissza, ha az 

leszel!" Gyakran azt tanácsolom, hogy a szabadulást kereső személy böjtöljön legalább 
huszonnégy órát, mielőtt imádkozunk érte. 

3. Helytelen motívumok 

Jakab apostol azt elemzi, hogy bizonyos hívők néha miért nem kapják meg, amiért 
imádkoznak: „Kéritek, de nem kapjátok, mert nem jól kéritek, hogy gerjedeimeitekre 
költsétek azt" (Jak 4,3). 

Gyakran vonatkozik ez a démonoktól való szabadulásért imádkozó emberekre is. Addig 
eljutottak, hogy a démonikus köteléknek valamilyen foka jelen van az életükben, és ez 
részben kellemetlen, részben frusztráltságot okoz. Akadálynak bizonyulhat például a 
gerjedelmek kiélésében. Sokan úgy gondolják, több élvezetet nyerhetnének az életből, ha 
sikerülne megszabadulniuk. 

Ez azonban nem a megfelelő motívum ahhoz, hogy Isten válaszoljon az imára! Amikor a 
szabadulást keressük, Ő akkor is a szívünket vizsgálja. Azoknak ad szabadságot, akik ezt arra 
használják, hogy az Urat hatékonyabban tudják szolgálni, nem azoknak, akik azontúl még 
inkább önző gyönyöreiknek kívánnak hódolni. 

4. Önközpontúság - mások figyelmének kívánása 

Sok ember küszködik a mellőzöttség és értéktelenség érzéseivel. Szeretnének valahogy Ők 
is a középpontba kerülni, de a sorsuk mindig a háttérbe taszítja őket. Úgy érzik, senki nem 
foglalkozik velük. Ennek egyik lehetséges oka, hogy démonok nyomják el és fogják vissza 
őket. 

Amikor a démonoktól való szabadulásra kerül a sor, ezek az emberek hirtelen a figyelem 
középpontjában érzik magukat, és ez nagyon is tetszik nekik. Mikor azonban eljutnak a 
szabadság egy bizonyos fokára, ismét visszacsúsznak az érdektelenség homályába: 
környezetük már nem fordít akkora figyelmet rájuk. így aztán hamar felfedezik „problémájuk" 
új aspektusát, amiről valakinek beszélni kell, és rájönnek, milyen további területeken van 
szükségük szabadulásra. 

Valahol legbelül igazából nem is akarnak megszabadulni, valójában csak az emberek 
figyelmére vágynak. Olyanok, mint azok a nők, akikről Pál ír a Timotheoszhoz írt 2. levél 3,7- 
ben: „Mindenkor tanulnak, de az igazság megismerésére soha el nem juthatnak." 

Helyes együtt érezni az ilyen emberekkel, és világosan feltárni előttük a szabadulás 
elnyerésének feltételeit. Előbb-utóbb eljön azonban az a pont, amikor fel kell szólítani Őket, 
hogy vegyék át a teljes szabadságot - a vele járó minden felelősséggel együtt, ahogy arról a 
21. fejezetben írtam. 

5. Az okkultizmussal való szakítás elmulasztása 

Nem könnyű teljesen és véglegesen szakítani az okkultizmussal. A Sátán a repertoárjának 
minden trükkjét igyekszik bedobni, hogy áldozatait ne kelljen elengednie. Akik elszakadni 
szeretnének, könnyen úgy járhatnak, mint Lót felesége, miközben Szodomából menekült. 
Megállt és hátrafordult, hogy egy utolsó, fájdalmas pillantást vethessen mindarra, amit maga 
mögött hagyott, ám azonnal örökre sótömbbé merevedett (lásd lMóz 19,26). Jézus az ő 
példáját figyelmeztetésül használta minden későbbi nemzedék számára: „Emlékezzetek Lót 
feleségére!" (Lk 17,32) 

Kánaán földje, ahová Isten Izrael fiait bevezette, tele volt bálványimádással és 
okkultizmussal. Ezért mondta népének: „Ne imádd azoknak isteneit és ne tiszteld azokat, és 
ne cselekedjél az ő cselekedeteik szerint; hanem inkább döntögesd le azokat, és tördeld össze 
bálványaikat!" (2Móz 23,24) Az izraelitáknak tehát kötelességük volt eltörölni az okkultizmus 
legapróbb nyomait is. Semmit nem volt szabad átmenteni a régi rendből az újba, sőt Isten azt 
követelte, hogy még a beszédükben is teljesen szakítsanak a régi berendezkedéssel: „Idegen 
istenek nevét ne emlegessétek; ne hallassák az a te szádból!" (2Móz 23,13) 

A minket manapság körülvevő világ nagyban emlékeztet a valamikori Kánaánra - az 
okkultizmus minden elképzelhető formája szövi át és szennyezi be. Ahogy azonban már 
korábban is utaltam rá, sok keresztény vonakodva ismeri el, mennyire gyűlöli Isten az 
okkultizmust. Megköveteli, hogy mi is ugyanúgy teljesen szakítsunk az ilyen dolgokkal, mint 
ahogy annak idején Izrael a Kánaán földjén: töröljük el minden nyomát az életünkből. 

Az embereket az okkultizmushoz kapcsoló szálak gyakran rendkívül ravasz módon, alig 
észrevehetően vannak kifeszítve. Aki szabadulni szeretne, annak így kell imádkozni: „Uram, 
mutasd meg nekem, van-e még valami az életemben, ami az okkultizmushoz köt, és mutasd 
meg, hogyan tudnék teljesen elszakadni." 

6. A köteléket jelentő lelki kapcsolatok felszámolásának elmulasztása 

A 15. fejezetben rámutattam, milyen démonikus kötelékek származhatnak abból, ha 
valakit egy másik személy lelki dresszúrákkal manipulál vagy tart ellenőrzés alatt. Az ilyen 
kötelékekből való szabaduláshoz nyilván az is szükséges, hogy fölszámoljuk az ilyen 
kontrolláló kapcsolatokat. 

Jézus arra figyelmeztetett, hogy „az embernek ellensége lesz az ő házanépe" (Mt 10,36). 
Ez gyakran igaz az ilyen köteléket jelentő kapcsolatok esetében. Egy anya például folytonos 
kontrollt próbálhat gyakorolni a már felnőtt gyermeke fölött. Vagy egy fiatalembert a bátyja 
állandó nyomás alatt tarthat, hogy menjen bele a kábítószerezésbe. 

Teljes szabadság nem képzelhető el mindaddig, amíg ez a kötelék fel nincs számolva, 
legyen szó akármilyen közeli családtagról vagy barátról. Az ilyen kapcsolatok kezelése sokszor 
igen fájdalmas, de a teljes szabadulás érdekében kikerülhetetlen. Olykor szükséges lehet, 
hogy átmenetileg teljesen felfüggesszünk minden kontaktust a kontrollt gyakorló személlyel, 
és Istenre bízzuk, hogy a megfelelő időben és megfelelő körülmények között helyreállítsa 
majd ezt a viszonyt. Olyan esetekben, amikor ez a totális szakítás valamilyen okból nem 
lehetséges (mint például egy házastárs vagy egy velünk egy háztartásban élő gyermek 
esetében), annak a személynek, aki szeretné megőrizni a szabadságát, rendkívül ébernek kell 
lennie, és mindent el kell követnie, hogy ne essen vissza a familiáris kontrolláló erő hatása 
alá. 

7. Az átokból való szabadulás elmaradása 

A 21. fejezetben felsoroltam azt a hét leggyakoribb jelet, amely arra utal, hogy egy adott 
személy életében átok lehet jelen. Ha valaki azt tapasztalja, hogy az említett erők bármelyike 
működik az életében, könnyen lehet, hogy még nem szabadult meg teljesen minden átokból. 

A szabadulásunk egyetlen alapja az a helycsere, amely a kereszten ment végbe. Jézus ott 
vette magára minden átkunkat, amelynek a bűneink kiszolgáltattak bennünket, hogy cserébe 
elnyerhessük a jogosultságot minden áldáshoz, melyek az Ő szeplőtelen igazságosságának 
gyümölcsei. 

Ennek a cserének az eredményei rendkívül sokoldalúak, és az élet minden területére 
kiterjednek. Mint már korábban is utaltam rá, ezt a témát bővebben Áldás és átok című 
könyvemben taglalom. 

8. Meg nem vallott bűnök 

Ha meg valljuk bűneinket, [Isten] hű és igaz, hogy megbocsássa bűneinket... 

(Un 1,9) 

Isten nem feltétlenül várja el, hogy egyenként minden egyes bűnünket megvalljuk, amit 
valaha is elkövettünk. Előfordulhat azonban, hogy egy bizonyos bűnt mindenképpen 
világosságra kell hoznunk. Amíg azt el nem ismerjük és meg nem valljuk, Isten visszatartja 
tőlünk a bűnbocsánatot és a megtisztulást. 

Miután Dávidra rábizonyosodott a házasságtörés és a gyilkosság bűne, így szólt: „Az én 
vétkem szüntelen előttem forog" (Zsolt 51,5). Dávid rádöbbent annak a bűnnek a rémségére, 
amely elválasztotta őt Istentől. Egyetlen reménye az maradt belső békességének és Istennel 
való kapcsolatának megújulására, ha ezt a bűnt külön bűnvallás keretében világosságra 
hozza. 

Ha valaki szeretne démonoktól megszabadulni, általában van az életében olyan bűn, amit 
meg kell vallania. Gyakran ez pontosan az a bűn, amelyen keresztül a démonok először 
belehatoltak. Ebben az esetben Isten visszatartja a szabadulást mindaddig, amíg az a 
bizonyos bűn be nincs azonosítva és megvallásra nem kerül. 

Egy anyuka egyszer elhozta tizenéves lányát, hogy imádkozzunk érte szabadulásért. 
Sikerült jó néhány démont kiűznünk belőle, egy azonban megkapaszkodott a lány torkában, 
és nem volt hajlandó kimozdulni onnan. 

Végül így szóltam az ifjú hölgyhöz: 

- Úgy gondolom, elkövettél egy olyan bűnt, amit Isten előtt pontosan meg kellene vallanod. 

A lány néhány másodpercen át zavartan meredt rám, majd kibökte: 

- Volt egy abortuszom. 

Az anyának még a lélegzete is elállt! Láthatólag fogalma sem volt az egészről. 

- Isten még egy dolgot kíván tőled - mondtam a hölgynek. - Meg kell vallanod az abortuszt 

mint gyilkosság bűnét! 

Megtette. Abban a pillanatban, ahogy a bűnét gyilkosságként nevén nevezte, teljesen 
megszabadult. Nemcsak Isten bocsátott meg neki, hanem az anyja is. Anya és leánya egymás 
karjaiba borultak, és együtt zokogtak. 

Ha Isten azt várja el tőlünk, hogy valljunk meg egy bizonyos bűnt, a Szent Szellemre kell 
hagyatkoznunk, hogy ezt kijelentse nekünk. Végül is az Ő szolgálata az, hogy bűn 
tekintetében meggyőzzön (lásd Jn 16,8). A gyilkosságon felül a Tízparancsolat négy utolsó 
pontja tartalmazza azokat a bűnöket, amelyeket rendszerint külön meg kell vallanunk: 
házasságtörés, lopás, hamis tanúbizonyság és más javainak a kívánása (2Móz 20,14-17). 

9. A vízkeresztség általi „elválasztás" elmulasztása 

Ahogy az előző fejezetben rámutattam, a vízben való alámerítkezés az a külső cselekedet, 
amellyel „teljessé tesszük" azt az üdvösséget, amelyet Jézus Krisztus engesztelő áldozatába 
vetett hitünkön keresztül megnyertünk. Annak a személynek, aki már hisz, de nincs 
megkeresztelve, még nincs „teljes" üdvössége. Csak a „teljes" üdvösség garantálja számunkra 
azt a jogot, hogy szabadok lehessünk a démonikus elnyomástól. Sajnos még néhány olyan 
gyülekezetben is, ahol pedig gyakorolják a vízben való alámerítést, nem tesznek elég 
hangsúlyt ennek fontosságára. 

Szeretném azonban tisztázni, hogy a vízkeresztségről nem olyan értelemben beszélek, 
mint vallásos ceremóniáról, amely egy bizonyos felekezethez való csatlakozáshoz 
megkívántatik. Én a Szentírásnak való személyes engedelmességről beszélek. Ha olyan 
emberekből űzök démonokat, akik még nem merítkeztek alá hittel, így figyelmeztetem őket: 
„Most megszabadultál, de ha szeretnéd is megőrizni a szabadságodat, alá kell merítkezned 
vízben!" 

Másrészt viszont az is előfordulhat, hogy valaki a nélkül keresztelkedett meg, hogy teljesen 
megértette volna, milyen jogokat nyer ezzel a Sátán hatalmából való teljes szabadulásra. Ha a 
vízkeresztséged után azt tapasztalod, hogy démonok zaklatnak, itt az ideje, hogy megragadd 
hittel azt az igazságot, amit a vízkeresztséged jelent. Imádkozz valahogy így: „Úr Jézus, 
köszönöm neked, hogy a vízkeresztség által átmehettem a Sátán királyságából a Te 
királyságodba. Ezért én most, Uram, hatalmat veszek a Te nevedben, és elszakítom magam 
minden zaklató démontól, akik mostanáig üldöztek." 

10. Ha valaki egy nagyobb szellemi konfliktus részese 

A keresztények egy gigantikus szellemi háború részesei, amely nemcsak az egész földre, 
hanem az egekre is kiterjed. Pál ír arról, hogy birkózásunk van az egekben tartózkodó sátáni 
erőkkel (lásd Ef 6,12). Előfordulhat, hogy nemcsak a földi térségben tartózkodó démonokkal 
találjuk konfliktusban magunkat, hanem olyan démonokkal is (lásd 11. fejezet), amelyeknek a 
főhadiszállása az egekben van. 

Előfordulhat, hogy a földi síkon jelentéktelennek tűnő személy stratégiai szerepet tölt be a 
globális konfliktus szempontjából. A Sátán démonjai ennek tudatában vannak, és mindent 
elkövetnek azért, hogy megőrizzék az uralmukat annak a személynek az élete fölött, és rajta 
keresztül hátráltassák Isten céljait. így lehetséges, hogy az ilyen személy iránti kísérletek a 
szabadító szolgálat terén elkeseredett ellenállásba ütköznek, nemcsak az adott személyben 
lévő démonok, hanem az azon a személyen keresztül a magasságból működő sátáni erők 
részéről is. Az ilyen személyt joggal nevezhetjük „csatatérnek". 

Egy ember például kulcsszerepet tölthet be egy egész család vagy akár egy jóval nagyobb 
közösség megtérése és üdvözülése szempontjából. Vagy egyetlen személy megszabadulása 
kiválthatja azt, hogy az evangélium eljut emberek egy addig még érintetlen csoportjához. 
Ilyen esetekben a Sátán minden erejét mozgósítja égen és földön, hogy megőrizze uralmát az 
ilyen személy életében. 

Ahhoz, hogy egy ilyen ember felé eredményesen szolgálhassunk, a magasságba való belátásra 
is szükségünk van: ez megtörténhet egy látomásban vagy a tudomány vagy a bölcsesség 
beszédén keresztül. Ha világos képünk alakul ki a velünk szemben álló erőkről, kérhetjük 
olyan elkötelezett testvéreink segítségét, akik közbenjárásukkal támogatnak minket abban, 
hogy megszerezzük a győzelmet, amelyet Jézus Krisztus biztosított számunkra, hiszen Ő 
engesztelő halála és diadalmas feltámadása által „lefegyverezte a fejedelemségeket és 
hatalmasságokat", amelyek a Sátán parancsára szemben állnak velünk (Kol 2,15). 

Az is lehetséges, hogy amikor egy személynek nem sikerül megszabadulnia, Jézusnak a 
Márk evangéliuma 9,29-ben rögzített kijelentését kell alkalmaznunk: „Ez a faj semmivel sem 
űzhető ki, csupán könyörgéssel és böjtöléssel." 

25. Hogyan segítsünk másoknak 

megszabadulni? 


Azok az emberek, akik maguk démonoktól szabadultak meg, gyakran nagyon világosan 
meglátják, hogy másoknak is hasonló szabadulásra van szükségük. Ugyanakkor nagyon erős 
empátiával tudnak az ilyen személyekhez viszonyulni, hiszen még jól emlékeznek, milyen 
nyomásoknak voltak ők maguk kitéve, és milyen győzelmet jelentett számukra a szabadulás 
folyamata. Ennek eredményeképpen sokuk spontán segíteni kezd másokon, akiknek 
ugyancsak szabadulásra van szükségük. 

A Márk evangéliuma 16,17-ben rögzített szavaival Jézus a szolgálatnak ezt a típusát 
minden hívő számára nyitottá tette: „Azokat pedig, akik hisznek, ilyen jelek követik: az én 
nevemben démonokat űznek..." 

Általános alapelvként viszont szögezzük le, hogy az a jó, ha a szabadulás szolgálatát 
elsősorban apostoli, pásztori vagy evangélista szolgálatban álló hívők és munkatársaik végzik. 
Ugyanakkor bizonyos körülmények között minden keresztény alkalmas eszköz lehet az Úr 
kezében arra, hogy egy démonizált személyből kiűzze a gonosz szellemeket. Személyes 
tapasztalataim azonban arról győznek meg, hogy azok az emberek, akik rendszeresen 
nekiállnak démonokat űzni anélkül, hogy a hatalomgyakorlás bizonyos igei feltételeit 
figyelembe vennék, általában előbb-utóbb bajba kerülnek. 

Ezért hát tekintsük át a szabadító szolgálat sikerét biztosító legfőbb alapelveket: 

1. Légy hatalom alá rendelt ember! 

2. Jobb a kettőnek, mint az egynek. 

3. Ne szolgálj egyedül a másik nem tagjai felé! 

4. Alkalmazd a keresztet és a Szellem kardját! 

1. Légy hatalom alá rendelt ember! 

Jézus a szolgálatának egy bizonyos szakaszában hetven tanítványát küldte ki, hogy 
elkészítsék az útját. Ezek nagy izgalommal tértek vissza, és beszámoltak róla, hogy „még a 
démonok is engednek nékünk a te neved által!" (Lk 10,17). Jézus így válaszolt: „ímé adok 
néktek hatalmat... az ellenségnek minden erején" (19. vsz.). A démonokkal való elbánás 
területén tehát az igei tekintély gyakorlása a döntő tényező. 

Az a római százados, aki beteg szolgája érdekében kereste fel Jézust, fölismerte, hogy az ő 
szellemi tekintélye párhuzamba hozható saját katonai tekintélyével. Egyetlen mondatában 
igen találóan összegezte a bármely területen való hatalomgyakorlás alapvető feltételét: „Csak 
szóval mondd, és meggyógyul az én szolgám. Mert én is hatalom alá vetett ember vagyok..." 
(Lk 7,7-8). Aki tehát hatalmat akar gyakorolni, annak hatalom alá vetett embernek kell lennie. 

Léteznek bizonyos szellemi elvek, amelyek a hatalom gyakorlását szabályozzák. Először is 
minden hatalom legfőbb forrása maga Isten. A feltámadása után viszont Jézus a következőt 
jelentette be tanítványainak: „Nékem adatott minden hatalom mennyen és földön" (Mt 
28,18). Ez azt jelenti, hogy a hatalom az Atya Istentől származik a Fiún, Jézuson keresztül. 
Ha tehát valaki igei értelemben tekintély alatt kíván lenni, annak abba a hatalmi láncba kell 
beleilleszkednie, amely Jézus Krisztuson keresztül egészen az Atyáig vezethető vissza. 

A Korinthosziakhoz írt 1. levél 11,2-7-ben Pál a fej befedését mint a hatalom alá vetettség 
jelképét alkalmazza. Hatalom alatt lenni tehát annyit jelent, mint „befedve" - tehát védelem 
alatt - lenni. Aki nincs tekintély alatt, az „befedetlen", azaz nem élvez védelmet. Megfelelő 
tekintély alatt lenni tehát minden keresztény számára azt jelenti, hogy megfelelő szellemi 
védelmet élvezhet. Az a keresztény, aki nincs hatalom alatt, szellemileg védtelen, és igen 
nagy veszélynek teszi ki magát. 

Az Atya Jézus Krisztust tette „mindeneknek fölötte az anyaszentegyháznak fejévé, mely az 
ő teste" (Ef 1,22-23). Természetes tehát, hogy Ő gyakoroljon hatalmat minden területen a 

helyi gyülekezet vezetőségén keresztül. Ez azt jelenti, hogy annak a kereszténynek, aki 
szeretne szellemi védelmet élvezni, el kell foglalnia a helyét a helyi gyülekezet struktúrájában. 

Én a szolgálatom során rendkívül nagy fontosságot tulajdonítok a tekintély kérdésének. 
Bárhol tartózkodjam is, a helyi gyülekezet részének tekintem magam, és alárendelem magam 
a vezetőinek. Valahányszor szolgáló körútra indulok, a helyi gyülekezetem küld ki. Ezenfelül 
több kontinensre kiterjedő szolgálatunkat egy nemzetközi tanács igazgatja, amelynek 
vezetőségében olyan munkatársaink vannak, akik azokat az országokat képviselik, ahol 
szolgálnak. Én a magam részéről mindig igyekszem hangsúlyozni, hogy nem kívánok 
független lenni. Épp ellenkezőleg: örömmel elismerem a függőségi viszonyaimat - elsősorban 
és mindenekfölött Isten felé, ezt követően pedig Isten népe felé is. 

Egy másik fontos területen is megfigyelhetjük, hogy Isten átruházza a tekintélyét, ez pedig 
a család. A Korinthosziakhoz írt 1. levél 11,3-ban Pál fölvázolja azt a hatalmi láncot, amely az 
Atyától kezdődően a Fiún keresztül minden földön élő családra érvényes: „ Akarom pedig, hogy 
tudjátok, hogy minden férfiúnak feje a Krisztus; az asszonynak feje pedig a férfiú; a 
Krisztusnak feje pedig az Isten." 

Egy férjes asszony alapvetően a férje tekintélye alatt áll, és nem állhat be a szolgálatba 
férjének teljes tudta és helyeslése nélkül. Péter ugyanakkor arra figyelmeztet, hogy ha nincs 
meg a kellő harmónia a férj és a feleség között, az meghiúsíthatja a férj imáit (lásd lPt 3,7). 
Egy hajadon hölgynek, amíg még otthon él, az apja felhatalmazására van szüksége, az olyan 
egyedülálló hölgyeknek pedig, akik önálló életvezetést folytatnak, olyan érett szellemi vezetők 
jóváhagyását kell megszerezniük, akik ugyanakkor figyelemmel is kísérik a tevékenységüket. 

A szabadító szolgálatba beállni kívánó hívőknek, akár egyedülállók, akár házasok, olyan 
gyülekezethez vagy közösséghez kell tartozniuk, amelynek működőképes tekintélyrendszere 
van. A démonokkal való foglalkozás egész területe rendkívül veszélyes hely a „magányos 
kóborlók" számára, akár férfiakról, akár nőkről legyen is szó. 

A hatalom alá vetettséggel kapcsolatban a kulcskifejezés az elszámoltathatóság. Minden 
kereszténynek fel kell tennie a kérdést önmagában: kifelé vagyok köteles elszámolni? Ha 
valaki senkinek nem köteles elszámolni, az nincs tekintély alatt. 

Jézus két helyen is szól az oldás és a kötés hatalmáról. Mindkét eset az egyházzal 
kapcsolatos. A Máté evangéliuma 16,18-19-ben ezt mondja Péternek: ezen a kősziklán 

építem fel az én anyaszentegyházamat... És amit megkötsz [egyes számban!] a földön, a 
mennyekben Is kötve lészen; és amit megoldasz a földön, a mennyekben is oldva lészen." 

A Máté evangéliuma 18,17-18-ban aztán arról rendelkezik, hogy a botránkozást okozó 
testvért a gyülekezet elé kell állítani. Konklúziója a következő: „Amit megköttök [többes 
számi] a földön, a mennyben is kötve lészen; és amit megoldotok a földön, a mennyben is 
oldva lészen." Ebben az esetben tehát az oldás és kötés az egyháznak mint testületnek a 
kollektív tevékenysége. 

Mindenféle hatalom igei gyakorlásában az tehát a legfontosabb, hogy helyes 
kapcsolatrendszerben éljünk. Ez éppígy igaz a démonikus erők oldásának és kötésének 
esetében is. Az a személy, aki nem áll megfelelő kapcsolatban Krisztus Testével, 
megkísérelhet megkötözni vagy feloldani démonokat, híjával lesz azonban az egészet 
működőképessé tévő hatalomnak. 

2. Jobb a kettőnek, mint az egynek 

Sehol nem találunk olyan utalást az evangéliumokban, hogy Jézus valaha bárkit is egyedül 
küldött volna ki szolgálni. Tanítványait is mindig kettesével küldte el. Általában csak nagyon 
tapasztalt szolgálótestvér esetében javasolható, hogy egymaga kezdjen szabadító szolgálatba. 
(Tartsuk szem előtt például annak a folytonosan fennálló lehetőségét is, hogy a démonok 
hatására a szabadulásban lévő személy időnként rendkívül erőszakossá válhat!) 

Ezt az elvet fogalmazza meg Salamon a Prédikátor könyve 4,9-10-ben: 

Sokkal jobban van dolga a kettőnek, hogynem az egynek; mert azoknak jó jutalmuk 

vala az ő munkájukból. Mert ha elesnek is, az egyik felemeli a társát. Jaj pedig az 

egyedülvalónak, ha elesik, és nincsen, aki őt felemelje. 

3. Ne szolgálj egyedül a másik nem felé! 

Bölcstelen dolog, ha egy nő egyedül kezd szolgálni egy férfi felé, és hasonlóan, ha egy férfi 
egyedül szolgál egy nő felé. A legjobb szolgálócsapat általában egy összhangban 
tevékenykedő házaspár. 

Mindkét házasságomban Isten olyan feleséggel áldott meg, akikkel teljes harmóniában 
éltem, és akik minden alkalommal mellettem álltak, valahányszor szabadító szolgálatot 
végeztem. Igen nagyra értékelem Ruthnak és előtte Lydiának a különleges segítségét a 
tudomány beszéde, a gyógyítás ajándéka, illetve a szellemek megkülönböztetése terén. 
Életemnek abban a hároméves szakaszában, amelyet a két házasságom között özvegyként 
töltöttem, soha nem szolgáltam egyedül hölgy felé. Mindig gondom volt arra, hogy egy érett 
és megbízható keresztény testvér vagy testvérnő segítségével és támogatásával végezzem a 
munkámat. 

4. Alkalmazd a keresztet és a Szellem kardját! 

A démonoktól való szabadulásnak egy - és csakis egy - minden szükséget betöltő alapja 
lehet: Jézusnak a kereszten bemutatott helyettesítő áldozata. Ezen keresztül Ő engesztelést 
mutatott be az egész emberiség bűneiért, és megfosztotta a Sátánt ellenünk irányított legfőbb 
fegyverétől: a bűntudattól. Az Ő áldozatába vetett hittel mindnyájan olyan igaznak 
nyilváníttattunk, „mintha sosem vétkeztünk volna". Ragadjuk meg ezt az igazságot, és ezt 
helyezzük a középpontba, valahányszor másoknak segíteni kívánunk! 

Ehhez hasonlóan egyetlenegy fegyver létezik csupán, amely minden helyzetben alkalmas a 
démonokkal való elbánásra: ez nem más, mint a Szellem kardja - a Szentírás bátran és hittel 
kimondott szavai. A gonosz szellemek cseppet sem tartanak sem a felekezeti címkéktől, sem 
az egyházi titulusoktól, sem a teológiai érvektől. A hittel kimondott Ige éles csapásai ellen 
viszont a démonoknak nincs védelmük! 


Végső gyakorlati tanácsok 


Ha valaki szabadítással kíván szolgálni mások felé, bizonyára hasznosnak találja majd az 
alábbi tizenkét gyakorlati tanácsot, amelyek segítségével a szolgálata még hatékonyabb lehet. 
A rövidség kedvéért a szabadulást igénylő személyt „páciensnek" fogom nevezni. Az itt 
elmondottak egyaránt vonatkoznak férfi vagy nő szolgálótestvérre. 

Olvasd át újra e könyv 21. fejezetét, és amennyire csak lehetséges, vedd át a pácienssel a 
kilenc bevezető lépést! 

Jézusnak a kereszten elvégzett áldozata legyen minden tevékenységed alapja! Ennek 
értelmében a pácienst is arra buzdítsd, hogy ne magára, hanem a keresztre figyeljen! 

Vizsgáld meg az alábbi három kritikus kérdést: 

- Megtérés: megtörtént-e a páciens esetében az az őszinte, szívből való megtérés, amelyet 
korábban részleteztünk? 

- Megbocsátás: van-e olyan személy, akinek a páciens nem tudott teljesen megbocsátani? 
Maradt-e benne neheztelés bárki felé? 

- Elszakadás: a páciens teljes mértékben elszakította-e magát az okkultizmustól és/vagy a 
köteléket jelentő személyes kapcsolatoktól? 

Ha a szabadulás megakad, ne vegyük át túlságosan a kezdeményezést, és ne próbáljuk a 
páciens helyett végigcsinálni! Javasoljunk neki megfelelő igéket, amelyeket a saját nevében 
megvallhat! Bátorítsuk arra, hogy erősítse meg a hitét! Ezáltal a későbbiekben könnyebben 
szembe tud nézni a Sátánnal való konfliktusokkal. 

A szabadító szolgálat során időnként előadódhat olyan szellemi „torlódás", amelyben a 
páciens láthatóan küszködik valamivel, de nem érti pontosan, mi lehet az. Ha ez a helyzet 
előadódik, kérjük az Urat, hogy a tudomány beszéde által jelentse ki a probléma természetét! 
Ez a tudomány beszéde mind a szolgálótestvértől, mind a pácienstől származhat. Lehet szó 
olyan bűnről, amelyet meg kell vallani, vagy olyan köteléket jelentő erőről, amit meg kell törni 
(például hamis vallás esetén). A továbblépéshez az szükséges, hogy a páciens vallja meg a 

bűnt, illetve törje meg ezt a megkötöző erőt. Az is előfordulhat, hogy a Szent Szellem olyan 
démon nevét jelenti ki, amely akadályozza a szabadulást. Ha így történne, tanácsoljuk a 
páciensnek, hogy álljon ellene a Jézus nevében, és név szerint tagadja meg ezt a bizonyos 
démont! 

A démonok gyakran zokogás, sírás, kiáltozás, ordítás, nyáladzás, sőt akár hányás 
kíséretében jönnek ki a szájon keresztül. Jó, ha van kéznél kellő mennyiségű papírzsebkendő 
vagy papírtörölköző, vagy bármi más ezekhez hasonló eszköz, amit a páciens szükség esetén 
használhat. 

Nőknél gyakran előfordul, hogy a démon hangos sikítozás közepette távozik. Ha azonban 
ez a sikítozás elhúzódik minden különösebb, a szabadulásra utaló jel nélkül, akkor valószínű, 
hogy egy démon megkapaszkodott a torok elkeskenyedő részén, és nem akar kimoccanni 
onnan. Ilyenkor magyarázzuk el ezt a helyzetet a szóban forgó hölgynek, és kérjük meg, hogy 
mozdítsa ki a démont a torkából szándékos, erős köhögéssel. (Lásd 21. fejezet.) 

A démonokkal nem kell kiabálni: nem süketek! Még a süketség szelleme sem süket! A 
kiáltozás nem kölcsönöz az embernek több tekintélyt; ezzel szemben felemészt egy csomó 
olyan energiát, amelyet jobb célokra is lehetne fordítani. 

Ne vesztegesd az idődet olyan emberekre, akik csak a figyelmet kívánják felhívni magukra! 
Egyesek ugyanis előszeretettel játsszák el a szabaduláson áteső ember külső „tüneteit", de 
csak az érdekli őket, hogy mások figyelmét élvezhessék. (Lásd 24. fejezet.) 

Szolgálat közben a Sátán megtámadhatja az embert a félelem szellemével. Ilyenkor jó 
megerősíteni, hogy „nem félelemnek szellemét adott nekem az Isten, hanem erőnek és 
szeretetnek és józanságnak szellemét" (a 2Tim 1,7 alapján). Emlékezzünk meg továbbá 
Jézusnak azon ígéretéről, amit tanítványainak a démonok kiűzésével kapcsolatban adott: 
„...semmi nem árthat nektek" (Lk 10,19). 

Folytonosan hangsúlyozd a Jóéi könyve 2,32-t: „Mindaz, aki az Úrnak nevét hívja 
segítségül, megmenekül [megszabadul]." 

Használd azt az erőt, ami Jézus nevében és Jézus vérében van! Az alábbiakban leírom azt 
a megvallást, amit számtalanszor használtam már annak érdekében, hogy hívőtársaimmal 
együtt magunkévá tegyük azt a győzelmet, amit Jézus megszerzett számunkra a kereszten: 

Legyőzzük a Sátánt, amikor személyesen bizonyságot teszünk arról, amit Isten Igéje közöl 
velünk Jézus véréről. 16 Jézus vére által meg vagyok váltva az ördög kezéből. 17 Jézus vére által 
minden bűnöm meg van bocsátva. 18 Jézus vére által folyamatos megtisztulásban van 
részem. 19 Jézus vére által megigazultam, igazságos emberré vagyok nyilvánítva, mintha 
sosem vétkeztem volna. 20 Jézus vére által meg vagyok szentelve, el vagyok választva Isten 
számára. 21 Jézus vére által bizodalmám van az Isten jelenlétébe való belépésre. 22 Jézus vére 
folyamatosan kiált Istenhez a mennyben az én érdekemben. 23 

A szabadító szolgálat végzése során persze mindenki további gyakorlati tanulságokra lel. 
Pontosan ez az a pont, ahol az elmélet véget ér. Végül is mindnyájan csak menet közben 
fogjuk teljesen megtanulni a dolgot! Remélem, ez a könyv sokaknak fog segíteni abban, hogy 
ne kövessenek el olyan hibákat, amilyeneket én elkövettem! 

Végül még egy nagyon fontos dolog! Istent a szeretete indította arra, hogy Jézus áldozati 
halálán keresztül biztosítsa számunkra a szabadulást. A mi motivációnk is csak ez lehet. 
Kérjük tehát Istent, hogy az Ő szeretetének eszközeivé válhassunk: „Minden dolgotok 
szeretetben menjen végbe!" (lKor 16,14). 


16 Jel. 12. 11 „És ők legyőzték azt a Bárány véréért, és az ő bizonyságtételöknek beszédéért; és az ő 
életöket nem kímélték mind halálig. " 

17 Ef. 1. 7 „A kiben van a mi váltságunk az Ő vére által, a bűnöknek bocsánata az Ő kegyelmének 
gazdagsága szerint. " 

18 1 Jn. 1. 9 „Ha megváltjuk bűneinket, hű és igaz, hogy megbocsássa bűneinket és megtisztítson minket 
minden hamisságtól. " 

19 1 Jn. 1. 7 „Ha pedig a világosságban járunk, a mint ő maga a világosságban van: közösségünk van 
egymással, és Jézus Krisztusnak, az ő Fiának vére megtisztít minket minden bűntől. " 

20 Róm. 5. 9 „Minekutána azért most megigazultunk az ő vére által, sokkal inkább megtartatunk a harag 
ellen ő általa. " 

21 Zsid. 13. 12 „Annakokáért Jézus is, hogy megszentelje az ő tulajdon vére által a népet, a kapun kívül 
szenvedett. " 

22 Zsid. 10. 19 „Mivelhogy azért atyámfiai bizodalmunk van a szentélybe való bemenetelre a Jézus vére 
által, " 

23 Zsid. 12. 24 „És az újszövetség közbenjárójához, Jézushoz, és a meghintésnek véréhez, mely jobbat 
beszél, mint az Ábel vére. " 

26. Mi következik a szabadulás után? 


A szabadulás megtapasztalása egy adott személy életében csodálatos demonstrációja Isten 
erejének és kegyelmének. Méltán vethető össze Izrael népének az egyiptomi rabszolgaságból 
való szabadulásával. 

Izraelnek a fáraótól való megszabadulása azonban csak az első lépés volt az isteni 
ütemezésben. Isten kihozta Izraelt Egyiptomból, hogy bevihesse őket a megígért örökségbe. 
Ugyanez a helyzet a démonoktól való szabadulással kapcsolatban is. Ez az első, létfontosságú 
lépés, de nyilván nem ez a végcél. 

Két nagyon fontos lépésnek kell ezután következnie. Ezt a folyamatot az Abdiás 17 rögzíti 
nagyon tömören: 

De a Sión hegyén szabadulás lészen, és szentté lészen az, és a Jákob háza birtokba 

veszi az ő örökségét. 

Itt találjuk tehát Isten végcélját: az Ő népe „birtokba veszi az ő örökségét" - tehát az Isten 
által megígért javakat. Ennek két fontos feltételét olvassuk itt. Az első egy negatív feltétel: a 
szabadulás. A második pozitív: a szentség. Az a folyamat, amely e kettős feltétel bármelyikét 
megkerüli, nem vezetheti el Isten népét az örökségbe. 

Nagyon logikus és gyakorlatias okát is láthatjuk annak, miért kell a démonoktól való 
szabadulást a szentségnek követnie. A démonok számtalan különféle személyiségjegyet 
mutatnak fel, ezekben azonban egyvalami közös: kivétel nélkül esküdt ellenségei a valóságos 
szentségnek. Amíg az összes démon ki nincs űzve, sem az egyház, sem Izrael nem felelhet 
meg a szentség igei követelményeinek. 

Szeretném világossá tenni, hogy az Abdiás 17 elsősorban és legfőképpen Izrael nemzetére 
vonatkozik. Az egyház soha nem lépett Izrael helyére, és nem is fog. Mindaz, amit Isten Izrael 
nemzetének megígért, szóról szóra, pontosan be fog teljesedni. 

Az Újszövetség nemegyszer hivatkozik azonban Izrael népének történelmi példájára, és 
ezeket az eseteket előképszerűen az egyházra vonatkoztatja. A Korinthosziakhoz írt 1. levél 
10,1-11-ben például Pál felsorol számos olyan mozzanatot Izrael népének életéből, amelyek 
az Egyiptomból való szabadulást követően estek meg velük. Az egészet így foglalja össze: 
„Mindezek pedig példaképpen estek rajtuk; megírattak pedig a mi tanulságunkra, akikhez az 
időknek vége elérkezett." Más szavakkal tehát, Izraelnek az exodus alatti és utáni 
megtapasztalásai fontos gyakorlati leckéket tartalmaznak a keresztények számára a jelen 
korra vonatkozóan is. 

Véleményem szerint ugyanez az elv vonatkozik Izrael népének a jelenleg zajló 
helyreállítására is, amelynek során visszakerülnek az igei örökségükbe azon a földön, amelyet 
Isten adott nekik. Ennek is fontos gyakorlati tanulságai vannak az egyház számára. 

Ha valaki csak egy kicsit is megismerkedik a történelemmel és a bibliai próféciákkal, 
azonnal láthatja, hogy Izrael népe csaknem kétezer éven át nem élvezhette az Isten által neki 
adott földrajzi örökséget. Ugyanez a helyzet azonban az egyházzal is: ugyanennek az 
időszaknak a nagy részét mi is a szellemi örökségünkön kívül töltöttük. Ha az Újszövetség 
apostolai ma visszatérnének, nagyon sokáig kellene keresgélniük, mire találnának olyan 
gyülekezetei, amely emlékeztet arra, amit ők maguk után hagytak! 

Mindazonáltal a Szentírás arra bátorít minket, hogy reménykedve várjuk azt az időt, 
„amikor újjáteremtetnek [helyreállíttatnak] mindenek" (Csel 3,21). Mind Izrael, mind az 
egyház számára a helyreállításhoz vezető első lépés a szabadulás, ezt fogja követni aztán a 
szentség. 

A szentség Isten egyedülálló ismertetőjegye a Bibliában. Éppígy egyedülálló ismertetőjegye 
kellene hogy legyen az Ő népének is: mind Izraelnek, mind az egyháznak. Isten mind az Ó-, 
mind az Újszövetségben így szól népéhez: „Szentek legyetek; mert én szent vagyok!" (3Móz 
11,44; lPt 1,16) 

Személyes megfigyeléseim alapján - sok éven át több mint negyven nemzetben számos 
különféle felekezetben nyílt alkalmam szolgálni - azt tudom mondani, hogy a mai 
gyülekezetek nagy része igen kevés figyelmet fordít Istennek a szentséggel kapcsolatos 
követelményeire. A keresztények nemcsak hogy nem érik el a szentséget, gyakran még csak 
nem is törekszenek rá! 

Az én szememben ez olyan, mint azok a turistautak, amelyeket ma már a világ minden 
tájára szerveznek. Egy-egy ilyen út programjában bizonyos városok és országok felkeresése 
szerepel, a szervezők pedig emellett gyakran beiktatnak „szabadon választott" kirándulásokat 
is az ajánlatukba. Egy bizonyos külön összeg lefizetése ellenében a kirándulás során olyan 
helyszíneket is felkeresnek, amelyek az alapprogramban nincsenek benne. 

A mai egyház nagyon gyakran ehhez hasonlóan kezeli a szentség témáját: „szabadon 
választott" programként, amelyért külön kell fizetni. Az utazásra befizető személyek jelentős 
részét azonban nem érdekli az extra program. 

A szentség ugyanakkor nem szabadon választott kiegészítés! Az üdvösség 
programcsomagjának szerves és alapvető része! A Zsidókhoz írt levél szerzője erre biztat 
bennünket: „Kövessétek... a szentséget, amely nélkül senki sem látja meg az Urat!" (Zsid 
12,14) Mit ér nekünk az olyan üdvösség, amely nem visz be az Úr jelenlétébe? 

Eltökéltem magam, hogy ha Isten éltet, e könyv befejezése után mindjárt nekilátok egy 
másiknak, amelynek ez lesz a címe: A szentség nem szabadon választható. A szentség 
szerves és alapvető részt foglal el Istennek a népével kapcsolatos tervében. Ha pedig még 
ezután is élni fogok, harmadik könyvemnek az lesz a címe, hogy Vegyük birtokba az 
örökségünket! 

Hogy sikerül-e megírnom e két könyvet, az teljes mértékben Isten kegyelmétől és 
irgalmától függ. Akár megírom azonban Őket, akár nem, az alapelv világosan kibontakozik a 
Szentírásból: a szabadulás csupán az első lépés azon az úton, amely az egyház szentségének 
és magának az egyháznak az eredeti egyszerűségbe és tisztaságba való helyreállításához 
vezet. 

* * * 

„Véleményem szerint elérkezett az idő, hogy eltakarítsuk a vallásos tradícióknak azt a 
hordalékát, amely eddig elhomályosította az Újszövetség világos kijelentését, és az egyház 
szolgálatát ismét Jézus és az evangéliumok kőszikláján alapozzuk meg." 

Derek Prince, a huszadik század egyik legnagyobb hatású bibliatanítója ezzel a radikális 
kiáltvánnyal bocsátja útra élete egyik fő művét, a démonokról és a velük való elbánás bibliai 
módjáról, azaz a Jézus nevében való kiűzésükről írt könyvét. A szerző ezzel az írásával 
részben a démonikus problémákkal küszködő hívők százezreinek kínál hathatós segítséget, 
másrészt kiválóan használható kézikönyvvel szereli föl a másokon segíteni kívánó lelkészeket 
és tanácsadókat. 

Ez a mű csaknem negyven év bőséges tapasztalataira, valamint a Szentírás kijelentéseinek 
páratlanul igényes, tudományos szintű vizsgálatára alapozva készült el, és részletesen 
áttekinti a démonok és a tőlük való szabadulás kérdéskörének minden vitatott és félreértett 
elemét, emellett pedig rendkívüli meggyőző erővel igazolja, hogy Jézus hatalmat adott a 
benne hívőknek a démonok kiűzésére. A könyv egyik legértékesebb része az, ahol nagyon 
gyakorlatias útmutatásokat kapunk a démonok jelenlétének, illetve tevékenységének 
felismeréséhez, továbbá a szerző a szabadulás lépéseibe is a legapróbb részletekbe menően 
belevezet. 

Derek Prince sok évtizedes lelkészi praxisának számos epizódja is feltárul e lapokon, és a 
konkrét esetek kiválóan színesítik és testközelbe hozzák ezt a létfontosságú bibliai üzenetet. E 
kötetnek külön értéket kölcsönöz, hogy szinte életrajzi regénnyé lépteti elő a sok személyes 
élmény felidézése, miközben Derek megdöbbentően őszinte hangnemben tárja fel saját maga, 
valamint két felesége drámai, de végül győzelembe torkolló küzdelmét a gonosz szellemek 
ellen. 

A Karizmatikus Klasszikusok sorozatban ennek a nagyszerű könyvnek az átdolgozott, 
javított második magyar nyelvű kiadását veheti kézbe a hazai olvasóközönség. 

